**Qo’shoqvoyning "Himmati"**

***Farhod Musajonov***

Qo’shoqvoy bitta qiziq kitob o’qib qoldi. Unda Anvar degan bola ukasini juda yaxshi ko’rishi, doim ovutib, o’ynatib yurishi yozilgan ekan. Hikoya Qo’shoqvoyga juda yoqib tushdi. U ham o’sha Anvar degan bolaga o’xshab ukasiga bir yaxshilik qilmoqchi bo’ldi. Nima yaxshilik qilsam ekan, deb rosa o’yladi. Oxiri, ukasi Parpini chaqirdi-da:  
- Hozir senga qayiqcha yasab beraman, - dedi.  
- Rostdanmi, yasab bering, yasab bering, - dedi Parpi xursand bo’lib. Qo’shoqvoy qog’ozdan qayiqcha yasay boshladi. Parpi akasining ishiga ko’zlarini chaqchaytirib qarab turdi, sevinchi ichiga sig’may:  
-Qachon bitadi, aka, qachon bitadi? - deb ketma-ket tixirlik qilardi. -Bijirlayverib, xalaqit bermasang, tez bitadi, - deb kuldi Qo’shoqvoy. Nihoyat, qayiqcha bitdi. Parpi ikki qo’llab qayiqchaga yopishgan edi, Qo’shoqvoy uni to’xtatdi:  
- Shoshma, oldin men o’zim oqizib ko’ray-chi, qanday chiqqan ekan. Aka-uka ariq bo’yiga borishdi. Qo’shoqvoy qayiqchani suvga avaylab qo’ydi. Qayiqcha suv yuzida tebranib, suzib ketdi. Parpi uning ketidan qichqirganicha yugurdi. Qo’shoqvoy ham ukasining ketidan ergashdi. Ariq qo’shni hovliga chiqib ketadigan joyda Qo’shoqvoy qayiqchani tutib oldi.  
- Endi menga bering! - dedi Parpi akasiga.  
- To’xta, oldin o’rganib ol, - dedi Qo’shoqvoy.  
Ariq boshiga borib, qayiqchani yana oqizdi. Qayiqcha mayda to’lqinlar ustidan sakray-sakray suzib ketdi, devor tagiga yetganda uni Qo’shoqvoy yana ushlab oldi.  
- Endi bera qoling, men ham bitta oqizay, - yalindi Parpi. - O’zingiz aytdingiz-ku, senga yasab beraman, deb.  
- Hovliqmasang-chi, - ukasini jerkib berdi o’yinga qiziqib ketgan Qo’shoqvoy. - Sen bilmaysan, cho’ktirib yuborasan. Oldin yaxshilab qarab o’rganib ol, deyapman-ku, senga!  
Qo’shoqvoy qayiqchani bu gal ham o’zi suvga oqizdi. Parpi bir chetda xomush bo’lib, akasini kuzatib turdi. Qayiqcha suv betida qalqib-qalqib borardi. Shu payt u ariq labida o’sib yotgan yovvoyi o’tga urilib, ag’darildi, ichiga suv to’ldi-da, qog’ozi ivib, cho’kib ketdi.  
- Voy, attang, - deb yubordi Parpi ko’zlarini javdiratib.  
- Qo’yaver, xafa bo’lma, - dedi Qo’shoqvoy jilmayib. - Senga boshqasini yasab beraman.  
- Kerak emas, - dedi Parpi qovog’ini solib. - Unisini ham o’zingiz o’ynab, cho’ktirvorasiz.

***«Gulgina»badiiy adabiyot majmuasi kitobidan olindi.***

**Jonli haykal**

***Sobit G’afurov***

O’sha kuni biz - aka-singil Hasan-Zuhralarning tug’ilgan kunimiz bo’lib, o’rtoqlarimizni kutayotgan edik. Ular birin-ketin aytilgan vaqtda kelib, stullarga o’tirishdi.

Tabriklayman seni, Hasan, tug’ilgan kuning bilan, - deb Abdurahmon menga bir quti bo’yoq qalam uzatdi, singlim Zuhraga esa, qip-qizil lola berdi.

Muqaddas daftar, kitob sovg’a qildi. Baxtiyor shokolad olib chiqqan bo’lsa, Tohir tabrik otkritkasi olib kelibdi.

Hammadan keyin kelgan Murod No’monov esa tug’ilgan kunimizga bir tup o’rik ko’chati olib chiqsa bo’ladimi!

Voy, - deb yubordi singlim Zuhra.

Ko’chatni nima qilaman? - deb yuboribman men ham.

Murod bo’sh kelmay:

Hovliga ekib qo’yamiz. Yaxshi oq o’rik ekan, dadam berdilar. O’zlari payvand qilganlar, - dedi.

Ko’chatni istar-istamas uning qo’lidan oldim, bir chekkaga qo’ymoqchi bo’lgan edim, Murod yana:

Yo’q, hozir ekamiz, - deyauni qo’limdan oldi-da, onamdan qayerga ekish kerakligini aniqlab, yer kovlay boshladi. Xullas ko’chatni o’zi ekib, o’zi suv qo’ydi. Keyin yuz-qo’lini yuvib kelib, stulga o’tirdi.

Oradan bir qancha vaqt o’tgach, Muroddan boshqa o’rtoqlarim bergan sovg’alar tugab, ayrimlari sinib esdan chiqib ketdi. Ammo Murodning sovg’asi u o’tqazgan o’rik avj olib o’sdi. Chamamda, oq o’rik bu yil nishona hosil qiladi. O’rik pishsa, albatta, Murodni va o’rtoqlarimni yana chaqirib mehmon qilmoqchimiz. Biz Muroddan o’shanda bekorga ranjigan ekanmiz. U o’ziga-o’zi hovlimizga jonli haykal o’rnatgan ekan. Uning sovg’asi eng yaxshi, unutilmas bo’lib qoldi.

# ****Karim chumolining tilini bilarkan****

Bugun bolalar bog’cha opalari bilan dalaga chiqishdi. Bahor emasmi, hammayoq ko’m-ko’k libosga burkangan, kishining bahridili ochiladi. Atrofdagi chuchmoma, gunafshalarni aytmaysizmi, darrov bolalarni o’ziga rom qilib oldi. Chug’urlashganlaricha gul terishga tushib ketishdi. Karimning ham quvonchi behad. Chunki u tabiatni juda sevadi. Kim bilsin, balki otasining tabiat o’qituvchisi bo’lgani uchundir. Balki u ham akasi singari tabiat sirlarini o’rganuvchi geolog bo’lmoqchidir.

Ana u bir to’p lolalar qarshisida turib qoldi. Birdan chehrasidagi quvonch o’rnini hayrat egalladi. Lola tagida g’uj-g’uj chumoli, tinim bilmay yugurishardi. "Ajoyib-a bu chumolilar. Doim shoshilganlari-shoshilgan. Og’izlarida nimalar bo’lmaydi: bug’doy, cho’p, nonushoq..."

Karim chumolilarga uzoq tikilib qoldi. Keyin o’rnidan lip etib turdi-yu, nariroqda lolalardan guldasta qilayotgan Nodirani chaqirdi.

Nima deysan? - dedi Nodira istar-istamas.

Bilasanmi, hozir yomg’ir yog’adi, - dedi Karim.

Nodira osmonga qaradi. Oftob ko’zini qamashtirdi.

Seni qara-yu, vahima qilasan-a! Oftobni qara, havo issiq.

Karim:

Mana, ko’rasan, yomg’ir yog’adi. Chumolilar o’z ishlarini berkitishyap- ti, - dedi.

Karim to’g’ri aytgan edi. Sal o’tmay osmonni quyuq bulut qopladi. Keyin rosa jala quydi. Bolalar o’zlarini panaga olishar ekan, Nodira sekin Karimga qarab: "Qiziq, Karim chumolilar tilini bilar ekan-da" deb qo’ydi.

# ****Sening galing****

Fotima bilan Zuhrani taniysizmi? Ikkovi ham juda yaxshi kiyinib, top- toza yuradi. Chunki oyisi Bashira xola ularni har kuni yuvib-taraydi, dadasi keltirgan guldor, chiroyli matolardan bejirim kiyimlar tikib beradi. Qo’ng’iroq sochlariga qip-qizil lentabog’laydi. Bu lentalar xuddi gulga qo’ngan kapalaklarni eslatadi. Lekin...

Nima bo’ldi-yu, tiyg’anoqda Bashira xola zinadan yiqilib tushdi. Voy-voylab oyog’ini ushlaganicha o’tirib oldi. Uni avaylab uyga olib kirishdi. Tez yordam mashinasini chaqirishgan edi u Bashira xolani kasalxonaga olib ketdi. Ona ancha kundan keyin qaytib keldi, oyog’i gipslangan, doka bilan chirmab bog’langan edi. Uni karavotga yotqizib qo’yishdi. "Gipsni bir oydan keyin olib tashlaymiz", deyishibdi do’xtirlar.  
Bechora Bashira xola o’rnidan zo’rg’a turadi, zo’rg’a o’tiradi, zo’rg’a yotadi. Yotgan joyida Fotima bilan Zuhraning sochlarini taraydi, lentasini bog’lab bog’chaga qo’g’irchoqdek qilib yasantirib yuboradi.  
Bir kuni Bashira xola Fotimaning paypog’ini sitilgan joyini to’qib berayotgan edi, g’altak ipi pastga tushib ketdi.  
- Ipni olib beringlar, - dedi Bashira xola qizlariga.  
Bu payt Fotima bilan Zuhra kubiklardan alohida-alohida uy qurib o’tirishgan edi.  
- Sen olib ber, sening paypog’ing, - dedi Zuhra.  
- Sen olib ber, sening galing, - dedi Fotima. - Hali "suv" deganlarida men quyib berganman.  
- Yo’q, sening galing!  
- Yo’q, sening!  
Fotima bir urib Zuhraning uychasini buzib yubordi.  
- Sening galing!  
Zuhra ham yig’lab turib, Fotimaning uychasini bir tepdi.  
- Bor, bor, sening galing!  
Bular janjallashib bo’lguncha Bashira xola inqillab-sinqillab karavotdan tushdi- da, g’altakipni olib ishini davom ettirdi.

**Hassa**

***Xudoyberdi To’xtaboyev***

Qobil boboning ikki nabirasi - Shavkat bilan Shuhrat qo’shni xonada o’ynab o’tirishar edi. Nima bo’ldi-yu, ikkovlari bahslashib qolishdi. Shavkat yugurib bobosining oldiga chiqdi-da:

Bobo! Kim odobli, menmi yoki Shuhratmi? - deb so’radi.

Qobil bobo hovliga chiqmoqchi bo’lib turgan edi. Uning kumush halqa qadalgan hassasi Shavkat bilan Shuhrat o’ynab o’tirgan uyda edi.

- O’g’lim, avval mening hassamni keltirib ber, keyin men o’ylab javob beraman, - dedi nabirasiga.

- Yo’q, avval aytasiz! - oyoqlari bilan polni tepib turib oldi Shavkat.

- Axir, o’ylab ko’rish kerak-da, - dedi Qobil bobo.

- Bo’lmasa, hassangizni keltirib bermayman, - Shavkat qaysarlik bilan polga o’tirib oldi, - keltirib bermayman.

Qobil bobo hassasini keltirish uchun o’rnidan endigina turgan edi, shu payt xonaga bobosiga salom berib Shuhrat kirib keldi.

O’g’lim, hassamni sen kel­tirib ber! - dedi Shuhratga bo- bosi.

Xo’p bo’ladi, bobojon! - dedi Shuhrat bobosining gapi tugamasdanoq.

U kumush halqa qadalgan hassani darrov keltirib, bobo­siga berdi. Keyin o’rnidan tura - yotgan bobosining qo’lidan ushlab, turishga yordamlashdi.

- Rahmat, o’g’lim, - dedi Qobil bobo nabirasining peshonasini silab, - umring uzoq bo’lsin!

- Bobo, kim odobli? Menmi yoki Shuhratmi, ayting, axir?! - der edi Shavkat yer tepinib. Qobil bobo kumush halqali hassasini do’qillatganicha hovliga chiqarkan:

- Shuhrat odobli! - deb javob berdi.

**Tipratikan**

Kuz kelib, daraxtlarning barglari to’kila boshladi. Kunduz kunlari havo issiqroq bo’lgani uchun to’kilgan barglar tezda qurib qolar, bosganda shitirlab, allaqanday yoqimli ovoz chiqarardi. Alisher bilan Sobir keksa yong’oq daraxtining tagida to’kilgan yaproqlar orasidan yong’oq qidirib yurishardi. Ulardan sal nariroqda na’matak butasining tagida nimadir shitirlagan ovoz chiqara boshladi.

Ikkalovlari shovqin chiqarmaslikka intilib, sekin ovoz chiqqan tomonga borishdi. Qarasalarki, buta tagida kichkinagina tipratikan turibdi. - Uni darrov tutib olish kerak, uycha yasab boqib olamiz, - dedi Alisher. - Qo’ysang-chi, nima keragi bor, u juda yosh ekan, balki onasi qidirib yurgandir. - deb e’tiroz bildirdi Sobir. Alisher baribir o’z aytganidan qolmadi. Xavfni sezishi bilan g’ujanak bo’lib olgan tipratikanni tikanaklaridan ushlab, uylari tomon olib ketdi. Ertasi kuni hafsala qilib, kichkinagina uycha yasadi. Tipratikanni uychaga soldi-yu, endi o’qituvchimizdan uni nima berib boqish kerakligini bilib kelaman, deya maktab tomon shoshib ketdi. Sobir uycha oldida ancha o’tirdi. Alisher esa hadeganda kelavermadi. Sobir rahmi kelib, tipratikanga termulib turardi. Uning nima eyishini bilmasalar-da, oldiga non ushoqlari, u er - bu erdan yulib kelingan o’tlarni uyib qo’yishgandi. Ammo tipratikan bu narsalarga qayrilib ham qaramadi. Har zamonda, «meni qo’yib yubor», degandek Sobirga mo’ltirab qarab qo’yardi. Sobir oxiri chidab turolmadi. Uychaning eshigini ochdi-yu: - Bor, seni onang izlab yurgandir, - dedi. O’zi esa nariroq borib turdi. Tipratikan eshikni oldiga keldi. Biroz turdi-yu, yana iziga qaytdi. SHu tarzda ikki-uch marotaba uychaga kirib-chiqdi. Nihoyat ozod bo’lganiga ishonch hosil qildi shekilli, pildirab keta boshladi. Ancha nariroqqa bordi-yu, to’xtab orqasiga qaradi. - Voy, nega anqayasan, tezroq ketsang-chi, - deya Sobirning fig’oni chiqdi. Tipratikan uning gaplarini tushundi, so’ng xuddi «Xayr», degandek boshini ikki marotaba silkidi-yu, pildirab ko’zdan uzoqlashdi. Sobirning elkasidan tog’ ag’nagandek, engil bo’lib qoldi

# ****TOYCHOQ****

**K. Marukas**

Ko’p qavatli bino hovlisiga taxta ortgan arava kirib keldi.  
- Qaranglar! - deya qichqirdi to’rt yashar Vidutis. - Toychoq!  
Boshqa bolalar ham quvnoq chuvillashdi:  
- Toychoq! Toychoq!  
Qo’g’irchog’-u to’plar-u velosipedlar joy-joyida qoldi. Hamma toychoq tomon yugurdi. Bo’shab qolgan karusel sekin-sekin aylanib, nihoyat to’xtadi.

Vidutis birinchi marta tirik otni ko’rishi edi. Ot boshini chayqar, qulog’ini dikkaytirib, dumi bilan yonboshiga urib qo’yardi.  
Aravakash Antanas amaki tushirgan taxtalar katta bir uyum bo’ldi. Bolalar otni o’rab olishdi, bir-biriga gal bermay chug’urlashdi:  
- Voybo’, ko’zlarini qaranglar!  
- Botinkasini qaranglar, temir nag’ali ham bor ekan! - deb qichqirdi Vidutis. - Oyog’i og’risa kerak.  
- Og’rimaydi. Bu - taqa, - deb tushuntirdi aravakash amaki.  
Ot silkindi, pastki labini osiltirib, yirik tishlarini ko’rsatib, qattiq kishnadi. Bolalar qichqirgancha orqasiga tisarilishdi.  
- Fu, tishlarining kirligini qaranglar! - deb yubordi bir qizcha.  
- Sira yuvmasa kerak.  
- Ot qanday qilib tishini yuvadi. Axir, uning qo’llari yo’q-ku!  
- Antanas amaki, u nega temirni chaynayapti?  
- Bu temir emas, suvliq, - dedi Antanas amaki va cho’ntagidan bir burda non oldi-da, kaftiga qo’yib, otga: "Ol, ye!", - dedi. Ikkinchi qo’li bilan otning sag’risini siladi.  
Bolalar bir zumda uylariga chopib qolishdi va biri non, biri kartoshka, yana birovi pechenye, o’n ikkinchi uyda turadigan bir qizcha esa bir bo’lak tort olib chiqdi...  
Vidutis esa katta oyi, deganicha hayajon bilan oshxonaga chopib kirdi. U buvisini "katta oyi" deb chaqirardi.  
- Ha, nima deysan, o’g’lim?  
Vidutis quvonch bilan bidirladi:  
- Hovliga toychoq keldi!  
Buvisi qishloqda tug’ilib o’sgandi, shu sababli sira ajablanmadi.  
- Nima, umringda ot ko’rmaganmisan! - dedi yelkasini qisib. - Osmondan shakar yog’yaptimi, deb o’ylabman-a!...  
- Tezroq non bering! - Vidutis sabrsizlanardi.  
Buvisi o’z ishini tugatib, non kesib berguncha, ot-arava hovlidan ketib qoldi. Vidutis ko’chaga yugurib chiqqanida ot yo’q edi. U asta uyga qaytdi. Plastmassadan yasalgan traktor, muruvatli samolyot, batareyali tanklar - hammasi Vidutisning joniga tekkan edi.  
Bola katta ko’zguga qaradi-da:  
- Menga qara, kel, ikkimiz ot sotib olamiz? - dedi. Ko’zgudan sepkil burunli bola quvonch bilan bosh irg’adi.  
- Rostdan sotib olamizmi?  
- Sen ham rostdan otni yaxshi ko’rasanmi? Bo’pti? Otimizni qayerda saqlaymiz?  
Ko’zgudagi bola barmog’ini labiga bosib o’yga toldi.  
- Topdim! - qichqirdi Vidutis.  
- Qayerda? - quvondi bola.  
- U vannada yashaydi, - deya qichqirdi Vidutis, ko’zgudagi bola esa quvonchdan chapak chalib yubordi.  
Oshxonadan buvining tovushi eshitildi:  
- Vidutis, kim bilan gaplashyapsan?  
- Bir bola bilan. Mening o’rtog’im bo’ladi. U hozir ketadi...  
Jahon bolalar adabiyoti  
Vidutis otini vannaxonada qanday parvarish qilishi, cho’miltirish va tishini cho’tka bilan tozalab turishi haqida xayolga toldi. Keyin otni minib bog’lar, dalalar, o’tloqlar bo’ylab sayr qilayotgandek, jilmayib qo’ydi.

# ****Foydali ish****

Tolib yetti yoshga to’lar-to’lmas, o’qishni o’rganib oldi, o’zining, otasining ismini bemalol yozadigan bo’ldi.

Bu yil maktabga borasan, - dedi otasi. - Endi katta bo’lib qolding. Uy ishlariga ham qarashib tur.

Tolib maktab so’zini eshitgach, quvonib ketdi. O’sha tomonga tez-tez boradigan bo’ldi. Derazadan mo’ralab, sinf ichida nimalar borligiga qiziqdi. Ammo u qanchalik urinmasin, oynaga bo’yi yetmasdi.

Tunov kuni maktabga kelsa, hech kim ko’rinmadi. Ta’til kunlari ekan-da. Eshikni itarib ko’rsa, yopiq. Bir amallab ochmoqchi bo’ldi, qorovul ko’rib qoldi. O’rta bo’yli bu chol Karimboy amaki edi.

Hoy, bola, nega har kuni bu yerga kelasan? - dedi Tolibga qarab. - Hali o’qish boshlanmagan bo’lsa...

Maktabni ko’rgim kelyapti, maylimi?.. - yalindi Tolib.

Mayli, yura qol!

Karimboy amaki yo’lakdagi eng oxirgi sinfni ochib ko’rsatdi.

Sen mana bu sinfda o’qiysan.

Tolib sinfni ko’rib yayrab ketdi. Derazalari katta, o’zi yop-yorug’, devordagi notanish kishilarning portretlari, doska, parta - hamma-hammasi uning uchun boshqacha edi. U partalarni ushlab ko’rgisi keldi. Endigina bitta barmog’ini partaga cho’zgan edi, Karimboy amaki:

- Bo’ldi, ketdik, - deb qoldi. - Boshqa sinflarni keyin ko’rarsan.

Karimboy amaki sinfdan chiqqan zahoti, Tolib partaning qopqog’ini ochdi-yu, sekin o’tirib oldi.

Qanday yaxshi. Eshitsa, o’rtoqlarining unga havasi keladi-da.

U yo’lakka chiqdi.

- Qani, endi uyingga bora qol! Maktabni ham ko’rib olding. Hademay o’quvchi bo’lasan. Shataloq otib yurishing yaxshi emas, - dedi Karimboy amaki.

Tolib uyga kelishi bilan ketmonchasini ko’tarib, uy orqasidagi tomorqa tomon o’tdi va sabzi kovlashga tushdi. U charchash nimaligini bilmasdi. Otasi unga devor orqasidan tikilib turardi. Chamamda, u foydali ishga qo’l urgandi.

**Qancha tong o’tib ketdi**

Ertadan yozgi ta’til boshlanadi. Uchinchi sinf o’quvchisi Valijon dadasi

yoniga kelib:

Men yozda nima qilaman? - deb so’radi.

Dam olasan, ishlaysan, - deb javob qildi dadasi. - Ertaga men bilan dalaga borasan. Bo’ptimi?

Bo’pti! - dedi suyunib Valijon.

Vasilkoning dadasi agronom bo’lib ishlar edi. U erta tong bilan turib, dalaga chiqardi. Uxlab yotgan Vasilko kimdir uning yelkasiga astagina turtib, uyg’otayotganini sezdi.

Uf, sirayam turgim kelmayapti!

Valijon birdan bugun dadasi bilan dalaga chiqishini eslab, uyg’onib ketdi va ko’z ochib, atrofga qaradi. Tashqari hali qorong’i. Osmonda yulduzlar chaqnayapti, Sharqdan esa shafaq qizarib ko’rinyapti.

Valijon darrov yuvinib, dadasi bilan nonushta qildi. Mana, ota-bola hovliga chiqishdi. Valijon Sharq tomondagi qizarayotgan shafaqni ko’rsatib, so’radi:

- Bu nima, dada? Osmon nega qizil? Nahotki, osmonga o’t tushgan bo’lsa! Dadasi miyig’ida kulib:

Sen hali quyosh chiqishini sira ko’rmaganmisan? - deb so’radi.

Yo’q, ko’rmaganman, - javob qildi Valijon.

Bo’lmasa ko’rib ol, bir ko’rsang, yana ko’rging kelaveradi, - dedi dadasi.

Keyin ular qishloqning eng ko’rkam joyiga kelishdi, qarshilarida oltindek tovlanib bug’doyzor chayqalardi. Shudring tomchilari quyosh nurida jilvalanib turardi. Valijon bu manzaraga mahliyo bo’lib qolgan edi.

Eh, qanday chiroyli-ya! - dedi u astagina. - Nahotki, har kuni shunday chiroyli tong otsa?!

Har kuni shunaqa bo’ladi, - dedi dadasi.

Eh, qancha chiroyli tongni o’tkazib yuboribman-a! - dedi achinib Valijon o’ziga-o’zi.

# ****Erkinlik****

***Xudoyberdi To’xtaboyev***

O’tgan safar aytganimdek, bu voqealarga ellik yillarcha bo’lib qoldi, ehtimol undan ham ko’p bo’lgandir... Bir kuni xo’jalik omborxonasining orqasida o’rtoqlarim bilan „shiqildoq" o’ynayotgan edim, to’satdan, hov narida bir kuchuk bolaning bizga mung’ayibgina qarab turganini ko’rib qoldim. „Egasi yo’q, daydiga o’xshaydi", degan fikr keldi boshimga. O’rtoqlarimdan ajralib chiqib, asta- sekin yoniga bora boshladim, cho’ntagimda yarimta sutli patir bor edi. Onam bergan nonning yarmini yeb, yarmini o’rtoqlarimga ko’z-ko’zlab yeyishni yaxshi ko’radigan odatim bor edi. Patirning burdasini kuchukning yoniga qo’ydim.Kuchuk avval cho’chigandek orqasiga tisarildi- da, keyin nonga yaqinlashib hidlab ko’rdi-yu, yemasdan menga tikilib qoldi. Aftidan „noningni yesam, keyin menga minnat qilmaysanmi?" deyayotgandek edi. „Yo’q, hech ham minnat qilmayman" deb o’ylagan bo’lsam kerak o’shanda. Harqalay kuchuk nonni yedi, yeganda ham yutoqib, ochko’zlik bilan, shosha-pisha yedi, xuddi ikki yamlab bir yutgandek bo’ldi-da, so’ng „Noning lazzatli ekan-ku, yana yo’qmi?" degandek menga quvonch to’la sariq ko’zlarini tikib dumini likillata boshladi. Erkalanib, oldingi oyoqlarini ko’tarib ko’ksimga qo’ydi. Achomlashgancha uyga jo’nadik.

Eh, o’shanda quvonganimni ko’rsangiz!

Kumushdan quyilgandek chiroyli, mayda to’qilgan zanjircham bor edi. „Yangi mehmon"ni o’shanga bog’lab (qochib ketmasin dedim-da), oldiga tovoqda suv, ovqat qo’ydim, na ovqatga qaraydi, na suvga! Zanjirni uzmoqchi bo’ladi, dumalab yer tirnaydi, ingillab tinmay yig’laydi. Uch-to’rt kun shu ahvolda o’tdi. Kuchukcha ozib-to’zib, yangi tug’ilgan mushuk boladek kichkina

bo’lib qoldi. Lekin ingillashi, zanjirni uzib ketaman deya urinishlarini qo’ymadi deng. Ko’zi tola g’azab-nafrat, qarashga botinolmayman.

Bir kuni ertalab o’rnimdan tursam, kuchukcha yo’q - zanjirni tishi bilan g’ajib uzibdi-yu, qochib qolibdi.

Shunday achindimki, shunday xafa bo’ldimki, ishonsangiz, yig’lavoray dedim. Hamma voqeani boshidan kuzatib yurgan rahmatli bobom meni bag’riga olib yupatgan bo’ldi.

- Xafa bo’lma, o’g’lim,- deya boshimni siladi,- kuchuging bo’ynida zanjir bilan tobe bo’lib ovqat yegandan ko’ra, erkinlikda och yurishni afzal ko’ribdi. Sher va arslonlar avlodidan ekan, sher va arslonlar bo’yniga zanjir bog’latmaydi. Mag’rur bo’lishadi.

O’sha kuchukni men qaytib qishlog’imizda ko’rmadim.

# ****Saxiy va Xasis****

Bir zamonda Saxiy va Xasis yashagan ekan.

Shunday bo’libdiki, ular sahro bo’ylab sayohatga birga chiqishibdi. Yo’lda har to’xtaganlarida Xasis har safar Saxiyning ovqatlaridan va suvlardan ishlatar, o’zining narsalariga tegmas ekan. Shunday qilib ular bir necha kun yurishibdi. Nihoyat Sahiyning g’amlagani tugagandan so’ng Xasis o’zining meshidan suv ichib, konop qopidan ovqat yeb olibdi. Sahiyga esa bir tomchi suv ham, bir ushoq non ham bermabdi. Keyingi qo’nishda Xasis yana shunday yo’l tutibdi. Chanqoq va ochlikdan horgan Saxiy debdi:

– Oshna men sen bilan bo’lishganday, sen ham suv va ovqating bilan bo’lishgin.

Xasis jahli chiqib debdi:

– Nima, men ham sen kabi hech narsaziz qolaymi?

Bunday bo’lishi mumkin emas!

Xasis o’z tuyasiga o’tirib Saxiyning bir o’zini tashlab ketibdi. Saxiy yo’lida davom etishga tinka – madori qolmagan edi. U o’zini ochlik va suvsizlikdan chalg’itish niyatida poyali o’tlarni yeya boshladi. Bu o’tlar oddiy emas, balki sehrli edi. Sahiy hayvonlar tilini tushuna boshladi.

Kechasi uning oldiga ikki toshbaqa kelib, Saxiyga qarab biri ikkinchisiga debdi:

Qo’lini uzatsa quduqqa yetay deb turibdiku, chanqoqdan o’lay deb yotibdi.

– Shunchalik ham tentak bo’ladimi, – ikkinchisi ma’qulladi, – ochlikdan arang tirik, o’sha quduq yonidan u go’sht, sut va non topishi mumkin.

Saxiy quloqlariga ishonmay hayron bo’libdi. Darrov tuyasiga chiqibdi va quduq tomon yo’ olibdi.

Sahiy quduqqa yetib olgach mehmondo’st ko’chmanchinikida chanqog’ini bosibdi va to’yguncha ovqat sotib olib yo’lida davom etibdi.

Hasis Saxiyni sog’ – salomat ko’rib, uning mulkini o’g’irlash uchun ortidan ketibdi. Ular tunab qolish uchun to’xtaganlarida Xasis uxlab yotgan Saxiyning pullarini o’g’irlab, tuyasini olib g’oyib bo’libdi.

Tongda na puli va na tuyasini topa olmagan Saxiy xafa bo’libdi. Nima qilishini bilmay piyoda ketibdi. U yo’lda jazirama issiqning kuchidan holdan toyib, daraxt tagiga o’tiribdi va ikki zag’izg’on suhbatini eshitibdi:

– Xonim, qayerdan senda shuncha oltin tangalar? – so’rabdi biri

– Terak ostidagi yumronqoziq inini yonidan, – javob berdi ikkinchisi, – yetti shohlar hazinasi bor. Ko’r yumronqoziq ularni qazib chiqqan va ko’rmaydi, men esa ularni tashib yuribman.

Sahiy tezda o’sha terakni topib, xurjunini oltin va kumushlarga to’ldirib, yo’lida davom etibdi.

Saxiy shaharga kelib karvonsaroyda to’xtabdi. Beva – bechoralarga yordam qilar ekan, pulini ayamas ekan.

Xasis Saxiyning boyib ketganini va kambag’allarga yordam qilayotganini eshitib, huzur – halovatini yo’qotibdi. Hasadgo’ylik va g’arazgo’ylikdan shohga arz qilgani boribdi:

– O sahovatli shoh, sahroda meni tunagan bir qaroqchi shahringgizda yuribdi. Uni tutib qilmishiga yarasha jazo berishni buyuring.

Soqchilar karvonsaroyga kelib Saxiyni ushlab, shoh huzuriga olib kelishibdi.

– Hoy o’g’ri – qichqirdi shoh, – qaroqchiliging uchun seni ertaga jazolashni buyuraman!

Saxiy Xasis yolg’on gapirayotganini tushuntira boshlabdi, lekin shoh uni eshitishni ham istamabdi. Sahiyning pullarini olib xazinaga qo’shib, o’zini esa zindonga tashlashni buyuribdi. Xasisni kaltaklab saroydan haydab yuborishibdi.

Sahiy zindonda o’tirib tushkunlikdan yig’lar edi. Birdan kechasi zindonga ikki sichqon kelib bir – biri bilan gaplashibdilar:

– Shohning yakkayu yagona qizi ojiz bo’lib qo’libdi. Achinarli, shunday aqlli va chiroyli qiz, – xo’rsindi birinchi sichqon.

– Kimda – kim uni davolasa, shoh o’shanga qizini berardi. – debdi ikkinchi sichqon.

Uning davosi juda osonligi odamlarning hayoliga ham kelmaydi.

Qanday davo ekan u, xonim? – so’radi ikkinchi sichqon.

– Shahar tashqarisida, dashtda kalbosh Abdullaning podasida qari echkisi bor. Shu echkining soqolidan ikki tolani olib yoqib, kulini malikaning ko’ziga qo’yish kerak, u yana ko’ra boshlaydi, – aytib beribdi birinchi sichqon.

Sichqonlar malikaga achinib ketishibdi. Ularning gapini eshitgan Saxiy qichqira boshladi:

– Shohga aytinglar – men shifokorman! Men shifokorman!

Zindonbonlar yugurib shohga yetkazibdilar:

– Zindonda bir kishi shifokorman deb qichqirmoqda.

– Uni tezroq mening oldimga olib kelinglar, – deb buyruq qilibdi shoh.

Shoh Sahiyni ko’rib debdi:

Ha, bu senmi, qaroqchi. Nimaga baqirasan?

– Men qaroqchi emasman, shohim! Men shifokorman va sening qizingni davolay olaman. Meni dashtga olib borishni buyuring.

Shoh unga ishonmabdi, lekin qo’riqchilarga Saxiyni dashtga olib borishni buyuribdi.

Kalbosh Abdulla podasini topibdi, echki soqolidan ikkitasini olib malikani davolabdi. Malika ko’zini ochib chiroyli va mehribon Saxiyni ko’rishi bilanoq uni sevib qolibdi.

Qizining shifo topganini ko’rgan shoh katta ziyofat uyushtiribdi va bu ziyofatda yoshu qarilar xursandchilik qilibdi. Keyin u Saxiyga qizini unashtiribdi. Qirq kecha-yu, qirq kunduz xursandchilik davom etibdi.

Kunlardan birida Saxiy shaharni aylanibdi. Uning yoniga Xasis kelib, tirishqoqlik bilan ta’zim qila boshlabdi.

Senga nima kerak? – so’rabdi Saxiy.

– Menga tushuntirib ber, nima uchun taqdir senga xayirxoh, meni esa aylanib o’tadi? Men seni suvsiz, ovqatsiz qoldirdim, sen shu zahoti quduq va mehmondo’st ko’chmanchini topding. Men seni tunab ketdim, sen esa shaharga boy bo’lib qaytding. Mening tuhmatim bilan seni zindonga tashlashdi va seni jazolashlari kerak edi, sen esa boy va baxtli amaldor bo’lding.

– Sen ham shu o’tdan yeb ko’rsang hatto mayda hayvonlardan ham dunyo sirlarini bilib olasan, – debdi Sahiy.

Xasis darhol tuyasiga minib dashtga ketibdi, o’sha o’tni topib yeb, hayvonlar tilini tushuna boshlabdi.

– Mayda hayvonlarni eshitishdan foyda yo’q, – deb o’yladi Xasis, - Katta hayvonlardan sirni bilgan yaxshi. Ular katta sirlarni bilishadi.

U katta hayvonlar yuradigan qamishzorga yetib kelib, g’orni topib uning ichiga berkinibdi va o’sha yerda kuta boshlabdi.

Tongga yaqin sher, yo’lbars, bo’ri va tulki kelibdilar.

G’orda kimdir bor! – o’kirdi sher.

Aniq odam isi kelyapti! – chillabdi yo’lbars.

Juda yaxshi, laziz taom yeymiz! – ochiqib irillabdi tulki.

Hayvonlar Xasisga tashlanib uni yeb qo’yishibdi.

# ****Chana****

***O’tkir Hoshimov***

Farhodga dadasi chana olib keldi. Tag’in qanaqa deng? Orqasida suyanchig’i bor. Sirpanchiq qanotlari yaraq-yaraq qiladi.

Chanangni-chi, o’rtoqlaring bilan uchgin, xo’pmi? - deb tayinladi dadasi.

Farhod indamadi. Ertasiga nonushta qilar-qilmas chanasining ipidan tortib, ko’chaga olib chiqdi. Osmondan kapalakqor yog’ar, bolalar qiy-chuv ko’tarib o’ynashar, birov sirpanchiq uchar, birov qorbobo yasar edi.

Ular Farhodni ko’rishlari bilan atrofini o’rab olishdi.

Vuy, Farhodning chanasini! - deb qichqirdi Bahodir.

Qara, suyanchig’iyam bor ekan! - Dildora chananing suyanchig’ini ushlab ko’rdi.

Yaltirashini qaranglar! - dedi Shavkat qoyil qolib.

Qoch, bosib ketadi! - Farhod chananing ipidan mahkam ushlab oldi- da, Shavkatni turtib o’tib ketdi. Ko’chaning narigi betidagi tepalikka chiqa boshladi.

Meniyam uchir, Farhod, - dedi Dildora unga ergashib.

Ho, sinib qoladi-da! - Farhod chanasini sudrab ketaverdi.

Tepalikning eng ustiga chiqib, chanaga o’tirib oldi. Keyin oyog’i bilan bir

siltagan edi, chana shuvillab pastga uchib ketdi. Farhodning yuziga qor uchqunlari urilar, chana esa qushdek uchib borar, uning qulog’i ostida shamol g’uvillar, ammo sovqotmas edi. Maza!

Chana pastga tushganidan keyin to’xtab qoldi. Farhodning yoniga Bahodir yugurib keldi.

Galma-galdan ucha qolaylik, Farhod, - dedi u yalinib. - Bir gal sen tortasan, bir gal men.

Yo’q, ipi uzilib ketadi, - Farhod qovog’ini solib oldi.

Qizg’anchiq ekansan! - Bahodir shunday dedi-da, sirpanchiq uchayotgan bolalarning oldiga ketib qoldi.

Farhod yana tepalikka chanasini sudrab chiqdi. Keyin pastlikka uchib tushdi. Besh-olti marta shunday qilgandan keyin charchab qoldi. Pastlikka sirg’anib tushish maza edi-yu, chanani yuqoriga sudrab chiqish yoqmasdi. Tekis joyda uchay desa, birov chanani tortmaguncha sirpanmas ekan.

Farhod chanani sudrab, bolalarning oldiga bordi. Yur, Bahodir, - dedi o’rtog’ini chaqirib. - Mayli, galma-gal uchamiz. Bir gal sen tortasan, bir gal men.

-Kerakmas! - Bahodir qo’l siltadi. - Men bolalar bilan o’ynayman. Farhod chanasining ipidan ushlaganicha, qorbobo yasayotgan qizlarning oldiga bordi. Dildora endi qorboboning qo’lini yasayotgan ekan.

Yur, Dildora, ikkalamiz tepalikdan chanada tushish o’ynaymiz, - dedi Farhod.

Hali bermading-ku, chanangni. Endi kerakmas. - Dildora boshqa qizlar bilan qorbobo yasayverdi.

Farhod ularning o’yinini birpas tomosha qilib turdi-da, zerikib ketdi. Bolalarning oldiga boray desa, Bahodir bilan Shavkatdan uyaladi. Bitta o’zi chana uchay desa, hecham qizig’i qolmadi. U alam qilganidan yig’lab yuboray dedi. Dadasi nima uchun "Chanangni bolalar bilan birgalashib uchgin" deganini endi tushundi. Sekin-sekin bolalarning oldiga bordi-da, chanani ularning oldiga surib qo’ydi.

Hammamiz galma-galdan uchamiz. Bo’ptimi? - dedi sekingina. Bolalar bu safar yo’q, deyishmadi. Birpasdan keyin Farhodning yaltiroq chanasi tag’in tepalikdan shuvullab tusha boshladi. Endi unda bolalar, qizaloqlar maza qilib uchishar edi.

# ****Toshbaqa tarozibon ekan...****

***Tamilla qosimova***

Iroda uy orqasidagi maydonchada koptok o’ynayotgan edi. Birdan ko’m- ko’k maysalar orasida yotgan toshbaqani ko’rib qoldi. Uning rasmini kitoblarda juda ko’p ko’rgandi-yu, lekin o’zini endi uchratishi. Iroda yaqin kelib, uni tomosha qila boshladi. Bo’yni xaltum-xaltum, tosh kosasi sarg’imtir jigarrang, katak-katak chiziqli toshbaqa qimirlamasdi. "Uxlayotgan bo’lsa kerak" o’yladi Iroda:

Bir bor ekan, bir yo’q ekan,

Bo’ri bakovul ekan, tulki yasovul ekan.

Qarg’a qaqimchi-yu, chumchuq chaqimchi ekan.

O’rdak surnaychi-yu, g’oz karnaychi ekan,

Toshbaqa tarozibon-u,

Qurbaqa undan qarzdor ekan, -

deb ertak aytardi buvisi. "Qiziq, toshbaqa qanday qilib tarozibonlik qilgan ekan-a? Tosh kosasidan palla qilib, hayvonlarning yaxshi ishlarini tortib ko’rarmikan? Toshbaqani uyiga olib ketsa-chi, Irodaning yaxshi ishlarini tarozida tortarmikan? Shunda qurbaqa kelib, yaxshiligingdan menga qarz berib tur desa, Iroda: "Qurbaqaxon, yaxshilik qarzga berilmaydi. O’zingiz yaxshi-yaxshi ishlar qiling, toshbaqam tarozida tortib beradi", - derdi. O’rtog’i Nigora-chi, kir- chir yuradi, oyisiga qarashmaydi. Uning yaxshi ishlari juda oz. Buni toshbaqasi tarozida tortib, Nigoraning o’ziga ko’rsatsami, rosa uyalardi-da.

Iroda toshbaqani uyg’otmoqchi bo’lib, tosh kosasini avaylab silay boshladi va birdan qon izlariga ko’zi tushdi. Toshbaqani etagiga solib, uyiga olib ketdi. Axir, dadasi - shifokor. Toshbaqaga, albatta, yordam beradi. Dadasi toshbaqani sinchiklab ko’rib, yorilgan tosh kosasini bint bilan siqib bog’lab qo’ydi.

Iroda toshbaqani parvarish qila boshladi. Unga qoqi gul va maysa-o’tlardan yulib bersa, jon-jon deb yer edi. Karam bargi, bodring po’chog’ini yegan kuni esa, umuman suv ham ichmasdi. Toshbaqa bora-bora sog’ayib, hovlini aylanib yuradigan bo’ldi. Agar u Irodaning olapar kuchugiga yoki baroq mushugiga duch kelib qolsa bormi, boshini, oyoqlarini, hatto kaltagina dumini ham tosh kosalari orasiga yashirib olar edi. Iroda: "Endi toshbaqam tuzaldi, qachon yaxshi ishlarni tarozida tortar ekan-a" deb kuzata boshladi. Bir kuni qarasa. toshbaqasi gaz plita orqasiga o’tib, suvaraklarni tutib yeyapti. Iroda chopqillab borib, buvisidan suyunchi oldi. Buvisi juda-juda xursand bo’ldi. Yana bir kuni toshbaqasining imillab bog’ tomonga o’tayotganini ko’rgan Iroda "Balki yaxshi ishlarni o’sha yerda tortmoqchidir", - deb o’ylab, sekingina uning orqasidan yurdi. Ammo toshbaqasi ko’kimtir qurtlarn: yeyishdan boshqa narsani xayoliga ham keltirmasdi. Dadasi xursand bo’lib "Toshbaqangga balli, ekinlarimiz zararkunandalardan tozalanadigan bo’ldi". - deb qo’ydi.

- Dada, nega u ertakdagiday yaxshi ishlarni tarozida tortmayapti? - xunob bo’lib dadasidan so’radi Iroda.

Gap nimadaligini fahmlagan ota qiziga toshbaqaning ertakdagi tarozibonligi uning foydali jonivor ekanligidan to’qilganini tushuntirib berdi. Irodaning toshbaqasiga mehri yanada oshib ketdi. Unga "Do’mbog’im" deb nom ham qo’ydi.

"Buvim meni "Do’mbog’im", deb erkalaydilar-ku. Axir, toshbaqam ham yum-yumaloq, do’mboqqina, ko’zlari munchoqday-ku!" o’yladi Iroda.

Do’mbog’im ham, Iroda ham maza qilib yozni o’tkazishdi. Malla chakmoniga burkanib, kuz ham keldi. Havolar soviy boshlaganda Do’mbog’im yana kasal bo’lib qoldi. U hech narsa yemas, boshini, oyoqlarini tosh kosasining ichiga tortib, yotgani-yotgan edi.

"Sovuq yeyayotgan bo’lsa kerak" o’yladi Iroda va uni eski movut ko’ylagiga o’rab qo’ydi. Shunda ham Do’mbog’im qimirlamasdi. Kechqurun dadasi ishdan kelganda:

‘- Dada, Do’mbog’im kasal bo’lib qoldi, - dedi Iroda ko’zlariga yosh olib. Dadasi Do’mbog’imni qo’liga oldi. Iroda xavotirlanib unga qaradi. Dadasi jilmaygach, Iroda yengil tortdi.

U kasal emas, qish uyqusiga ketmoqchi.

Dadasi kattagina qutichaga qum to’ldirib, Do’mbog’imni qo’ydi va:

Endi unga tegma. U o’ziga qumdan joy topib olsin, - dedi.

Ertalab, dadasi aytgandek, u qum ostiga sho’ng’ib ketibdi. Faqat tosh kosasining tangadek joyi ko’rinib turar edi.

- Urra! Do’mbog’im tirik ekan. O’zi qum ichiga sho’ng’ibdi, - deb Iroda chapak chalib yubordi.

- Xayr, Do’mbog’im, bahorgacha yaxshi uxla, - dedi u.

# ****Chumchuq bola****

***O’ktam Usmonov***

Boboxon chumchuq bolani rosa qiynab ezg’iladi: suvga solib suzdirdi, dum-dumaloq mitti ko’zlariga cho’p tegizib ko’rdi...

Keyin oyog’iga ip bog’lab, ko’chaga olib chiqdi. Ko’chada Tal’at o’rtog’iga duch keldi. Tal’at Boboxonni ko’rdi-yu, qovog’i solindi. Boboxon juda o’jar bola edi, shundan Tal’at unga yalinib o’tirmay, shosha-pisha yonini kovlashtirdi: kissasida yarimta o’chirg’ich bilan kecha ochgan qizil qalami bor ekan...

Boboxon, chumchuqni qayerdan olding?

Bug’doyzordan, chigirtka tutayotganimda do’ppim bilan urib yiqitdim.

Alishmaysanmi?

Boboxon yalt etib Tal’atga qaradi, so’ng bir narsani o’yladi, shekilli:

Alishaman, nimang bor? - dedi hovliqib.

Mana, bo’yoq qalam, shunga berasanmi?

Fi-i! Tirik chumchuqni bitta qalamgami? Boshqa narsang yo’qmi?

- Agar xo’p desang, mana bu o’chirg’ichimni ham beraman. Boboxon bilagiga o’rab olgan pishiq, ingichkaipni bo’shatib, Tal’atdan

o’chirg’ich bilan qalamni oldi-da, chumchuq bolani berdi. Keyin qiziqsinib:

Buni alishvolib, nima qilasan? - dedi.

- Hozir bilasan nima qilishimni...

Tal’at chumchuq bolaning oyog’idan avaylab ipni yechdi. Yuragi duk-duk urayotgan bechora qushchani bir-ikki siladi-yu, keyin birdan osmonga qo’yib yubordi...

Boboxon goh qo’lidagi o’chirg’ich bilan qalamga, goh pat-pat qanot qoqib bug’doyzor tomon uchib ketayotgan chumchuq bolaga, goh o’rtog’i Tal’atga javdirar, nima qilishini bilmay, hang-mang bo’lib qolgan edi.

# ****Sehrli qalam****

***Turg’unboy G’oyipov***

Aijon dadasi bilan tog’asinikiga mehmon bo’lib boribdi. Tog’asi rasm chizayotgan ekan. U chizgan olmalar xuddi tebranib, uzilib tushay deb turgandek, qushlar bo’lsa xuddi sayrab yuborayotgandek tuyulibdi.

Ularga qarab Alijonning juda zavqi kelibdi. "Iya, bu ajoyib qalam ekan-ku: Bunday qalamni qayerdan topsa bo’larkan?" deb o’ylabdi.

Oxiri Alijon:

Tog’a, qalamingizni berib turing! Birpas turib keltirib beraman, - debdi.

Rassom: "Qani, jiyanim qalamni nima qilmoqchi ekan?" deb o’ylabdi-da

Ha, mayli, ola qol, - debdi.

Alijon qalam bilan qog’oz olib ko’chaga yuguribdi. U bolalarga qalamni ko’rsatib:

Bolalar, ko’dingizmi, mana bu sehrli qalam, - deb maqtanibdi. - Xohlagan narsalaringizni qoyil qilib chizib tashlaydi. Qani, aytinglar, nimaning rasmini chizib beray?

Bolalar hovliqib:

 - Paravozning rasmini chiz... otning chiza qol, o’rdak chizib ber. Tarvuzni chiza qol? - deb chuvillabdi.

Alijon:

Tp’xtanglar, hozir sizlarga otning rasmini chizib beraman, - deb chiza boshlabdi. Lekin chizgan rasmi sira otga o’xshamabdi. Alijon qattiq xijolat vlibdi. "Bu qalamga nima bo’ldi, chiza olmayapti-ku?" - deb hayron bo’libdi. Shu vaqtda bolalar yoniga rassom tog’asi kelibdi. U Alijonga qarab kulibdi.

Qalamga hech narsa bo’lgani yo’q. U qalamligicha turibdi. Bunday qalamlar hammada ham bor. Biroq yaxshi rasm chizish uchun ko’p mashq qilish, o’qish, o’rganish kerak. Gap qo’lingning chizishga o’rganmaganida, xolos, - debdi.

Hamma bolalar:

To’g’ri, dunyoda sehrli qalam yo’q, lekin usta qo’llar ko’p. Gap qo’lni o’rgatishda! - deb qichqirishibdi.

Shu kundan boshlab Alijon har kuni qo’liga qog’oz, qalam olib rasm chizadigan bo’libdi. Shunday qilib, hozir Alijon rasm chizishda tog’asidan qolishmas emish.

# ****Xo’rozqand****

***Karim Rahim***

Xolida opa o’g’li Jur’at bilan uning o’rtog’i Salimni uyga qo’yib, oz bozorga ketdi. Bolalarga: "To’polon qilmay o’tiringlar, agar yaxshi bola bo’lib o’tirsanglar, ikkalovingga xo’rozqand olib kelaman", - deb tayinlab ketdi.

Avval ikki o’rtoq jimgina o’ynab o’tirishdi. Lekin qo’shnilarining o’g’li Olim chiqdi-yu, ishni buzdi.

Uning qo’lida yong’oqdek yaltiroq zoldir bor edi. Olim: "Zoldirim juda uzoqqa dumalaydi", - deb maqtana boshladi. Buni ko’rib Jur’at bilan Salim ham cho’ntaklaridan zoldirlarini olishdi. Ular kimning zoldiri uzoqqa dumalash o’ynay boshlashdi. Biroq Jur’atning zoldiri uyning yarmiga borib, to’xtab qoldi.

Va-a, maqtagan zoldiring shumi? - deb masxara qilib kuldi Olim.

Bu Jur’atga juda alam qilib ketdi. U o’ylab-o’ylab, oxiri:

Zoldirim yerda dumalashga o’rganmagan. Osmonga otsam-chi, uzoq-uzoqqa ham boradi. Mana, ko’rib qo’yinglar, - dedi.

Jur’at zoldirini bor kuchi bilan shipga otmoqchi bo’ldi-yu, qo’lidan chiqib ketib tokchada turgan gulli choynakka tegib, chil- chil qilib yubordi. Qo’rqib ketgan Jur’at nima qilishini bilmay turib qoldi. Shunda Olim:

Tez bo’l, sinig’ini ko’chaga tashlab yuboramiz. Oying ko’rsalar, urishadilar, - dedi.

Bolalar shoshib-pishib choynakning sinig’ini yig’ishtirishayotganda, Xolida opa kelib qoldi.

Choynakni kim sindirdi? - deb so’radi bolalarga qarab onasi. Jur’at nima deyishini bilmay, dovdirab qoldi.

Choy-choynakni, oyi, haligi, o’zi sin­di... Ha, o’zi sindi. Rost, - dedi.

Jur’at sekin yer ostidan o’rtoqlariga "aytmanglar", deganday ishora qildi. Buni sezib turgan Xolida opa shunday dedi:

O’zi singan bo’lsa, nima ham derdim. Lekin juda qiziq bo’libdi-da! Choynak ham o’zidan-o’zi sinar ekanmi?

Ha, o’zidan-o’zi sindi, - dedi Jur’at tetiklanib. Onasi boshqa gap

aytmay, qo’lidagi narsalarni qo’ygani qo’shni xonaga o’tib ketdi. Jur’at onasi urishmaganiga suyunib, chapak chalib yubordi. Shu payt Xolida opa bolalarga xo’rozqand olib chiqdi. Olim bilan Salimdagi xo’rozqandning tojlari butun. Jur’atdagisining esa yarim tojisi yo’q edi.

Oyi, oyi, nega menga boshi singan xo’rozqand olib keldingiz? -dedi Jur’at.

Olganimda butun edi, o’zidan-o’zi sinib qolibdi-da.

O’zidan-o’zi ham sinadimi?

Axir, tokchada turgan choynak o’zidan-o’zi singandan keyin, bu ham sinadi-da.

Jur’at yerga qaradi va sekingina:

Choynakni zoldirim sindirgandi, - deb qo’ydi.

# ****Yetti go’dakning rizqi****

***Rivoyat***

Bir onaizorning eri janggohlarda qurbon bo’lgandan so’ng, u yetti nafar farzandi bilan qoladi. Ochlik va benavolik ularning madorini kundan-kunga qurita boshlaydi. Qish tugab, bahor boshlanganda ularning yillik tejagan oziq-ovqatlari ham nihoyasiga yetadi. Uydan hattoki bir parcha qotgan non uyoqda tursin, bir siqim un ham topish amrimahol edi. Ona sandiqni ochib qarasa, bir kaft bug’doy turgan ekan, o’shani avaylab-asrab, avval pishirmoqchi boiibdi. So’ng keyingi kunlarini o’ylab, bug’doyni bir parcha yerga sepibdi. Bolalar har kuni yerdan bug’doy unib chiqishini orziqib kutishar, onalariga biror narsa deyishga botina olishmabdi. Nihoyat, yer betini yam-yashil maysalar qoplay boshlabdi. Bolalarning shodligi yer-u ko’kka sig’masdi.Ammo bu maysalar o’sib, voyaga yetib bug’doy bo’lib pishishi uchun hali qancha kun, qancha oy o’tishini bilishmasdi ular. Ochlikdan madori qurigan kenjatoy ko’rpa- yostiq qilib yotib qolibdi. Ona boshqa hech qanday iloji qolmagach, ilhaq bolalarini o’ylab, o’sha sabz maysani maydalab, taom qilishga kirishibdi. Yana ikki-uch kundan keyin bahor o’t-o’lanlari o’sib chiqqach, ochlikdan xalos bo’lishlarini munis va mushfiq onaizor yaxshi bilardi. Shu bois qozonni suvga to’ldirib, sabzani pishirishga kirishibdi. Tinka-madori qurigan bolalar har vaqt-har vaqt boshlarini ko’tarib, "non", deganlarida, ona bir marta qozonni kavlab qo’yar, bolalarni biron yumush bilan band qilish uchun tosh terib kelishni buyuribdi. Yetti bola yettita tosh olib kelibdilar. Ona: "Bu toshlar xosiyatli, ovqatni shirin qiladi", - deb maysa qaynayotgan qozonga tashlabdi. Bolalar ham, onasi ham horib-charchab uxlab qolishibdi. Ertalab turib qarashsa, qozonda mazali qiyom turgan emish. Ko’klamda sumalak pishirish, sumalak qaynayotgan qozonga yetti dona tosh tashlash udumlari ana shundan kelib chiqqan ekan.

# ****Qaldirg’och himmati****

***Rivoyat***

Nuh payg’ambar davrida qattiq yog’ingarchilik bo’lib, hammayoqni suv bosib ketibdi. Odamlar, hayvonlar, dov-daraxtlar-u tog’-u toshlar ham suv ostida qolibdi. Shunda Nuh payg’ambar bir kema yasatibdi. Unga dunyodagi jamiki hasharot, parranda va hayvonlardan bir juftdan olib, "biron-bir joyda quruqlik qolgandir", deb yo’lga chiqibdi. Ummonga aylangan yer yuzida suzib ketayotsa, sichqon qurmagurning qitmirligi tutib, kemani teshib qo’yibdi. Teshikdan suv kirib, kema ichi suvga to’la boshlabdi. Nuh payg’ambar qarab tursa, kemaga suv to’lib, undagilar suvga g’arq bo’iadigan. Shunda u: "Kimda-kim teshikni to’sib, suvni to’xtatib qolsa, dunyodagi eng shirin go’shtni unga taqdim etaman", - debdi. Shunda ilon: "Buni men bajaraman", - debdi- da, kulcha bo’lib teshikka yotib olibdi. Suv to’xtabdi. Nuh payg’ambar yanglishmagan ekan. Bir joyda quruqlik qolgan ekan, o’sha joyga etib borishibdi. Shunda ilon:

Nuh, aytganingni bajar endi, - debdi. Nuh payg’ambar: "Dunyodagi eng shirin go’shtni bilib kelinglar", - deb, u qushni uyoqqa, bu qushni bu oqqa yuboribdi. Qaldirg’ochni ham bir yoqqa jo’natibdi. Ilon uch ko’chang boshida kulcha bo’lib, ularni poylab yotibdi. Bir payt qushlardan biri kelib qolibdi.

Dunyodagi eng shirin go’sht nima ekan? - deb so’rabdi.

Toshbaqa go’shti ekan, - debdi qush. Ilon:

Yo’q, u sening go’shting, - deb changal solib, uning o’zini yutib yuboribdi. Keyin ari uchib kelibdi. Ilon:

Dunyodagi eng shirin go’sht nimaniki ekan? - deb so’rabdi.

Dunyodagi eng shirin go’sht itniki ekan, - deb javob beribdi ari. Ilon bir chang solib, uning tilini uzib olibdi. Bir payt qaldirg’och uchib kelib qolibdi. Ilon:

Qani, sen ayt-chi, dunyodagi eng shirin go’sht nimaniki ekan? - debdi.

Qaldirg’och hamma parranda-yu darranda ichida odamning go’shti eng shirinligini bilar ekan. "Ilonga odam go’shti shirin desam, u butun umr odamzodning go’shti bilan ovqatlanadi, shundan keyin olamda odamzod qolmaydi", deb o’ylabdi-da, unga qarab:

Qurbaqaning go’shti dunyodagi eng shirin, totli go’sht ekan, - debdi. Ilon:

Yolg’on aytasan, - deb sapchib unga tashlangan ekan, qaldirg’och epchillik bilan qochib qolibdi. Ilonning og’zi uning dumiga tekkan ekan, qaldirg’ochning dumi ayrilib, ochiq qaychiga o’xshab qolibdi. Shu-shu, uning dumi qaychisimon emish. Odamzodni o’ziga do’st-oshna qilib olibdi. Qaldirg’ochning odamlar uyiga in qurishi, ulardan qo’rqmasligi shundan emish. Ilon bo’lsa har doim undan qasdini olish niyatida yurarmish. Inini buzib, tuxumi yo bolasini yeb qo’yishi ham shundan emish.

**Ibn Sino shogirdlari**

Tabiblarning tabibi, ulug’ hakim Ibn Sino kunlardan bir kuni qattiq og’rib, ko’rpa-to’shak qilib yotib olibdi. Ibn Sinoning shogirdlari, eng yaqin do’st-birodarlari yig’ilishibdi. Do’st-birodarlari yaxshi so’z aytib, ulug’ tabibning ko’nglini ko’tarishga, kayfiyatini yaxshilashga harakat qilishsa, shogirdlari ustozlarini dori-darmonlar bilan davolashga kirishibdilar.

Ibn Sino do’st-birodarlariga rahmatlar aytib, shogirdlariga esa shunday debdi:

-Ey, shogirdlarim, mening kunim bitgan ko’rinadi. Shu bois meni davolayman deb, bexudaga harakat qilmanglar. Bordi-yu kunim bitib, vafot etsam, yig’i-sig’i, oh-voh qilmanglar. Faqat haqimga duo qilib, onda-sonda qabrimni ziyorat qilsanglar, bas. Va yana ustoz olamdan o’tdi, endi tabobat oqsaydi, deb ham qayg’urmanglar. O’rnimga besh zo’r tabibni qoldirib ketmoqdaman. Shu tabiblarning masalahatlariga o’zlaringiz ham doim amal qilinglar, boshqalarni ham ularga da’vat etinglar, - debdi.

Ibn Sinoning shogirdlaridan biri:

Ustoz, siz aytgan tabiblar kimlar? - deb so’rabdi.

Shunda Ibn Sino:

Men qoldirib ketayotgan zo’r tabiblarimning biri - tozalik, ikkinchisi - parhez, uchinchisi - badan tarbiyadir. Va qolgan ikkisi mijoz bilan kayfiyatdir. Doimo pokiza, ozoda bo’lishlik, ko’ringan narsani, ya’ni ovqatni ko’r-ko’rona yeyavermaslik, apil-tapil ovqatlanmaslik, ovqatlanishda perhez, me’yorni bilishlik, ichkilikka ruju qo’ymaslik, badan a’zolarini harakatsiz qoldirmaslik, mijozni unutmaslik va, nihoyat, kayfiyatni yaxshi tutishga harakat qilish. Mana shu aytganlarimga amal qilinsa, kasallanish uyoqda tursin, bevaqt o’lim ham orqaga chekinadi.

# ****Quyoncha****

***Nosir Fozilov***

Dalada ish qizg’in. Traktorchilar yer haydashmoqda. Mirtoji aka traktorchilarga yordamchilik qilmoqda. Uning o’g’illari Bektosh va Hoshim maktabda o’qiydi.

Bir kuni onasi o’g’illarini bir ish bilan Mirtoji akaning oldiga yubordi.

Bolalar yo’lga tushdilar … Keng, bepoyon dala… hammayoqda ko’klam nafasi… Bolalar atrofni tomosha qilishar, zag’cha galalariga kesak otishar edi. Bektosh otgan bir kesak shudgor chekkasidagi qalin olabutaga borib tushdi.

Olabuta ichidan bir kichkina quyoncha hurkib sakrab chiqdi. Bolalar hayqirishib, quyonchaga otilishdi. Bechora quyon shoshganidan haydalgan yerga qochdi. Bektosh unga yetib oldi. Hoshim ham yetib kelib:

Vuy, kichkinaligini,- dedi havasi kelib.

Bektosh tutib olgan quyonchasini otasiga ko’rsatdi. Otasi quyonchani asta qo’liga oldi. Quyoncha juda yosh, yungi momiqdek, o’zi oriq edi. Otasi quyonchani asta-asta siladi:

Voy, bechora-yey, yaqinda tug’ilgan ekan. Uyasini traktor buzibdi-da, - dedi u. Keyin bolalarga qarab: - Onasi izlab yurgandir…

Bolalar quyonchani avaylab o’z joyiga eltib qo’dilar.

# ****Oq bo’taloq****

Botir tuyalarni ilgari ham ko’rgan edi.

Buvisi, tuya haqida gap ketganda: "Bilasanmi, qo’zichog’im, tuya shunaqangi muloyim, mehnatkash, ayniqsa, chidamligini aytmaysanmi!" - derdi.

Keyin Botirga tuyalar haqida ertaklar aytib berardi. Yana yomon kishilar o’g’irlab, begona yurtga sotib yuborgan jajji bo’taloq haqidagi qadimgi qozoq qo’shig’ini aytib berardi.

Biroq o’sha kuni... o’sha kuni Botir avvaliga u qanaqa hayvonligini bilolmay qoldi.

U qo’shnining uyi oldida turardi - oqqush singari oppoq. Biroq, shubhasiz, u oqqush emasdi. Uning oyog’i to’rtta edi! Oyoqlari shunaqangi ingichka, shunaqangi nozik ediki... quloqlari ding, pastki labi esa birovdan xafa bo’lgandek osilgan. Qop-qora katta ko’zlari ajablangandek tikilardi. Bu g’aroyib jonzot yonida Botirning qo’shnisi, do’sti Murod turardi.

Buni qara, Botir! - deya qichqirdi Murod. - Yaqinroq kelsang-chi! Botir miq etmadi.

Qo’rqma, bo’taloq-ku bu, axir!

Oppoq bo’taloq ham bo’larkanmi? - dedi Botir joyidan qimirlamay.

Nimaga degan-da, kichkina-da. Hali ikki oylik ham bo’lmagan. Kel, silab ko’rgin, u juda ham yuvosh.

Botir yaqin keldi. Bo’taloqning boshiga chiroyli qizil tumor taqilgan, gardanidagi juni kokil qilib o’ralgan, kokil uchiga esa ola bog’ich taqilgan. Bo’ynida, qo’ng’iroq bo’lsa kerak, nimadir osilib turibdi.

Bo’taloqni qayerdan olding? - so’radi Botir.

Meniki emas, - deya xo’rsindi Murod. - Kecha amakim qishloqdan tuyada keldi. Bu - o’sha tuyaning bo’talog’i.

Tuyaning o’zi qani bo’lmasa?

Ana, uyning orqasida o’tlab yuribdi.

Murod bo’taloqning iliq gardanidan silab qo’ydi. Bo’taloq uning qo’lini sekin yalab qo’ydi.

Tuz so’rayapti, - dedi Murod. - Bilasanmi, tuyalar sho’rtang ko’llar qirg’og’ida o’sadigan o’tni yaxshi ko’radi.

Biroq yon-atrofida sho’rtang o’t bo’lmagani uchun, Murod engashib oddiy o’tdan yulib, bo’taloqqa uzatdi. Unga o’t yoqib qoldi. Bo’taloq o’tni ishtaha bilan yeb oldi. Keyin esa ingichka ovozda cho’zib qichqirib yubordi.

Botir beixtiyor cho’chib tushdi. Murod kulib yubordi.

Murod yana o’t yulib bo’taloqqa berdi. Har safar u o’tni maza qilib yeb olar, so’ng yana "to’ymadim, yulib beraver", - degandek tumshug’i bilan Murod uni turtkilardi. Murod uni boqib, so’ng oppoq juniga yopishib qolgan xas-cho’plarni tozaladi.

- Tuyalar tozalikni yoqtiradi, - tushuntirdi u Botirga.

Be-e-e, - o’kradi bo’taloq. - Be-e!

Uy tomondan shitir-shitir ovoz eshitildi. Ona tuya kelayotgan ekan. U bo’taloqqa yaqinlashib, unga mehribon ko’zlari bilan boqdi-da, boshdan-oyoq hidlab chiqdi.

Bo’taloq iliqqina, shiringina sut emgisi kelib qoldimi, onasiga talpindi. U to’yib emib olgach, ona tuya tiz cho’kib ko’zlarini yumdi. Bo’taloq uning yoniga cho’kdi.

Botir bilan Murod xalaqit qilmaslik uchun sekingina ketishdi.

Kechqurun Botir buvisiga bo’taloq haqida gapirib berdi. Uni hech xayolidan chiqarmasdi. Bo’taloqni yana ko’rsaydi-ya!

Botir sezdirmaygina ko’chaga chiqdi. Hammayoq jim-jit, sovuq tushib qolgan. Qariya amaki ona tuyani minib uzoqlashib borayotgan edi. Yonginasida oppoqqina bo’taloq ingichka oyoqlarini g’alati tashlab irg’ishlab borardi.

Ular pastlikka tushib, ko’zdan g’oyib bo’lishdi.

Xayr, bo’taloq, - shivirladi Botir.

# ****Endi hech kim zerikmaydi****

***Farhod Musajonov***

Marhamatning o’yinchoqlarijuda ko’p: Tulkivoy bilan Bo’rivoy, Xo’rozcha va Quyoncha, Bo’taloq bilan Toychoq, Arslon va Ayiqpolvon.

Marhamat o’yinchoqlarini bir uy qilib yasatib qo’ygan.

Shanbada Marhamatning tug’ilgan kuni bo’ldi. Uyiga bog’chasidan, mahal- lasidan o’rtoqlari kelishdi. Katta mehmonxona bolalarga liq to’ldi.

Rosa maza bo’ldi. Marhamatning onasi har xil shirinliklar pishirgan ekan, hammani mehmon qildi.

Innaykeyin o’yin-kulgi boshlandi. Marhamatning bog’cha o’rtog’i Sayyora qo’shiqqa juda usta edi, tortinchoqlik qilib o’tirmasdan rosa ashulani oldi. Bolalar unga qo’shilishib aytishdi. O’yinni, ayniqsa, Po’latjon bopladi.

Shundan keyin Marhamat o’rtoqlarini o’z xonasiga olib kirdi. Bolalar o’yin- choqlarni ko’rib, qarsak chalib yuborishdi.

Vuy, o’yinchoqlarning ko’pligini, - dedi Sayyora.

Mana shu Toychoqning chiroyliligini, xuddi hozir yugurib ketadiganday gijinglab turibdi! - dedi Po’latjon.

U Toychoqni yolidan silamoqchi bo’lib qo’lini cho’zdi.

Yo’q, tegish mumkin emas, - tergash ohangida gapirdi Marhamat. - Sindirib qo’yasan.

Sindirmayman, yolidan silab qo’ymoqchiman, - dedi Po’latjon. - Xo’p deya qol.

Tegma dedim-ku! - yer depsindi Marhamat.

Quyonchani o’ynashga berib tur, - dedi Gulmira.

Yo’q, men bularni ataydan yasatib qo’yganman, qancha ko’rsanglar, ko’raveringlar, tegmasanglar bo’ldi, - dedi Marhamat.

Bolalar birpas o’yinchoqlarni tomosha qilib turishdi, keyin yana mehmonxonaga qaytishdi.

Biroz o’tirib mehmonlar uy-uylariga tarqalishdi. Marhamat ancha charchagan ekan, uxlagani yotdi. Hademay shirin uyquga ketdi.

Eng qizig’i keyin bo’ldi. Yarim kecha edi. Hamma o’yinchoqlar hamon o’z joylarida ko’rgazmaga qo’yil- gandek qotib turishardi. To’satdan Ayiqpolvon bir kerishdi-da, yo’g’on ovozda do’rillab gapirdi.

E, zerikib ketdim, hech kirn biz bilan o’ynamaydi.

Men ham zerikib ketdim! - qichqirdi Xo’roz bo’ynini cho’zib.

Qachon qarasa, bitta joyda turganimiz-turgan, -kishnab yubordi Toychoq. - Biz zerikmay, kim zeriksin?!

Mening ham bolalar bilan o’ynagim kelyapti, - dedi quyoncha yig’lam- sirab.

Og’aynilar, menda bitta taklif bor, - dedi ayyor Tulkivoy. - Kelinglar, yana o’yinchoq magaziniga qochib ketamiz. U yerda bizni boshqa bolalar sotib olib, uyiga olib ketadi. Keyin maza qilib o’ynaymiz...

Bu taklif hammaga ma’qul tushdi. Ayiqpolvon lapanglab yo’l boshladi, qolgan o’yinchoqlar uning ketidan ergashdi.

Marhamat ertalab uyg’onib ko’zini ochsa xonasi bo’m-bo’sh. Xo’rligi kelib yig’lab yubordi. Shunda bir burchakda o’tirgan Bo’taloq (uni Marhamat yaqinda olib kelgan, shuning uchun Bo’taloq hali zerikib ulgurmagan edi) Marhamatni ovutdi.

Yig’lama, Marhamat. Men o’yinchoqlarni qayoqqa qochib ketganini bilaman, yur, oboray, - dedi.

Koshkiydi, oborsang, - sevinib ketdi Marhamat.

Bo’taloq Marhamatni magazinga boshlab bordi. Marhamat qarasa, hamma o’yinchoqlari o’sha yerda ekan.

Yuringlar uyga, - dedi Bo’taloq. - Marhamat endi sizlarni zeriktirib qo’ymas ekan.

To’g’ri, zeriktirib qo’ymayman, - dedi Marhamat. - Kim so’rasa, beraman. Bolalar bilan to’yguncha o’ynaysiz.

O’yinchoqlar Marhamatning chin yurakdan gapirayotganini ko’rib rozi bo’lishdi. Hammalari yo’lga tushishdi. Ko’chada - Marhamatlarning uyi oldida ularni Sayyora, Gulmira, Po’latjon va boshqa bolalar kutib olishdi.

Endi doim hammamiz birga o’ynaymiz, - dedi Marhamat. - Shunda, hech kim zerikmaydi.

Bu gapni eshitib bolalar ham, o’yinchoqlar ham sevinchlaridan qarsak chalib yuborishdi.

# ****Yong’oqjon****

***Yayra Sa’dullayeva***

Bor ekan-da, yo’q ekan, qishloqning bir chekkasida bir nihol o’sgan ekan, unga odamlar erkalab "Yong’oqjon", deb nom qo’yishgan ekan. Odamlar yaxshi ko’rishganidanmi yo o’zining bag’ri kengligidanmi, Yong’oqjon barvasta, qaddi-qomatli bo’lib yetishibdi. Uning inoyati odamlarga faqat yaxshilik qilish ekan. Vaqti kelib, marjon-marjon tugunchalar tugibdi. Uni ko’rgan bolalarning havaslari kelibdi. Darrov qir uchigacha tirmashib chiqa boshlashibdi. Ularning hammasini birdaniga ko’tarolmagan Yong’oqjonning tanasi zirqirab ketibdi.

Tusha qolinglar, yana yiqilib ketmanglar, - desa, bolalar quloq solishmabdi. Bitta sho’xrog’i shox uchidagi ko’k tugunchani olaman degan ekan, oyog’i toyib ketibdi-yu... hayriyat, boshqa shoxga ilinib qolibdi.

Yong’oqjonning zorlanishiga qaramay, ular tugunchalardan uzib tushishibdi. "Bir maza qilib yeylik", - deyishibdi, o’rtaga uyib.

Hali yeyolmaysizlar, achchiqman.

He-he, bizni aldayolmaysan, o’rikni pishmasdan yeb, maza qilganmiz.

U boshqa-yu, men boshqa. Pishay, jiqqa moy bo’lay, - desa ham bolalar Yong’oqjonning gapini quloqqa olishmabdi. Tugunchalarni kappalab og’izlariga solishibdi. Solishibdi-yu, achchiqligidan dodlab yuborishibdi. Oralaridagi sho’x bola alam qilganidan daraxtni kesakbo’ron qila boshlabdi. Yong’oqjon­ning badani yana og’rib ketibdi.

Yeyolmaysizlar, dedim-ku, - debdi titrab. - Endi, pishganimda kelinglar.

Pishganingda ham achchiq bo’lasan, bizni yomon ko’rarkansan.

Men aqlli, gapga quloq soladigan bolalarni yaxshi ko’raman, - debdi Yong’oqjon o’zini bosib.

Bolalar undan norozi bo’lib, uylariga qaytishibdi.

Yoz bo’yi Yong’oqjon quyoshdan nur simiribdi. To’nini o’zgartiribdi. Mag’zi yog’ga to’lib, yetilibdi. Ammo bolalar uning oldiga hadeganda kelishavermabdi. Yong’oqjon ularni kutaverib charchabdi. Oxiri kenjatoyi - Soqqani yerga do’p sakratibdi-yu, bolalar oldiga dumalatib yuboribdi.

Chillak o’ynayotgan bolalar qarashsa, antiqa bir narsa dumalab-dumalab kelayotganmish. Hayron bo’lib turishsa, Soqqa ularning yoniga kelib, bidir- bidir gapira ketibdi.

Men, akajonlar, sizlarga keldim. Biz Fotima-Zuhra, Hasan-Husan...

To’xta, o’zing kimsan? - so’rashibdi bo­lalar.

Biz Fotima-Zuhra, Hasan-Husan, aka- uka Yong’oqjonlar g’arq pishib, yog’ga to’lib, o’z manzilimizda sizlarni kutib turibmiz. Tashrif buyurishlaringizni so’raymiz, - shunday deb Soqqa orqasiga qaytayotgan ekan, uni zo’rg’a to’xtatib qolishibdi.

Bormaymiz ham, yemaymiz ham, achchiqsizlar...

Yeysizlar, o’ynaysizlar...

Ushoqtoy degan bola Soqqavoyga suyunib debdi:

Men boraman, buvijonimga keraksizlar. Ularning boshlari aylanib, yotib qolganlar.

Bolalar Soqqaning gapini pisand qilmay, chillak o’ynashayotgan ekan, Soqqavoy bittasining qo’liga lip etib chiqib olibdi-da, chillakni uchirib yuboribdi, o’zi pastga kalla tashlabdi. So’ngra dumalab-dumalab ketaveribdi. Yana yo’l-yo’lakay ashula xirgoyi qilib boraveribdi.

Men yong’oqman, yong’oqman,

Ko’ngli juda oppoqman...

Ushoqtoy va uning bir-ikkita o’rtog’i Soqqavoyga ergashibdi. Yong’oqjon ularni ko’rib, suyunganidan qah-qah urib kulgan ekan, mevalari duvillab yerga tushibdi. Bolalar shosha-pisha ularni terib, cho’ntaklarini, qo’yni-qo’njilarini to’ldirishibdi va uy-uylariga jo’nashibdi.

Ushoqtoyning buvijonisi Yong’oqjonning aka-ukalarini ko’rib, suyunib ketibdi. Ulardan totib ko’rishi bilan kuchga kirib, oyoqqa turibdi. Chunki moyi unga tabib dorisidan ham ortiq davo bo’libdi. Ushoqtoy ham yeb ko’rgan ekan, shunaqangi yaxshi emishki, mazasi og’zida qolibdi. Bugina emas, birdan aqliga aql qo’shilib, ko’paytirish jadvalini birpasda yodlab olibdi. Keyin buvijonisi bolalarni boshlab, Yong’oqjonning oldiga boribdi.

Umringdan baraka top, Yong’oqjon. Sen kuchsizlarga kuch berasan. Ushoq- toylarning aqliga aql qo’shasan. Ming yil umr ko’r, - deb duo qilibdi.

Yong’oqjon odamlar sog’ligiga foyda keltirganidan mamnun bo’lib, uzoq yillar yashar ekan.

# ****Oppoq buvaning oppoq paxtasi****

Muqimjon uyg’onib qarasa, uyda hech kim yo’q.

Aya! - dedi ko’rpadan boshini chiqarib.

Har kuni shunaqa deb chaqirishi bilan ayasi yugurib kelardi. Uni erkalab- erkalab, ko’ylakchasini kiygizib qo’yardi.

Aya! - Muqimjon ovozini baralla qo’yib qichqirdi. Ayasi baribir kelmadi.

Opa-a! - Muqimjon kichik mushtchasi bilan ko’zini ishqab, hiqillab yig’lab yubordi. - Aka-a!

Xonaga ayasi ham emas, opasi ham emas, akasi ham emas, buvisi kirib keldi.

Voy, o’zimning shirin bolajonimdan! - dedi xamir yuqi qo’li bilan Muqimjonni quchoqlab. - Voy, o’zimning polvon bolam turib qopti-ku!

Ayam qanilar? - Muqimjon o’pkasi to’lib buvisiga qaradi.

Ayangmi? Ayang paxta terishga ketdi. - Buvisi uni darrov kiyintirdi. - Bugun bog’changga oppoq buvang oboradilar. Tushundingmi?

Muqimjon tushundi. Paxta terimi boshlanishi bilan doim shunaqa bo’ladi. Dadasi - agronom. Kechasi bilan dalada, idorada qolib ketadi. Ayasi mashinada paxta teradi. Akasi - shofyor, paxta tashiydi. Maktabda o’qiydigan opasi ham ertalabdan paxtaga chiqib ketadi. Uyda faqat buvisi bilan opoq buvasi qoladi. Buvisi non yopadi. Opoq buvasi uni bog’chaga olib boradi.

Bugun ham buvasi Muqimjonning qo’lidan yetaklab ko’chaga olib chiqdi. Opoq buvasi qarib qolgan. Sochi ham, soqoli ham, qoshi ham oppoq. Shuning uchun uni opoq buva deyishsa kerak. Muqimjonning chopgisi keladi, opoq buvasi esa tez yurolmaydi, har qadamda to’xtaydi. Yo’l chetiga to’kilgan, tutlarning shoxiga ilinib qolgan paxtalarni olib negadir ko’ziga surtib-surtib qo’yadi. Opoq buvasi nimaga shunaqa qilishini Muqimjon tushunmaydi:

Nimaga bunaqa qilasiz, opoq buva?

Paxta - tabarruk narsa, jon bolam, - opoq buvasi Muqimjonni sekin- sekin etaklab borarkan, g’alati ertak aytib berdi. - Bir bor ekan, bir yo’q ekan, dunyoda chiroyli bir mamlakat bo’lgan ekan. Bir kuni o’sha yurtga dushman bostirib kelibdi. Odamlar qal’aning ichiga kirib, darvozalarni berkitib olishibdi. Oradan ancha vaqt o’tibdi. Dushman hech ketmas emish. Qal’ada yeyishga ovqat, kiyishga kiyim, yoqishga o’tin qolmabdi. Nima qilishni bilmay, endi darvozalarni ochay deb turishganida, bir donishmand chol: "Men sizlarga ovqat ham, kiyim ham topib beraman", - debdi-da, ikki qop paxta olib chiqibdi. Paxtaning chigitidan yog’ olib, ovqat qilishibdi, o’zini yaradorlar ning jarohatiga bosib davolashibdi. Xotinlar paxtaning tolasini yigirib, bo’z to’qishibdi. Bolalarga kiyim tikishibdi, yangi tug’ilgan chaqaloqlarga yo’rgak bichishibdi. Chigitning sho’lxasini otlarga yedirib, jangga tayyorlashibdi. G’o’za- poyani yoqib, uylarni isitishibdi. Dushman bo’lsa qamal qilaverib, holdan toygan ekan. Bu yurtning odamlari hecham taslim bo’lmasligini bilib, orqaga qaytishga majbur bo’libdi.

Ko’rdingmi, jon bolam! - oppoq buvasi Muqimjonning boshini siladi.

- Ikki qop paxta butun boshli xalqni o’limdan saqlab qolgan ekan. - U yerga to’kilgan bir siqim paxtani olib, yana ko’ziga surtdi. - Paxta - tabarruk narsa!

Muqimjon opoq buvasining oppoq sochiga, oppoq qoshlariga, oppoq soqoliga, qo’lidagi oppoq paxtasiga qarab, o’ylanib qoldi. Ehtimol paxtani yaxshi ko’rgani uchun ham uni opoq buva deyishar. Shunday bo’lsa ajab emas!

# ****Yalpiz somsa****

**O’tkir Hoshimov**

Feruzalar shaharda, to’qqiz qavatli uyda turishadi. Shuning uchun и dalaga borishni juda yaxshi ko’radi.

Bir kuni dadasi Feruzaga:

Ertaga Karim amakingnikiga boramiz, - deb qoldi. Karim amaki shundoq tog’ning yonida - Parkent degan qishloqda turishadi. U kishi - Feruzaning dadasi bilan o’rtoq. Karim akaning ikkita qizi bor. Ikkalasi ham Feruza bilan baravar: Fotima-Zuhra.

Tog’ga ham chiqamizmi? - dedi Feruza quvonchidan qichqirib. - Har xil gullar teramiz-a?

Albatta! - dedi dadasi. - Sen Fotima-Zuhraga nima sovg’a qilasan?

Feruza o’ylab-o’ylab, oxiri o’zi rasm chizgan albomini sovg’a qiladigan bo’ldi.

Ertasiga ertalab Feruza, dadasi, oyisi - uchovlari avval tramvayga, undan keyin avtobusga o’tirib yo’lga tushishdi. Ancha yurganlaridan keyin, avtobus manzilga yetib keldi. Atrofda baland-baland tog’lar shundoq ko’rinib turar, ko’m-ko’k daraxtlar shamolda silkinardi. Suv shovullab oqib yotgan kattakon soy bo’yidan borib, Fotima-Zuhralarning hovlisiga kirishdi. Hovlida ikkita qo’zichoq, uchta echkicha chopqillab o’ynab yurardi.

Uyga kirib dasturxon atrofida o’tirishdi. Feruza tezroq gul tergani borgisi kelardi.

Nihoyat, и chidab turolmadi.

Yuringlar, gul tergani boramiz, - dedi Zuhraga.

Ketdik, - dedi Zuhra Feruzaning qo’lidan ushlab yo’l boshlagan edi, oyisi tayinladi.

Yalpiz ham terib kelinglar.

Feruza yalpizni hech ko’rmagan edi.

Nima, yalpiz ham gulmi? - deb so’radi Fotimadan.

Voy, yalpizni bilmaysanmi? - Fotima hayron bo’ldi. - Yalpiz o’t-da.

Nima qiladi uni?

Nima qilardi, yeydi-da! - Bu gal Zuhra tushuntirdi. - Somsa qilib yesa ham bo’ladi. Ovqatga qo’shsa ham bo’ladi.

Qizaloqlar bir zumda soy yaqinidagi o’tloqqa borib qolishdi. Feruza shaharda fontan yonidagi gulzorni ko’p ko’rsa ham, bunaqa gullarni hech ko’rgan emasdi.

Bu - qoqigul, - deb tushuntirdi Fotima. - Qara, xuddi tugmachaga o’xshaydi, dumaloq, sap-sariq.

Bunisi - boychechak, - dedi Zuhra nayzaga o’xshagan uch burchak gulni ko’rsatib. - Boychechak-chi, qordan ham, sovuqdan ham qo’rqmaydi.

Yalpiz-chi, yalpiz qaysi?

Mana, mana shular yalpiz-da! - Fo­tima bilan Zuhra chaqqonlik bilan yalpiz uzishga tushib ketishdi.

Feruza ham yalpizlardan terib etagiga solaverdi. Anchadan keyin Fotima uning yoniga keldi.

Mana, ancha terdim, - dedi Feruza etagidagi yalpizlarni ko’rsatib.

Voy, bu yalpiz emas, yovvoyi beda-ku! - Fotima kulib yubordi. Yalpiz bunaqa bo’lmaydi. Ko’rdingmi, yovvoyi bedaning barglari dumaloq, tangaga o’xshaydi. Yalpizniki uzunchoq bo’ladi. Keyin to’q yashil bo’ladi. Mana, hidi- ni qara!

Feruza uyalib ketdi. Etagidagi o’tlarni to’kib tashladi-da, Fotima ko’rsatgan yalpizlarni tera boshladi. Ammo baribir mana shu o’tlardan somsa pishirsa bo’lishini hech tushuna olmasdi.

Peshinga yaqin qizaloqlar ancha-muncha yalpiz, binafsha, turli-tuman gullar terib kelishdi. Fotima-Zuhralarning ayasi yalpizlarni yaxshilab yuvdi-da, pichoq bilan maydalab, somsa tugdi. Keyin tandirga yopdi.

Pishgandan keyin Feruza yeb ko’rgan edi, qarasa, maza!

Yaxshi ekan! - dedi Fotima-Zuhralarga qarab.

Yalpizni o’zing terganing uchun somsa yanayam shirin bo’lib ketgan, - dedi dadasi kulib

Kechqurun Feruzalar shaharga qaytishayotganda, Fotima bilan Zuhra unga ancha yalpiz somsa berdi. Feruza uyalib turgan edi, Fotima tushuntirdi:

Bog’chadagi o’rtoqlaringga berasan. Ular ham yalpiz somsa yeb ko’rishsin-da.

Feruza somsalarni olarkan:

Rahmat, - deb qo’ydi.

# ****Yetib oldimmi?****

***Yayra Sa’dullayeva***

Sojida dugonasi Zulfini har kuni ko’rmasa turolmaydi. Hozir ham Zulfi- larnikiga o’ynagani chiquvdi, "Oyim kasallar, hovlini supurishim kerak", - dedi.

Qarashib yuboraymi? - so’radi Sojida.

Yo’g’-e, o’zim birpasda supurib bo’laman.

Mayli bo’lmasa, - deb Sojida chiqib ketayotgan edi, o’rtog’i to’xtatdi.

Hozir bo’laman, keyin o’ynaymiz. Kecha dadam... - Zulfi gapini tugatmayoq, qog’oz quticha olib chiqdi. Qopqog’ini ochishgandi, mittigina idish-tovoq, choynak-piyola ko’rindi. Sojidaning ko’zlari chaqnab ketdi.

Sen o’ynab tur, - dedi-yu, Zulfi hovli supurishga tutindi. Sojida piyolani piyolaga, taqsimchani taqsimchaga ajratguncha, Zulfi hovli-yu yo’lakni yog’ tushsa yalagudek qilib supurib bo’ldi. Keyin qo’lini sovunlab yuvib, Sojidaning yoniga kelib o’tirdi.

Shu payt Sojidaning oyisi Ma’suda opa qo’shnisidan xabar olgani chiqib qoldi. Atrofga qarab:

Ovsin, ishingiz bo’lsa, qarashay devdim, - dedi Salima opa yotgan karavot yonidagi stulga o’tirarkan.

Rahmat, hamma ishni Zulfi tinchityapti. Qizimning shunchalik chaqqonligini o’zim ham bilmagan ekanman.

Ha, baraka topsin, o’zi ham tiyrak qiz-da.

Bu maqtovlar qulog’iga chalinib turgan Zulfi negadir xijolat

bo’lardi. Sojida esa... Sojidaning esa bu olqishlarga shunchalik havasi kelgandiki, uyiga chiqa solib: "Oyi, men ham ish qilaman", - dedi hovliqib.

Mayli, qizim, mayli, - dedi oyisi jilmayib.

Ish bering.

Voy, ishni o’zing topib qil-da.

Bo’pti!

Bunday o’ylab qarasa, o’rtog’ini hovli supurgani uchun maqtashdi. Demak, u ham supursa, Zulfidan orqada qolmaydi. Endi supura boshlagan- di, oyisi:

Hovli toza-ku, qizim, - dedi.

Yo’q, supuraveray!

Oyisi yana jilmayib qo’ydi. Shashtini qaytargisi kelmadi. Sojida uncha qirtishlamasa ham, har qalay, yomon supurmadi. Hatto chiqindini hovlining bir chekkasiga olib borib to’plab qo’ydi. Qo’lini sovunlab yuvdi. So’ng sevinch bilan ovqat pishirayotgan oyisi oldiga bordi.

Oyijon, Zulfiga yetib oldim-a? - dedi quvonib. Ma’suda opa qizi ishni chala qilganiga razm solib turgan ekanmi, sekin boshini chayqatib:

Hali yeta olmading, - dedi.

Nega? - so’radi Sojida shoshib.

Sojidaning savoliga sizjavob bera olasizmi?

# ****To’g’rilik****

***Abdulla Avloniy***

Bir kampirning uyida bir tup balx tuti bor edi. Tut nihoyatda to’g’ri o’sgan edi. Bechora kampirning shul tutdan boshqa hech narsasi yo’q edi. Pishgan vaqtda qurutub olub, bordonga solub, boylarga tortuq qilub, pul olub, butun avqotini tut sotub o’tkazur edi. Bir kun ul shaharning podshohi bir ayvon solmoqchi bo’lub, ustun oxtarganda kampirning tuti to’g’ri keldi. Podshoh tutni ming oltunga sotub oldi. Bechora kampir boy xotun bo’lub qoldi. Bir kun tutni ko’rgali bordi. Ko’rdiki, tuti jannat kabi bir ayvon o’rtasinda turubdur. Kampir tutiga qarab dediki:

Ey, tutim, to’g’riliging qildi bizi davlatga yor,

Egri bo’lsang, san o’tun bo’lg’ay eding, man xor-zor.

To’g’rilar jannatning ayvonindadur,

O’g’rilar ranj-u alam konindadur.

# ****Zaynabning mushugi nega arazladi?****

***Shuhrat***

Zaynab bir kuni qishda ko’chaga chiqsa, eshigi tagida mushuk bolasi turibdi. Zaynabni ko’rishi bilan "Menga rahming kelsin, men sovuqda qoldim, uyingga kirit, isinay!" degandek cho’zib "miyov" debdi. Zaynab bundoq qarasa, chiroylikkina mushukcha, "ortiqcha bo’lsa, birov tashlab ketgandir" dedi-da, uni ko’tarib uyiga olib kirdi... Zaynab uni yaxshi parvarish qildi, mushuk ham unga tezda o’rganib ketdi... Oila ovqatlanishga o’tirsa, dasturxon yoniga kelib suqatoylik qila bermas, "aqlli" edi… Shu taxlitda uch yil o’tdi. Bu orada Zaynab maktabga boradigan bo’ldi.

Ro’zg’or onasiga yordam beradigan bo’lib qoldi.

B r kuni onasi maktabga ota-onalar majlisiga keta turib:

Qizim, stoldagi idish-tovoqlarni yig’ishtirib qo’y, - dedi.

Xo’p, oyijon! - dedi Zaynab...

Zaynab sevinib idish-tovoqlarni yig’ishtirdi, yuvdi, artdi, lekin joy-joyiga qo’yayotganida qo’lidan bir kosa sirg’anib tushib ketdi va chil-chil sindi. Qanday qilib tushirib yuborganini o’zi ham bilmay qoldi.

Endi onasiga nima deydi? U o’ylanib qoldi... "Mushuk tushirib yubordi deyman. Saldan keyin onasi keldi. Zaynab kosaning singaniga xuddi shunday vaj ko’rsatdi. Ona biroz xafa bo’lib, mushukni qarg’adi. Hatto musht ko’tarib urmoqchi bo’ldi. Lekin ertasiga qiziq hodisa ro’y berdi. Odatda, Zaynab nonushta qilganda mushukka ham ovqat berardi, bugun ham shunday qild ammo mushuk qayrilib ham qaramadi... Maktabdan kelib, ovqat bergan edi u yana yemadi. Ertasiga yana shunday bo’ldi, hatto Zaynabning yoniga har kelmaydigan bo’lib qoldi.

Sendan arazlabdi mushuging! Zaynab, nimadan xafa qilgan eding uni, - dedi onasi.

Hech narsadan! - dedi-yu, shu zamon mushugiga tuhmat qilib, unga ozor berib qo’yganini sezdi. Bu ishidan xafa bo’lib, bir-ikki kun qiynalib yurdi. Oxiri chidolmadi, hamma gapni onasiga ochib soldi. U rostini gapirib bergani uchun onasi urushmadi, balki yolg’on gapirish odobli bolaning ish emasligini aytdi. Bu gaplarni eshitib turgan mushuk asta kelib Zaynabning tizzasiga boshini qo’ydi. Kechqurun Zaynab unga ovqat bergan edi, muchukcha ko’zlarini moitillatib bemalol ovqatni yedi. U ham Zaynabning gunohini kechirgan edi.

# ****Sovg’a****

***Farhod Musajonov***

Bir kuni Oqiljonning dadasi uch-to’rt tup atir- gul ko’chati ko’tarib keldi.

Qani, o’g’lim, qarashib yuboring, gul ekamiz, - dedi.

Xo’p bo’ladi, - suyunib ketdi Oqiljon. Dadasi chuqurcha qazidi, Oqiljon suv quyib turdi, har bir chuqurchaga gul ko’chati o’tqazib, ustidan tuproq tortishdi.

Yaqinda Oqiljon hovlida o’ynab yurib gul ko’chatlari barg ochganini, bittasi hatto kichkinagina g’uncha tukkanini ko’rib qoldi. Quvonib ketdi. Shundan keyin har kuni ertalab o’rnidan turdi deguncha yugurib gulning oldiga boradigan, g’uncha katta bo’lyaptimi, yo’qmi deb qaraydigan bo’libdi. Lekin g’uncha sira ochilmas, qanday bo’lsa shundayligicha o’zgarmay turardi. Oqiljon dadasidan so’radi:

Dada, g’uncha nega katta bo’lmayapti, qachon gul ochadi? Oqiljonning dadasi kulimsirab javob berdi:

Parvarishga bog’liq, o’g’lim. Tagini tez-tez yumshatib, suv quyib tursang, ana o’shanda ochiladi.

Bo’pti, parvarish qilaman, - dedi Oqiljon.

U so’zining ustidan chiqdi, tesha bilan gul

ko’chatining tagini yumshatib, kunora suv quyib turdi. Ko’p o’tmay g’unchaning uchi yorilib qip- qizil gul ko’rinib qoldi. Oldiniga u kichkina edi, bir haftadan keyin esa piyoladek keladigan qip- qizil atirgulga aylandi. Atirgul shunday chiroyli ediki, Oqiljon qarab to’ymasdi.

Yakshanba kuni devor qo’shnilari Shohistaning tug’ilgan kuni edi, chiqib Oqiljonni mehmonga taklif qildi.

Oila a’zolari o’tirib Oqiljonning Shohistaga qan- day sovg’a olib chiqishini maslahatlashdilar. Oqil­jonning buvisi, oyisi, katta akasi har xil narsa- larni aytishdi, lekin bir qarorga kelisholmadi.

Shunda dadasi:

Atirgulingni olib chiqa qol, - dedi.

Ho... - dedi Oqiljon, - hali men Shohista uchun shuncha ovora bo’lib gulni ochiltirgan ekanman-da. Kerak emas!

Hamma birdan jim bo’lib qoldi.

Men yolg’iz o’zing uchun gul o’stirganingni bilmagan ekanman, - dedi xomush ovozda da­dasi, - uzmasang baribir uch-to’rt kundan keyin so’lib, barglari to’kilib ketadi.

Oqiljon anchagacha ikkilanib o’tirdi, oxiri gulni shartta qaychida qirqdi-da, qo’shnisinikiga yo’l oldi. Shohista gulni ko’rib judayam quvonib ketdi, idishga suv to’ldirib atirgulni soldi, keyin stolning o’rtasiga qo’ydi. Bir uy bola mehmon bo’lib o’tirgan ekan, hammasining gulga havasi keldi. Ayniqsa Nodira bilan Nigora „chiroyli gul ekan", deb rosa havaslari keldi.

Shu payt uyga Shohistaning buvasi kirib keldi.

Bay-bay-bay, bunday ajoyib gulni kirn parvarishlab o’stirdi-yu, kirn sovg’a qildi senga? - deb so’radi nabirasidan.

Gulni men o’stirdim, - bu gap og’zidan qanday chiqib ketganini Oqiljon sezmay qoldi. - Hali g’unchasi ko’p, mana ko’rasizlar, ochil- ganda Nodiraga ham, Nigoraga ham beraman!

Bobo jilmayib uning yelkasiga qoqdi-da:

Barakalla, bo’talog’im. Sen haqiqiy bog’bon ekansan. Yaxshi bog’bon senga o’xshagan saxiy bo’ladi, - dedi.

# ****Yomg’irda****

***Latif Mahmudov***

Bahor havosini bilib bo’ladimi. Charaqlagan oftob edi. Ishdan chiqsam osmonni qop-qora bulut bosib yomg’ir shivalayapti. Avzoyidan quysa quyadiki, ammo tinadigan emas. Aksiga soyabon ham yo’q. Plashsiz, boshyalang toza ivir ekan- man, deb xiyobondan shipillab ketayotsam, kichkinagina bir qizcha sada qayrag’och tagida shumshayib turipti. Egnida oq fartuk, oyog’ida shippak.

Ha?- dedim engashib. Qizcha soyabon tagidan qaradi-da:

Yomg’ir yog’ib ketdi, - dedi xomush, -

o’qishdan qaytayotganingda xolangnikidan soya- bonni ola kel degan edilar, oyim...

Uying olismi?

Yo’q.

Bo’lmasa nima qilib turibsan, - dedim tushunolmay, - soyaboning bor-ku.

Qizcha javob bermadi. Anchadan keyin:

-Shippagim loy bo’ladi, - dedi bejirim qizil shippakchasiga qarab.

Bola-da, tayyor soyaboni bo’lsa, shipillab keta- vermaydimi?

Loy bo’lsa tozalab olarsan, qizim, tag’in uydagilar xavotir olib o’tirmasin, - dedim-u ket- moqchi bo’ldim. Biroq shu topda chaqmoq chaqib, butun xiyobonni ko’kimtir tusga bo’yab o’tdi. Ko’z ochib yumguncha yomg’ir jalaga aylandi-yu, arang sadaqayrag’och tagiga qochib ulgurdim. Qiz- chaning yoniga cho’nqayib, men ham yomg’irning pasayishini kutdim.

Qiziq-a,- dedi bir mahal qizcha jilmayib.

Nima?

Etigingiz bor ekan.

Ha, bor. Nima edi?

Ammo soyaboningiz yo’q ekan.

Yo’q, qizim, yo’q. Ertalab olishni unutibman.

Mening soyabonim bor-u, etigim yo’q...

Buni qara-ya,- dedim qizchaning maqsadini tushunib,- mening etigim senda yo sening soyaboning menda bo’lsa, bittamiz allaqachon uyda o’tirgan bo’lar ekanmiz-a.

Ha, amaki.

Qizcha afsuslanib bosh chayqadi. Birdan men­ga o’girildi-da:

Mang, - dedi qo’limga soyabonni tut- qazib, - ola qoling.

Yo’g’-e. Nima deyapsan. O’zing-chi?

Meni qo’yavering, yomg’ir pasayishi bilan chopqillab ketaveraman.

Ammo men ko’nmadim. Shunda u o’ylab turib:

Bo’lmasa meni ko’tarib oling, - dedi, - soyabonni ushlab ketardim. Sizning boshingizdan yomg’ir o’tmasdi. Mening esa oyog’im loy bo’l- masdi.

Bu taklifingga roziman, - dedim quvonib. Shunday qilib, ikkalamiz ham manzilga yetib

oldik. U uyga, men tramvay bekatiga.

**Koptok**

***Mahmud Murodov***

Odil ko’chadan o’tib borardi. Yo’lda janjallashib turgan ikki bolaga duch kelib qoldi. Ular yarmi qizil, yarmi ko’k koptokni yulqilashib ikki tomonga tortishardi.

Bu mening koptogim. Mana, ko’rib qo’y, qizil tomoniga ,,Qo" deb ham yozib qo’yganman, tunov kuni Ahmad bilan futbol o’ynab turgani- mizda devordan hovlingga tushgan edi, - dedi birinchi bola.

Hovlini kirib qaradingmi o’shanda yo qaramadingmi?

Qaradim, topolmadim.

Yolg’on, - dedi ikkinchi bola, keyin Odilga qarab, - katta koptok tusharmishu topolmas- mish, gapini qarang. Bu mening koptogim. ,,Qo"ni o’zim yozib qo’yganman, - dedi.

Odil surishtirsa, birinchi bolaning ismi Qobil, ikkinchisiniki Qodir ekan. Odil koptok kimnikiligini aniqlash uchun qancha urinmasin, bilolmadi. Har ikki bola ham „Koptok meniki" deb turib oldi. Shundan so’ng Odil nima qilarini bilolmay o’ylanib qoldi va qo’qqisdan cho’ntagidan qalamtaroshini oldi-da:

Koptokni ikkalang ham meniki deyapsanlar. Unday bo’lsa, pichoq bilan ikkiga bo’lib beraman,- dedi.

Mayli, bo’lib beravering, - dedi Qodir beparvolik bilan. Qobil esa Odilning qo’liga yopishib olib:

Yo’q, bo’lmang. Koptokni Qodir ola qolsin, birga o’ynab yuramiz, - deb yalindi.

Shundan so’ng Odil koptokni Qobilga uzatdi-da:

Mana, ol, koptok seniki ekan, - dedi. Qodir churq etolmay qoldi.

# ****Shirin****

***Yoqut Rahimova***

Shirin maktabdan keldi. Qarasa, uyda hech kim yo’q. Dadasi ishda. Oyisi ham hali ishdan kelmabdi.  
U xonasiga kirib, kiyimlarini almashtirib chiqdi. ,,Nima ish qilsam ekan-a?" Dedi zerikib o’ziga-o’zi. Hammayoqda ukasining o’yinchoqlari - ayiqpolvon, fil, bir quloqli quyon sochilib yotardi.  
,,Uylarni yig’ishtirib, tozalab chiqsammikin?" Xayolidan o’tkazdi Shirin. Ammo shu payt qorni ochganligini payqadi. Oshxonaga kirib, nonga saryog’ surib yeya boshladi. Termosdagi issiq choydan piyolaga quyib, murabbo bilan ichar ekan, rakovinadagi bir to’p yuviqsiz idish-tovoqlarga ko’zi tushdi. Ertalab o’zi choy ichgach: ,,Maktabga kech qolaman", deb yuvmasdan qoldirib ketgan edi.  
,,Hozir choyimni ichib bo’lgach, idish-tovoqlarni yuvib, oshxonani tartibga keltirib qo’yaman", - deb o’yladi.  
,,Yoki... yaxshisi, biror ovqat qilib tursammikin-a! - dedi bir ozdan keyin ikkilanib. - Oyim ham ishdan kelib, rosa sevinardilar". U balkondan kartoshka olib chiqib, archishni o’ylagandi, qarasa, toza idish yo’q...  
,,Yo’q, avval idish-tovoqlarni yuvib, uylarni tozalab, keyin ovqatga unnayman", degan qarorga keldi nihoyat Shirin. U choyini ichib bo’lgach, qorni to’yib, erinibgina o’rnidan turdi.  
Endi unga uy tozalash ham, idish tovoqlarni yuvish ham yoqmay qolgandi.  
E-e, - dedi yana o’ziga-o’zi. - Ovqat qach-o-on pishadi-yu! Oyim o’zlari kelsalar, tezroq va shirinroq qiladilar. O’shanda yuvarman idishlarni ham, - deb o’yladi.  
Shirin nima qilishini bilmay, mehmonxonaga kirdi. Shu payt ko’zi uy to’rida turgan televizorga tushdi.  
‘‘Topdim, - dedi sevinib Shirin. - Yaxshisi, multfilm ko’rib turaman".  
- U televizorning qulog’ini burab, uning ro’parasidagi kresloga o’zini tashladi.

# ****Quyoshning tug’ilgan kuni****

***Saida Ibodinova***

Tong yorishib osmon sut rangga kirdi. So’ng bir cheti loladay qizardi. Allaqachon qo’shiqlarini boshlab yuborgan qushlar yanada avjiga chiqdi. Sahar uyg’ongan Lola yugurib buvisining yoniga keldi. Uning lo’ppi, dum-dumaloq yuziga qora, uzum donasiday chiroyli ko’ziga hayron boqib turgan Risolat buvi:  
- Ha, qizim, muncha shoshilmasang? - dedi Lolaning yelkasiga qoqib.  
- Sizdan bir narsani so’ramoqchi edim, shunga, - dedi qizcha jilmayib.  
- Qani, nima ekan? Aqlim yetadigan narsami o’zi?  
Lola hayron bo’ldi. Buvisining aqli yetmaydigan narsa bor ekanmi?  
Katakdagi qaysi tovuq tuxum qo’yadi-yu, qaysisi yo’q, kirlarni qanday qilib toza yuvishni, piyozni qizartirib qovursa ovqat shirin chiqishini... Xullas, juda ko’p narsani buvisidan bilib olgan-ku!  
- Ha-da. Siz hamma narsani bilasiz-ku, buvijon. Yanagi hafta mening tug’ilgan kunim yodingizda-a? - dedi Lola baxmaldek mayin kipriklarini pirpiratib.  
Risolat buvi kulimsirab Lolaning boshini siladi.  
- Bilaman, qizim, bilaman.  
- Unda ayting-chi, quyoshning tug’ilgan kuni qachon?  
Risolat buvi nevarasidan bunday savolni kutmagani uchun biroz o’ylanib qoldi. Lola kutilmagan savollarni ko’p beradi. Ammo ularga tezda javob topish qiyin-da.  
Lolaning buvisi uzoq yillar maktabda muallimlik qilgan. Juda ko’p kitob o’qigan. Hozir ham katta ko’zoynakni ko’ziga taqib, kitob varaqlagani-varaqlagan.  
- Aytaqoling, buvi, - dedi Lola shoshqaloqlik bilan.  
- Shoshma, bolam, shoshma. Yaxshilab o’ylab olay.  
- Shuncha o’yladingiz-ku, buvijon.  
- Aslida buni bilmayman, - gap boshladi Risolat buvi. - Lekin menga qolsa har tong quyoshning tug’ilgan kunini nishonlardim. Qara har kuni saharda qushlar sayray boshlaydi. Osmon oqarib, zarrin nurlari gul-u giyoh, dov-daraxt, jamiki mavjudotga nur ulashadi. Axir quyosh bo’lmasa, yerdagi hayot ham tugaydi bolam. Shuning uchun ham quyosh osmonda ko’rinishi bilan qushlar sho’xroq sayrab, uni tug’ilgan kuni bilan tabriklashadi, gullar tabassum hadya etib, ifor sochishadi. Demak, biz ham quyoshni ham tug’ilgan kuni bilan tabriklasak bo’ladi. Aslida esa tabiatning har bir ne’matini qadrlash esa biz insonlarning vazifamiz.  
Lola avval e’tibor bermagan ekan. Rostdan ham quyosh chiqishi bilan qushlar qo’shig’i avjiga mindi, hovli o’rtasida gullar barq urib ochildi. Lola har qancha tikilib tursa ham ularning qanday ochilganini bilolmadi.  
- Lolaxon, hu Lolaxon.  
- Hozir buvijon, ketyapman.  
Lola buvisi bilan mazza qilib choy ichdi. Keyin esa dugonalari bilan o’ynadi. Ularga quyoshning tug’ilgan kuni haqida gapirib berdi. Shundan so’ng u har tong turib quyoshni qutlaydigan, gullarni sug’orib, qushlarga don sepadigan, ariqchadagi suvni har xil cho’p-xaslardan tozalab qo’yadigan, xullas, ona tabiatni qadrlaydigan bo’ldi.

**Tabib qushlar**

***Dilfuza Shomalikova***

Buvijon, eshiting, qushlarning ovozi uchyapti, - Nastarin ko’rpacha qaviyotgan buvisining yelkasidan quchdi.  
- Bolam, qushlarning ovozimas, o’zi uchadi.  
- Yo’q, yo’q, - qizcha qo’llarini qulog’iga karnay qildi, - ana yaqinlashyapti ovozi...  
 Kampir oynagini bir olib taqdi-da, o’rnidan turdi. Quyosh botayotgan tomonga o’girildi. Qo’lini peshanasiga ayvon qildi: shafaq ichidan qushlar galasi ko’chib chiqayotganga o’xshardi. Avval ular katta shar shakliga kirdi. Keyin choynakning burnidek tumshuq turtib chiqdi. Va bu qora yo’rg’alay boshladi. Qushlarning ovozi endi yaqinlashdi. Qanotlarini yelpig’ichdek silkigani ham eshitildi. Endi ular uch-to’rt qatordan tizilishdi.  
- Ha-a, bolam, qushlar karvoni bu. Qushlar endi tabibligini qiladi, - buvim tobora yaqinlashayotgan qushlarga uzoq termuladi.

- Nima deganingiz bu, tushuntirib bering, - deyman buvimga.  
- Qushlar zararkunanda hasharotlarni qiradi. Sayrab bog’-rog’ni yashnatadi. Kayfiyatni chog’ qiladi. Ishingni o’nglaydi. Hamma gap shunda, bolam, - buvim uchib ketayotgan qushlarning hammasi hozir bizning hovliga qo’nadigandek o’tirishga joy topolmaydi. U yoqdan-bu yoqqa yuradi.  
Men ham xonamning derazalarini asta ochib qo’ydim. Qaniydi, tabib qushlar mening xonamga ham kirsa...

**Nihollarning rahmati**

***Vasila Po’latova***

Anvar bu yil birinchi sinfni bitirdi. Bahorda sinfdoshlari bilan maktab hovlisiga daraxt va gul ko’chatlari ekishdi. O’quv yili oxirigacha nihollar ancha jonlandi.  
- Ta’tildan qaytganingizda bu gullar ochilgan bo’ladi. Nihollar baquvvat ekan. Anvarjon, nomimizdan bobongga rahmat, deb qo’y, - dedi Muqaddam opa.  
Ta’tilga chiqqaniga bir oy bo’lganda to’satdan u:-Maktabimni sog’indim, borib kelaylik, - dedi bobosiga nonushta payti.  
- Iye polvon, hozir maktabda hech kim yo’q. Bolalar oromgohda,-dedi Ilhom bobo gazetani xontaxtaga qo’yarkan.

- Men ko’chatlarimni sog’indim. Olchamning bo’yi mendan mana buncha baland edi, - qo’llarini boshi uzra ko’tardi Anvar.  
- Balki gullar ochilgandir, boraqolaylik. Yo’lda do’kondan sizga gazeta, menga muzqaymoq olamiz.  
- Ho, yoqmay ketsin, muzqaymoq tomog’ingni og’ritadi, o’rnigaga kitob olinglar, - suhbatga qo’shildi Xolida buvi.  
- Bo’pti, taklifing buvingga ham yoqibdi. Bor boshingga biron nima kiy, kun isib qoldi.  
- Ur-reye,-Anvar bir zumda bosh kiyimini kiyib chiqdi.  
- Hali bolalar hujjatlarini qabul qilishmayapti, direktor majlisga ketgan,- dedi qorovul amaki Ilhom bobo bilan so’rasharkan.  
- Amaki, men allaqachon ikkinchi sinfga o’tganman,-gapga qo’shildi Anvar. Bobomga bog’chamizni ko’rsatmoqchiman.  
- Shunaqami? Katta bolaman, degin. Uch kundan buyon ariqda suv yo’q, bugun keldi. Kechqurun bog’ga suv olmoqchi edim,-shoshib qoldi qorovul amaki.  
- Anvar bobosinig qo’lidan ushlab, yer uchastkasiga yetakladi. Bordi-yu, ko’chatlarni ko’rib, yig’lamsiradi. Issiqdanmi, suvsizlikdanmi, so’lay degandi.  
- Nega xafasan? Kel, ularni yovvoyi o’tlardan tozalab, sug’oramiz.  
- Bobo bilan nabira bog’da ancha ishlashdi. Anvar gullarni o’rab olgan pechaklarni yuddi. Ilxom bobo olmaningsingan shoxini kesib, tagini yumshatdi. Birozdan keyin suv egatlar bo’ylab taraldi. Shundan so’ng bobo va nabira maktab kutubxonasiga kirib, ertak kitob olishdi.Ular bog’ga qaytganida ko’chatlar ancha yashnab qolgandi. Olcha shoxlari shamolda tebranib egildi.  
- Qara, ular bizga rahmat aytyapti, - dedi bobosi.

# ****Qo’ziqorin****

O’rmon yonmoqda edi. Bu manzaraga qarashning o’zi dahshatli edi. Aksiga olganday bu yil bahordan beri faqat bir-ikki yomg’ir yog’di, lekin suvsizlikdan qaqrab yotgan yerga u jon baxsh etolmadi. Qurg’oqchilik natijasida yo’l bo’yida adl qomat askardek saf tortgan chetanlar so’lib, sarg’ayib halok bo’ldilar.  
«Yomg’ir osmonda qolib ketmaydi», deyishardi qadimgilar.  
Lekin suv anqoning urug’i bo’lib qolgan o’sha kunlarda, bu haqda faqat orzu qilishardi, xolos. O’rmonlar, zirk daraxtlari ustidan tangadek ham bulut so’zib o’tmasdi. Faqatgina sarv zo’r berib yallig’lanar, supurgi gulining esa ayni gullagan vaqti edi.  
Shu vaqt Yukk kelib, pastlikdagi o’tloqda qo’ziqorin o’sib yotibdi, deb xabar berdi.  
- Sen hazillashyapsanmi, Yukk?  
- Bo’lmagan gapni yig’ishtir, - jahl bilan dedi Bolya.  
- Ishonmasang, yur, ko’rsataman.  
Endigina yerdan boshini ko’targan qo’ziqorinning o’tloqda o’sishi mo’jizaga o’xshar va nihoyatda ta’sirli edi. Ikkovimiz cho’kkalab o’tirdik.  
- Shunday go’zalki, - dedim.  
- Qaragin, mittigina ko’rgin, - dedi Yukka. - Uni men topdim. U meniki.   
- Albatta, seniki. Bu to’g’rida so’z bo’lishi mumkinmas. Lekin u hali bir oz o’sishi kerak.  
Bu fikr Yukka yoqib tushdi.  
- Ha, albatta. U hali katta bo’lishi kerak.  
Bola qo’ziqorin atrofiga ol’xa butog’ini yonma-yon qilib tiqib ihota qo’ydi.  
- Kelganimizda tag’in adashib yurmaylik.  
Keyin esa, oftob urmasin deb, ustiga maysa-o’t tashladi.  
Havo hamon o’zgarmas, kun xuddi olov yoqqandek juda issiq edi. Yukk hecham uyda o’tirolmas, axir hazilakammi, u qo’ziqorin o’stiryapti-da. Kuniga necha martalab u krujkada suv ko’tarib o’tloqqa borardi. Ko’zdan yo’qolguncha ortidan qarab turardim. Yukk biror kun bo’lsin qo’ziqorin sug’orishni esidan chiqarmadi, bo’lsa bo’lar bo’lmasa g’ovlab ketar, deb beparvo bo’lmadi.  
Qo’ziqorin o’sib, semira boshladi.  
- Endi u katta bo’lib qoldi, - dedi Yukk bir kuni ertalab, o’tloqqa otlanarkan. Qo’lida krujka yo’q, faqat pichoq olvolgandi. - Men bilan bormaysanmi?  
Bu juda tantanali damlar edi, bormay qanday chidab o’tira olardim?  
Yaylovni kesib o’tgan tik yo’ldan ketdik. Тikanli simga oq va qora otlarning yunglari ilinib qolgandi. U ochko’z va ayyor otlarni tutib qolmasdi. Ular yerni qashlagancha, tiz cho’kib tumshuqlari bilan tikanli simni yuqoriga qayirishar va ekinzorlardan haydab turish lozim edi. Yukk hech narsani sezmas va eshitmas edi. U o’tloqqa shoshilardi. Lekin baribir kech qolibmiz. Yerga tiqilgan va butunlay qurib qolgan olxa shoxchalari o’rtasida kattakon, g’ovak-g’ovak qo’ziqorin turardi.  
U qurtlab ketgandi.  
Yukk hafsalasi pir bo’lib uni oyog’i bilan turtdi. Yerdan shoxchalarni sug’orib oldik-da, orqamizga qaytdik.  
- Kichkinaligida u juda chiroyli edi, - dedi nihoyat Yukk alam bilan.  
- Тo’g’ri aytasan, - dedim.  
- Men uni ixlos bilan parvarishlagandim.  
- Bilaman.  
- Nega endi u shunday bo’lib qoldi?  
Men yelkamni qisib qo’ydim.  
- Kichkinaligida u judayam chiroyli edi, qara, endi qanday bo’lib qolibdi, - deb qaytardi Yukk. - Nega?  
Men nima ham deb javob bera olardim?

**Mahbuba**

Behosdan uy eshigi qattiq taqilladi. Manzura eshikdan ko’rinishi bilan tashqaridan ko’zlarini katta-katta ochib, unga tikilgan uchta qiz baravar tilga kirishdi:  
- Тezda maktabga yurarkansiz!  
- Тinchlikmi? Mahbubaning o’zi qani?  
- Haligi ... Mahbuba-chi?.. – deb gap boshlagan qizga yonidagisi g’alati qarash qildi. – Haligi-da ... tezda yurarkansiz!   
- Mahbuba qayerda hozir? Тinchlikmi?  
Qizlar bir-birlariga qarashdi. Manzura savoliga javob ololmasligini angladimi yoki toqati toq bo’ldimi - shitob orqasiga o’girildi, qo’llarini yuvib, egnidagi xalatni yechib, oyog’iga kalish ildi-da, tashqariga otildi.  
Qizaloqlar unga ergashdilar...  
Manzura uchinchi qavat zinasidan ko’tarilayotganda tomog’i quruqlashib achishardi. Yo’lakning narigi boshidagi ikkinchi sinf xonasiga yetib borguncha terga botdi. Xona eshigi yopiq, tanish ovoz, tanish ohang - Mahbubaning o’qituvchisi zarda bilan baqirib gapirayotgani eshitildi.   
Manzura ichkariga qadam qo’yar-qo’ymay ko’zlari bilan Mahbubani axtardi.  
Sinfdagi hamma joylar ota-onalaru o’quvchilar bilan to’la, qizi eng oxirgi partaning yonida tikka turardi, uning ranglari o’chgan, onasini ko’rib yana ham qo’rqib ketgandek bo’ldi. Manzura beixtiyor o’sha tomonga yurarkan, o’qituvchining:  
- Onasi, siz uydamidingiz? - degan savolidan to’xtadi.  
- Ha, uyda edim, ishga borib keldim, tinchlikmi?  
O’qituvchi «Тinchlikmi?» degan savolga e’tibor ham bermadi, Mahbubaga qattiq tikildi:  
- Onang uyda ekan-ku! Yolg’on gapirishni kim o’rgatgan senga? – deb yana Manzurani savolga tutdi. - Kecha kundaligiga bugun majlis bo’lishini yozdirgandim, yana qayta tayinlagandim, aytmadimi sizga?  
Manzuraning dilini g’ijimlab turgan qo’rquvning panjalari yozildi:  
«Majlisga kelmaganimga jahllari chiqibdi-da».  
- Kundalik daftarini qaramabman, - dedi aybini bo’yniga olib ona va ko’nglida o’zidan norozi bo’ldi.  
«Kechqurun ishxonani tozalab qaytganimdan keyin daftarlarini bir ko’rib qo’ysam bo’ladi-ku. Men ishdan kelguncha bola charchab uxlab qolgan bo’lsa...»  
Manzuraning xayolini o’qituvchining buyrug’i kesdi:  
- O’tiring!  
Manzura Mahbubaning yonidagi bo’sh o’ringa o’tirib, hamon tikka turgan qizining qo’lidan ushladi: kichkinagina qo’lcha muzdek edi. Ona uni o’zi tomonga tortib, «o’tir» ishorasini qildi. Qiz esa «O’tirishim mumkinmi?» degan ma’noda o’qituvchisiga tikilib turardi.  
- O’tir!  
Mahbuba omonatgina o’tirarkan, ona uni o’ziga yaqin-roq tortdi, ikkala qo’lchasini kaftlarining orasiga oldi.  
- Endi asosiy masalaga o’tsak bo’ladi, - deb dag’dag’a bilan hammani o’ziga qaratdi o’qituvchi. – O’tgan kuni bizning sinfimizda bir yomon voqea ... «chp» bo’ldi...  
Shu lahza qizining qo’llari qaltiray boshladi, Manzura qo’rqib ketdi, sekin shivirladi: «Biror joying og’riyaptimi? Qorning ochdimi?» Mahbuba onasining gapini eshitdimi, yo’qmi... pastki labini tishlagancha o’qituvchisiga qarab qotib turardi.  
- Sinfimizdan uchta qiz... – davom etdi o’sha ohangda o’qituvchi, - Ikkitasining nomini aytmayman, onalari bilan o’zimiz gaplashib oldik, uchinchisi - Mahbuba Azimova, Gulshan qizimizning eshigiga xat qistirib ketishibdi, - shunday deb u qo’lida buklog’liq turgan oq qog’ozni ochdi, yozuvli tomonini o’tirganlarga qaratdi: qizil, ko’k rangli qalamda ko’zlari dumaloq-dumaloq, quloqlari katta-katta qilib, bolalarcha chizilgan qandaydir hayvonchaning rasmi, uning to’rt tomoni yozuvlar bilan to’ldirilgandi.  
- Ko’ryapsizlarmi? - deya izoh berdi o’qituvchi, - Maymunchani chizib, yoniga «bu – Gulshan, sariq sochli tulki», - deb yozib qo’yilgan.  
Manzura vaziyatni endi tushunganday bo’ldi, yig’ilganlarning aksariyati ona-bolaga o’girilishib qarashdi: savolomuz, achingannamo, befarqu kibrli qarashlar.  
- Nima sababdan? Sababi bordir axir! – deb beixtiyor o’rnidan turib ketdi Manzura.  
- Ha, yashang! Sababi yo’q-da! - dedi o’qituvchi tantanovor. – Mana, o’zlari aytishsin.  
Qip-qizil yuzlari hamisha kulib turadigan, yangi urf bo’lgan kiyimlari o’ziga yarashiqli juvon – Gulshanning onasi o’rnidan turdi. O’qituvchining yoniga chiqib, o’tirganlarga o’girildi:  
- Biz ham shunga hayronmiz-da! Bitta «dom»da yashasak, men doim, birga o’ynanglar, urishmanglar, deyman. Kecha katta qizim ko’chadan kelayotganda, mana shu qog’oz eshikka qistirilgan ekan. Uni ko’rib Gulshan yig’ladi, shuning uchun o’qituvchisiga olib keldim.  
«Mahbubaning bunaqa qalin chizadigan qalamlari yo’q edi-ku. Anuvi yozuvlariyam boshqacha...» – Manzuraning ko’ngliga kelgan savolga javob berganday o’qituvchi davom etdi:  
- Men bolalarni yig’ib gaplashdim, bu ishni kimlar qilgani ma’lum bo’ldi. Тo’g’ri, Mahbuba o’zi chizmagan, yozmagan, lekin shunday qilamiz, deb qizlarga o’rgatgan!  
- Bolaga tarbiya berish kerak-da, - deb gapni ilib ketdi qo’shni uyda yashaydigan ayol.   
– Biz o’qishga deb jo’natamiz, bolaning tarbiyasini buzishadi.  
- Sinfimda shunday voqea bo’lganidan buyon o’zimga kelolmayman, - deb davom etdi o’qituvchi. – Azimovadan bir og’iz gap ololmayman, «miq» etmaydi, ota-onangni chaqirib kel, desam...  
- Lobar opa, - deb yana o’rnidan turdi Manzura. – Bundan avval ham shunga o’xshash voqea bo’lganmidi? Mahbubaning bekordan bekorga birovni xafa qiladigan odati yo’q edi... Balki maktabda boshqachadir... Lekin... nima bo’lgandayam, bir sabab...  
- Shuncha odamni, meni yolg’onchiga chiqarayapsizmi? Men bolangizga tuhmat qilayapmanmi? Gunohini xaspo’shlayapsizmi? Men bolangizni...  
Тobora balandlashib, asabiylashib borayotgan ovozning oyoqlari ostida yanchilayotgan kabi bir zaif, titroq «Aya-a...» degan iltijodan Manzura «yalt» etib yoniga – qiziga qaradi. Mahbubaning qo’rquv to’la ko’zlaridan qonsiz yuzlariga duvillab yosh to’kildi: «Aya!...»  
Manzura tez o’tirdi, qiziga yaqin kelib: «Nima bo’ldi? Nima bo’ldi?» – deb so’radi jahlini zo’rg’a bosib. Qizi nimadir demoqchi bo’lar, jovdirar...  
Manzura uning o’rindiqqa tiralib turgan qo’lchasini ushlamoqchiydi, barmoqlari Mahbubaning ho’l kiyimiga tegdi. «Voy!» degancha o’rnidan turdi-da, papkani ko’tardi, qizini oldiga o’tkazib, eshik tomon yurishdi...  
Manzura qizining kiyimlarini yuvinish xonasiga tashlab chiqqanda, o’g’liga yuzma-yuz keldi:  
- Nima bo’ldi, aya?  
O’smirning ovozi shu qadar samimiy ediki, go’yo onaning ko’ksida portlashga yo’l topolmayotgan nimadir yumshadi.  
- E-e, anavi, - deb yuvinish xonasi tomon ishora qildi ovozi titrab, - Maymunning rasmini chizib, har xil gaplar yozib, Gulshanning eshigiga qistirib ketganmish...  
O’g’li kuldi:  
- Shu xolosmi? Yoshligimizda biz ham shunday qilardik-ku, esingizdami? Shunga shuncha xafamisiz, aya?  
- Senga hamma narsa kulgu! O’ttizta ota-onayu bolalarning oldidi tomdan tarasha tushganday «Bolang shunday qiliq qildi!» – desinlar-chi!  
- Yo’g’-ey! – hayron bo’ldi o’g’li.  
- Nima yo’g’-ey?  
- Shunga ota-onalarni yig’ishibdimi?..  
... Oradan qancha vaqt o’tdi – bilmaydi. O’g’lining qattiq-qattiq ovozidan cho’chib tushdi: «Nima bo’ldi? Doim hammani kuldirib yuradigan Ozod...» Birdan hushi o’ziga keldi: «Uyam Mahbubani siquvga olayaptimi?» – ona shoshib xonadan chiqdi.  
- Qulog’ingga quyib ol! - oshxona tomondan Ozodning ovozi keldi. - Agar bundan keyin ham Gulshanmi, boshqasimi, kiyimingdanmi, yurish-turishingdan kuladimi, kamsitadimi - o’sha paytning o’zida javob qaytar! Ur, og’ziga! Boshqalarning chirmandasiga o’ynama! Ko’rdingmi, o’zlari qilgan ishni senga to’nkab, chekkaga chiqib turishibdi. Agar yana kimdir ustingdan kulsa, vaqtida javob qaytarmay, orqasidan xat yozib yoki gap-so’z ko’paytirib keladigan bo’lsang, mendan xafa bo’lma! Тushundingmi, tushundingmi, deyapman?  
Mahbubaning zaifgina «Hm» degan ovozi eshitildi.  
- «Hm» emas, tushundim, de! Chiqar ovozingni! Ko’tar boshingni!  
- Тushundim, - dedi Mahbuba ovozini chiqarib.  
Manzura endi voqealar sababini anglagan, Mahbubaning akasiga «Тushundim!» – deb qilgan javobidagi ohang, qat’iyatdagi iztiroblar uvalanib borayotganday edi.  
«...Endi qanday qilib maktabga boradi? Bolalar uning ustidan battar kulishmaydimi?» - deb ezilardi.  
«Boshqa maktabga o’tkazsam, uzoqqa qatnab qiynalarmikin?» Ammo...  
O’g’lining guldirab aytgan so’zlari oldida bu savollar go’yo kichrayib, yerbag’irlab sudralayotgan sharpaga o’xshab qoldi:  
- Chiqar ovozingni ! Ko’tar boshingni!

# ****Birovga chiquvdim-a****

Aka-ukalarning shovqin-suroni ko’p qavatli uyning zinalari va derazalari osha pastgacha tnshdi. Hovlida dam olib o’tirgan kampirlar hayron. Birdan aka-ukalarning dod-lagan ovoz-laridan kampirlar cho’chib ketishdi. Yugurib chiqay deyishsa, aksiga olib lift ishlamay qoldi. Ularning sal baquwatroqlaridan ikkitasi biramallab to’rtinchi qavatga ko’tarilishdi. Jon holatda eshikni itarishdi. Har doim berk turadigan eshik haytovur bu gal ilgichga ilinmagan ekan. Ular halloslab, oldinma-ke-tin ichkari kirishdi va yoqa-larini ushlagudek hayron qolishdi.

Bolalar o’ynayotgan kop­tok miltillab qaynab turgan qozonning ustiga topillab tushgan va atrofga sho’rvaning suvlari sachrab kctgan edi. Hatto uning bir-ikki tomchisi koptokni «men tutaman-men tutaman» deb chopib yurgan bolalarning betlariga, qo’l-lariga sachragan edi. Ahvolni ko’rib, kampirlar dovdirab qolayozishdi va shosha-pisha gaznio’chirishdi. Biramallab chovlini topishdi. Koptokni sho’rvadan olishdi. Birlari sho’rvaning «ifloslangan» yuzini oldi, biri esa bola laming yuz-qo’liga qaradi. Shu payl eshikdan hovliqqanicha onalari kirib keldi. Pastda turganlar aytishgan bo’lsa kerak, uning yuzi oppoq oqarib ketgan. yuragi esa besaranjom urardi. Faqat degani shu bo’ldi: «Nega shunaqasiz-a?»

Darvoqe, nega ular shunaqa-ya?

# ****Qaldirg’och****

- Ey, sen bola, nima qilyapsan?!

Akrom otasining serzarda ovozidan cho’chib ketdi. Dovdiragan ko’yi pastga tushdi.

- Daraxt tepasida nima qilib o’tiribsan, deb so’radim sendan. Boshqa zaril ishing yo’qmi? - deya Qiyom aka o’g’lini tag’in qiyin qistovga oldi. Akrom arang pichirladi.

 Akrom erta-yu kech dalada ishlovchi otasining badjahl, tajang fe’lini yaxshi biladi. Shu bois ham botinib unga biror narsa deyolmadi. Faqatgina o’pkasi to’lib, ko’zlariga yosh quyilib keldi, xolos.

Qiyom aka shunchaki yo’liga do’q-po’pisa qilib ketmagan ekan. U kechga yaqin daladan qaytgach, uy tevaragiga jiddiy razm solib qaradi. Yopib qo’yilgan eshik-derazalar atrofida bezovta charx urib uchayotgan, ichkariga kirishga behuda urinayotgan qaldir-g’ochlami ko’rib, ko’ngli joyiga tushganday bo’ldi.

- Ana, bu boshqa gap, - deb qo’ydi u hovlidagi chorpoyaga xomush suyanib turgan Akrom tomon bosh irg’ab.

Akrom indamay yerga qaradi. Uy ichkarisiga kirolmay, bezovta tarzda charx urayotgan qaldir-g’ochlarga uning juda-juda rahmi kelardi.

Bola chidayolmadi, kechqurun otasining buyrug’ini momosiga aytib berdi. Momosi ham o’g’lining bu qilig’idan afsuslandi. Kechki ovqat payti momosi o’g’liga noto’g’ri yo’l tutayotganini aytdi. Ammo Momo nevarasiga "Endi ilojimiz yo’q, shekilli", deganday bosh chayqab qarab qo’ydi.

Ertasi kuni g’alati bir voqea yuz berdi. Endigina maktabdan qaytgan Akrom tushlik qilib, sport to’garagiga otianib turardi. Momosi chorpoyada burni ustiga ko’zoynagini qo’ndirib allanimalarni tikib o’tirardi. Onasi odatdagidek oshxona yumushlari bilan band. Shu payt Qiyom aka daladan kelib qoldi. Ketmonini bir chekkaga qo’yib, chorpoya tomon yurdi. Bir mahal havoda uchib yurgan qal­dirg’ochlar Qiyom akaning atrofida charx ura bosh-I, ladi. Ular go’yo Akromning otasiga hujum qilishayotgandek edi.

- Ob-bo, yaramaslar-ey, - deb po’ng’illadi Qiyom aka qo’llarini u yon-bu yon siltab, qushlardan himoyalangan bo’lib, - meni cho’qilamoqchi bular!

Ammo qaldirg’ochlar battar «vijir-vijir» qilib ,- Qiyom akaning yon-verida charx urishda davom etishardi. Akromning otasi qushlarga otish uchun biror narsa izlab yerga engashdi. Shu payt uning chaponi yoqasidan allaqanday xunuk, qop-qora quit sidrilib yerga tushdi. Qaldirg’ochlardan biri chapdastlik bilan yer bag’irlab, tag’in o’rmalay boshlagan xunuk hasharotni cho’qilab tashladi.

Qiyom aka hangu-mang qotib qolgan edi.

- O’lishimga sal qoldi-ya, - dedi u arang g’udranib, - choponim yoqasida qoraqurt bor ekan, bugun eski chaylani buzgandik, bu gazanda o’sha joydan menga ilashgan. Qaldirg’ochlarga rahmat-ey, ular meni qutqarishdi!

Momo mamnun bosh irg’adi.

 Akromjon eshik-derazalarni ochish uchun chopqillab ketdi.

# ****Oq o’rik****

Uning otini bekorga G’ayrat deb qo’yishmagan ekan. O’zi ushoqqina, qizchalarday nozikkina bo’lsa-da, harakatlari chaqqon, hozirjavob bola. Oyisi aytgan ish-larni galga solmasdan, o’sha zahotiyoq o’rniga qo’yadi. O’rniga qo’yolmasa, ochiqchasiga iqror bo’ladi. Oyisi biron narsa uchun ko’chaga chiqmoqchi bo’lsa, G’ayrat darrov: «Ayting, men borib kela qolay!» deb turib olishi ham bor.

Xurshidaxon kechasi aloq-chaloq tush ko’rib chiqdi. Azondan o’zini betinch sezdi, yuragi g’ash tortdi. G’ayrat oyisining kayfiyati buzuqhgini sezgach, darrov :

- Ayajon, nimaga diqqatsiz? - deb so’roqqa tutdi.

- Buvijoningni mazalari boimay yotuvdilar. Ahvollari qanaqaykin-a? Kecha oldilariga borolmadim. Bugun ishdan keyin boray desam, sabrim chidamayapti. Bitta dori olib qo’yganman. Shuniyam yetkazishim kerak edi.

- Unaqa bo’lsa men bora qolaman, ayajon, o’qish vaq-timgacha! - deb G’ayrat tayyorligini bildirdi.

- Yo’q endi, kechroq o’zim boraman, - dedi Xurshidaxon.

- Unaqa demang, ayajon, men hozir boraman. Qani, dorini bering! - deb G’ayrat qattiq turib oldi.

Oxiri Xurshidaxon ko’ndi. Qog’ozga o’ralgan dorini o’g’ilchasi qo’liga tutqazdi, buvisiga aytadigan gaplarni uqtirdi.

G’ayrat yo’lga chog’lanarkan:

- Yananima oboraman buvijonimga? - dedi ayasiga savol nazari bilan boqib. (Odatda ayasi kampirni ko’rgani borganida kasalga yoqadigan biron narsa ko’tarib borguvchi edi-da.)

- Sen shundoq boraverasan, - degan javobni olarkan, G’aratga bu yoqinqiramay, yelkasini qisgancha chiqib ketdi...

Shu kuni kechga tomon ona-bola uyda uchra-shisharkan, bir-birlariga hayrat bilan boqib qolishdi. G’ayrat ayasiga qanday gap boshlashni bilmay turgandi. Ayasi o’rtadagi o’ng’aysizlikni yo’qotish uchun:

- Sen buvijoningni ko’rgani borib xursand qilibsan, - deb gap boshladi. - Innaykeyin sovg’ayam olib boribsan-mi?

G’ayrat o’zini noqulay sezib, tutilib turgach:

- Sovg’am buvijonga yoqmabdi-ku, - deb ochig’iga ko’chdi.

- Nima sovg’a oborganding-a? - dedi o’smoqchilab oyisi.

G’ayrat javob o’rnida shundoq ayvon labidagi likopcha-da turgan mevaga ishora qildi.

Xurshidaxon yaqinroq borib, oq o’rikni qo’liga olib ko’rarkan:

- Voy, buni kim opkeldi? - dedi ajablanganday bo’lib. Hali buvijoningga oborgan sovg’ang shumidi? Yaxshi o’rik-ku, nega yoqmadi ekan-a?

G’ayrat uyog’ini aytolmay aftini bujmaytirib turaverdi. Xurshidaxonning toqati toq bo’ldi-da:

- Aytishga tiling bormasa, o’zim aytib qo’ya qolaymi, a? Sen ana shu o’riklarni ko’ylaging ichiga, cho’ntagingga tiqib oborgansan-da, buvijoning oldiga to’kib solgansan. Buvijoning bu qilig’ingga hayron qolib: «Bularni qayerdan opkelding?» deb so’raganlarida «bitta joydan» degansan-u, anig’ini aytmagansan. Shundan keyin buvijoning bu ishing-dan xavotirga tushganlar-da, «o’riklarni qayerdan olgan bo’lsang, o’sha joyga oborib topshirgin» deb qaytarib berganlar. Shundaymi?

G’ayrat: «Him» deganday, bosh qimirlatib qo’ydi.

- Menga ochig’ini ayta qol, o’g’lim. Bu o’riklarni qa­yerdan oluvding-a?

- Anuv... Yo’ldagi... - deb dudug’landi G’ayrat.

- Tushuntirib gapir-chi, o’g’lim. Qaysi yo’ldagi? - deb ayasi surishtirishini qo’ymadi.

G’ayratning uzuq-yuluq javoblaridan Xurshidaxon shu joyni ko’z oldiga keltirdi: bular turishadigan tor ko’chaning narigi muyulishida Salim cho’loq degan cholning mevazor maydonchasi bor. Shu maydoncha devoridan mevalarning shoxlari ko’chaga osilib yotibdi. G’ayrat shundan foydalan-gan ekan...

- Birovning mevasini so’ramasdan olish nima deb ata-ladi, o’g’lim? Gapir-chi. Aqling yetar deyman? To’rtinchi sinf o’quvchisisan-ku!

G’ayrat o’sha o’rikdan o’tgan-ketgan odamlar qoqib yeyishganini aytib, o’zini oqlamoqchi bo’ldi.

- Agar bilsang, so’ramasdan olingan narsa harom hisoblanadi. Ha, buni halollash kerak bo’ladi, - dedi-da, Xurshidaxon uyga kirib, yuz so’mlik pul olib chiqdi. Pulni o’g’liga tutqazib, tayinladi: Bilib qo’ygin Salim ota mevalarini sotib tirikchilik qiladi. Oldiga borgin-da: «Otaxon, hali o’rigingizdan qoqib olib ketuvdim. Shuning haqini oyim berib yubordilar\* degin-da, pulni berib kelgin.

G’ayrat bu kutilmagan topshiriqdan dovdirab turdi-da, keyin o’zining sharttakiligini qilib:

- Bo’miydi! - deb yubordi.

- Nega bo’lmas ekan?

- Urishib beradi!

- Urishmaydi, - dedi Xurshidaxon. - Qaytaga-chi, xursand bo’lib, duo qiladi.

Xullasi G’ayrat oyisining aytganini qilishga majbur bo’lib, chiqib ketdi.

Xiyol o’tmay, og’zi qulog’ida bo’lib qaytib keldi. U borib, otaga: «0’rigingizdan olib ketganidim, shuning puli-ni opkeldim» deb pul uzatgan ekan. Choi: «0’rigimdan olib yegan bo’lsalaring roziman» debdi-da pulni qaytaribdi. G’ayrat esa: «Qaytarib oborsam, oyim urishadilar» deb pulni uning oldiga tashlabdi-da, qochib kelibdi.

- Yaxshi qilibsan, o’g’lim. Ana endi meva bizga halol bo’ldi, yesak bo’ladi, - dedi, o’rikni vodoprovod suviga chayib kelib, o’rtaga qo’ydi. Shirin-shakar oq o’rikni mazza qilib yeyishdi.

Ertalab Xurshidaxon o’g’li bilan nonushta qilib o’tir-gandi. Eshik taqilladi. Chiqsa, boshiga ko’k matoni salla qilib o’ragan, bir qo’lida hassa, bir qo’ltig’ida savat ko’tar-gan oppoq soqolli chol turibdi. U, quyuq salom-alikdan so’ng, oq o’rik to’la savatini yerga qo’ydi-da, bir idish so’radi. Xurshidaxon iymanibgina bir likopcha olib chiqqandi. Choi uni liq to’latib o’rik solib berdi. Ketidan xushmuomalalik bilan:

- Qachon meva yegilaring kelsa, oldimga chiqinglar. Xudoga shukur, bog’imda mevalar serob, - dedi-da sava-tini qoitig’iga olib, hassasini do’qillatgancha oqsoqianib guzar tomon yoi oldi.

Xurshidaxon likopcha to’la o’rikni xontaxtaga qo’yarkan:

- Buni endi buvijonga olib borsang, xursand bo’lib yerdilar-da, - degan edi, G’ayrat:

- Bo’pti! - deb o’midan qo’zg’aldi.

**Olma**

Kuz oftobi imillaydi. Sharif bobo yo’lak chetidagi o’rindiqda hassaga iyagini tirab, mudrab o’tirganida kimdir xazonlarni ship-ship bosib yonidan o’tib ketdi. Bobo ko’zini xiyol ochib, yo’lovchiga - sanatoriy bog’iga shoshilayotgan qizchaga tikildi.

- Huvillab yotgan bog’ bo’lsa... undan nimani izlaydi? - deya o’zicha kuyinib  
qo’ydiu.

Shu tobda boboning qizcha bilan so’zlashgisi kelib ketdi. Ermak topilganidan suyunib, boqqa yo’l oldi...

Qizcha xuddi varrak uchirayotgandek nigohini ko’kdan uzmas edi. Sharif bobo uningjiddiy qiyofasigaboqib mehri tovlandi.

-Nima izlayapsan, do’mbog’im?

- Olma bor ekan. Huv tepasida... Katta odamlarning qok li yetadi.  
Qizcha qoshlarini chimirib boboga tushuntirdi. Sharif bobo esa, "G’alati qizcha

ekanmi? Hozirgi bolalar shunaqa o’zi, hikmatli. Biz-chi mo’ylovimiz chiqquncha kattalardan qochib, biqinib yurganmiz. Yovvoyi o’rdakka o’xshardik... Zamonaga ham bog’liq-da", deb o’yladi.

- Qani olma? Qayerda?  
"Katta odam" kaftini manglayiga soyabon qilib, uzoq tikildi. Ammo ko’z o’lgur, har qancha urinmasin, sariq-qizg’ish tusdagi yaproqlardan boshqa hech narsani ko’rmaydi.

- Hu, teppasiga qarang. Uchi qayrilgan shoxga...

Bobo qizcha aytgan joyga qaradi. Ha, bor ekan. Lekin unga "katta odarrTning qo’li tugul, hassani uzatsa ham yetmaydi. Belida quwati, bilagida kuchi boisaydi, bargida o’ynardi.

Bobo xoda izlab yon-veriga ko’z yugurtirdi. Olazarak nigohi qizchani munchoqday qop-qora ko’zlari bilan to’qnashib, butun vujudida g’ayrati qo’zib ketdi. Shoshilmasdan bir-bir bosib chekkaroqqa chiqdi. Xuddi chillak o’ynayotgan bolalardek qulochkashlab hassani irg’itdi. Tegmadi... Yana irg’itdi! Yana... Qizcha boboning xatti-harakatlaridan zavqlanib qiqir-qiqir kulardi.

Olma tap etib yerga tushdi. Qizcha toychoqdek irg’ishlab bordi-yu, uni qo’liga oldi. Bobo hamon daraxtning uchiga tikilardi. Hassa ilashib qolibdi. Qizcha ma’yus tortib boboga termuldi: "Endi nima qildik?"

- Hechqisi yo’q, do’mbog’im! - dedi Sharif bobo qizchaga qaramasdan. – Hassa topiladigannarsa...

U qoilarini orqasiga qilib, qaddini rostladi, shoshilmasdan boyagi o’rindiq tomonga yurdi. Qizcha engashib, yaktagining yengidan ushlab sekin tortdi.

**Saboq**

Yulduz maktabdan chiqib, ukasini bog’chadan uyga olib keldi. Qarasa, oyisi hali ishdan qaytmagan ekan.  
– Nodir, kel, – dedi Yulduz, – oyim kelishini kutmay, ikkalamiz ovqat qilib turamiz.   
– Ovqat qilishni bilmayman-ku, – hayron bo’ldi ukasi.  
– Men bilaman, – dedi opasi. – Oyimdan o’rganib olganman. Sen menga yordamlashasan.   
– Xo’p bo’ladi, – dedi Nodir qo’llarini ishqab.  
Yulduz oshxonadan kartoshka olib chiqib, arta boshladi.  
– Men-chi, Yulduz opa, sizga paqirchamda suv olib kelaqolaymi? – so’radi Nodir.   
– Sen o’zing aqlli bolasan-da, mayli, olib kelaqol.  
Nodir sevinib, bir necha marta suv olib keldi. Yulduz oyisi ko’rsatganidek, sekin gazni yoqdi. Qozonni uning ustiga qo’yib, ozgina yog’ soldi. Yog’ qizishi bilan to’g’ralgan go’shtni qozonga tashladi: «jiz» etdi-yu, qo’lchalariga yo’g’ sachradi. Yulduz og’riqdan qo’lini «puf-puf»lab, qozonni kavladi. Qozondan ko’tarilayotgan bug’ bilagining yog’ sachragan joylarini battarroq achishtirardi. Yulduz qiynalib-qiynalib go’shtni qovurdi, so’ng ustiga piyoz va kartoshkani soldi.   
Bir payt Yulduzning ko’zlari yoshlanib, achisha boshladi. U hayron bo’lib, atrofga razm soldi. Deraza darchalarini ochmagani uchun oshxonaga tutun qamalib qolgan edi.   
Yulduz darrov kursiga chiqib, derazani ochdi. Oshxonaga toza havo kirdi. Qarasa, stol ustida kartoshka, piyoz po’choqlari qalashib yotibdi. U darrov po’choqlarni yig’ishtirib, tashlab kelish uchun ukasiga berdi. O’zi sochiqni ho’llab, stolni yaxshilab artdi. Keyin tog’oracha, idish-tovoqlarning hammasini yuvib, joy-joyiga qo’ydi.  
«Ovqat qilish judayam qiyin ekan. Oyim har kuni rosa qiynalarkan, – deb o’yladi o’zicha Yulduz, – Men buni bilmas ekanman. Ukam bo’lsa gohida tayyor ovqatni ham yemayman, deb xarxasha qiladi».   
– Nodir, qanisan? – chaqirdi opasi.  
– Bu yerdaman, – stol tagidan chiqib keldi. U o’yinchoqlari bilan ovora edi.  
– Nodir, men-chi, nonni kesib turaman, sen likopchaga taxlagin, xo’p-mi?  
– Bo’p-ti! – xursand bo’ldi Nodir. Ular ishga berilib ketib, uyga oyisi kirib kelganini ham sezmay qolishdi.  
– Hormanglar, bolajonlarim, – dedi oyisi, ularni ko’rib. – Men ishda bir oz ushlanib qoldim. Xavotir olmadinglarmi?  
– Oyijon! – Nodir yugurib borib, oyisining quchog’iga otildi. Oyisi uni bag’riga bosib, yuzlaridan o’pdi.  
– Men kiyimlarimni almashtirib chiqay, ovqat ham kech pishadigan bo’ldi, – dedi oyisi shoshilib.  
Opa-uka bir-birlari bilan ko’z urishtirib olishdi. Oyisi oshhxonaga kirib, qozon qopqog’ini ochdi-yu, hayron bo’lib qoldi.  
– Voy, o’zim o’rgilay sizlardan, ovqatni ham pishirib qo’ydinglarmi? – xursand bo’ldi oyisi.  
– Oyijon, siz o’tiring, biz ovqatni suzamiz, – dedi Nodir.  
– Hozir, men hozir chiqaman, – oyisi shunday deb kuldi-da, yotoqxonaga kirib ketdi.   
Opa-uka dasturxonga nonlarni qo’yib, qoshiq piyolalarni tayyorlab, oyisining kelib o’tirishini kuta boshlashdi. Oyisi yotoqxonada nimalar bilandir ovora edi.  
– Oyijon, qanisiz? Kelaqoling! – chaqira boshladi Nodir.   
– Hozir, hozir, – ovozi eshtildi ichkaridan oyisining.   
– Mening qornim judayam ochib ketdi. Kelaqoling... – yana yalindi Nodir. Ammo oyisi hadeganda chiqaqolmadi.  
Kuta-kuta toqati toq bo’lgan Nodir, bezovtalanib, nima qilishini bilmasdi. Shunda birdan... Yulduz kulib yubordi.  
– Qalay? Kutish yaxshi ekanmi? – dedi u ukasiga jilmayib. – Sen har kuni ovqat mahali shuncha kuttirasan-a...  
Nodir aybdordek ko’zlarini pirpiratdi. U shundagina har kuni oyisi ovqatga chaqirganda darrov kelib o’tirmay, «yana bir qoshiq yeyaqol» desa, yemay, oyisini qanchalar qiynaganini o’yladi.  
– Oyijon, nimalar qilyapsiz o’zi? Yuraqoling, – Nodir oxiri chidolmay, oyisining xonasiga kirdi. – Yuring, ovqatlanaylik...   
Oyisi esa o’g’lining kelganini sezmagandek, kiyim iladigan jovonning oldida turib, ko’ylaklarini tartibga solar edi.  
– Oyijon, – dedi Nodir. – Meni kechiring. Endi sirayam sizni kuttirmayman. Chaqirganingizda, darrov yetib kelaman. Mana ko’rasiz. Hozir yuring, ovqatlanaylik!   
Oyisi Nodirning gapidan kulib yubordi va u bilan birga dasturxon atrofiga kelib o’tirdi. Yulduz ovqatni suzdi.  
Oyisi bolalariga qarab: «Yegim kelmayapti», – deb «qaysarlik» qildi. Uchovlari ham baravariga kulib yuborishdi. Chunki oyisining nega bunday deyayotganini bolalar tushunishgan edi-da.

# ****Laylakning tushi****

Qirq boshli ajdarhodek yoprilib kelgan qop-qora bulut bir hamla qilishdayoq quyoshni yutib yubordi. Ketma-ket chaqmoq chaqnadi. Momaqaldiroqning gumbur-gumburidan qamishlar tanasiga zirqiroq kirdi. Osmondan yomg’ir aralash qurbaqalar yog’a boshaladi.

Qurbaqalar tarvayganicha uchib kelib, vaqillab yerga urilar, miyasi lat yeganlari o’sha zahotiyoq behush sulayib qolar, yumshoqroq joyga tushganlari esa oqsoqlanganicha borib, darhol ko’lmakka sho’ng’ir edi. Osmondan tushayotgan qurbaqalarning ba’zilari zuvillaganicha kelib sheriklaridan biriga urilar, shunda pastdagi baqaning jahli chiqib unga ayamay tarsaki tortib qolardi. Shapaloq yeganlar ham, o’z navbatida, hozirgina ustiga kelib urilgan baqa bilan qurillab-qurillab mushtlasha ketardi.

Vaqtincha panaga o’tib olib, quvonchdan tinmay irg’ishlab yurgan baxtiyor Laylaklarning qiyqirig’i tobora kuchayib borayotgan qurilloq ovozlar to’lqiniga ko’milib keta boshladi...

Shovqindan uyqusi buzilgan och Laylak qanoti bilan ko’zlarini ishqalab qo’ydi-da, bu o’ramda juda kam uchraydigan go’shtdor qurbaqani tishlab olganicha yonidan gerdayib o’tib ketayotgan qo’shnisiga havas bilan tikilib qoldi. Haliyam jonidan umidini uzmagan sho’rlik qurbaqa baquvvat tumshuqlar orasida zorlanib-zorlanib qurillab borayotgandi.

**Quyonning tushi**

U saroy sozandalari chalayotgan yoqimli kuyga berilib, quloqlarini shalpaytirganicha taxtda uyqusirab o’tirar, qarshisida yosh Bo’rilar eshilib-eshilib raqs tushishardi. Kechagina butun darani zirillatib yurgan jangari Sher endilikda uning itoatkor vaziri sifatida ikki qo’lini ko’ksiga bosgan kuyi muloyim jilmayib turardi. Tulki, Shoqol, Ayiq singari iprindilar jahldor hoqonning sovuq ko’zlariga pastdan tez-tez cho’chinqirab boqib qo’yishar, faqat bosh jallod Yo’lbarsgina odatdagidek tevarakka olazarak nazar tashlar, u Quyon hazrati oliylarining andak ishorasiga muntazir edi.

Bir mahal, Quyonning qarshisida bosh oshpaz Qoplon paydo bo’ldi. Qoplon dumini shipga, tumshug’ini yerga tekkizgudek bo’lib ta’zim bajo keltirgach, shahanshohning tushligi uchun qizilcha qo’shilgan karamqiyma tayyorlab qo’yilganligini ma’lum qildi. Oshpazning so’zini eshitib, shahanshohning birdan ishtahasi ochilib ketgan bo’lsa-da, boshqalarga o’zining kimligini yana bir bor eslatib qo’yish maqsadi-da: «Men sabzi yeyman!» deya injiqlanib ayyuhannos soldi...

– Muncha chiyillaysan, bolam? – deya uyquda alahsirayotgan o’g’lini shoshib tinchlantira boshladi ona Quyon. – Shu topda sabzini qaerdan topaman senga? Jim bo’l, atrofda yirtqichlar izg’ib yurishibdi.

# ****Mushukning tushi****

Eshikni tashqaridan bir-ikki qirtillatib qo’ygach, xonaga lapshaygan bir sichqon kirib keldi. «Iya!» deb yubordi mushuk.

– Oqsoqol sizmisiz? – deya chiyilladi sichqon. – Sizga arzim bor.

– Arzing bo’lsa, sal beriroq kelib gapirgin-da, – uni tappa bosishga shaylanib ming’illadi mushuk. Keyin sichqonning: «Qo’shnim bilan janjallashib qoluvdik», degan so’zini eshitib shashtidan qaytdi.

– Nima, u seni nohaq do’pposladimi? – yalanib so’radi Mushuk. – Qani, o’sha zo’ravonni buyoqqa chaqirib kel-chi.

– Do’pposlagani yo’g’-u, ko’pchilikning ichida meni bekordan bekorga haqorat qildi, – yig’lamsirab dardini aytdi sichqon.

– Ie, hali guvohlar ham bor degin? – sevinib ketdi mushuk. – O’zing bilasan, hamma ishda haqiqat bo’lgani yaxshi. Masalani adolatli hal qilish uchun o’sha guvohlarni ham olib kelishing kerak bo’ladi.

Oradan hech qancha vaqt o’tmay, nodon shikoyatchi to’rt-beshta sichqonni ergashtirganicha «oqsoqol»ning huzuriga kirib keldi. Mushuk muloyimlik bilan ularni o’tirishga taklif qilib, asta eshik tomonga o’tdi. So’ng kutilmaganda, shosha-pisha eshikka tamba urib, laqmalarni xona ichiga qamab oldi...

Agar u uyg’onib ketmaganida, rosa-a mazza qilgan bo’lardi-da.

# ****Bolaning qanoti****

Yusuf osmonda uchib yurgan qaldirg’ochlarni zavq-shavq bilan kuzatar ekan, ularning qaychi qanotlari uning xayolini olis-olislarga olib ketdi. U qaldirg’ochlardan ko’zlarini uzmagan holda otasining yoniga kelib shunday dedi:  
-Ota, menga qanot sotib olib bering!  
- Bo’pti, ertaga olib kelaman.  
Yusuf otasining «ertaga qanot sotib olib kelishini» o’ylab juda quvondi. Ko’kda parvoz qilib yurgan o’sha qaychi qanot qaldirg’ochlardan ham yuksaklarda uchib yurishini ko’z oldiga keltirib, o’zicha rosa quvondi.  
Ertasiga otasi Yusufga «Alifbe» kitobini sovg’a qildi.  
«Bolalarning qanoti shunday bo’ladimi?» degan ma’noda u otasiga tikildi.  
- O’g’lim, mana shu «Alifbe» kitobi bolalarning qanoti bo’ladi. Bu kitobni qancha yaxshi o’qisang, qaldirg’ochlardan ham baland, zarur bo’lsa, samolyotlardan ham yuksaklarga uchasan. Тushunding-mi, bo’tam?!  
Yusuf boshini irg’ab, kitobni bag’riga bosib, osmonda parvoz qilib yurgan qaldirg’ochlarga qarab, o’ylanib qoldi...

# ****Barchasidan kim chiroyli****

Bir o’ylanib ko’rgin-a... Dunyoda barcha narsadan kim chiroyli, nima go’zal? Menimcha, hammasidan shu yorug’ dunyoga o’z nurini sochib turgan quyosh chiroyli!  
Keyin o’sha oftobdan nur emgan gul suluv. Yuzlari o’sha gulga o’xshab yashnab turgan baxtli bolalar go’zal, keyin jajji go’dagini emizib turgan ona chiroyli.  
Тo’g’ri, dunyoda suluvlar ko’p. Тemir qanot polapon, sariqtumshuq jo’jalar, jo’jalarini erchitib olgan ona tovuq, ulog’i bilan qo’zilarini erchitib olgan echki va qo’ylar, buzog’i bilan qulunlarini o’ynatib yurgan mollar, yilqilar o’ta go’zal...  
Endigina ko’zini ochgan kuchuk, uyquchi mushukning bolasi...  
Hozirgina gullagan olicha, gilos, olma, o’rik qanday chiroyli. Yerdan bosh ko’targan ko’katlar, yaproqlar... Hammasidan yangi tug’ilgan oy go’zal.  
Biroq barchasidan nima suluv bolajonlar? Kim biladi?  
Biz yuqorida sanab o’tgan narsalarning orasidan kim nimani yaxshi ko’rsa - o’sha chiroyli. Menga qolsa, barchasidan jajji jujuq va uni erkalatib o’tirgan ona ko’rkam.  
- Xo’sh, nima deysizlar? Gapim to’g’rimi?  
Men ana shu ikkovidan ham go’zalrog’ini hozircha ko’rganim yo’q. Sizlar-chi?..

# ****Gerdaning ko’z yoshlari****

- Pisht-e, yashshamagur, yana oshxonaga kirdingmi?...  
Onamning oshxonada kuyunchaklik bilan javrayotganlarini eshitib, gap nimadaligini darhol fahmladim. Mushugim Gerda (laqabi shunday) yana oshxonaga kiribdi-da. Onamni tinchlantirish uchun zudlik bilan yonlariga oshiqdim. Agarda bu mashmasha dadamning qulog’iga yetsa, mushugimni yana adashtirib keladilar. Yana deganimga hayron bo’lyapsizmi? Keling, yaxshisi sizga bir boshidan so’zlab bera qolay.  
Bundan ikki yil avval maktabdan qaytayotib uch-to’rt bolakayning hali ko’zi ochilmagan mushuk bolasini o’ynab yurishganini ko’rib qoldim. Qornini mahkam siqib ko’tarib olishganidan joni og’rirmidi, mushukcha ayanchli miyovlab, ularning qo’lidan chiqib ketishga urinardi. Kimniki ekanligini so’rasam, topib oldik, deyishdi. Bechora mushukchaga achinib, uyga olib keldim. Likopchaga sut quyib bersam, bir zumda ichib qo’ydi. Yana quyib berdim. Buvimning eski ro’moliga o’rab, o’rnimga yotqizgandim, xurullab uxlab qoldi...   
- Voy, bu yana nimasi bo’ldi? - dedilar kutilmaganda xonamga kirib kelgan onam. Mushukchani ko’chadan topib olganimni eshitib, battar jahllari chiqdi. Shunda jonimga buvijonim oro kirdilar. Ularning ruxsati bilan mushukcha biznikida qoldi. Ulg’aygani sari mushukchaning sho’xliklari orta bordi. Oshxonaga kiritmaslikka harchand harakat qilmaylik, ko’zimizni shamg’alat qilib, u-bu narsalarni olib qochardi. Bu holdan ranjigan dadam qarshiligimga qaramay, xizmat safariga ketayotib qopga solingan mushugimni uzoqlarga tashlab kelgandilar. Ishonasizmi, bir hafta o’tar-o’tmas u 300 chaqirim naridagi biyday daladan kir-chir, abgor bir ahvolda qaytib kelibdi. Meni shunaqangi sog’inibdiki, asti qo’yaverasiz. Uyga kirsam, kiradi, chiqsam, chiqadi. Yanayam kim biladi deysiz, bu sog’inchdanmikin, yo yana adashtirib kelishadi, deya qo’rqqanidanmi... Xullas, bir necha kun yonimdan ketolmay yurdi. Keyin esa yana eski hunarini boshladi. Kun bo’yi qayerlardadir sang’ib yuradi-da, qorni ochganda miyovlab, oyog’imga suykaladi. Avvallari ovqatini bir zumda yeb bo’lardi-da, xuddi menga rahmat degandek, astagina miyovlab qo’yardi. Keyingi paytlarda og’zida yemish bilan chordoqqa oshiqadigan odat chiqardi. Chordoqdan esa elas-elas «miyov», «miyov», degan ovozlar eshitilib qolardi.  
- Bu Gerdang tushmagur chordoqqa bolalagan ko’rinadi, - dedilar buvim mushukchalarning ovoziga quloq tutib...   
Bir kuni erta tongda oyim meni uyg’otib:  
- Hovliga chiqqin, bir narsa ko’rsataman, - dedilar. Ularning tushkun kayfiyatlarini ko’rib, xavotirlandim: tinchlikmikan ishqilib?! Тashqariga chiqib, ne ko’z bilan ko’rayki, Gerdam qonga belanib yotibdi. Buvimning taxminicha, tunda uni yovvoyi mushuklar talagan ko’rinadi. Atrofida parvona bo’lib, nima qilarimni bilmay turgandim, u ohista o’rnidan turib, sudralgancha chordoqqa chiqib ketdi. Birozdan so’ng og’zida bolasini tishlagancha qaytib tushdi-da, uni yonimizga qo’yib, yana yotib oldi.  
- Gerdaoy, xavotir olma, bolangga o’zimiz qaraymiz, - dedilar buvim xuddi odam bilan vidolashayotgandek mushugimning boshini silab.   
- Buvi, juda ajoyibsiz-da, mushuk odammidiki, gapingizni tushunsa, - deya so’z qotdi bu holni kuzatib turgan akam.  
Buvim esa akamning gaplariga parvo qilmay, yana haligi gaplarini takrorladilar. Shu tobda xirillab, bazo’r nafas olayotgan mushugim ohista ko’zlarini yumdi. Ko’zidan sizib chiqqan yoshi burni aralash yuzidan oqib tushdi...

# ****Yetim Qo’zichoqlar****

Qishning ayni chillasida tog’amlarning qo’ylari ko’paya boshladi. Birinchi bo’lib sariq qo’y qo’ziladi. O’sha payt ona qo’y juda holdan toygandi. Bolasini emiza olmadi. Bir necha kun o’tgach oyoqda yurolmay ham qoldi.  
Тog’am, tuzalib qolar deb, ukol ham qildi. Lekin foydasi bo’lmadi.   
O’sha lahza yetim qolgan qo’zichoqqa, juda rahmim kelgandi. Endi onasiz qanday yashaydi? Endi uni qanday boqamiz? Sut ichishi kerak, sutsiz qornini qanday to’yg’azamiz, deb o’ylay-o’ylay uxlab qolibman.  
Erta turib omborxonaga kirsam, tog’amning qizi Baxtigul xolam shishaga sigir sutidan solib, shisha og’ziga so’rg’ich kiygazib, yetim qo’zichoqqa berayotgan ekan. Buni ko’rib sevinib ketdim. Qo’zichoq xolamning qo’lidagi shishadan tortqilab-tortqilab sut ichardi. Qo’zichoqni shu tarzda sigir suti bilan boqa boshladik.  
Qo’zichoq ancha ulg’ayib, sakrab-sakrab yuradigan bo’ldi. Ko’p o’tmay qo’ylarning yana ikkitasi bolaladi.  
Ular sog’lom, bolalariga o’zlari qaray oladi.  
Kutilmaganda qattiq sovuq shamol bilan qor urib turgan kechada yana bir qo’y qop-qora, kattakon qo’zichoq tug’di. Ona qo’y qiynalgani uchun biroz holdan toygandi. Тog’am qo’zichoqni sovqotmasin, deb qo’radan omborxonaga yetim qo’zichoqning yoniga olib keldi. Xolam ichi isisin, deb darrov sigir sutidan ichirdi. So’ng ikkovining ham qornini to’yg’azib, yashikka solib qo’ydi. Bu qo’zichoqlar bir-biriga shunchalik o’xshar ediki, yangi qo’zichoqning gavdasi, ko’rinishi ham yetim qo’zichoqday kelardi. Qo’zichoq ertaga uni nima kutishini bilmay yetimcha opasi yonida xotirjam uyquga ketdi. Ertasiga ertalab qiziq xodisa ro’y berdi:  
Тog’am ikkimiz qo’raga qo’zichoqni olib borib sekin ona qo’yning yoniga qo’ydik. Qo’zichoq qo’y ortidan yurgandi, «onasi» boshi bilan turtib yubordi. Тog’am hayron bo’lib, nega olmayaptikin, dedi. Keyin biroz o’ylanib, chiroyi ochildi.  
- Ketdik, qo’zichoqni adashtirib qo’yibmiz... Biz ombordan ona qo’yning haqiqiy bolasini olib qaytdik. Ammo ona qo’y o’z bolasini ham qabul qilmadi. Uni ham boshi bilan turtib-turtib yubordi.  
Baxtigul xolam tog’amga: - Dada, oldiniga yetim qo’zini, so’ng o’zini bolasini olib borgansiz, shuning uchun ham, ikkita qo’zini ko’rib qay biri bolasiligini ajratolmay boshi gangib qolgan, - dedi.  
Тog’am, eh, adashtirib olib bormaganimizda, hozir bolasini yetaklab yurgan bo’larmidi, deb qattiq o’kindi. Men ham bir yetim qo’zi ikkita bo’ldi, deb qo’zichoqlarga achinib ketdim. «Gap adashganingda emas. Bu seni xatoing, qo’zichoqni tug’ilgan zahoti onasiga emizish kerak edi. Shunda ona qo’yda mehr uyg’onardi», - dedi voqeani eshitgan bobom.  
Ikki qo’zichoqni sigir suti bilan boqib katta qildik. Mana o’sha voqea bo’lganiga ham uch yil bo’ldi, qo’zichoqlar o’sib qo’y bo’ldi. Hozir ikkisining ham yonida o’ynoqlab yurgan bolalari bor. Ular bolalarini mehr bilan emizishadi.

# ****Soqi mumsik bilan Boqi mumsik****

Bir zamonda Soqi mumsik bilan Boqi mumsik degan ikki kishi yashagan ekan. Ular o’taketgan mumsik ekanlar. Bir-birlariga suvni ham ravo ko’rmas ekanlar.

Bir kuni Soqi mumsik Boqi mumsiknikiga mehmon bo’lib boribdi. Borsa, Boqi mumsikning xotini non yopayotgan ekan. U Soqi mumsikni ko’ribdi-yu, o’tni o’chirib, xamirni o’rab qo’yib, hech nima bilmagandek bemalol o’tiraveribdi. Boqi mumsik ham Soqi mumsikni ko’rib ensasi qotibdi, keldingmi ham demabdi. Mehmon ham o’tiraveribdi. Mehmonning oldiga hech narsa qo’yishmabdi. Oxiri kech bo’lib, yotmoqchi bo’lishibdi. Kampir Soqi mumsik bilan Boqi mumsikka ayvonga joy qilib beribdi. Yotish oldida Boqi mumsik xotyaniga: «Hali sen mehmon uxlaganida meni uyg’otib, qornimni to’yg’azib qo’ygin», debdi. Bu gapni Soqi mumsik eshitib qolibdi. Ular yotishibdi. Soqi mumsik uxlamabdi. Boqi mumsik uxlab qolibdi. Boqi mumsikning xotini kechasi kelib erini asta chaqiribdi. Lekin, u turmabdi. Shunda Soqi mumsik ovozini o’zgartirib:

- Mana hozir, - debdi-yu, ovqatni tushira boshlabdi. Kampir esa, uni Boqi mumsik deb hadeb ovqatni beraveribdi. Soqi mumsik qorni to’ygach, ortgan ovqatni belbog’iga tugib olibdi.

Keyin.

- Bo’ldi, to’ydim, - deb joyiga kelib yotibdi-da, ertalab barvaqt turib jo’nab qolibdi. Ertalab Boqi mumsik o’rnidan turib xotiniga:

- Kechasi nega menga ovqat bermading, och qolib o’layozdim-ku, - deb dag’dag’a qilgan ekan, xotini:

- Qanday odamsiz, ovqat berdim-ku, har safargidan ko’p ovqat edingiz-ku, - deb javob beribdi. Shundan so’ng Boqi mumsik ovqatning hammasini Soqi mumsik eb ketganini bilibdi.

Shunday qilib, Soqi mumsik Boqi mumsikni qo’lga tushirib ketgan ekan.

# ****Sovg’a****

***O’lmas Umarbekov***

- Men tayyorman. Tayyormisiz? - so’radi Valijon.  
- Tayyorman, bolam. Yoz! - dedi Shahodat xola. - Lekin nimadan boshlashni bilmay, o’ylanib qoldi. U sira o’g’liga xat yozmagan edi. Eriga yozar edi. Rahmatli Rahmonqul aka arabcha o’qishni bilardi. Innaykeyin, uning yozuvini yaxshi ko’rardi. «Shahodat, zerzabarini xo’p keltirasan-da. Pulemyotday o’qiyman xatingni!» - derdi har yozganida.  
O’g’li arabchani bilmaydi. O’zining esa yangi alifbega uquvi yo’q. Uquvi bo’lganda qo’shnisining o’g’lini chaqirib o’tirmasdi, o’zi yozardi. Yozadigan gapi ko’p edi. Mana, bir yil bo’ldiki, o’g’lidan xat olmaydi, nom-nishonsiz ketdi. O’qib yurgan paytlarida tuzuk edi, haftada, juda bo’lmasa oyda bir yozib turardi. Ishga kirdi-yu, bedarak ketdi. Ammo ishga kirganda o’n besh so’m pul yubordi! Erta kuz edi o’shanda. Avji dolzarb payt. Butun qishloq, tirik jon borki, dalada. Shahodat xola kolxoz bog’chasida tushlikdan keyin bolalarni endigina uxlatib o’tirgan edi, hovlini boshiga ko’tarib Qoravoy pochtachi kelib qoldi.  
- Shovqining qursin, namuncha baqirasan? - dedi bo’g’ilib Shahodat xola. - Bolla uxlavotti! Nima deysan?  
- Sizga pul keldi, pul! - dedi pochtalon og’zining tanobi qochib.  
- Qanaqa pul? Qatdan? - hayron bo’ldi Shahodat xola.  
- Qanaqa pul bo’lardi? Qog’oz pul-da! - dedi pochtalon. - Naxt o’n besh so’m! O’g’lingiz yuboribdi.  
- O’g’lingiz yuboribdi? Voy, o’g’limdan aylanay! - Shahodat xola sevinib ketdi, bolalar esidan chiqdi, shang’illab gapira boshladi. - Voy, bolaginam-a! Pul yuborib nima qilarkan! Xat-pat ham bormi?  
- E, xola! - pochtalonning jahli chiqdi. - Xatni nima qilasiz? Pul yuboribdi, bo’ldi-da. Nochor odam pul yuboradimi! Pul so’raydi. Xo’sh, hozir olasizmi? Yo ertaga pochtaxonadan olasizmi?  
Shahodat xola o’ylanib qoldi. Nima qilish kerak? Hozir olib qolsa, hech kim bilmaydi. Bilsa yaxshi bo’lardi. Ayniqsa, Qumri otin bilan A’lobush bilsa yaxshi bo’lardi. Go’yo ikkalovining farzandi farzandu boshqalarniki farzand emas. Boladan gap ochildimi, tamom, biri biriga gap bermay ertani kech qilishadi, kechni erta. «Xolposhsham tushmagur... balo-da, balo!..» deb otin boshlasa, bilginki, ketidan A’lobush turadi: «Sobirjonimni aytmaysizmi, tasadduq!» «Tasadduq» demay ket ikkaloving ham!  
- Ertaga pochtaxonadan ola qolay?!  
- O’zim ham shunday dersiz, deb turuvdim, - pochtalon tirjaydi. - Butun qishloq bilsin, deysiz-da! Durust, durust. A’lobush kennoyim ham hech uyda olmaydilar, borib oladilar.  
Ertasiga ertalab Shahodat xola yangi kavush-mahsisini, Qumri otin bilan birga o’zoq yili tiktirgan qora duxoba kamzulini kiyib ko’chaga chiqdi. Hali erta edi. Hech kim yo’q. Faqat muyulishda rais shofyorining eshigini taqillatib turardi. «Ichibdi-da yana, - xayolidan o’tkazdi Shahodat xola. - Rais endi yeb qo’yadi». Shu payt dimog’iga gup etib issiq nonning hidi urildi. Osmonga qaradi. A’lobushning mo’risidan tutun chiqib turardi. Shahodat xola shu yoqqa yurdi.  
- A’lobush! Hoy, A’lobush! - dedi eshikni qiya ochib. - A’lobush-uvv!  
Avval javob bo’lmadi. Keyin:  
- Huvv, tasadduq, huv-v-v! - degan cho’ziq ovoz eshitildi.  
Bu A’lobush edi. Shahodat xola jilmayib qo’ydi. Ko’p o’tmay bir savat bug’i chiqib turgan kulcha ko’tarib yo’lakda A’lobushning o’zi ko’rindi.  
- Eshikda nima qilib turibsiz, tasadduq? - dedi A’lobush Shahodat xolaga boshdan-oyoq qarab chiqib. - Ichkariga kiring. Choyim tayyor.  
- Shoshib turibman, rahmat, - dedi Shahodat xola.  
- Ha, yo’l bo’lsin, tasadduq? - so’radi A’lobush, yangi kavush-mahsiga ko’z qirini tashlab.  
- Po’shtaga ketyapman, aylanay, - dedi beparvolik bilan.  
- Ha, tinchlikmi, tasadduq? - so’radi A’lobush.  
- Adhamjon pul yuboribdi, - dedi Shahodat xola. - Shuni olib kelmoqchiman.  
- Voy, tasaddug’-ey, ey, voy, tasaddug’-ey! Ho’-o’p bolalarimiz bor-da, tasadduq! - dedi A’lobush. - Sobirjonimni aytmaysizmi, tunov kuni xatida, oyi, mandalinni posilka qilsam nima deysiz, depti. Yo’q, dedim, tasadduq, yo’q, dedim. O’zing kiyaver, dedim. Maskopda yarashadi bunaqa kiyimlar, dedim.  
- Mandalini nima ekan, aylanay? - so’radi Shahodat xola, kulgidan o’zini zo’rg’a tiyib.  
- Nima bo’lardi, tasadduk, allambalo materiyal bo’lsa kerak-da!  
Shahodat xola endi o’zini tutib turolmadi. Mandarinning nimaligini aytib yuboray dedi-yu, lekin aytmadi, o’rtog’ini xafa qilgisi kelmadi. Faqat to’yib-to’yib kuldi.  
- Nega kulyapsiz, tasadduq? - so’radi A’lobush.  
- Bolalarning qilgan ishiga kulmay bo’ladimi?  
- To’g’ri aytasiz.  
A’lobush qo’shnisiga qo’shilib kuldi. - Xo’p, men boray bo’lmasa, - dedi Shahodat xola va ko’chaga chiqdi. Chiqdi-yu, qurukdan-quruq ketayotganidan tortindi. Maqtangani kirgan ekan, deb o’ylamasin tag’in A’lobush! Orqasiga qaytdi.  
- Aytganday, A’lobush! Esim qursin, nega kirding ham demaysiz. Bir qatim oq ipingiz bormi? Buvinisaning kenjasi fartug’ini yiritib qo’yibdi. Tikay desam, ipim tamom bo’libdi.  
- Bir qatim emas, bir g’altak oling, tasadduk. Ip sizdan aylansin!  
Pochta Qumri otinning uyidan ikki hovli nari edi. Shahodat xola kiray dedi-yu, bog’chaga kech qolishini o’ylab, kirmadi. Kirib ham nima qiladi?! A’lobush bildi - butun qishloq bildi degan gap!  
Pochtada darrov ishi bitdi. Taxi buzilmagan o’n so’mlik bilan besh so’mlikni qo’liga olar ekan, ko’zlarida yosh yiltiradi. Pichirlab, o’g’lini duo qildi. Pulni cho’tagiga solishni ham, solmaslikni ham bilmay, qo’lida ushlagancha ko’chaga chiqdi. To’lib turgan yuragi bo’shashib ketdi - yig’lab yubordi. Uning birinchi marta shunday yig’lashi edi. Rahmatli eridan qolgan dard ham, o’zining tortgan hamma qayg’u-alamlari ham, o’g’lining mana shunday obro’ga erishib, pul yuborishi ham shu yig’ida aks etar edi.  
- Shahodatxon, ho, Shahodatxon! Ko’chaning o’rtasidan nima qilib turibsiz?  
Shahodat xola shosha-pisha ro’mol uchi bilan ko’zlarini artdi, yoniga qaradi.  
Ikki qo’lini beliga tirab, eshik oldida Qumri otin turardi.  
Shahodat xola o’zini bosib olib, shu tomonga yurdi. Pulni cho’ntagiga solmoqchi edi, solmadi. «Otin ham bilib ko’ysin!» - dedi ichida.  
- Assalomu alaykum! Ertalab po’shtada nima qilib yuribsiz? Adhamjonga pul yuboryapsizmi? Bola tushmagurga haliyam pul yuborasizmi-a?  
- Yo’q, otin, - Shahodat xola jilmaydi. - Men yuborayotganim yo’q. Adhamingizning o’zidan pul kelibdi. Shuni olib kelyapman!  
- Shundog’ deng, voy, umringdan baraka topkurey. - Qumri otin qo’lini yozib duo qildi. - Martabasi baland bo’lsin, topgani tugallik bilan o’tsin. Omin! Shundoq deng?  
- Shundoq, aylanay, shundoq.  
Shahodat xola uyiga qanday yetib kelganini bilmadi. Keldi-yu, pulni kechagina o’qib o’tirgan «Yusuf va Zulayho»ning o’rtasiga solib, tokchaga qo’yib ko’ydi. O’n so’mligi hali ham taxi buzilmay turibdi. Besh so’mlikni ishlatib yubordi. Ishlatmoqchi emas edi, Adhamjon kelganda ikkovini ham o’ziga bermoqchi edi. Pulga zor bo’lmasa nima qiladi ishlatib? Buning ustiga yaqinda pensiya bera boshlashdi. Pulga zor emas. Lekin ishlatib yubordi. Qoravoy pochtachi uylanganda to’yona oldi-yu, miyonchaga yetishmay qoldi. Shunda ishlatib yubordi. O’n so’mligi turibdi. Juda o’ksib ketganda tokchadan kitobi bilan olib qarab o’tiradi. Kecha chidolmadi. Pochtaga bordi. Qoravoy yolg’iz o’tirgan ekan.  
- Yo’qmi? - so’radi unga termilib.  
- Yo’g’-a, xola, yo’q, - dedi Qoravoy aybdor ohangda. - Men ham tushunolmay qoldim. U yoq-bu yoqqa ketib qolgan bo’lsa kerak-da... - U shunday dedi-yu, yaxshi bahona topganday, shu gapga mahkam yopishib oldi. - Ha, u yoq-bu yoqqa ketgan!! Injener degan gap hozir juda zarur gap, xola. Injener hamma yoqda kerak. Biron yoqqa jo’natishgan. Kelib qoladi. Mana ko’rasiz, yo xat keladi, yo o’zi kelib qoladi.  
Shahodat xola uyiga qaytdi. Ko’ngli xira edi. Zora Qoravoyning aytgani kelsa?! U erinibgina ovqatga unnadi. Piyoz bilan go’shtni qovurib bo’lib, nima qilishini bilmay o’ylanib qoldi. Keyin, bo’lganicha bo’lar, deb bir tovoq suv solib yopib qo’ydi.  
Shu payt kimdir eshik tomondan:  
- Xola, kirsam maylimi? - deb qichqirdi.  
- Bo’masa-chi, kiraver, - dedi Shahodat xola. Bu Buvinisaning to’ng’ichi - Valijon edi.  
- Kel, bolam, kel, - dedi Shahodat xola. - Ha, nima deysan?  
- Xola, meni maktabimdan yuborishdi, yo’q... o’zim keldim. Anaqa... - Valijon tutilib qoldi.  
- Ha, qanaqa? Gapiraver, - dedi Shahodat xola.  
- Bilasizmi, yaqinda... Sakkizinchi Mart, - dedi Valijon o’ylanib-o’ylanib. - Shunga... shunga sovg’a qilmoqchiydik. Men. Annaqa... qanaqa sovg’a qilishimni bilmayman.  
Valijon burnini sho’lq etib tortdi-da, Shahodat xolaga qarab javdiray boshladi.  
- Tuzukroq gapir, bolam, nima qilmoqchisan, qanaqa sovg’a?  
- Sizga sovg’a, - dedi Valijon.  
- Menga? - hayron bo’ldi Shahodat xola.  
- Sizga. Uchinchi «B» dagilar hama xotinlarni bo’lib olishdi. Men oyim bilan sizni tanladim. Ukam sizni yaxshi ko’radi. Nuqul bog’chadan kelganda «buvimga boyaman» deb yig’laydi.  
Shahodat xola jilmaydi.  
- Shuning uchun menga sovg’a qilmoqchimisan?  
- Ha, - dedi Valijon. - Lekin nima qilishimni bilmayapman. O’zingiz aytib bera qoling.  
Shahodat xola kulib yubordi. Ko’ngli birdan yorishib ketdi. Valijonni bag’riga bosdi.  
- Rahmat, bolam, rahmat, - dedi u Valijonni o’parkan. - Menga sovg’a kerakmas. Hamma sovg’ani oyingga qilgin. Oyingga kerak sovg’a. Senlarni boqaman, deb bechora tinim bilmaydi.  
- Oyimlarga tayyorlab qo’ydim, - dedi Valijon.  
- Bo’lmasa, qo’ya qol. Menga kerakmas.  
- Ayta qoling!  
Valijon yig’laguday bo’lib turardi. Kampir o’ylanib qoldi.  
- Nima sovg’a qilsang ekan? Ko’p o’yladi. Nihoyat topdi:  
- Yozuving ko’hlikmi? - so’radi u.  
- Doim besh olaman! - dedi Valijon.  
- Bo’lmasa Adham akangga bitta xat yozib berasan.  
- Xat? - Valijonning lablari cho’chchaydi.  
- Men aytib turaman, sen yozasan. Bu juda g’alati xat. Ana shu menga sovg’ang bo’ladi. Bo’ptimi?  
- Bo’pti! - dedi Valijon.  
- Yozmaymizmi? - so’radi Valijon zerikib.  
- Yozamiz, bolam, yozamiz, - dedi Shahodat xola o’pkasi to’lib va sekin gapira boshladi.  
U shunchalik sekin gapirardiki, Valijonga bir marta ham qayta so’rashga to’g’ri kelmadi. Qosh qorayganda xat tayyor bo’ldi.  
- Qani, o’qib ber-chi, - dedi Shahodat xola.  
Valijon salmoqlab o’qiy boshladi:  
«Assalomu alaykum, Adhamjon, o’g’ilginam! Esonmisan, omonmisan? Tinchmisan? Yuborgan pulingni olib, boshim osmonga yetdi. Rahmat. Rahmatli dadangning o’rnini bosib turganligingdan benihoya xursandman. Ishqilib, umring uzoq, martabang baland bo’lsin. Niyatingga yet.  
O’g’lim, bolajonim, ko’nglimni g’ash qilib turgan bir gapni aytsam, xafa bo’lma, har holda onangman. Mana, yil bo’lib qoldi, sendan xat olmayapman. O’zing ham kelmaysan. Bilaman, ishing ko’p, vaqting yo’q. Lekin ikki enlik bo’lsa ham xat yozsang, shu menga kifoya. Sog’lig’ingni, o’ynab-kulib yurganingni bilsam, bas.  
Mendan ahvol so’rasang, ahvolim yaxshi. Hali ham bog’chada bolalar bilan bag’-bug’lashib yotibman. Kecha mozor boshiga borib, dadangning mozorini suvab keldim. Rahmatli orzu-havasingni ko’rolmay ketdi. Tunov kuni Sobirjondan xat kelgan ekan, seni so’rabdi. Yaxshi, dedim. Ishqilib, qaerda bo’lsang ham omon bo’l.  
Sen sog’inib kutguvchi oying Shahodat».  
Valijon xatni shu kuniyoq pochta qutisiga tashladi.  
Oradan bir hafta o’tdi. Shahodat xola bog’chadan kelib, ayvonda ko’rpa qavib o’tirardi. Ko’chadan shang’illab A’lobush o’tib qoldi. Ko’p o’tmay o’zi kirib keldi. Qo’lida posilka quti.  
- Tasadduq! Sobirjoningizdan posilka keldi, - dedi u ayvonga chiqib va birdan kulib yubordi.  
- Ha, tinchlikmi? - so’radi Shahodat xola.  
- Tinchlik, tasadduq, tinchlik!... - u kulgidan o’zini to’xtatolmay zo’rg’a gapirardi: - Maldalini tushmagur kiyimlik emas ekan, tasadduq, yeydigan narsa ekan, yeydigan! Nima ekan, deb sabrim chidamay po’shtada ochdim. Bundoq qarasam maldalin! Oling, mazasini ko’ring, tasadduq.  
U bir hovuch mandarinni Shahodat xolaning etagiga tashladi.  
- Biram mazali, biram mazali! Maskopda yo’q narsa bor ekan, tasadduq, yo’q narsa bor ekan.  
Shahodat xola zo’r-bazo’r iljaydi.  
- Umridan baraka topsin Sobirjon.  
- Iloyim aytganingiz kelsin, tasadduq. Xo’p, men chiqay, ovqatim kechikib kstdi. Chiqing, tasadduq chaqchaqlashib o’tiramiz, chiqing.  
A’lobush yana shang’illab chiqib ketdi.  
Shahodat xola mandarindan bittasini archib, og’ziga soldi. Lekin o’tmadi. Chaynalib qoldi. Ko’zlari yoshga to’ldi. Miyasiga quyilib kelayotgan og’ir fikrlarni haydamoqchi bo’lib o’rnidan turdi. Hovliga, tushib og’zidagini tupurib tashladi. O’choq boshiga borib, qaytib keldi. Ayvon ustuniga suyandi.  
- Yana ko’z yoshimi-a? - dedi shu payt kimdir. Shahodat xola cho’chib orqasiga o’girildi. Yo’lakda og’zi qulog’iga yetib Qoravoy turardi.  
- Qani, darrov ko’zingizni artib oling-chi!  
- Xo’p, bolam, xo’p.  
Shahodat xola yengi bilan ko’zlarini artib, jilmaygan bo’ldi.  
- Mana bu boshqa gap, - dedi Qoravoy. - Endi manavi xatni oling.  
Shahodat xolaning yuragi o’ynab ketdi.  
- O’g’limdanmi?  
- Ha, o’g’lingizdan.  
- Voy, bolam-ey, bolajonim-ey! - Shahodat xola gullik konvertdagi xatni bag’riga bosib yig’lab yubordi.  
- Iya-iya! Bu qanaqasi bo’ldi? - dedi Qoravoy kulib. - Xat kelmasayam yig’i, kelsayam yig’i ekan-da? O’qib beraymi?  
Shahodat xola bosh irg’adi.  
- Bu yoqqa bering.  
Qoravoy konvertni ochdi-yu, hayron bo’lib qoldi. Xatni u yoq-bu yoqqa aylantirib ko’rdi, konvertni yangitdan qarab chiqdi. Keyin o’ylanib qoldi.  
- O’qimaysanmi?! - dedi Shahodat xola yengidan tortib. - Adhamdan ekanmi?  
- Ha, ha, o’g’lingizdan.. Adhamdan... - dedi Qoravoy xatdan ko’zini o’zmay.  
- O’qi bo’lmasa!  
- Hozir... mana... eshiting, - Qoravoy Shahodat xolaga bir qarab qo’ydi-da, o’qiy boshladi. - «Assalomu alaykum, oyijon. Sizni sog’intirib qo’yganim uchun meni kechiring. Uzoqqa ketib qoluvdim. Oyijon, sizni juda sog’indim. Ahvollaringiz tuzukmi? Xatingizni olib juda xursand bo’ldim. O’znngizni urintirmang. Mening ishlarim yaxshi. Yaqinda uchrashib qolamiz.  
Oyijon! Sizni xotin-qizlarning xalqaro bayrami - Sakkizinchi Mart bilan tabriklayman. Xatingizni sog’inib kutuvchi o’g’lingiz - Adham».  
- Bolam, bolajonim!  
Shahodat xola ko’zini daryo qilib xatni Qoravoyning qo’lidan oldi-da, bag’riga bosganicha uyga kirib ketdi.  
Qoravoy hech narsaga tushunmay joyida turib qolgan edi.  
Xatni Valijon yozganidan u ham xabarsiz edi.

**Chigirtkaning tushi**

Kecha bir Ho’kiz maysazorda uning inini tepalab o’tgandi. Hozir o’sha molfahmni qo’qqisdan uchratib qoldi-yu, bora solib, qanshariga ayamay musht tortdi. Ho’kiz gandiraklab ketgan bo’lsa ham, yiqilmadi. Battar jahli chiqqan Chigirtka chaqqon sakrab, uning qoq biqiniga qaratib tepdi. Ho’kiz bir ixrab tebrandi. Zo’ravonlik qilishni senga ko’rsatib qo’yaman, deb qichqirdi alamzada Chigirtka. U Ho’kizning ikkala shoxidan ushlab turib, shartta bir tomonga qayirgan edi, eski devordek gursillab yerga ag’darildi. Qassobning qo’liga tushdim deb o’ylagan bo’lsa kerak qo’rqqanidan qattiq bo’kirib yubordi...

Bo’kiriqni eshitgan zahoti cho’chib ko’zini ochgan Chigirtka maysazorga yana poda kirib kelayotganini ko’rib, o’zini shartta panaga urdi. Sog’-omon chetga chiqib olgach, nafasini rostlab o’tirarkan, nozik qo’llariga armon bilan bir qarab qo’ydi.

# ****Ayiqning tushi****

Tog’da asalari fermasi tashkil etilib, unga bitta mudir kerak bo’lib qoldi.

– Shunga ham bosh qotirib o’tiramizmi? – deya yig’ilganlarga murojaat qildi Tulkivoy. – Mana, Ayiqbek janoblari ko’pdan buyon asalarichilik bilan shug’ullanib keladilar. Bu ishni shu polvon akamizga topshirsak degan taklifim bor.

Tulkivoy qaytib joyiga o’tirarkan, «keyin hisoblashamiz» degandek Ayiqpolvonga zimdan ko’z tashladi. Quyon, Kiyik, Suvsar singari xashaki hayvonlar Tulkivoyning gapini ma’qullashib, «to’g’ri», «gapida jon bor», deya birin-ketin ming’irlab qo’yishdi.

Shunda To’ng’iz so’z olib, xirilloq tovushda asta gap boshladi:

– Ferma ko’pchilikniki. Agar polvonni mudir qiladigan bo’lsak, burnim haqqiga qasam ichib aytamanki, bizga bir qoshiq ham asal tegmaydi.

Xashaki hayvonlar «ma’qul», «bu gapda jon bor» deya chuvillay ketishdi.

– To’ng’izning fikriga qo’shilamiz, – qo’rsayib turib, ko’pchilik nomidan gapirdi oqsoqol Arslon. – Xachirga xashakni, Ayiqqa asalni ishonib bo’lmaydi.

«Ha, shunaqa», «bunisiyam to’g’ri», deya yana birin-ketin vijirlashdi xashaki hayvonlar...

Ayiq uyqudan turgach, hasadgo’y To’ng’izning ta’zirini berib qo’yish uchun to’g’ri chakalakka qarab yo’l oldi.

# ****Kalamushning tushi****

Katta boshliq uni o’z huzuriga chaqirib, tergay boshladi: – Sen direktor bo’lgan kalish fabrikasi mendan kattaroq boshliqlarni ham tashvishga solib qo’ydi. Birinchidan, rejalar bajarilmayapti. Ikkinchidan, G’oz va O’rdaklar uchun ishlab chiqarilayotgan kalishlarning yarmidan ko’pi yaroqsiz.

– Sichqonlarni ishga olib xato qilgan ekanman, – deb o’zini oqlashga urindi Kalamush. – Kalishlarni o’shalar g’ajib qo’yayotganiga shubham yo’q. Bugunoq ularning dumini tugaman.

– O’tgan safar ham shunaqa degan eding, – jerkib berdi katta boshliq. – Endi bizni laqillatib bo’psan. Xullas, o’zingning dumingni tugamiz...

Afsuski, Kalamushni faqat tushidagina ishdan bo’shatishdi.

# ****Bo’ribosarning tushi****

Umri bino bo’lib, Bo’ribosar bunaqa g’aroyib gulzorni ko’rmagan edi. Atirgul shoxida qo’yning pocha suyagi, sapsargul novdasida sigirning qovurg’asi, karnaygul poyasida echkining mijigi shoda-shoda bo’lib osilib yotar, agar itning o’rnida bo’lsangiz, siz ham albatta hayratdan dong qotib qolgan bo’lardingiz.

O’nlab ariqchalarda jildirab oqayotgan yuvindilar gulzor o’rtasidagi ulkan hovuzga borib quyilayotgandi. Gulzordagi barcha sopol yo’laklar ulkan ityaloqni eslatuvchi o’sha hovuzga kelib taqalar, bu yo’laklarning har ikki yoqasiga faqat aslzoda itlarning bo’yniga bog’lanadigan qimmatbaho mis zanjirlar tortib qo’yilgan edi. Bu yer odamlarning baqiriq-chaqiriqlari, qo’y-sigirlarning ba’rash-mo’vrashlari, qushlarning chug’ur-chug’uri va boshqa asabbuzar shovqinlardan tugalay holi bo’lib, faqat itlarning akillashigina burchak-burchaklardan eshitilib qolardi.

U eng «serhosil» atirgulning ostiga borib, uning pastki shoxidagi top-toza pocha suyakka asta tumshuq cho’zdi...

Shu payt, egasining «Bo’ribosar!» degan tanish tovushini eshitib qoldi-yu, erinibgina ko’zini ochdi. Oldiga tap etib allanarsa tushgandek bo’ldi. It tuproqqa qorishib yotgan kir ustixonga birpas tikilib turgach, hafsalasizlik bilan yana asta ko’zini yumdi.

**Qisqichbaqaning tushi**

To’lpoq Ilonbaliqcha avvallari Qisqichbaqaxonni nuqul ermak qilib yurardi. Endi bo’lsa, yoniga suqulib kelib: «Men bilan birga o’ynay qol», deb elana boshladi. Ilonbaliqcha bilan o’ynagisi kelib turgan bo’lsa ham: «Xo’sh, nega endi birdan menga suykanib qolding», deya shubhalanib so’radi jikkak Qisqichbaqaxon. Ilonbaliqcha oldiniga biroz o’ng’aysizlangandek bo’ldi, keyin duduqlanib asta gap boshladi:

– Ilgarilari seni behudadan behudaga xafa qilardim. Endi bildimki, judayam eslik qizcha ekansan. Yana... chiroylisan.

Jajji Qisqichbaqaxon ich-ichidan quvonib ketsa-da, buni Ilonbaliqchaga sezdirmaslikka harakat qildi.

– Nima, haligi o’rtog’ing joningga tegdimi? – so’radi u bosiqlik bilan.

– Men endi Laqqaxon bilan sirayam birga o’ynamayman, – birdan tumtaydi Ilonbaliqcha. – Kecha u mening chuvalchangimni o’g’irlab qochdi. Shu ham o’rtoq bo’ptimi?

Keyin u Qisqichbaqaxonning ko’zlariga muloyim boqib, so’radi:

– Menga o’rtoq bo’lasanmi?

Qisqichbaqa «Ha!» demoqchi edi, ulgurolmadi. Laqqaxon bilan quvalashib yurgan Ilonbaliqcha suvni qattiq to’lqinlantirib o’tdi-yu, uni uyg’otib yubordi.

**Chaqirilmagan tumov**

***Dilfuza Kamoljonova***

Tashqarida qor bilan yomg’ir bir-biriga gal bermay, yog’ib tursa, quvonib ketaman. Erta tongdan bog’cha yoki maktabga yo’l olgan bolalarning ust-boshiga qarayman. Boshiga qalpoq kiymaganining oldiga yaqin boraman. Qorni uyumlab og’ziga solganni ichiga kirib olamanu, tomoshani boshlayman. Avval tomog’i, qulog’i, tishini og’ritaman. Keyin olov puflab, issig’ini chiqaraman. Har yo’talib, aksirganda, barakalla! Yashavor! deb qo’yaman. Aqli kirib, o’zini ehtiyotlashni o’rganmaguncha, tazirini beraman. Muolajja ignasini jonimni og’ritib, meni haydab solmaguncha, quloqsiz bolakaylarning ichida shodon yashayveraman. O’tgan hafta Erkatoyning ichiga kirib oldim. O’zi ham zo’r bola ekan-da. Onasining so’ziga kirmadi. Shifokor yozib bergan xap-dorilarni vaqtida ichmadi. O’jarligidan quvonib, o’z yo’limga sola boshladim:

– Dori berishsa, ichmayman, deb xarhasha qil, hammaning e’tibori senda bo’ladi. Igna sanchishmoqchi bo’lsa, jim turma, qattiq yig’la, shifokor yomon bola ekan deb, igna sanchishdan voz kechadi – dedim. Erkatoy ham so’zimni erda qoldirmadi. Shundanmi, bir-ikki hafta o’tsa ham-ki, tuzalmadi. Holdan toygan onasi oxiri tez yordamni chaqirdi. Issig’ini o’lchab, Erkatoyni kasalxonaga olib ketishdi. Shifoxonalarni yomon ko’ramanda. Erkatoyga igna sanchganlarida jonim og’rib ketdi. Xayriyat-ki, u yerdan arang qochib qutildim.

Gapga kirmaydigan, biror «quloqsiz»ni topmasam bo’lmaydi.

Hayolidan shunday o’ylar kechgancha, u ko’chada bir o’zi qolib ketdi. Hech bir bolani kasal qila olmaganidan qattiq jahli chiqdi.

Ayting-chi, bolajonlar, nimaga Tumov yovuz niyatiga yetolmadi?

# ****Hasan bilan Husan****

Hasan bilan Husan bir-biriga shunday o’xshashki, qaysi biri Hasan, qaysi biri Husan ekanini ajratish qiyin edi. Ular bir xilda kiyinib, hammavaqt birga yurardilar. Qishloqda yashovchi qari bobosi ham ularni bir-biridan ajratolmasdi.

Hasan bilan Husan bir-biriga shunday o’xshashki, qaysi biri Hasan, qaysi biri Husan ekanini ajratish qiyin edi. Ular bir xilda kiyinib, hammavaqt birga yurardilar. Qishloqda yashovchi qari bobosi ham ularni bir-biridan ajratolmasdi. Ko’pincha Hasan degani Husan, Husan degani Hasan bo’lib chiqardi. Shunda bobo ham, nevaralar ham toza kulishardi.

Bir kuni keksa bobo shaharga mehmon bo’lib keldi-da, sevikli nevaralarini ikki tizzasiga o’tqazib, qiziq ertak aytib berdi. Ertasiga nevaralarini qishloqqa olib ketmoqchi bo’ldi.

– Mana endi egizaklarning otlarini aytishda yanglishmaysiz, – dedi ularning onasi.

Hasan bilan Husan issiq kiyinib, qishloqqa jo’nadilar.

Erta bilan bobo yuz-qo’lini yuvdi. Undan so’ng bir nevarasi ham yugurib borib, yuz-qo’lini yuvdi. Ikkinchi nevarasi erinib, pechka yonida o’tiraverdi.

– Borib yuzingni yuv, bolam! – dedi bobo.

– E, e... – dedi u erinib.

U yuzini o’zi yuvmaydi, har kuni oyim yuvib qo’yadilar. Shunda ham yig’laydi, – dedi birinchi nevara.

– Sen Hasanmiding yoki Husanmi? – deb so’radi bobo.

– Men Hasanman, – dedi nevara.

Nonushtadan so’ng bobo uzun chakmonini kiyib: «Qani, nevaralarim, dalaga chiqib, g’o’zapoya olib kelaylik, ovqatimiz ham pishadi, oyog’imizning chigili ham yoziladi», – dedi.

– Men bormayman, – dedi birinchi nevara.

– Men boraman, – dedi ikkinchisi.

– Sen Hasanmiding yoki Husan? – deb so’radi bobo.

– Men Hasanman, – dedi nevara.

Lekin Husanning bobosidan ajralib qolgisi kelmadi. U erinchoqlik bilan o’rnidan turdi-da, ular bilan birga dalaga ketdi.

Uzun dala yo’li. Boboning ko’zi yo’l o’rtasida yotgan toshga tushdi. Bir qadam oldinda ketayotib, nevara tosh ustidan xatladi-da, yana yo’lida davom etaverdi. Ikkinchi nevara toshni yo’l chetiga olib tashladi.

– Sen Hasanmiding yoki Husan? – deb so’radi uni kuzatib turgan bobo.

– Men Hasanman, – dedi nevara.

Dalaga yetishdi. Katta maydonning bir chekkasida g’o’zapoya uyib qo’yilgan. Bobo yerdagi g’o’zapoyalardan uch-to’rt bog’ to’plab, bolalarga ko’rsatdi-da:

– Polvonlarim, sizlar anavi g’o’zapoyalarni yig’ishtirib bir yerga to’plab turinglar. Men borib, oshnamning ot-aravasini olib kelaman, – deb jo’nab ketdi.

Hasan shu damning o’zidayoq bir chekkadan tushib, g’o’zapoyani tashiy boshladi. Husan esa turgan yerida g’o’dayib turaverdi.

Hasan g’ayrat bilan ishga kirishib ketdi. Husan bo’lsa indamay o’tiraverdi. Izg’irin ikki yuzini ko’kartirdi, u sovqotib, qaltiradi. U yana o’rnidan turib, qo’llarini cho’ntagiga tiqdi, yoqasini ko’tarib, quloqlarini berkitdi. Hasan bo’lsa qip-qizarib g’o’zapoya yig’ardi. U sovqotmasdi.

Bir muddat o’tgach, keksa bobo ot-aravani yetaklab keldi. U to’plangan g’o’zapoyalarga, undan so’ng qip-qizarib ishlayotgan nevarasiga qarab xursand bo’lib ketdi. Unga: «Balli, azamat», – dedi.

– Sen Hasanmiding yoki Husan? – deb so’radi bobo.

– Men Hasanman, – dedi nevara.

– Ha, aytgandek, sen Hasansan, – dedi bobo, – men seni endi yaxshi tanib oldim. Bundan keyin yanglishmayman.

# ****Qushcha****

***Shodmon Otabek***

Bolalar ko’chada o’ynayotib bir qushni topib olishdi. Jonivor kasalmidi yoki boshiga bir kulfat tushganmidi – harqalay yoniga yaqinlashgan sharpani sezsa ham qochishga intilmadi. Ko’ksini yerga bosgancha og’ir-og’ir nafas olib yotaverdi. Kattalarning yordamisiz tirik qushni qo’lga kiritganidan xursand bo’lib ketgan bolakaylar qushni avaylab uyga olib kelishdi. Darrov og’ziga suv bilan non tutishdi. Ammo qush xuddi arazlagandek ko’zlarini yumib, yemishga qaramadi.

Bolalar qushga atab yog’och siniqlari, karton va simdan kichkinagina qafas yasashdi. Qushcha yangi uyasiga hadeganda ko’nikavermadi. Oradan bir-ikki kun o’tgandan keyingina u ancha-muncha don-dun cho’qilaydigan bo’ldi. Ammo o’jarligi-yovvoyiligi qolmadi. Tor qafas simlariga o’zini urib, tinimsiz tipirchilar, axiyri charchab, nozik tumshuqchasini patlari orasiga yashirgancha halloslab qolar edi. Shunday mahalda bolalar qushga rahm qilgandek uni qafasdan olib, boshini silashar, ochiqib qolgandir deb og’zini majburan ochib, don tiqishar, suv tomizishar edi.

– Qushni behuda qiynayapsizlar, endi qo’yvoraqolinglar, – derdi oyisi ularni koyib. Ammo bolalar asosiy ermak – ovunchoqlaridan ajralgisi kelmas edi.   
Bir kuni ertalab bolalar odatdagidek qafasdan xabar olishdi. U yerda kutilmagan manzarani ko’rib, hayron bo’lishdi. Qushcha, oyog’i osmonda, qafasning bir chetida tek qotib yotgan edi. Bolalar qushimiz uxlab qolgandir deb o’ylashdi va uni uyg’otish uchun chapak chalib, shovqin solishdi, turtib ham ko’rishdi, ammo qushcha baribir qimirlamadi.  
– Qani, nonushtaga kelmaysizlarmi? – ichkaridan oyilari chaqirib qoldi. Bolalar esa xuddi sehrlangandek, qafasdan ko’z uzmay, mung’ayib turaverishdi. Ona noiloj o’zi ayvonga chiqdi-yu qafasni ko’rib, hammasiga tushundi. Afsus bilan bosh chayqab qo’ydi.  
– Qushinglar... o’lib qopti, – dedi u sekingina. – Gapimga ko’nmadinglar, mana oqibati. Mayli, endi foydasi yo’q, ovqatinglar sovumasin, yura qolinglar.   
Bolalarning ko’ngliga ovqat sig’masdi. Ular hafa bo’lib, boshlarini quyi solishdi. Kichkintoy Anora esa qushchaga qarab turib yig’lab yubordi.

– Qushimiz nega o’lib qoldiykin, oyi? – deb so’radi bolalarning kattasi Azamat.  
– Xuddi shu savolni sizlarga men bermoqchi edim, – dedi ona. – Xo’sh, o’zinglar aytinglarchi, qush nega o’ldi?

Bolalar bunday savolni kutishmagan edi. Ular goh jonsiz qushga, goh oyilariga mo’ltirab tikilgancha jimib qolishdi.

– Qushinglar o’z-o’zidan o’lib qolmagandir, – dedi ona. – Bu – fojea. Fojeaning esa biron sababi bo’lishi kerak. Qani, har kim o’z fikrini aytsinchi!  
– Qafas torlik qildi, shuning uchun ham qush o’lib qoldi, – dedi Azamat.  
– Xo’sh, sen nima deysan, Alisher? – ona ikkinchi o’g’lidan so’radi.– Qushni qo’limiz bilan ko’p ushlab, qiynab qo’ydik, shunday qilmaganimizda o’lmas edi, – javob qildi Alisher.

– Arazlab ovqat yemay qo’ydi. Ovqat yemasa katta hayvonlar, fillaru yo’lbarslar ham o’lib qoladi, – deya bilag’onlik qildi uchinchi, eng sho’x o’g’il Asilbek.  
– Xo’sh, kenjatoymiz Anora nima derkin?

– Qafasga qamaganimiz uchun o’lib qoldi, – Anora o’ylab ham o’tirmay javob qildi. – Men akalarimga qo’yvoraylik desam unashmadi. – Anora dam oyisi bilan akalariga, dam o’lib yotgan qushchaga jovdirab tikilar, munchoq ko’zlari hamon jiqqa yosh edi.  
– Barakallo, esli qizim! – dedi ona qizining boshini silab. – Hammangizni gapingizda jon bor. Anora bo’lsa sizlarning fikringizni ham jamlab, savolga sodda va to’g’ri javob berdi. Darhaqiqat, qushni qafasda saqlamaslik kerak edi. O’ziga kelgach, qo’yib yuborganinglarda o’lmasdi. Yaxshilik qilganingizni unutmasa yana uchib kelardi.  
– Odamlar qafasda qush boqishadi-ku?! – dedi Azamat e’tiroz bildirib.  
– To’g’ri, boqishadi, ammo bunaqa sharoitda emas-da. Ular maxsus qafasda, qo’lga o’rgatilgan, boqsa bo’ladigan qushlarni asrashadi. Sizlar tutib olgan qush esa qafasda yashashga moslashmagan ekan. Endi bu anglashilmovchilik sizlarga bir umr saboq bo’lsin.  
Bolalar jonivorlarga boshqa ozor bermaydigan bo’lishdi.

**Do’stlik sinovda chiniqar**

Bir kuni barg bilan kesak do’st bo’lishibdi. Ular bir-biridan ajralmaslikka ahd qilishibdi va og’ir kunlarda bir-birlariga yordam berishga va’dalashibdi.  
Ular ahil yashay boshlabdilar.  
Kunlardan bir kun qattiq shamol turibdi.  
Shamolning g’uvillashidan qo’rqib ketgan barg kesakka nolish qilib yig’labdi. Shunda kesak:  
- Hyech qo’rqmagin, men seni bu balodan qutqaraman, - deb bargni pana qilib to’sibdi.  
Shamol qanchalik kuchli bo’lmasin, bargni uchirib keta olmabdi. Bu ahvolni ko’rgan shamolning achchig’i kelib, yomg’irni yuboribdi. Bu bilan u kesakdan o’ch olmoqchi bo’libdi. Lekin yomg’ir ham bularni qo’rqita olmabdi.  
Yomg’irning yog’ishini ko’rgan kesak bargga nolish qilibdi. O’zini yomg’irdan qutqarishini so’rabdi. Shunda barg bir sakrab kesakni pana qila boshlabdi. Qanchalik ko’p sel yog’masin, kesakni qo’rqita olmabdi. Yomg’ir tingach, kesak bilan barg quchoqlashib ko’rishibdilar. Ular o’zlarining mehr-oqibatlaridan xursand bo’lib, yanada inoqlashib ketibdilar.

# ****Qarg’a bilan qo’zi****

Bor ekan, yo’q ekan, bo’ri bakovul ekan, tulki yasovul ekan, qarg’a qaqimchi ekan, chumchuq chaqimchi ekan, o’rdak surnaychi ekan, g’oz karnaychi ekan, tovuq taq etdi, bilmadim qaqqa ketdi.

Bir qarg’a bilan qo’zi bor ekan. Qarg’a qo’zi yoniga borib:

- Seni eyman, - debdi.

- Meni eyishga eysanu, tumshug’ing harom, daryoga borib chayqab kelib, undan keyin egin, - debdi qo’zi.

Qarg’a tumshug’ini chayqagani daryoga boribdi. Daryo suvini pastga tortib olib:

- Mendan odamlar suv ichadi, sening tumshug’ing harom, Ustaboy kuloldan bitta ko’za olib kelgin, suvni men beray, sen suvni olib u yoqda chayqagin, - debdi.

Shunda qarg’a Ustaboy kulolning oldiga borib:

- Ey Ustaboy kulol, bering ko’za, olay suv, chayqay tumshuq, eyman semiz, a’lo qo’zi, - debdi.

Ustaboy kulol:

- Tuprog’im ado bo’lib qoldi. Tuproq olur degan erdan tuproq olib kelib bergin, men yangi ko’za qilib beraman, - debdi. Sho’rlik qarg’a tuproq olurga uchib boribdi:

- Bering tuproq, qilsin ko’za, olay suv, chayqay tumshuq, eyman semiz, a’lo qo’zi, - debdi. Tuproq olur:

- Tog’ning boshida bir kiyik bor. Shu kiyikning shoxidan olib kel. O’sha kiyik shoxi bilan qazib olasan, - debdi.

Qarg’a bu erdan ham uchib tog’ tepasidagi kiyik oldiga boribdi:

- Hoy kiyik aka, bering shox, qaziy tuproq, qilsin ko’za, olay suv, chayqay tumshuq, eyman semiz, a’lo qo’zi, - debdi. Kiyik bechora aytibdi:

- Rahmim kelib beray dedimu, shoxim qattiq o’rnagan, jonim og’riydi. Bir Po’latvoy aka degan kishining tozisi bor. Shu tozisini sizga bersin. Tozi kelib meni quvsin, men qochib ketib daraxtlarga shoximni urib tushirib baray, - debdi.

Shundan keyin qarg’a uchib Po’latvoy akaning oldiga borib: «Po’latvoy aka», - deb chaqiribdi.

- Bering tozi, quvlasin kiyik, tashlasin shox, qaziy tuproq, qilsin ko’za, olay suv, chayqay tumshuq, eyman semiz, a’lo qo’zi, - debdi. Po’latvoy aytibdi:

- Tozimning qorni och, bedarmon bo’lib yotibdi. Tosh akamning sigiri bor, o’sha sigirning sutidan bersin, olib keling ichiramiz, tozi ovqatlanib olib kiyingizni quva bersin, - debdi. Qarg’a uchib borib:

- Toshvoy aka! - deb chaqiribdi.

- Labbay, - debdi Toshvoy aka.

- Bering sut, ichsin tozi, quvsin kiyik, tashlasin shox, qaziy tuproq, qilsin ko’za, olay suv, chayqay tumshuq, eyman semiz, a’lo qo’zi, - debdi.

Toshvoy aka:

- Sigirimning qorni och, dalaga borgani yo’q. Sen daladan bir ko’tarim quroq olib kelib ber, sigir eb sutga kirsin, undan keyin olib ketasan, - debdi.

Qarg’a bir quroqzor ko’lga boribdi.

- Bering quroq, esin sigir, bersin sut, ichsin tozi, quvlasin kiyik, tashlasin shox, qaziy tuproq, qilsin ko’za, olay suv, chayqay tumshuq, eyman semiz, a’lo qo’zi, - debdi.

Quroq aytibdi:

- Yulib olsang, qo’lingni qiyib ketaman, shaharning chekkasida o’roq qiladigan usta So’kildi degan bor. Bitta yaxshi o’roq qilib bersin, meni o’rib olib ketgin, - debdi. Qarg’a uchib usta So’kildining oldiga boribdi:

- Usta, usta, - deb chaqiribdi. Usta:

- Labbay, - deb qarganing oldiga chiqibdi. Qarg’a:

- Bering o’roq, o’ray quroq, esin sigir, bersin sut, ichsin tozi, quvsin kiyik, tashlasin shox, qaziy tuproq, qilsin ko’za, olay suv, chayqab tumshuq, eyman semiz, a’lo qo’zi, - debdi.

Usta So’kildi:

- Ko’mirim tamom bo’lib qolgan edi. Bir tog’ning boshida besh-o’n xonadon bor, ular ko’mir kuydirayotgan emish, ko’miridan olib kelib ber, senga pashshaning qanotidek olmosdan o’roq qilib beray.

Qarg’a bu erdan ham uchib o’shal ko’mirchilarning oldiga borib:

- Ko’mirchi aka, ko’mirchi aka, bering ko’mir, qilsin o’roq, o’ray quroq, esin sigir, bersin sut, ichsin tozi, quvsin kiyik, tashlasin shox, qaziy tuproq, qilsin ko’za, olay suv, chayqay tumshuq, eyman semiz, a’lo qo’zi, - debdi.

Ko’mirchilardan biri bir parcha ko’mirni oldiga irg’itib yuboribdi. Qarg’a ko’mirni olib, usta So’kildining oldiga kelibdi:

- Mana ko’mirni topib keldim, - debdi. Usta: «Obbo, vaj qilsam ham bo’lmadi-ya» deb bir pashshaning qanotidek olmosdan qilingan o’roqni qarg’aning qanotiga o’tkazib qo’yibdi. Qarg’a bir qancha vaqt uchgandan keyin o’roq qanotini shartta qirqib ketibdi, ikkinchi qanotiga o’tazib olibdi. Yana bir qancha uchgandan keyin ikkinchi qanotini ham shartta qirqib ketibdi. Bechora qarg’a endi o’roqni bo’yniga solibdi, ucha olmasdan hiqillab qancha yo’l yuribdi. Bo’ynini ham o’roq shartta kesib ketibdi. Qarg’a maqsadiga etolmay, bir cho’lda o’lib qolibdi. Qo’zi esa qutulib qolibdi.

# ****Yaxshi amaki****

***Mahmud Murodov***

Sobit opasi Karomat bilan xolasinikiga bordi. Xolasiniki kolxoz bozorining yonginasida. U yerda yashil, ko’k rangga bo’yalgan chiroyli do’konlar ko’p. Sobitning dadasi oltinrang olma, qip-qizil pomidor, sersharbat shaftoli, asal qovunlarni shu yerdan sotib olib keladi. Bir gal dadasi Sobitni ham bozorga olib borgan.

Mana bugun ham Sobit bozorga chiqdi.

Xolasining: «Karomatoy, ko’k piyoz keltirgin», deganini eshitdi-yu, Sobit men ham boraman, deb xarxashaga tushdi.

- Qo’lingni ber, - dedi Karomat yo’lda ketishayot-ganda, - adashib qolasan.

- Adashsam nima bo’ladi? - so’radi Sobit.

- Nima bo’ladi? Militsioner olib ketadi.

Sobit xuddi hozir militsioner olib kctadiganday opasining qo’lini mahkam ushlab oldi.

Dam olish kuni bo’lgani uchun bozor juda gavjum edi. Karomat do’kon yonidagi bir ustun oldiga kelganda: «Sen shu yerda tur, do’kon oldida oyog’ingni bosib olishmasin, - dedi-da, o’zi piyoz olib kelgani ketdi. Qaytib kelib qarasa, Sobit yo’q. Yig’lamoqdan beri bo’lib qidirishga tushdi.

Sobit uzoqdan ko’ringan ko’k, qizil, sariq sharlar ol­diga qanday borib qolganini o’zi ham sezmadi. U avvaliga uyoq-buyoqqa javdirab qaradi. Ko’zi militsionerga tushib qolib: «Opa, Karomat opa!» -deb yig’lab yubordi.

- Nega yig’layapsan, yaxshi bola? - deb so’radi bir yo’lovchi xotin. Sobit yana «opalab» yig’layverdi.

- Opang qani?

- Opa m adashib qoldi.

Bir kampir sumkasidan bitta pecheniy olib uzatdi. So­bit olishga oldi-yu, lekin yemadi, yig’layverdi.

- Uying qayerda, bolam? - so’radi kampir Sobit-ning boshini silab.

- Uyimiz uyimizda.

- Oting nima?

- Sobit.

- Kimning o’g’lisan?

- Dadamlani, oyimlani.

- Dadangni oti nima?

- Obid aka.

Shu payt militsioner kulib Sobitga yaqinlashdi. Sobit qo’rqqanidan yana «opalab» baqirdi.

- lye, Sobitjon, - dedi militsioner xuddi tanishday, - yur, uyingga olib borib qo’yay.

Sobit qo’rqqanidan hiqillab yig’ladi.

- Yo’-o’q, opa!

- Voy, Sobitjon, men dadangning o’rtog’iman-ku, yur.

Sobit ishonar-ishonmas qo’lini cho’zdi. Militsioner uni yetaklab katta oshxbna yonidagi xonaga olib kirdi. Xonada yana ikki bola bor edi. Pastakkina stolda suratli kitoblar, bir tomonda o’yinchoq ayiqcha. Ko’k ko’ylakli opa Sobitni xuddi ukasiday kutib oldi. U bitta mashinani burab-burab qo’yib yuborgan edi, mashina yurib ketdi. Sobit hamma narsani unutib, mashina ketidan do’mbillab yugurdi.

Hozirgina chiqib ketgan militsioner uchta somsa ko’tarib kirdi-da, bolalarga ulashdi. Bittadan konfet ham berdi. Keyin telefonda gaplashdi. Qoiidagi trubkaga: «Dejurniy? Sobit, Obid», - deb nimalarnidir gapirdi.

Bir mahal telefon jiringlab qoldi. Ko’k ko’ylakli opa trubkani oldi-da: «Allo - alio, salom! Ha, ha, shu yer-da, keling», - dedi.

Oradan ko’p o’tmay, eshikdan Obid aka kirib keldi. Sobit yugurganicha borib adasini quchoqladi.

- Seni bu yerga kirn olib keldi? - deb so’rai dadasi, o’giini bag’riga bosarkan.

Sobit jilmayib turgan militsionerni ko’rsatdi. Adasiga konfetini ham ko’z-ko’z qildi.

- Oho, amaking seni yaxshi ko’rar ekan-ku!

Obid aka militsionerga, ko’k ko’ylakli opaga rahmat aytib Sobitni olib ketdi.

Uyga kelishganda Karomat xayol surib eshik oldida turardi.

- Opavoy, - dedi Sobit, - militsioner amaki yaxshi ekan-ku!

Shu-shu Sobit militsionerlarni qachon ko’rsa: «Assalomalaykum, yaxshi amaki!» - deydigan bo’ldi.

# ****Kapalak****

***Mahmud Murodov***

Bahromjonning tili biyron chiqqan bo’lsa ham, hali ko’p narsalarning otini bilmasdi. Bir kuni u yugurib uyga kirdida, Bahodir akasining qo’lidan tortqilay boshladi. Menga ham yopishdi. «Yuringlar, kattakon kapalak».

Hovliga chiqdik. Yo’lakda bir chumchuq bola yotardi. Inidan tushib ketibdi. Og’zini kappa-kappa ochadi. Olib qarasam, bir oyog’i singan. Bahodir ikkimiz vrachlik qildik. Qushchaning singan oyog’iga qog’oz o’rab, ip bilan yax-shilab bog’lab qo’ydik. Go’yo taxtakachladik. Iniga qo’yaylik desak, bo’g’otning ichiga qo’l sig’maydi. O’z aqli bilan kirib ketmaydi. Tag’in mushukka yem bo’lmasin, deb botinka qutichasiga solib, uy tokchasiga qo’ydik.

Bahodir pashsha tutib berdi. Bahromjon non uvoq bi­lan mehmon qilib turdi. Qushcha kundan-kun o’sib, qutichadan chiqib, uy aylanadigan bo’lib qoldi. Ba’zan ona chumchuqning ovozini eshitib, chirqillab qo’yadi. Bah­romjon esa kapalak gapiryapti, deb sevinchi ichiga sig’maydi.

- Kapalak emas, chumchuq, - deb qo’yadi akasi.

Bir kuni oyog’ini yechsak, yarasi bitibdi. Ikki-uch kun­dan keyin esa, pirillab uchadigan, o’zini derazaga uradigan, tinimsiz chirillaydigan bo’lib qoldi.

- Uchirib yuboramizmi chumchuqni? - deb so’radi Bahodir ukasidan.

Bahodirjon ko’nmadi:

- Kerakmas, kerakmas! Chumchuqni uchirmayman, - deb turib oldi.

Men, ular qanday to’xtamga kelishar ekan, deb indamay turdim.

Bahodir bir oz turgach, so’z boshladi:

- Bir bola bor ekan. Yiqilib tushib, oyog’i sinibdi. Uni kasalxonaga olib borishibdi, oyog’i tuzalgandan keyin ham doktorlar uni uyiga yuborishmabdi, shundan keyin bola ertayu kech yig’Iayveribdi.

Shu yerga kelganda Bahodir bir oz to’xtadi-da, keyin so’radi.

- Bilasanmi, nega yig’lagan?

- Uyiga yuborishmagani uchun yig’lagan. Adasini, oyisini sog’ingan, - javob qildi Bahromjon.

- Topding, - dedi Bahodir, - biz vrach bo’ldik. Chumchuqning oyog’ini tuzatdik. Endi u adasi bilan oyi­sini sog’inib yig’layapti. Ushlab o’tiraveramizmi?

Bahromjon bir oz ikkilanib turdi-da:

- Qo’yib yuboramiz, - dedi.

Chumchuq bola derazadan chiqib, gilos shoxiga qo’ndi, keyin pastga qarab bir-ikki chirqilladi-da, uchib ketdi.

- Chumchuq nima dedi - so’radi Bahromjon.

- Bahromjon akamga rahmat! - deb aytdi. Bahromjon irg’ishlab qichqirdi.

- Rahmat! Rahmat!

# ****Chiyillagan kesakcha****

***Gulmira Komilova***

Bosiq quloqqa zo’rg’a chalinadigan chirqillash Sabinani novdalari chuvalashgan tok tomon yetakladi. Qizaloq tasavvurida u yerda bir mo’jiza boru, uning ko’z oldida endigina namoyon bo’lmoqchidek. Kutganlari to’g’ri bo’lib chiqdi: xushbo’y bahorgi ko’katlar orasida qush bolasi kesakchaga aylangandek umidsiz nigoh bilan qizchaga mo’ltirab qaradi.

-Vuy, jajjiligini, qo’g’irchoqday bejirim ekan, - hayratli zavqdan qichqirib yubordi Sabina. - Endi qo’rqmasang ham bo’ladi men yoningdaman. Seni cho’miltiraman, ovqatlantiraman va eng yumshoq karavotda men bilan uxlaysan.

Uyga ketayotib yangi «do’sti»ni yaqin dugonalariga tanishtirish va ularning oldida maqtanish haqida o’ylab ketdi.

Uyida esa ota-onasi nasihat bilan tabiat go’dagini ozodlikka chiqarish kerakligini aytishdi. Qaysar qiz esa qush bolasini qo’llaridan qo’yib yubormoqchi emasdi. Kunlar o’tgani sayin Sabina chirqillagan do’stiga qattiq bog’lanib qoldi. Qushchaga doritomizgichdan suv berar, polizda qo’ng֥’izcha va kapalak qurtlarini tutib, bu lazzatli taom bilan uni xursand qilayapman, deb o’ylardi.

Do’stlik uzoqqa cho’zilmadi.

Sabina qush bolasining azoblarini sezmadi ham: uning tiriklik quvvati tugab, munchoq ko֯zlarida umid uchqunlari so’nib borardi.

Bir kuni u himoyasiz mittivoyni nazardan qochirganini sezmay qoldi. Izlaganida esa uning jonsiz tanini yozgi ayvon hovlisida o’sadigan yosh daraxtning ostidan topdi. Bu daraxt shoxlarida chumchuq uyasining oilasi bor edi. Qizaloq yaqinlashgach, uzoqdan boshqa qushning bezovta chirqillashini eshitib qoldi. U jonsiz chumchuqchani erkaladi, siladi, uyg’onishini, ko’zlarini ochishini so’radi… Ayni shu paytda qizaloqqa sodir bo’lgan voqeaning fojeasini, uning sabablarini kim ham tushuntirib bera olardi.

Tabiat qonunlari haqida ota-onaning tushuntirishlari Sabinani fikridan qaytarolmadi, do’sti nimadan nobud bo’lganini anglab yetmadi. U shavqatsiz edi.

Qizaloqning dilsiyohlikdan, alamdan va afsuslanishdan uzoq vaqt achchiq ko’zyoshlari to’kildi.

\*\*\*

-Oyi, qarang, men nima topdim!-qalbi quvonchga to’lib, qiyqirib onasining yoniga yugurib kelgan qizning qo’lida himoyasiz jajji chumchuq mahkam siquvda edi.

-Darhol qo’yib yubor, uni oyisi qidiradi. Axir uning ham senikiga o’xshagan onasi bor,-iltimos bilan murojaat qildi oyisi.

-Yo’q…Endi men uning onasi bo’laman, xo’pmi?!-injiqlik qilib hiqilladi qizaloq. -Qo’yib yubormayman, qo’yib yubormayman!..

Shunda to’satdan bolaligida xavfdan asrab, parvarishlamoqchi bo’lgan qush bolasi Sabinaning yodiga tushdi. Afsus va armondan yuragi siqildi. Onasining esa qiziga bu qilig’i yaxshi emasligini tushuntirishi qiyin, u yana bir mittigina tabiat mo’jizasining mahkum taqdiridan qayg’uda edi.

# ****Qoravoy****

***Gulmira Komilova***

Mahallamizda qora mushuk tez-tez ko’rinib qolar, ammo bolalardan qo’rqib, daraxt tepasi yoki uy tomlari ustiga sakrab, shoshib ko’zdan g’oyib bo’lardi. Bolalar orasida Farrux, Umid va Sarvarning fikriga ko’ra, yo’lda qora mushukka duch kelgan odamning omadi chopmas emish. Shuning uchun ular mushukni ko’rishi bilan uni haydashar, hatto tosh otishardi.

- Ertalab maktabga ketayotganimda yo’limdan qora mushuk kesib o’tdi, - dedi Umid qovog’ini solib. - Matematika darsidan nazorat ishida shuning uchun ikki baho oldim. Aniq bilaman bu Qoravoyning qilmishi.

Bolalar ularning nazarida omadsizlik keltiradigan mushukka Qoravoy deya nom berishgan edi.

Sarvar ham Qoravoy keltirgan «kulfat» haqidagi hikoyasini do’stlari bilan o’rtoqlashdi.

- Qo’shnimiz Salomat opaning qo’lida og’ir yuk bilan kelayotganini uzoqdan ko’rib, unga yordam berish uchun oldiga yugurdim. Ammo shu payt qayerdandir Qoravoy paydo bo’ldi va men qoqilib yiqilib tushdim. Salomat opaning qo’lidan xaltalarini olishga ulgurmasimdan, ulardan biri yerga tushib ketdi. Tuxumlarning singan ovozi eshitildi. Idishdagi tuxumning barchasi sinib, butuni bitta ham qolmaganidan shunaqangi uyaldimki…

Bolalarning suhbatini ular yonidan o’tib ketayotgan Tabiat eshitib qoldi. U bolalardan ikki yosh katta edi. Suhbatga qo’shilar ekan, ishonch bilan ularga:

- Eh, tentaklar! Qora mushukning nima aybi bor? Barcha omadsizliklaringizni birgina jonivorga ag’darmang, hammasiga o’zingiz sababchisiz. Masalan, buvimnikida qora mushuk yashaydi va u hech qachon omadsizlik keltirmagan.

Sarvar va Umid Tabiatning so’zlariga ishonmay, uning fikriga qo’shilmadi. Faqatgina Farrux jimgina bahsni kuzatib turdi. U qora mushuk sababli hech qanday ko’ngilsizlikka uchramaganligi uchun do’stlarining so’zini ma’qullay olmasdi.

- Mushuklarni qadimgi Misrda muqaddas sanashgan, - davom ettirdi Tabiat. - Ba’zilar kishilarning xastaligini mushuklar o’ziga olishini ta’kidlashadi.

Shu payt kutilmaganda Farrux qo’shimcha qildi:

- Sichqonlarni ham ovlaydi!

- Kelinglar, qora mushuk siz uchun qanchalik xavfli ekanligini tekshirib ko’ramiz. Uni mahallada ko’rganingizda yoki yo’lingizni kesib o’tganidan so’ng qanday g’alati voqea bo’lganligini kuzatib, yozib yuring. Kim haq ekanligini tekshirib ko’ramiz.

Shunday qilib bolalar va Tabiat bahsni tugatib, o’z uylariga ravona bo’lishdi.

Bir hafta mobaynida uch bolakay qaysi kun va paytda «kulfat keltiruvchi» Qoravoyga duch kelganlarini yozib yurishdi. Belgilangan kun va vaqtda ular Tabiat bilan uchrashishdi. Yozuvlardan aniq bo’ldiki, ular Qoravoyni uchratganlaridan so’ng hech qanday g’alati va ko’ngilsiz voqea yuz bermagan. Sarvar va Umidning aytishicha, so’nggi paytda Qoravoy juda kamnamo bo’lib qolgan.

- Ha, ayyor, u bizni kuzatyapti, nimadir qilishni ko’ngliga tugib qo’ygan, ammo biz baribir uning aybdorligini isbotlaymiz, - xulosa qildi Sarvar.

- Qanaqa bolasizlar-a? - dedi Tabiat chuqur ho’rsinib. - Mana ko’rdingizmi, o’zingiz yomonlik haqida o’ylaganingiz uchun siz bilan shunday hodisalar ro’y beryapti. Qora mushuk ham tabiat farzandi, uni sevishga, mehr berishga o’rganish kerak.

Tabiat bolalarni o’zi bilan birga qora mushuk boquvchi buvisi Mehribon ayanikiga borishga taklif qildi. Bolalar rozi bo’lishdi.

Mehribon ayanikiga kirishi bilan bolalar savatda bir to’da o’ziga o’xshagan mushukchalar bilan yotgan Qoravoyni ko’rishdi. Bolalarning bahsidan xabardor bo’lgan Tabiatning buvisi ularni quchoq ochib kutib oldi. Dasturxon atrofiga taklif qilib, shunday dedi:

- Nabiramga har doim yon-atrofdagi insonlar, tabiatdagi jonivorlar va o’simliklarga yaxshi munosabatda bo’lish kerakligini takrorlayman. Yaxshi so’z, yaxshi amallar bajaradigan kishidan omadsizlik va ko’ngilsizliklar qochadi, yaxshilik yaqinlashadi.

Bolalar Mehribon aya bilan uzoq vaqt irim-sirim haqida suhbatlashishdi. Qoravoy bo’lsa, Tabiat mushukchalarni yoniga chaqirib, bolalar bilan tanishtirmaguncha unga ozor bergan bolalarni tanib, savatidan chiqmay o’tirdi.

- Mana qaranglar, bu Momiqoyning bolalari, - dedi Tabiat Qoravoyning boshini silab, mushukchalarni ko’rsatarkan. - Momiqoyimni Qoravoy deb atabsizlar, axir u umuman boshqacha, mehribon, yoqimli.

Bolalar o’zlari Qoravoy deb yurgan qora mushukning yoqimtoy bolachalari va egasi borligini bilib hayron qolishdi. Tabiat ularga bittadan mushukcha olib ketmaysizlarmi deganida, bolalar bunday mas’uliyatli yumushga hali tayyor emasliklarini aytishdi. Buvisi nevarasiga ularni uyga taklif qilib juda to’g’ri ish qilganini aytib, bolalar hali mushukchalarni olish uchun albatta kelishiga ishonch bildirdi…

Yangi o’quv yili ham keldi. Maktab darvozasi oldida yig’ilgan do’stlar oldidan qora mushuk yugurib o’tib ketdi. Bu Qoravoy ham, Momiqoy ham emas, butunlay boshqa mushuk edi. Bolalar uni avvalgidek quvlamay, suhbatni davom ettirishdi. Chunki ularning uylarida ham momiqqina, paxmoqqina qora mushugi bor…

# ****Sehrli o’yinchoq****

***Gulmira Kamilova***

Yangi yil kelishiga bir haftagina qolgan edi. Samira tun bo’yi bu galgi Yangi yilni qanday kutish, unda nimalarni so’rab niyat qilishini o’ylab yotdi. U Yangi yildan birinchi marta mo’jiza kutayotgani yo’q. O’tgan yili u o’zining bemor yotgan yolg’izgina buvisining boshqa hech qachon kasal bo’lmasligini tilagan edi. Bu istak amalga oshdi va Salomat buvi tez orada sog’ayib ketdi. Samira buvisi haqida ko’p qayg’urardi, sababi uning ota-onasi bevaqt olamdan o’tgan. Agar Salomat buvi bo’lmaganida, uning yolg’izlanib qolishi aniq edi.

Maktabda Samiraning do’stlari unchalik ko’p emasdi. Tengdoshlari uning fikr va o’ylariga unchalik qo’shilmasdi. Ba’zan uning ustidan kular va hazillashishar, «xayolparast» deya jig’iga tegishardi. Samira aslida juda mehribon qiz edi - o’z inidan tushib ketgan polaponlarni, egasiz mushukchalarni uyiga olib kelar, ularni mehr bilan parvarishlardi. Daraxtning singan shoxlarini ko’rsa, tezda ro’molchasi bilan bog’lab qo’yardi. Maktabda esa navbatchining o’rniga doskani artib, gullarga suv quyib ketaverardi.

- Senga nima zaril, yaxshisi yur, arg’imchoq uchgani yoki muzqaymoq yegani boramiz. Buning uchun senga hech kim rahmat aytmaydi-ku! - deyishardi ba’zan sinfdoshlari.

Ammo Samira dugonalarining so’zlariga e’tibor bermas, xafa bo’lib, kek ham saqlamasdi. Bir necha kun o’tgach, ularning gaplarini butunlay yodidan chiqarib yuborardi.

Uning buvisi bilan sevimli mashg’uloti - ermagi bor edi. Ular birgalikda xona gullarini o’stirishni yaxshi ko’rishardi. Uyida doim bahor nafasi kelib turadigan kichkina yashil burchak bor edi. Yaqinda Samiraga yana bir yangi ermak topildi: u har xil buyum va qog’ozdan o’yinchoq yasashni o’rgatuvchi to’garakka a’zo bo’ldi. Bu to’garakda unga ayniqsa, yaltiroq qog’oz parchalaridan yangi yil o’yinchoqlarini yasash yoqib qoldi. Ularning uyida archa yo’qligi uchun buvisi bilan hovlida o’sadigan kichkina archaga o’xshash daraxtni bezatishi bunga sabab bo’ldi. Daraxt bir yil ichida yaxshigina o’sardi, lekin bolalarning sho’xligi sabab so’la boshlardi. Bir kuni bolalar daraxt atrofida «Qaroqchilar» o’yinini o’ynashdi. Ular o’yinga shunchalik berilib ketishdiki, daraxtning bir nechta shoxlari sinib, yon tomonga qiyshayib qolganini sezishmadi ham. Samira buni ko’rib qayg’urdi. U sinib qolgan shoxlarni bog’lab, kelgusi yilda uni chiroyli va yorqin ko’rishni niyat qilib, sug’orib qo’ydi.

- Daraxtsiz nima bo’ladi endi? Bezatilgan archasiz Yangi yil qanday kirib keladi? - o’z-o’zidan so’rardi qiz.

O’sha kuni to’garakda Samira archa uchun ajoyib katta o’yinchoq yasamoqchi bo’ldi.

- Mening o’yinchog’im katta va chiroyli bo’ladi. Uni tillarang qog’ozdan yasab, yaltiroq tomchilar bilan bezataman, ustiga esa chiroyli naqsh chizaman. Shunda daraxt mening sovg’amni ko’rib, yana qad rostlaydi, bahorda yana momiq kurtaklar yozadi, - deb dalda berdi o’ziga.

Keyingi kuni u o’z fikrini buvisiga ham aytdi. Mashg’ulotga shoshar ekan, har kungidek archa bilan salomlashib, unga tez orada mo’jiza yuz berishiga va’da berdi. Salomat buvi esa nabirasi ortidan:

- Dunyoda mo’jiza ko’p, sen ham mo’jiza yaratishing mumkin. Buning uchun asosiysi, chin dildan ishonishing va ezgu ishlarni qilishing kerak, - deb qoldi.

To’garakdagilar Samiraning nima uchun bunday katta o’yinchoq yasayot¬ganini bilib olishdi. Uning ustidan kulib, xafa ham qilishdi.

- Archaga sening o’yinchog’ing nima uchun kerak? Mening o’yin¬choqlarim shunaqangi ko’pki, hammasi senikidan chiroyli, - dedi baland ovozda bir qiz.

- Balki daraxt senga rahmat ham aytar! - qo’shib qo’ydi ikkinchisi.

Qattiq kulgi boshlan¬ganida o’qituvchi:

- Sinf¬do¬shingizning ustidan kulishga uyalmaysizmi, bas qilinglar, qizlar, - dedi.

Qiz keyingi kunni ham o’yinchoq yasashga sarfladi. Kechqurun «Xayolparast» o’yinchoqni buvisiga ko’rsatish va uni daraxtga sovg’a qilish uchun uyga shoshildi.

Yakshanba kuni ertalab Samira oynadan katta va rang-barang bo’lib yashnab turgan o’yinchoqli archani ko’rib zavqlandi. Yangi yil shu tariqa o’tdi, ammo mo’jiza yuz bermadi. Samira juda xafa bo’ldi va sinfdoshlarining haqligi to’g’risida o’ylay boshladi. Faqat Salomat buvi:

- Mo’jizaga ishonish, sabr-toqat bilan uning amalga oshishini kutish kerak, u kutilmagan paytda yuz beradi, - deya qayta-qayta takrorladi.

Bahor keldi va Samira bu haqda biroz unutdi. Lekin har kuni archani ko’rgani borib turdi. Bir kuni u maktabdan qaytayotganda, odatda¬gidek daraxt yoniga keldi. Keldi-yu, yangi, to’q yashil kurtaklarni ko’rib, xursand bo’lib ketdi. U uyga yugurdi va ostonadan buvisini chaqira boshladi.

- Buvi, buvijon! Mo’jiza, mo’jiza yuz berdi! O’yinchog’im daraxtning jonlanishiga yordam berdi. U endi o’sib, barg yozadi!

Buvisi kulib:

- Endi sen inson o’z qo’li bilan mo’jiza yaratishi mumkinligiga ishonding. U faqatgina yangi yil kechasi sodir bo’lmaydi. Bu mo’jiza daraxtga g’amxo’rlik va sevgi bergan mehrli qalbingda joylashgan. Aynan u archangni hayotga qaytardi... - deb qo’shib qo’ydi.

Javob sifatida qiz buvisini quchoqlab o’pib qo’ydi va bu yangilikni do’stlari bilan bo’lishish uchun yugurib ketdi.

# ****Hur qiz****

Qo’qonga tush mahalida kirib keldik. Ko’chalarda odam ko’p, xuddi Yaypanning bozor kuniga, yo’q, hayitga o’xshaydi. Jangur-jangur izvoshlar, arava, gumbur soyavon aravalar, ko’p, onda-sonda eshak yoki odam qo’shilgan eshak aravalar ham ko’rinib qoladi. Ko’chaning ikki beti to’la lavka, do’kon, temirchilar, misgarlar taraqlatgani-taraqlatgan. Yasanib nag’ma chalib ketayotgan bir bolani ko’rib qoldim. Bir joyga kelganimizda xuddi azaga kelgan bir hovli xotin baravariga uvvos tortib yig’laganday vahimali bir tovush eshitildi. Men hayron bo’lib qolgan edim, dadam: "Qo’rqma, zovut, Mirrabbiyboyning zovuti, odam chaqiryapti", dedi.

Amakimning hovlisi Qipchoqariq degan mahalldada, tollarning ostiga ko’milgan anhor bo’yidagi pastqam hovlilardan biri ekan. Yarmini kattakon tol qoplab yotgan hovlida bizni boshdan-oyoq oppoq kiyingan bir kampir bilan ozg’in, rangi zahil, lekin qoshi-ko’zi qop-qora, sariq ko’ylak va qizil jeletka kiygan bir qiz qarshi olishdi. Kam­pir dadamning onasi, qiz amakimning qizi Savriniso ekan. Kampir dadamni quchoqladi. Qiz ayamning ko’ksiga boshini qo’yib yig’ladi, keyin yuz-ko’zini artib meni quchoqladi, o’pdi. Ikkovi bizni tandir va o’choq qurilgan bostirmaga, undan qorong’iroq uyga boshlab kirishdi. Bu uyda amakimning og’ir betob xotini yotgan ekan. Betob ozib cho’p bo’lib ketgan, chaqchayib turgan ko’zlaridan odam qo’rqar edi. Savriniso meni hovliga olib chiqdi, ro’paradagi yangi uyning zinasiga o’tqazib gapga soldi, jeletkasining cho’ntagidan ikkita parvarda olib berdi, keyin: "Hozir G’afforjon maktabdan keladi, birga o’ynaysiz", dedi-yu, qaytib ketdi, anchadan keyin yana chiqdi, qo’limga bir bo’lak sovunak holva berdi.

Shu orada G’afforjon kelib qoldi. Men uni qo’lidagi kitobidan tanidim. G’afforjon menga qayrilib ham qaramay, kitobini so’riga uloqtirdi-yu, borib tolning kallagidan bir nima olmoqchi bo’ldi. Savriniso borib uning qulog’iga bir nima dedi. G’afforjon bag’illab berdi. Savriniso yana bir nima degan edi, G’afforjon yerga o’tirib, oyoqlarini tipirchilatib yig’i boshladi. Savriniso mening oldimga qaytib keldi. G’afforjon uzoq yig’ladi, sidirg’asiga emas, dam olib-dam olib, biron narsaga alahsib qolsa, yig’lashini unutib, yana eslab yig’lar edi. Uydan kampir chiqdi, G’afforjonni ko’rib, xuddi bir kor-hol boiganday uning oldiga yugurib bordi, boshini silab gap so’radi.

- Dadamni aytib kelgin, desam shunaqa qilib o’tiribdi,- dedi Savriniso.

Kampir baqirib berdi.

- Qo’shnining bolasini yuborsang bo’lmaydimi! - dedi va yengidan bir nimalar olib G’afforjonga berdida, aldab-suldab ko’chaga chiqarib yubordi.

Savriniso hovliga suv sepib, so’riga joy qildi. Men nima qilishimni bilmay ko’chaga chiqdim. Muyulishdagi ko’prik boshida bolalar turishgan ekan, yaqin bordim. Bular mendan yotsirashmadi. Gaplashib ketdik. Biroq ko’p o’tmay, bular mening har bir so’zimdan kula boshladi, biri "qishloqi" deb qo’ydi. Men, masalan, "do’kon", "non", "bo-la", deb o’rganganman, bular "dikon","nun", "bala" deyishar ekan. Shundan keyin men­ga ro’yxush berishmadi. Shunda G’afforjondan: "Bu bola bizning qarindoshimiz", degan gapni shuncha kutdim, aytmadi, bolalar qayoqqadir ketayotganda menga "yur" ham demadi.

Qaytib keldim. Amakim ham kelibdi. Savriniso o’choq boshida, boshqalar so’rida gaplashib o’tirishgan ekan. So’z to’y haqida borayotgan edi.

- Onasi ham shunga ilhaq bo’lib ko’z yumolmayapti, - dedi kampir nafasi titrab, - qachon oldiga kirsam: "To’y qachon?, ko’zim ochiqligida qizimning to’yini ko’rib qolay", deydi. O’zimning ham shartim ketib, partim qolgan... Vaqtida odamlarga o’tqazib qo’yganim bor, to’yanaga kim nima olib kelishini bilmasam ham, har nechuk, umidim katta, o’z qo’lim bilan berganimni o’z qo’lim bilan olay...

Kechasi Savriniso onasining yonida, kampir bilan amakim va G’afforjon yangi uyda, biz hovlidagi so’rida yotdik. Otam-onam xiyla vaqtgacha shivirlashib yotishdi.

- Savrinisoning Azimga hech ham ko’ngli yo’q ekan, - dedi ayam, - boya suvxonada meni quchoqlab zor-zor yig’­ladi.

Dadam ayamni urishib berdi.

- Qiziqmisan o’zing, dunyoda qaysi bir qiz ko’ngli bolganga tegipti? Qaysi bir qiz ko’ngli bo’lmaganga tegmapti? Tushirindida yig’lamasdan aravaga chiqqan kelin bormi?

Ertasiga kechqurun ikkala ammam kelishdi. Ayam shularning oldida amakimga so’z qotdi:

- Savriniso o’n oltiga endi to’ldi, shu ishni biron yil bo’lsa ham paysalga solinsa bo’lmasmikan?- dedi.

Bu gap dadamga ham ma’qul tushdi shekilli, so’zga og’iz rostlaganida amakim shovqin solib berdi:

- O’zing necha yoshda erga tekkansan?! O’n to’rtda eding! Nima qilasan Savrini qaritib!

Kampir ming’illadi.

- Abdurahmon uzil-kesil gapni aytib qo’ygan, bu to’g’rida bir nima degani hech kimga so’z qolgani yoq!

To’y kelasi oyning sakkizi juma kuniga tayinlandi. Ertasiga Savriniso yo’lakda dadamning oyog’iga yiqildi, tovush chiqarmay kuyinib yig’ladi. Dadam uni yupatdi, "hammaning ham boshida bor", degan gaplarni aytdi.

Men bir kuni Savrinisoning azob-uqubatlariga sabab bo’layotgan Azimni ko’rish uchun amakimning do’koniga bordim. Azim moylabi endi sabza urgan, peshonasi tor,ko’zlari katta-katta,bo’yi pastroq bo’lsa ham har yelkasiga to’rttadan odam sig’adigan bir yigit bo’lib, dadamning aytishiga qaraganda, "bosqonchimisan bosqonchi, bosqonni boshidan oshirib urishni Qo’qonda shu rasm qilgan" ekan. U duduq, xiylagina duduq bo’lishiga qaramay sho’x, xushchaqchaq, yaxshigina askiya ham qilar ekan. Kulala askiyada yengilganida uning damini qaytarish uchun: "Siz mening otimni aytguningizcha onam yana bitta Kulala tug’adi" deb shaxsiga tekkanida, Azim xafa bo’lish o’rniga qotib-qotib kuldi.

Amakim Yaypanga borganida bizga uy ijaraga olib qo’yishni va’da qilgan edi, olib qo’ymabdi. Shuning uchun uy topilguncha, balki to’y o’tguncha biz shu yerda turadi-gan, dadam o’zi do’kon ochguncha amakimga qarashadigan bo’ldi. Bu orada men siqilib qoldim; ko’chaga chiqib bolalarga qo’shilolmayman; G’afforjon maktabdan kelganidan keyin quloqni qomatga keltirib nuqul nay puflaydi, chalolmaydi, faqat puflaydi, bundan zeriksa, ko’chaning u yuzidagi botqoqqa borib baqa o’ldiradi. Menga e’tibor qiladigan, qo’li tekkanda so’z qotadigan birdan-bir odam Savriniso bo’lib qoldi.

Savriniso bir kuni kampirdan javob so’rab meni Ko’mir bozorida turadigan kichik ammamning uyiga olib bordi. Ammam qizi Mukarram ikkovimizning qo’limizga pul berib,rohatijon yegani yaqin G’ishtko’prikka yubordi. G’ishtko’prik Ko’mir bozoridan ancha narida ekan. Biz Ko’mir bozorida qanorlarda ko’mir ortilgan tuyalarni, undan nari har xil yaltiroq narsalarga to’la boqqollik do’konlarini tomosha qilib bordik; G’ishtko’prikning ikki tomonidan zarang kosa tutib tilanayotgan pes-moxovlar, oldiga mayda tosh uyib rom ochayotgan folbinlarni oralab, ko’prikning u tomoniga o’tdik. Yangi do’konda o’tirgan jikkakkina chol oldidagi muzni qirib likopchaiarga soldi-da, ustiga qoshiqcha bilan shinni oqizib qo’limizga berdi. Rohatijonni qoshiqchaning uchida olib uzoq yedik. Qaytdik. Kelib qarasam, Savriniso yig’layverib shishib ketibdi, lekin yig’laganini bildirmaslik uchun meni gapga soldi, ikki gapning birida kular edi.

Ertasiga ikkala ammam kelishdi, kampir uchovi uzoq gaplashganidan keyin paranji yopinib qayoqqadir ketishdi. Ikkala am­mam nima uchun kelganini, kampir uchovi qayoqqa borganini shu kuni kechasi ayamning dadamga aytgan gaplaridan bildim: uchovi shu mahallalik Bandi eshonga borib ilmu amal qilishibdi, Savrinisoni Azimga isittirishibdi. Shundan keyin, bilishimcha, Savriniso kampirning ziqnovi bilan, jo’mra-giga paxta tiqilgan sopol obdastadan suv ichadigan, faqat kampirning qo’lidangina ovqat yeydigan, amal ko’milgan ko’cha eshigi ostonasidan nari hatlamaydigan bo’ldi.

To’y kuni yaqinlasha boshladi. Savriniso nuqul meni quchoqlab tovush chiqarmay yig’lar edi.

Yangi oy chiqdi. Seshanbadan boshlab G’afforjon ikkovimiz uzoq-yaqindagi qarin-doshlarimiz, tanish-bilishlarimizni to’yga xabar qila boshladik, katta ammamizni aytgani Oyimqishloqqa bordik. Ammamiz bir do’ppi yong’oq berdi. Yong’oqni G’afforjon ikkovimiz bo’lishib oldik. Men o’z tegishimni keltirib Savrinisoga berdim. Savriniso yuz-ko’zimdan o’pdi, katta uyning zinasiga o’tirib, amirkon kovushini yechdiyu, poshnasi bilan yong’oqni chaqib, bittasini o’zi yesa, ikkitasini mening og’zimga soldi. Yong’oq tamom bo’lganidan keyin Savriniso boshimni tizzasiga olib, silab bir kuy maqomiga tebranib o’tirdi. Chakkamga bir tomchi iliq yosh tomdi. Stansiyada parovozlar bir-biriga navbat bermay qichqirar edi. Savriniso o’ychan, lekin beixtiyor tovush chiqarib gapira boshladi:

- Poyezd meni chaqiryapti... Chaqir! Qattiqroq chaqir, boraman! Meni uzoq-uzoq yurtlarga olib ket!

Qayoqdandir paydo bo’lgan amakimning baqirgan tovushi eshitildi.

- Qayoqqa olib ketadi! - dedi va Savriniso tomon otildi.

Men arang qochib qoldim. Amakim dahshat ichida o’zini uyga urgan Savrinisoning ketidan otilib kirdi. Savrinisoning avval "Dadajon!" degan chinqirig’i, keyin mushukday vag’illagani, nihoyat, ingragani eshitildi-yu, jim bo’lib qoldi. Bu jimlikda kampirning tovushi eshitildi.

- Hoy, bolam, Abdurahmon, evida! Po’pisa qilgin, qo’rqitgin, nainki shunaqa ursang!

Men derazaning oldida dag’-dag’ titrab turardim. Qorong’i uydan ayam chiqdi, mening rang-qutim o’chganini ko’rib yugurib keldi, qumg’ondan suv olib yuzimga sepdi, gap so’radi. Men javob berishga ulgurmay ichkaridan amakim chiqdi va onamga "kir" deb ishora qildi-yu, oyog’idan tushib qolgan bir poy kovushini kiyib ko’chaga chiqib ketdi.

Onamning ketidan uyga kirdim. Sav­riniso taxmonning oldida mukka tushib o’zini bilmay yotar edi. Ayam taxmondan ko’rpa tortib tushirdi joy soldi, qisqa-qisqa nafas olayotgan Savrinisoni ko’tarib yotqizdi. Ayam ko’targanda Savriniso eshitilar-eshitilmas ingradi.

- Vahima qilma, o’lmaydi, kechgacha tuzalib qoladi, - dedi kampir boshidan tushib ketayotgan ro’molini peshonasiga surib. - Ovsiningga aytmay qo’ya qol!..

Kampir chiqib ketdi.

Savriniso kechgacha ham o’ziga kelmadi, aksincha, isitma chiqardi. Ayam uning yonidan jilmadi. Men goh derazadan qarayman, goh eshikka bosh tiqaman, Savriniso ko’zini ochishini, meni chaqirishini kutaman,undan ham ko’ra birdan: "Va-a,hammalaringni aldagan edim" deb o’rnidan turib ketishini xohlar edim.

Shomdan keyin dadam bilan amakim kelishdi. Dadam Savrinisoning yonida birpas o’tirgandan keyin yelkasiga sekin turtdi. Savriniso ko’zlarini xiyol ochdi,lekin osma chiroqning xira shu’lasida dadamni tanimadi,sinchiklab qarashga darmoni yetmadi shekilli, ko’zini yana yumdi. Dadam tashqariga chiqdi. Eshik oldida qilmishiga o’kinib, boshini quyi solib turgan amakim imo bilan: "Qalay?" deb so’radi. Dadam indamay zinadan tushib ketdi.

Yarim kechaga borib Savriniso og’irlashib qoldi. Hech kim, hatto kampir ham kechasi bilan ko’z yummadi. Voqeadan va hozirgi ahvoldan Savrinisoning onasi xabardor bo’lib qolmasin uchun hamma oyoq uchida yurar, shivirlab gaplashar edi. Saharga yaqin amakim ona-bolaning qo’shmozor bo’lishidan qo’rqdi shekilli, xotinini bir bahona bilan qo’shnisi - yaqinda qazo qilgan Abdurazzoq yamoqchining uyiga eltib qo’ydi. Savriniso o’sal ekan shekilli, dadam chuqur xo’rsinib ayamga: "Bechora tugab boryapti, ko’zlarini ko’rdingmi, dunyoga to’ymayotibdi",dedi.

Savriniso o’sha mahalda uzilgan ekan.

O’lik yuvilib tobutga solingandan keyin azaga kelgan xotinlar orasida: "Qizning o’ng biqini momataloq bo’lib yotipti, zarb yegan ekan" degan gap o’rmalab qoldi. Buni fahmlagan fahmladi-yu,fahmlamagan fahmlamadi, yopiqliq qozon yopiqligicha qolaverdi.

Tobut ko’tarilganda amakim ikki-uch qalqidi-yu chalqanchasiga ketdi. Odamlar uni uyiga olib kirib yotqizishdi. Amakim shu yotganicha Savrinisoning yettisiga ham,yigirmasiga ham turolmadi.

Savriniso dafn qilinib,ikki kun o’tgach, onasini Abdurazzoq yamoqchining uyidan olib chiqishdi. Kampir yig’lab turib xudoning irodasi,peshona,taqdiri azal haqidagi uzundan-uzoq daromaddan keyin Savriniso to’satdan qazo qilganini unga aytdi.

Teri-yu suyakdan iborat bo’lib qolgan bemor ko’zlarini katta ochdi, oppoq tilini zo’rg’a chiqarib, qonsiz lablarini yalagan bo’ldi, ko’zlarini yana yumdi, kipriklari yaltiradi, uning kuygani, yig’lagani, faryod chekkani shu, bundan ortiqqa madori yoq edi.

O’zini bilmay yotgan bemorga kampir tasalli bergan bo’ldi.

- Bola bechora qiz ketdi, u dunyoda hurlarga qo’shilib ketadi...

Kunlar o’tgan sayin bu xonadonga yana bir musibat qora ko’lanka sola boshladi: yuvg’ichining gapi asta-sekin o’rmalab mirshabboshining qulog’iga yetadiganga o’xshab qoldi. Men buni dadamning usta Homidjonga aytgan gaplaridan bilib qoldim:

- Bu gap mirshabboshining qulog’iga yetsa yomon bo’ladi,o’risning zakuni qattiq, Yaypanda bir qassobni arava urib o’ldirganida Qo’qondan yigirmatacha tergovchi bordi, ikki kun o’likni joyidan jildirgani qo’ymadi, butun bozorboshi uch hafta so’roq berdi.

Usta Homidjon vahmak odam ekan, bu gapni eshitgach, cho’chigan xo’rozday bo’ynini cho’zib, og’ir-og’ir kiprik qoqdi. Dadam ikkovi hamon og’ir yotgan amakimga sir bermay ko’chaga chiqadi,uyga kiradi,shivirlashadi... Usta Yunus,usta Aroqul deganlar kelishdi. Uzoq maslahat qilishdi. Kampir bularning hech biridan qochmasa kerak, gapga aralashib, hech kimga so’z navbati bermasdi:

- Oldini olaman deb isini chiqarib qo’ymanglar, xudo xohlasa, bu gap mahalladan tashqariga chiqmaydi, mahallada o’g’limning dushmani yo’q...

Shunday bo’lsa ham bular, chamamda, zakon biladigan biron odamning taskin-tasallisiga muhtoj edi. Shunday odam mahallaning o’zidan chiqib qoldi. Temirboy boqqol degan bundan uch yil burun birov bilan zakonlashib sayozgacha borgan ekan. Usta Homidjon shu odamning qo’yniga qo’l solib ko’ribdi. Bu odam voqeadan, dadamlar tortayotgan tashvishdan xabardor ekan, gapni ko’paytirmay: "Da’vogar bo’lmasa kimning kim bilan ishi bor?" depti.

Bu borada da’vogar yo’q edi.

Savrinisoning qirqi o’tgandan keyin Azim duduq yo’qolib qoldi. Qidirilmagan joy qolmadi. O’sha kuni birov uni Shaldiramoqda g’altakarava surib ketayotganini ko’ribdi. G’altakaravada gullik qora las ko’rpa,qizil lo’labolish,yana allanimalar bor ekan. Ko’rgan kishi: "Yo’l bo’lsin, Azimboy" desa, Azim: "Oyim o’ttiz bo’ldi",degan emish.

Butun hovlini to’ldirib turgan Savriniso ekan, hammayoq huvillab qoldi. Savrini­soning zinada o’tirib amirkon kovushining poshnasi bilan yong’oq chaqqani, taxmonning oldida mukka tushib yotgani, odamlarning yelkasida lapanglagan tobut ko’z o’ngimdan sira ketmas edi.

Bir kuni shom paytida anhorning ko’prigidan oyog’imni osiltirib jimgina o’tirgan edim,yonimga G’afforjon kelib o’tirdi.

- Bir yili dadam meni Shohimardonga olib borgan edi. Shohimardonning yo’lida bitta tog’ bor, shu yerdan o’tishda "Qirq qizlar-u!" deb chaqirsang tog’ning ich-ichidagi hur qizlar "huvv" deb javob berishadi. Savriniso opam shu hur qizlarga qo’shilib ketdi. Katta enam shunaqa deyaptilar. Shohimardonga boramiz. Dadam olib boradi.

Koshki edi o’sha toqqa men ham borsam,bor tovushim bilan hur qizlarni chaqirsam, hur qizlar, shularning ichida Sav­rinisoning ham "huvv" degan tovushini eshitsam...

Amakim bir oz o’nglangandan keyin dadam ayamning ko’z yoshlariga rahm qilib shu mahalladan hovli topdi. Bunga juda suyundim, chunki bu yerda amakimning ko’zlaridan, soqoli, qop-qora qo’llari, hatto jag’i uzilgan kovushidan ham qo’rqar edim.

Biz Oq domla deganning tashqisiga ko’chadigan bo’ldik. Hali darmonga kirmagan amakim va uning bemor xotiniga ayam qatnab, Abdurazzoq yamoqchining dastyor bo’lib qolgan qizi Omina doimiy turib qaraydigan bo’ldi.

# ****"Zinger"li boy****

Bir kuni Kulala do’kondan halloslaganicha kelib: "Opa, yetti yarim tanga pul berarmishsiz, usta akam "Zinger" oladilar" dedi. Ayam "Zinger" nima ekanini surish-tirmay uyga kirib, lattaga o’ralgan bir hovuch tanga-chaqa olib chiqdi, o’zi pul sanashni bilmagani uchun Kulalaga tutdi. Kulalaning hovliqishidan "Zinger" qiziq narsa bo’lsa kerak, degan xayolda uning ketidan chopdim.

Chorrahaning do’konimizga qarshi burchagida ayvonlik ko’k do’kon bo’lib, buni "lapka" deyishardi. Bu lapkaning oldiga tumonat odam yig’ilgan, ayvonga qo’yilgan sandal ustida qop-qora, qo’ng’izga o’xshagan, lekin uyoq-buyog’i yaltiroq bir narsa turar edi. Hamma unga hayrat va shubha, xavotirlik va maroq bilan qarar jur’at qilgan kishilar unga ko’rsatkich barmog’ini sekin tegizib, asta-asta chertib ko’rar edi. Lapkadan shaharlik, qaytarma yoqa kamzul kiygan bir kishi dadamni ergashtirib chiqdi. Kulala bir irg’ib ayvonga chiqdi-da, qo’lidagi pulni dadamga uzatdi. Dadam pulni olib boyagi kishiga berdi. U kishi sandalning bir chekkasiga o’tirib, tizzasida bir nimalar yozdi. G’ovur, har xil gap.

- Shapka tikadigan mashina!

- Voy pangvosh-ey, poshsholik go’sxo’rmas, shapka tikadigan mashinani qo’lingga berib qo’ymaydi!

- Ityoqa ko’ylak, bo’g’ma kamzul tika­digan mashina!

- To’g’ri, qulog’ini bursang bas, gazlamasi ham ichida!

Shaharlik kishi tizzasiga qo’yib yozgan qog’ozini dadamga berdi-da, sandalning ustida turgan rang-barang qiyqimlardan bir nechtasini olib mashinada bir-biriga uladi, tikkani qanchalik pishiq ekanini ko’rsatish uchun qiyqimlarni bir-biridan uzmoqchi bo’ldi. Quroq yirtildiyu chokidan so’kilmadi. Odamlar. "O’ha!" deb yuborish-di. Kimdir yaqinroq borib:

- Qoyilman! Ayil tiksa ham bo’ladi-mi?- deb so’radi.

- Bo’ladi, to’qim yamasa ham bo’ladi! - dedi shaharlik kishi, keyin xaloyiqqa yuz-lanib, mashina qanday savdo bo’lganini aytib berdi.

Mashinaning bahosi qirq sakkiz tanga, uchidan yetti yarim tanga naqd to’lansa, olti oy muhlat bilan nasiyaga berilar ekan.

Dadam mashinani ko’tarib, pastda turgan Kulalaga uzatdi. Shu damgacha tek turgan xaloyiq birdan gurilladi. Odamlar bir-birini turtib, itarib olg’a, endi mashi­nani emas, dadamni ko’rgani intilar, unga birov hayrat, birov hasad, birov havas bilan qarar edi. Kulala mashinani yelkasiga qo’ydi, ikkovimiz g’izillaganimizcha uyga ketdik. Orqamizdan bolalar duv ergashdi.

Temirchi ustaning "Zinger" olganligi darrov dovruq bo’lib ketdi. O’sha zamoniyoq shu atrofdagi xotin-xalaj uyimizga yopirilib kirishdi. Bularning ichida indamasligim uchun menga ta’zir bermoqchi bo’lgan semiz xotin ham bor edi. "Zinger"ni bilar ekan, eski dasturxondan menga birpasda ko’ylak tikib berdi. Men hammani hayratga solgan ko’ylakni kiyib darrov ko’chaga chiqdim. Atrofimda bolalar chug’urlashar, kelgindi ekanimni ham unutib, hammasi: "Zingeringni bitta ko’rsat", deb yalinar edi. Men bolalarning yalinganidan o’zimda yo’q suyunib chopqillaganimcha uyga kirdim va qaldirg’ochday chug’urlab, ayamga qayta-qayta:

- Bolalar, zingeringni ko’rsat deyishayapti,- dedim.

Ayamga "Zinger"ni o’rgatayotgan semiz xotin yalt etib menga qaradi.

- Voy, tiling chiqib qolipti-ku! - dedi.

Ayam ham hayron bo’ldi, keyin suyundi.

- Maxsum pochchamning nafaslaridan o’rgilay, o’sha kishiga o’qitgan edik, - dedi.

Uyalib ketdim. Ko’ylagimni yechib qo’ydim. Anchadan keyin ko’chaga chiqdim. Bolalar tarqab ketishibdi.

Bir-ikki kundan keyin "Qayquvotlik Nodirxon to’ra ham "Zinger" olipti", degan xabarni eshitdik.

Uyoqda Nodirxon to’ra, buyoqda usta Abduqahhor!..

Sal kunda dadam og’izga tushib ketdi. Dadam mahallada "Zingerli boy" deb nom chiqardi, men buni bolalardan ham eshitdim.

Biroq bu xursandchilik uzoqqa bormadi. Kulala bir kuni "Zingerli boy shayton arava minib odam o’ldirgan", degan gapni topib keldi. Shundan keyin gap chiqaveribdi. Ayam ham har kuni kechqurun dadamning kelishiga bir dilsiyohlik topib qo’yar edi: "Namoz o’qimaydi","mahallaga kelganidan beri biron marta is chiqargani yoq", "mahallaga qo’shilmaydi", "Zinger" olgunicha hirsday bo’lib qolgan o’g’lining qo’lini halollasa bo’lmaydimi?.."

Ota-onam katta tashvishga tushib qoldi. Ayam yig’lar, dadam ichidan qirindi o’tsa ham unga taskin-tasalli berar edi. Dadamning aytishiga qaraganda, Olim buva endi opasining xunini da’vo qilmaydi, chunki o’zi "xudoning irodasi" degan. Lekin boshqa gaplarda jon bor edi. Ota-onam bularning hammasini meni sunnatga yotqizish bilan bosmoqchi bo’ldi. Yanagi hafta bir pud guruch damlab meni sunnatga yotqizishdi. Ota-onam bunchaligini kutmagan bo’lsa kerak, imom boshliq butun mahalla to’yga kirganda "xayriyat" deyishdi. Osh ustida "Zinger"dan gap ochilganda mahallamizning imomi "Zinger" tikkan kiyim namozlikka yaramaydi", debdi.

Dadam "Zinger"ni eski qopga o’rab tandirning tagiga tiqib qo’ydi, bomdod, shom va xufton namozini machitga chiqib o’qiydigan bo’ldi.

Shu bilan tinchib qolgan edik, yana tashvish chiqib qoldi.

Bir kechasi saharga yaqin O’lmasoy yig’laganda ayam uyg’onib qarasa, yo’lakni to’sib osilgan sholchaning oldida shopday bo’lib bir kishi turganmish, ayamning uyg’onganini ko’rib devordan oshib ketibdi. Yana bir kuni ertalab qarasak, tutning ostiga devordan ikkita g’uvalak ko’chib tushibdi. Uyimizda o’g’rining qo’liga ilingudek hech narsa bo’lmasa ham juda vahima bo’lib ketdi. Bir-ikki kecha dadam bolta ko’tarib hovlini aylanib yurdi.

- Katta boylarni poshsholik qo’riqlaydi, - dedi dadam, - Miroqil paxtafurushning uyini o’g’ri bosganda ellikboshidan tortib mingboshigacha xoda yutgan, bu yog’i shahardan tergovchilar kelgan edi. Chakana "Zingerli boy"ni chakana o’g’ri bossa kim uzatgan oyog’ini yig’adi?

Dadam qayoqdandir kattakon, men zo’rg’a ko’taradigan qora to’pponcha topib keldi; to’pponcha buzuq bo’lsa kerak, kechasi eshik va darchani zich yopib, chiroqda tuzatdi, zig’ir yog’i bilan moyladi, kechalari boshiga qo’yib yotadigan bo’ldi. Ayam o’g’ridan ham ko’ra to’pponchamiz borligini birov bilib qolishidan qo’rqar, uning nomini aytish kerak bo’lib qolsa, "to’pponcha" emas, "moshina-qo’shiq" der edi. Dadam bir kuni ayamni urishib berdi:

- Unaqa demagin, tag’in "moshina-qo’shiq" ham olipti, degan gap chiqmasin!

Har nechuk "Zinger" tufayli bolalar orasida obro’yim oshib ketdi, bolalarning o’yiniga qo’shiladigan, o’shalar qatori chug’urlab, shovqin solib yuguradigan bo’ldim.

Biroq, Yaypandan Qo’qonga ko’chadigan bo’lib qoldik.

Anjir xazon bo’lay deganda Qo’qondan amakim keldi. Amakimni ilgari ko’rganim esimda yo’q, u kishi dadamday cho’qqisoqol bo’lsa ham unga qaraganda novcharoq, barvasta bo’lib, ko’rsatgich barmog’ini dam-badam burnining yonidan yuqoriga surib dimog’ini tortib qo’yadigan odati bor ekan.

Amakim usta Abdurahmon qizi Savrinisoni o’z qo’lida o’sgan shogirdi Azimga bermoqchi, bu yerga kelishdan maqsadi Yaypan bozoridan arzonroq guruch va zi­g’ir yog’i olish va shu bilan birga Girmon bilan urush boshlanganini aytib, bizni shaharga ko’chgani da’vat qilish ekan.

Urush boshlanganiga bir yarim oycha bo’libdi. Buni amakimning o’zi ham o’tgan juma kuni eshitibdi: ellikboshi juma namozidan chiqqan odamlarni to’xtatib: "Bekorchi temir-tersaklaring bo’lsa machitga keltirib tashlanglar, poshsholikka kerak", debdi. Amakim sekin: "Poshsholik buni nima qiladi, muncha nazari past bo’lmasa?" deb so’rasa, ellikboshi "Girmon bilan urush boshlanib qoldi, temir-tersakdan o’q yasaladi",deb javob beribdi.

Biz urush nima ekanini bilmasak ham amakimning: "Hammamiz bir joyda bo’laylik", deganidan ko’nglimizga g’ulg’ula tushdi.

Dadam ertasiga bozor kuni amakimga kerakli narsalarni olib berdi. Amakim shu kuni kechki payt Qo’qonga jo’nar oldida ayamga tayinladi:

- To’yda o’zing xizmat qilmasang bo’lmaydi, ovsining tamom bo’lgan... shoshi-lishimning boisi ham shu, bechora qizining to’yini ko’rib o’lsin,- dedi.

Ayam hammadan ham "Zinger" dahmazasidan qutulishiga xursand edi.

Yanagi haftaning o’rtalarida butun ro’zg’or va do’konimizning asbob-uskunasini bitta aravaga ortib Qo’qonga jo’nadik.

# ****Indamas****

Qo’shariq mahallasi guzardan ancha nari, ko’cha ikkita katta-katta ariq o’tadigan daraxtzorga borib taqalgan, biz ijaraga olgan hovli shu daraxtzordan beriroqda ekan. Hovlini ко’rib ayam suyinib ketdi: bir tup kattakon tut, pachaqroq bo’lsa ham ayvon, to’qqiz yog’ochlik vassa-bo’yra yorug’ uy...

Namozgarga yaqin ko’chada bolalar chug’urlashib qolishdi. Chiqdim. Bolalar mening uchun yangi "Oq terakmi,ko’k terak" o’ynashayotgan ekan. Bu o’yinda bo­lalar orada yigirma-o’ttiz qadam masofa qoldirib ikki safga tizilishar,qo’l ushlashib turishar, safning boshlig’i qarshi safga qarab: "Oq terakmi, ko’k terak, bizdan sizga kim kerak?" derkan; qarshi tomonning boshlig’i "falonchi kerak" deganda nomi aytilgan bola safdan chiqar ekan-u yugurib borib o’zini jon-jahdi bilan qarshi safga urar ekan; shunda safni uzolsa g’olib bola mag’lub safdan bir bolani yetaklab kelar, safni uzolmasa o’zi shu safda qolib ketar ekan. Men Olim buva mahallasida bolalar qatoriga kirib qolganim uchun dadil borib safga qo’shildim. Qanchadan-qancha bo­lalar qarshi safni buzib bola olib keldi, qan-chadan-qanchasi safni buzolmay qolib ket­di. Orziqib kutdim: meni ham "kerak" desa, men ham yugurib borib safni buzsam, bola yetaklab kelsam... Biroq meni hech kim "kerak" demadi. Bu bolalar mening nomimni bilmasligi esimga kelmabdi.

Bolalar charchab o’yin buzilganda narigi tomonning boshlig’i - hammadan ko’proq shovqin solib yelib yugurgan bola meni payqab oldimga keldi, menga boshdan-oyoq razm soldi-yu,birdan: - Kelgindi! - deb urgani qo’l ko’tardi.

- O’zing kelgindisan! - dedim ehtiyotdan orqaga chekinib.

Bola bir irg’ib mening kallamga qo’yib yubordi. Men javob qilolmadim, qarasam, boshqa bolalar ham urmoqchi bo’lib, ilonni ko’rgan chumchuqday atrofimda chug’urlashib turishibdi. Shu payt bizni kuzatib turgan kichkina salla, uzun malla to’nli novcha bir chol:

- Qo’yinglar, bolalar, tegmanglar, kel­gindi bo’lsa o’zi bo’libdimi, xudo qilgan, - dedi.

Bolalar darrov tarqalishdi. "Kelgindi, kel­gindi it", degan gapni Olim buvadan eshit-ganimda buning haqoratdan tashqari yana odam hazar qiladigan ma’nosi ham borligini bilmagan ekanman, cholning bu gapi boshimdan kirib, tovonimdan chiqib ketdi.

Hovliga kirdim. Bu gapni ayamga aytmadim, ichimga soldim. Shundan keyin ko’chadan, bolalardan ham, odamlardan ham ko’nglim qoldi. Ayam tuqqandan keyin dardga chalinib, "uy qizi" bo’lib qolganim ham chandon malol kelmadi.

Ayam O’lmasoyni tuqqanidan keyin tez o’ng’arilmadi, uzoq yotib qoldi. Qo’shni xotinlar non yopib berishar, kir-chirga qarashar edi. Ro’zg’orning boshqa ishlari mening bo’ynimga tushdi: uy va hovlini har kuni ikki mahal supuraman, dalaga chi­qib ko’targanimcha o’tin orqalab kelaman, dadamga ovqat pishirgani qarashaman, idish-tovoq yuvaman, suv tashmalayman, O’lmasoyning latta-puttasini yuvaman...

Ayamni har kuni yoki kun osha peshinga yaqin dard tutadi: avval xo’p chanqay-di, keyin qo’llarining tomiri tortishadi. Ayam panjasini yozish emas, hatto og’zini ocholmas, jag’i qotib qolar edi. Dadam tabib olib kelmoqchi bo’lganda ayam ko’nmadi: "Hovlimizda ziyon bor, hammasi shun­dan", dedi. U bir kuni kechqurun darchadan tashqariga qarab yotgan ekan, tutning ostidagi devorning raxnasidan hovlimizga bitta qora echki oshib tushibdi, tushibdi-yu, tushgan joyida g’oyib bo’libdi. Ayamning nazarida qora echki jin bo’lishi kerak, kasalligining boshini shundan ko’rardi. Dadam qur’on, avrod sotib olib uning yostig’i ostiga qo’ydi. Bularning hech biri foyda qilmadi - dard tutishini qo’ymadi. Birov dadamga: "Ucharmaxsumga o’qiting, nafasi o’tkir", debdi. Bu odam juda zo’r, duoning kuchi bilan qulf ochadigan azaimxon bo’lib, aytilgan joyga bir zumda yetib borgani uchun "Ucharmaxsum" deb nom chiqargan ekan. Dadam borib shu azayimxonni olib keldi. Ucharmaxsum haqiqatan yelday kelib uyga kirdi, yuziga doka tutgan ayamdan beriroqqa cho’kkalab, beshiktervat singari tebranib mayin tovush bilan o’qiy ketdi. Maxsum kichkinagina, ozg’in, siyrak soqoli-yu, qop-qora cho’tir yuzidan yoshini chamalab bo’lmaydigan, lekin og’zida bironta ham tishi yo’q, ko’zlari yumaloq va ravshan bir odam edi. Maxsum besh-olti marta kel­di. U kelmagan vaqtlarda men uyiga borib duo yozilgan qog’ozlar olib kelardim. Ayam bu qog’ozlarni suvda ezib ichardi. Maxsum bir kelishda to’qqizta qori bola bilan keldi. Bular ayamning ikki tomoniga o’tirib uzoq o’qishdi, dam solishdi, keyin bilishimcha, bu­lar ayamni "chilyosin" qilishgan, "chil-yosin" uzoq yotgan kasalni yo uyoqli, yo buyoqli qilar ekan, hayriyat, ayamni buyoqli qildi. Ayam bir-ikki haftadan keyin bir oz o’ng’arilib o’rnidan turdi.

Ayam o’rnidan turganidan keyin mahalladan bir qancha xotin-xalaj taomilga ko’ra, har biri topgan-tutganini ko’tarib "sichqon surdi"ga kirishdi, o’zlari osh-ovqat qilishdi. Bularning ko’pchiligi xushchaqchaq xotinlar ekan, semiz bir xotin ayamning qo’lini ushlab lo’lichasiga rom ochdi:

Ho azizlar, avliyolar,

Avliyolar, anbiyolarl

Mag’ribdan desammikan,

Mashriqdan desammikan...

Uning qiliqlariga hamma, xususan ayam kulaverib qotib qoldi. Ayamning bunaqa kulganini hech qachon ko’rmagan edim.

Yosh bir juvon mahalladagi hamma erkaklarga laqab qo’yib hammaning ichagini uzdi: "Madamin-talmov, bu odam hamisha talmovsirar ekan; G’ani-salang, bu odam juda novcha bo’lib, salanglab yurar ekan; Nurmat-tajang, bu odamning hech to’g’ri gapi yoq, nima desa xunob bo’lib aytar ekan". Juvon bularning qilig’ini ham qilib ko’rsatdi. Juvon dadamga "Chinoq" deb laqab qo’ydi, hammadan ham shu kulgi bo’ldi: ayam shuncha yil turib dadamning qulog’i kemtik ekanini ko’rmagan ekan.

Hamma kulishdan charchab jim bo’lganda haligi semiz xotin meni payqab qoldi-yu, yoniga chaqirdi, boshimni silab;

- Ayang tuzalib qoldi-ku, xotinlarning ichida nima qilib o’tiribsan, ko’chaga chiqsang bo’lmaydimi?- dedi.

Men indamadim, bolalar meni uradi, kelgindimiz, deya olmadim.

- Bozorboshiga ot o’yin kelgan emish, ot o’yinini ko’rganmisan? - dedi xotin yana.

Men yana indamadim. Boyagi yosh ju­von tiqilinch qildi:

- Gapirsang-chi! Tiling bormi?

Men nima deyishimni bilmasdim. Semiz xotin ikki qulog’imdan ushlab peshonasini peshonamga niqtadi.

- Gapirasanmi, yo’qmi?

Ayam Olim buvaning tashqisida turgan vaqtlarimizda meni ko’chaga chiqarmaganini, bu yerda ro’zg’or ishi bo’ynimga tushib "uy qizi" bo’lib qolganimni, u yerda ham, bu yerda ham hech kim men bilan gaplashmaganini unutib:

- O’zi shunaqa, indamas, "ichimdagini top" bola chiqdi,- dedi.

Semiz xotin bilagimdan mahkam ushladi.

- Gapirasanmi, yo’qmi? - dedi va o’rnidan qo’zg’aldi.- Hozir ishtonimga qamab qo’yaman!..

Men uning qo’lidan chiqib qochdim. Xotinlar xo’p kulishdi. Bular chiqib ketguncha ko’cha eshigi bo’sag’asida o’tirdim. Bir necha kundan keyin Nursuqdan dadam orttirgan oshnalarining xotinlari ham "sichqon surdi"ga kelishdi. Bular ham mening indamasligimni payqashdi, biri: "Ustaning zap o’g’li bor ekanu, soqov ekan", debdi. Bular ketgandan keyin ayam bu gapni dadamga kuyib-pishib gapirdi.

Kuz kirdi. Dadamning ishi ko’payib ket­di shekilli, bir kuni ertalab: "Shogird top-gunimcha bir-ikki kun qarashmasang bo’lmaydi", deb meni do’konga olib ketdi va damga soldi. Men har kuni dadamga o’xshab saharda borib xuftonda qaytmasam ham, kun yorishganda borib qorong’i tushmasdan qaytar edim. Kuni bo’yi damning arqonini tortaman, qo’yvoraman, tortaman, qo’yvoraman... Men bilan hech kimning ishi yo’q, gapirish kerakmas, damdan har qancha zeriksam ham shunga xursand edim.

Bir kuni popukli gilam do’ppi kiygan, barvasta va sersoqol Dodarxo’ja degan bir qorateginlik o’shanaqa popukli gilam do’ppi, yalang’och badaniga olacha to’n kiygan yalang oyoq o’spirin bolani boshlab keldi. Bu kishi o’n ikki yildan beri Ortiq oqsoqol deganning juvozini haydar, bola uning ukasi, oti Kulala ekan. Kulala Qorategindan besh yasharligidan kelgan, juvozxonada katta bo’lgan, avvallari akasi bilan ko’chama-ko’cha yurib yog’, kunjut holva sotgan, keyin bir temirchida damkash bo’lgan ekan. Akasi: "Kulalaga hunar o’rgating, menga boshqa narsa kerakmas", dedi. Shunday bo’lsa ham dadam unga oylik tayin qildi. Kulala suyinib damni qo’limdan oldi. Lekin bundan xur­sand bo’lganim yo’q: yana uyda bo’laman, ayam yana urishib, ba’zan yig’lamsirab meni gapga solmoqchi bo’ladi. Men endi "indamas" degan ta’nadan qutulish uchun odamdan, hatto ayamdan ham mumkin qadar qochadigan bo’lib qoldim. Bu hol ota-onamni katta tashvishga solib qo’ydi. Ayam ko’p yig’lab bezor qilganidan keyin dadam meni o’sha Ucharmaxsumga eltib o’qitdi. Maxsum menga xo’p dam solganidan keyin tupug’idan yalatdi. Shundan keyin yana ham indamas bo’lib qoldim, bir so’z aytmoqchi bo’lsam, bundan keyin nima deyishimni o’ylab, bor so’zni ham unutar edim.

# ****O’tmishdan ertaklar****

***Abdulla Qahhor***

Mening bolalik yillarim Farg’ona vodiysining Yaypan, Nursuq, Qudash, Buvaydi, Tolliq, Olqor, Yulg’unzor, Oqqo’rg’on degan qishloqlarida o’tgan. O’ttizinchi yillarning o’rtalarida bolaligimni o’ylaganimda chalakam-chatti tush ko’rganday bo’lgan edim: dumli yulduz chiqqan edi; Babar (Bobir bo’lsa kerak) degan yigitni otqorovul miltiq bilan otganda o’lmagan edi, shunda otqorovul odamlarga yuzlanib: "Yopiray, bunaqa battol o’g’rini umrimda ko’rgan emasman, ustidan oshirib o’q uzibmanu kiprik qoqmadi-ya!" degan edi. Zehnimda shunga o’xshagan qalqib yurgan xotiralardan tashqari qalqimasdan toshdek cho’kib yotgan xotiralar ham hisobsiz ekanidan uzoq zamon bexabar ekanman. Bundan meni Anton Pavlovich Chexov domla xabardor qildilar.

Bundan o’ttiz yil burun men u kishining yigirma ikki tomlik to’plamini qo’limdan qo’ymasdan o’qib chiqdim. Shunda alomat bir hodisa yuz berdi: shu bilan muhtaram ustod menga go’yo muborak ko’zoynaklari-ni berdilaru: "Mana buni taqib, o’z xalqingning o’tmishiga nazar sol!" dedilar.

Ustodning muborak ko’zoynaklarini taqib xalqimizning o’tmishiga qaradim. Bir tomonda Anton Pavlovichning temir yo’l gaykalarini burab olgan "yovuz niyatli kishi"si, ikkinchi tomonda otqorovul yur desa yurgan, tur desa, turgan, ustidan oshirib o’q uzganida kiprik qoqmagan "battol o’g’ri"- Babar! Bular zamona daraxtida yetishgan olmaning ikki pallasi edi.

Shunday qilib, bolaligimda zehnimga cho’kib qolgan xotiralar uyg’ondi, yuzaga chiqdi, o’sha vaqtdagi xalq xayoti ko’z oldimga keldi. Mana shuning natijasi bo’lib, o’ttizinchi yillarning o’rtalarida g’am-g’ussaga to’la "O’g’ri", "Tomoshabog"‘, "Be-mor", "Anor", "Millatchilar" vujudga keldi. Bu hikoyalarni keng kitobxonlar ommasi xush qabul qilgan, hanuzgacha qayta-qayta bosilib kelayotgan bo’lsa ham, o’sha vaqtlaridayoq yosh kitobxonning e’tiroziga sabab bo’ldi. Yoshlar hikoyalarda tasvir etilgan voqealarni ortiq darajada mubolag’a deb bilishardi.

Yillar o’tib yangidan-yangi kitobxon avlod yetishgan sayin bu e’tirozlar keskin tus ola bordi: nainki, hokizidan ayrilgan musibatdiyda bir mo’ysafidga hech kim rahm qilmasa, axir amaldorlar ham odamku; nainki, kishi o’z yurtida begona bo’lib, o’z shahrining tomosha bog’iga kirolmasa; nainki, bemor xotinga go’dakning saharlari qiladigan duosidan boshqa davo topilmasa; nainki, sog’-salomat yigit boshqorong’i xotiniga ikkitagina anor olib berolmasa; nainki, ziyoli deb atalgan kishi boyning itidan ham tuban tursa!

Yosh kitobxonlarning ta’nasi xususan so’nggi yillarda dashnomga aylana boshla-di.

1960-yilda o’zbek ayolining o’tmishiga oid "Dahshat" degan bir hikoya yozgan edim. Bu hikoyada sakkizta ayolni Olimbek dodxoning haramiga qamab qo’yganim bir ayolga haqorat bo’lib tushibdi. Imzosiz, adressiz yuborilgan xatda shunday satrlar bor:

"...o’tmishda shundoq bo’lsa, ehtimol, bo’lgandir, lekin o’zbek xotin-qizlari tarixining shunday malomatli sahifalarini hozir, bugungi kunda tiriltirish shartmidi? Siz o’tmishni qalamga olganingizda ba’zan uydirmachilikka berilib ketasiz..."

Mana shunaqa ta’na-dashnomlardan keyin "uydirmachilikka" berilmasdan, o’z ko’zim bilan ko’rganlarimni, kechirganlarimni, o’tmish hayot lavhalaridan esimda qolganlarini qalamga olgim kelib qoldi. Kitobning gazeta va jurnallarda bosilib chiqqan ayrim parchalarini o’qigan bir tanqidchimiz halitdan g’ashlik qilib: "Juda zulmat-ku, kitob o’quvchida juda og’ir taassurot qoldirmasmikan?" deb qoldi. Bu tanqidchi 1930-yilda tug’ilgan, undan keyin tug’ilgan yoshlar, shubhasiz, bu mulohazani keskinroq aytishini ham bilaman. Men kitobni "O’tmishdan lavhalar" deb atamoqchi edim, mayli, shularning ham ko’ngli to’lsin, kitobni "O’tmishdan ertaklar" deb atay qolay.

# ****Buzoqning hikoyasi****

***Anvar Obidjon***

Chindan ham sinchkov bo’lsangiz, menga dunyodagi eng farosatsiz hayvonning nomini aytib bering-chi. Yo’q, Eshak emas. Topolmadingiz. Eng befarosat maxluq, bu – Tuya. Ha-da! Masalan, qo’shnimiz Nortuyani olaylik. Ismim Targ’il ekanligini unga kuniga o’n martalab uqtiraman. U bo’lsa, baribir Qashqa deb chaqiraveradi. Hozir ham yonidan o’tib borayotsam, «Yo’l bo’lsin, Qashqavoy?» – deb yana jig’imga tegdi. Alam qiladigan joyi shundaki, shu topda o’zim o’sha so’tak Qashqani axtarib yuribman. Qo’limga tushsa, uni yanayam qashqaroq qilib qo’yishim turgan gap. Negaki, doim rizqimni qiygani-qiygan. Aslida, Nortuyaning adashtirganicha bor. Qashqa ikkalamiz bir-birimizga juda o’xshab ketamiz. Qorong’i tushgan paytda hatto onalarimiz ham bizni farqlolmay qolishadi. Yaramas Qashqa xuddi mana shundan foydalanib, uxlab yotgan chog’imda onamni emib qochadi. Avvaliga uni bir-ikki marta yaxshilikcha ogohlantirdim. Keyin biqiniga bir kallalab qo’ydim. Bezbet o’shandayam pinagini buzmaydi deng. Jirillamasdan, sen ham mening onamni emaversang-chi, deydi-ya. Zap ahmoqni topibsan-da, dedim unga. Ochig’ini aytsam, uning qiltiriqday bir onasi bor, ertalabdan kechgacha emganingdayam, so’rgan suting chap ichakka yuq bo’lmaydi. Mening onam bo’lsa, gumbazdek to’lishgan, elinlari lorsillab yotibdi. Xullas, bugun ham uzoqroq uxlab qolgan ekanman, uyg’onib qarasam, Qashqa onamni yana emib qochibdi. Xunobim oshib ketdi. Har qanday sabr-toqatniyam chegarasi bo’ladi, etar endi. Uni qaerdan bo’lmasin topib, u biqiniga, bu biqiniga, tag’in u biqiniga, tag’in bu biqini­ga kallalab tashlamasam, novvosman deb yurgan ekanman-da. ...Buzoqning yugurgani somonxonagacha, deysanmi? Gapingda jon bor, oshnavoy. Qani, bir somonxonaga borib ko’ray-chi.

# ****Cho’chqachaning hikoyasi****

***Anvar Obidjon***

Xur... xur... xursandchilik yaxshi narsa-da. Kecha balchiqqa yumalab, rosa o’ynabman deng. Keyin maza qilib axlat titkiladim. Dadam ahvolimni ko’rib, «sendan haqiqiy Cho’chqa chiqadi», deya elkamga bir urib qo’ydi. Siz qanday o’ylashingizni bilmayman-u, men kallamni ishlati-i-b turib, «Agar dunyoda balchiq degan narsa bo’lmasa, yashashning bittayam qizig’i qolmasa kerak», deb yuraman. Afsuski, ba’zilar shuni tushunmaydi. Masalan, qo’shnimiz qora Sovliq esli-hushli hayvon bo’laturib balchiqni hurmat qilmaydi-ya. O’tgan kuni uning o’g’li bilan birgalashib o’ynagani chiqdik. Qarasam, Qo’zichoq tushmagur to’g’ri maysazorga qarab ketyapti. Bilaman, uyoqda ajriqdan boshqa hech vaqo yo’q. – Ho’, lattabosh, buyoqqa yur! – deb qichqirdim unga. – Juda ajoyib joy bor, yumalanib-yumalanib o’ynaymiz. Qani, orqamdan o’rmala-chi.

Uni o’sha huzirijon Sassiqko’lga boshlab bordim. Boriboq, o’zimni balchiqqa otdim. «Ke, menga o’xshab bir yayra», dedim Qo’zichoqqa. U oz-moz ikkilanib turib, sekin balchiqqa tushdi. – Qo’rqma, – deb dalda berdim unga. Keyin tumshug’imni balchiqqa tiqib, uning havasini keltirdim. – Qani-qani, sen ham shunaqa qil-chi. Qo’zichoq tumshug’ini balchiqqa tiqdi-yu, darrov boshini ko’tarib, aftini burishtirganicha loy tuflashga tutindi. – E-e, yutvormaysanmi! – dedim, g’ashim kelib. Qo’zichoq menga yomon ko’z bilan o’qrayib qo’yib, indamasdan uyiga jo’nab qoldi. Shu-shu, mendan andak xafa. Eshitishimga qaraganda, uyiga borganidan so’ng, po’stinchangni rasvo qilibsan, deb onasi rosa ta’zirini beribdi. Buni eshitib, Qo’zichoqqa juda rahmim keldi. Boshqa tomondan, sal jahlim ham chiqdi. Qo’zichoq-ku hali yosh, lekin kap-katta qora Sovliq balchiqning qadriga etmagani qiziq. Xur... xur... xurofot bu. E, menga nima? Kimki yashashni bilmabdi, o’ziga qiyin. Men bo’lsam, bugun ham, ertaga ham balchiqqa yumalayveraman. Ishqilib, toza yurmasam bo’lgani. Shundagina haqiqiy Cho’chqa bo’lib etishaman. ... Ha, yo’l bo’lsin? Oqsoyga deysanmi? Ie, g’o’r bola ekansan-ku! Soyda cho’milib nima huzur topasan? Yur, Sassiqko’lga boramiz. Sen ham menga qo’shilib bir yalala-yalay qilsang-chi.

# ****Qarg’aning hikoyasi****

***Anvar Obidjon***

Qag’-g’! Ishlar chatag’-g’! Qag’-g’! Qag’-g’-g’!!! Hoy, ahvolimni so’rab nima qilasan? O’rgildim sendaqangi mehribondan. Nima, aytganim bilan yarim dardimni tortishib berarmiding? Qag’, qag’-g’! Voy, ablag’-g’! Biqinimni yedi-ku bu ablah Qoramosh! Mabodo, seniki emasmi o’sha yumdalog’ich iblis? Haligi qora Mushukni aytaman-da. Bu befarosatni avvallariyam yomon ko’rardim. Boya o’rikning shoxida qirov yalab o’tirsam, baraka topkur Laychavoy uni zing’illatganicha quvib o’tib qoldi. Ana endi Qoramoshning holini tomosha qil – qo’rquvdan junlari tikkayib, ko’zlari ola-kula bo’pketibdi. Oyog’i yerga tegmaydi. Shu qochishda qochib borib, o’zini bostirmaning ostiga urdi. Bostirmaning chetiga bir uyum xazon to’plab qo’yilgan, ivitib qo’yga berib turishadi-da. Qoramosh bora solib, xuddi o’sha xazonning ichiga kirib ketdi. Daraxtning ustidan ko’rib turmasam ekan! Qarasam, Laychavoy garangsigan taxlitda ivirsib qoldi. Bu ishga shaxsan o’zim aralashmasam bo’lmaydigandek tuyuldi. Borib, yaqinroqqa qo’ndim-u, go’yo hech nimadan xabarsizdek, beparvo so’radim: – Xo’-o’-sh... Bu yerda nimalar bo’lyapti o’zi, Laychavoy? – dedim. – Mushukni quvib yurib, shu joyda yo’qotib qo’ydim, – deb akilladi Laychavoy. – O’sha xumparni tutib dumini yulmasam, it emasman deb qasam ichganidim. – Donolarning gapiga qaraganda, birov bilan o’chakishish umuman yaxshi emas, – deya gerdaydim men. – Ming afsuski, og’zingga qaltisroq so’z olib qo’yibsan. Endi «it» degan tabarruk nomni astoydil himoya qilmog’ingga to’g’ri keladi. Binobarin, shunday ekan, sen pahlavonzoda... Gapni ortiqcha cho’zganim Laychavoyga yoqmadi shekilli, so’zimni shartta bo’lib, «Olimligingni yig’ishtir! Qoramosh qaerga berkinganini ko’rdingmi, yo’qmi?» – deb irilladi. – Ko’rishga-ku ko’rmadim-a, – dedim, hanuz satanglanishni qo’ymay. –Lekin, farosatni ishga soladigan bo’lsak, kalavaning uchini topmoq mumkindir. Ya’ni, Qoramosh kalamush emaski, kavakka kirib ketsa. Agarda aqlim pand bermasa, u xazonning ichiga berkingan bo’lmog’i ehtimoldan xoli emas. Hali gapimni tugatganim yo’q ediki, Qoramosh xazonning orasidan o’qdek sapchib chiqib, ustimga otildi. Laychavoy ham, men ham o’zimizni o’nglashga ulgurmay qoldik. Battol mushuk: «Mana senga, chaqimchi!» – dedi-yu, biqinimga bir tirnoq urib o’tib ketdi. Yulingan patlarimni to’zitib, zo’r-bazo’r havoga ko’tarildim. Laychavoy uni yana quvishga tushdi. Voy, biqinginam-ey! O’rikning shoxida jimgina o’tiraversam bo’lmasmidi? Nima qilardim birovlarning ishiga aralashib? Boshqalarga o’zimni aqlli qilib ko’rsatgim keldimi deyman-da. Eh, pishmagan kalla! ...Chaqimchilik yomon narsa deysanmi? Aql o’rgatmoqchimisan, uka? Bor, yo’lingdan qolma. Farosat bilan aytganda, shaxsan menga dars berishga hali yoshlik qilasan. Qag’-g’!!!

**Kuchukning hikoyasi**

***Anvar Obidjon***

O’rtog’ing yaramasroq bo’lsa, orani ochiq qilib qo’yish oson – payt poylab turib, unga itqitilgan suyakni olib qochsang bas, sen bilan bir umrga salom-alikni yig’ishtirib qo’yaqoladi. Lekin, o’z tug’ishgan opang bo’lmag’ur chiqsa, vov-vov, bundan qutulishning iloji yo’q ekan. Dardi bedavo-da shu opam. Menga sira kun bermaydi. Sal-pal esimda bor, jishlik chog’imizda ham ayamni avval u emardi. Aslida, yonma-yon emsak tuzuk ish bo’lardi-yu, ammo bunga ko’nmasdi u yaramas. Ko’pincha ochligimcha uxlab qolardim. Mana, zanjirga bog’lansak bog’langudek bo’pqoldik. Biz tengilar allaqachon alohida ityaloq qilishib, odamlarning uyini poylashyapti. Ularga qarab, havasing keladi. Opamning bo’lsa, hali-veri esi kiradiganga o’xshamaydi. Voy uning ochko’zligi! Voy uning jirttakiligi! Gapini qarang, «qiz bolaman, shuning uchun idishni men tozalashim kerak», deydi. O’zingiz ham tushunib turgandirsiz, idishni tozalash, bu – ityaloqdagi yuvindini pok-pokiza yalab qo’yish degani. Dasturxon qoqilishi bilanoq, qolgan-qutgan nonlargayam birinchi bo’lib u xonim chang soladilar. «Hey, uyatsiz, endi buyog’ini menga qo’yib ber-da», desam, «o’g’il bolasan-ku, sen suyakniyam g’ajiyverasan», deb surbetlarcha kavshanishga tushadi. Hech bo’lmasa, ulgurjiroq suyak tegib tursa ham mayliydi. Qayoqda deysiz, hozirgi qassoblar nihoyatda noinsof bo’lib ketishgan, bir kilo go’shtga bor-yo’g’i yarim kilo suyak qo’shishadi. Uf-f, juda hayron bo’pqoldim. Yo uydan shartta bosh olib ketvorsammikin? Bunaqa opa bilan, masalan, siz bir kun ham yasholmagan bo’lardingiz... Mana, azbaroyi qornim ochganidan, barmog’imni so’ri-i-b o’tiribman. Opam bo’lsa, «chilip-chilip, chilip-chilip»latib idish tozalayapti. Bir narsa deyay desam, yana qiz bolaligini pesh qiladi. He, beting charmdan bo’lmay ketgur! ...Ishqilib, sen ukangni xafa qilmayapsanmi, qizaloq? Yo odamlarning bolalari ham bizga o’xshaganroqmi?

# ****Baxt kaliti****

***Ozod Sharafiddinov tarjimasi***

Bir savdogar o’g’lini eng katta donishmandning huzuriga baxtning kaliti - sirini bilib kelish uchun jo’natipti. Yigit sahroda qirq kun yo’l yuripti va nihoyat, ulkan tog’ning tepasida haddan ziyod muhtasham bir qasrni ko’ripti. U qidirgan Donishmand shu qasrda yashar ekan.

Kutganiga zid o’laroq qasr avliyo odamning xilvat go’shasiga o’xshamasdi. Uning ichi odamga to’la edi: savdogarlar mollarini maqtab har tomon yugurishar, burchak-burchaklarda odamlar to’p-to’p bo’lib gurunglashar, sozandalarning kichik bir dastasi qandaydir nafis kuyni ijro etar, zalning o’rtasida esa kattakon stol, uning ustiga dasturxon tuzalgan, dasturxon esa bu yurtning eng noyob va tansiq taomlari, bag’oyat xushta’m noz-ne’matlariga to’la edi.

Donishmand shoshmasdan mehmonlar bilan birma-bir ko’rishib chiqdi. Yigit navbati kelishini ikki soatcha kutib qoldi.

Nihoyat, Donishmand yigitning nima maqsadda kelganini bildi, lekin hozir unga baxtning kaliti - siri nimada ekanini tushuntirib berishga vaqti yo’q ekanini aytdi. Donishmand yigitga chiqib qasrni tomosha qilishni va ikki soatlardan keyin bu yerga - zalga qaytib kelishni buyurdi.

«Sendan yana bir iltimosim bor, - dedi u yigitga ichiga ikki tomchi yog’ solingan choy qoshig’ini uzatib. - Bu qoshiqni o’zing bilan olib yur, faqat ehtiyot bo’l, ichidagi yog’i to’kilib ketmasin».

Yigit qoshiqdan ko’zini uzmagan holda qasrni aylandi, uning zinalaridan tepaga ko’tarildi, pastga tushdi va, nihoyat, ikki soat o’tgach, Donishmandning ro’parasida yana namoyon bo’ldi.

«Xo’sh, qalay, - deb so’z qotdi Donishmand. - Koshonadagi fors gilamfari senga manzur bo’ldimi? Benihoya mirishkor bog’bonlar o’n yiidan beri ko’zining oq-u qorasidek avaylab parvarish qilayotgan bog’dagi gullar va daraxtlar yoqdi-mi? Kutubxonadagi qadimiy kitoblar va nodir qo’lyozmalar-chi?»

Xijolatdan qizarib ketgan yigit bularning hech qaysisini ko’rmaganini tan oldi, negaki, uning butun diqqat-e’tibori Donishmand unga ishonib topshirgan ikki tomchi yog’da bo’lgan ekan.

«Bor, orqangga qayt, mening uyimdagi hamma mo’jizalarni ko’rib kel, - depti Donishmand. - Odam qayer-da va qanday yashashini bilmay turib, unga ishonib bo’lmaydi».

Qo’lida qoshiqcha bilan yigit yana zallar va yo’laklar bo’ylab aylana boshlapti. Bu gal u o’zini ancha erkin his qilib-di va xonalarni bezab turgan hamma noyob va g’aroyib narsalarni ko’ripti. U bog’lami va qasr tevaragidagi tog’larni tomosha qilibdi, gullar jozibasidan va mohirlik bilan joylashtirilgan haykallar-u rasmlardan bahra olipti. Donish-mandning huzuriga qaytib kelib, ko’rgan narsalarining ham-masini birma-bir sanab beribdi.

«Men senga qoshiqchada olib borib, to’kmay qaytarib olib kel, deb bergan yog’ qani?» - deb so’rabdi Donishmand.

Shu choq yigit qarasa-ki, yog’ to’kilib ketgan ekan.

«Senga berishim mumkin bo’lgan birdan-bir maslahatim ham shu, - depti donolar donosi. - Baxtning kaliti - siri ana shunda: bu dunyoni bezab turgan, unga joziba, ajiblik ato etib turgan nimaiki bo’lsa, hammasini ko’ra bilmoq kerak va ayni choqda o’sha choy qoshiqdagi ikki tomchi yog’ni ham zinhor-bazinhor unutmaslik zarur».

# ****Eng muhimi, non!...****

***O’rxon Kamol***

***Hikoyat Mahmudova tarjimasi***

Vaqt allamahal bo’lib qolgandi. Shift takkinasidagi birdan-bir lampochka xonani g’ira-shira yoritardi. Oytan haftalik gazetaga berilgan reklamalarga tikilgan ko’yi chorpoyada yotardi. U bosma satrlarga qanchalik tikilmasin, bari bir hech narsani ko’rmas, holbuki, xuddi shu sahifada nomining o’ziyoq qizlarning yuragini orziqtirib yuboradigan ashyolar reklama qilingan edi. Bunda ip va jundan to’qilgan, odmi satindan tikilgan, rasmli hamda rasmsiz narxi o’n beshdan yetmish liragacha bo’lgan jimjimador qo’lqoplar; yetmish beshdan uch yuz liragacha bo’lgan kumush hamda oltin suvi yuritilgan upadonlar; bilaguzugu taroqlar; taqinchog’u munchoqlar; kechki tufli-yu botinkalar; sumka-yu kechki ko’ylaklar; chepchigu, orlonu jun hamda neylondan to’qilgan sviterlar, koftalar; yuzga ishlatiladigan grimu kiprik uchun tushlar; Idish-tovoq, guldonu qanddonlar, keramika xullas, hamma-hammasidan bor.

Oytan ilovani qo’lida ushlab tursa ham unda nimalar yozilganini ko’rmasdi. Shunday qilib, boshqa iloji yo’q: maktabni tashlab ishga kirishi kerak. Hademay pivoxonadan otasi mast-alast keladida, odatdagi diydiyosini boshlaydi: «Jonga tegdilaring, badbaxtlar! Hammasi ostin-ustun bo’lib ketdi! Axir, necha bor senlarga aytdim: ish yo’q, senlar bo’lsa tushunishniyam istamaysanlar! Meni tiriklay go’rga tiqmoqchimisanlar? O’lib-netib qolsam bormi, darrov ishga yugurgilab qolardilaring. Senga aytyapman, hoy xotin, ishga kir. Qizimizam ishlasin.

Demak, maktab bilan xayrlashishga uning navbati kelganga o’xshaydi. Uning ko’pgina tengdoshlari birinchi sinfga yig’ilganlarida qanchalik sho’x-shodon va beg’am-betashvish edilar-a! ish deya maktab bilan xayr-ma’zur qilishga majbur bo’lgandilar.

Hamma orzulari chippakka chiqdi. Endi unga na maktab, na meditsina instituti, na vrachlik diplomi nasib qiladi. Kelajagi noma’lum hayot boshlanadi. Cho’ntakda hemirisiz, ayanchli, yarim och holdagi tirikchilik. Gavjum ko’chalar hamda xiyobonlar bo’ylab daydib yurish. Shundoqqina yonginangdan g’izillab o’tayotgan avtomashinalar oqimiga qarash. Bularning hammasi sen uchun emasligini bilasan ham. Orzularingning sarobligini, hech vaqoga haqqing yo’qligini tushunasan. Och qolmaslik uchun dugonalaringga o’xshab maktabni tashlab, trikotaj fabrikasi yoki boshqa biron joyga ishga kirishga majbursan. Onasi necha marta ko’z yoshi to’kkancha: «Otangga quloq solma, qizalog’im, maktabni tashlama, xohish va iqtidoring bor ekan, o’qiyver. Bugun biz bormiz, ertaga xudo podsho!» deb uning qulog’iga quyardi.

Qiz jahl bilan reklama varag’ini itqitib yubordi.

Xudoning bergan kuni dadasi onasini qistovga olib qayerga bo’lmasin kirchimi, yo pol yuvadigan bo’libmi ishga joylashib olishini talab qilardi. Qiz sho’rlik behisob janjalu g’idibidilarni eshitaverib necha-necha kechalarni qon yig’lab o’tkazgandi. «Hoy xotin, otang prokurorligi vaqtida surgan davru davronlaring tugadi endi, deb gap boshlardi dadasi ko’pincha, - sen aytgan tollar allaqachon kesilib ketgan. Xomtama bo’lma.

Ha, mana shunaqa.» «Hoy, dadasi, hech bo’lmasa qo’shnilardan nomus qilsangizchi. Shundog’am bizlarni butun olamga abtar-daftar qilib yubordingiz!» «Abtar-daftarlaringga tupurdim!» «Men esam tupurmayman! Qizimiz katta bo’lyapti, axir, hech bo’lmasa o’z pushtikamaringizdan bo’lgan qizchangizning kelajagi haqida o’ylasangiz bo’lardi!» «Men to’g’rimda kim bosh qotirgandi, xo’sh? Mening kelajagim haqida kim qayg’urganiydi? Bo’ynimga to’rva xalta osib ko’chaga haydaganlarida o’n besh yoshga ham kirmagandim. Menga oson tutasan, shekilli? Yo men odammasmidim? O’qishni xohlamaganmidim? O’qib, kasb-hunarli bo’lib olgan og’aynilarimni ko’rsam, ich-etimni mushuk tirnaydi! Menga birontasining rahmi keldimi yo nochor vaqtimda yordam berdimi?» «Unda uylanib bola-chaqa orttirishning nima hojati bor edi?» «G’unajin ko’zini suzmasa, buqa arqonni uzmaydi. Uzingku kitob ichiga o’ldim-kuydim deb, ishqiy maktublar solib bergan. YO yolg’onmi?» «Bas qiling!» «Nega bas qilarkanman? YO tag’in qo’shnilaringdan cho’chiyapsanmi?» «Qizimiz hali uxlagani yo’q, eshitib qoladi! Nomus qilsangiz-chi!» «Eshitsa eshitaversin! Bu uylanish menga qaysi huzur-halovat uchun kerak edi? Tag’in, kelib-kelib, manman degan prokurorning qiziga uylanishni menga kim qo’yuvdi! Menga oddiy xizmatchi qiz ham bo’laverardi! Bir birimizga yordam berardik, uyalib ham o’tirmasdik, ta’na-malomatlarga ham o’rin qolmasdi!» «Haqiqatanam yaxshi bo’lardi. O’tgan ishga salovat, endi obidiyda qilishning hojati yo’q!» «Nimasi kech ekan, haliyam tuzatish mumkin. Qizingning o’qimishli bo’lishini istasang, pol yuvishgami, kir yuvuvchilikkami, oshpazlikkami yoki xohlagan joyingga borib ishla! Meni unut! Qizing haqida o’yla!» Xudoning bergan kuni shu ahvol.

Oytan ko’rpaga o’ralib yum-yum yig’lagancha, bu janjallarni eshitib yotardi. Ko’chada qor yog’ar, bo’ron quturar, shamol oynalarni taraqlatardi. Keyin bahor boshlanardi. Uyda esa har kech dahanaki jang davom etardi. Onaning bo’zargan yuzi jiddiy tus olgan, xuddi isitmalayotganday yiltillagan ko’zlari ostida teran qora ko’lagalar paydo bo’lgandi. Bod va yurak xastaligidan zaiflashib qolgan ayol birovlarnikida pol yuvuvchi, kir yuvuvchi, oshpaz yoki tikuvchi bo’lib qanday ishlay olsin?

Eshik taqilladi. Oytan o’rnidan sakrab turib, eshikni ochishga shoshildi. Ostonada jahldor, xom semiz, qip-qizil yuzlari shishgan otasi turardi. U hatto qiziga qiyo ham boqmay uyga kirib keldi. U o’zining butun turq-tarovati bilan shu tarzda gapirayotganday bo’lardi: «Nahot, unga, pensionerga, pivoxonada o’tirish huquqi man etilgan bo’lsa? Uydagilari ro’zg’orni tebratib turganda bormi!»

- Bundan buyon ishlar pachava, deb necha bor aytdim, deya u odatdagi diydiyosini boshlardi.

- Nafaqa yuq ham bo’lmaydi. Eh, qani endi hamma oila a’zolaringni, o’g’il-qizlaringni yig’ib tergab ishga jo’natsang! Uyga ham darhol qutbaraka kirardi. Ha, eng muhimi, non!

U allaqachon dastlabki sariq rangini yo’qotgan, yirtiq-yamoq, loybalchiqqa belangan botinkasini yechdida, og’ir qadam tashlagancha zinadan ko’tarila boshladi.

- Avval taom, so’ngra kalom! Bilim olish, hunar egallashning o’zi bo’lmaydi. Bir tovuqqa ham suv, ham don kerak. A, labbay? Ha, avvalo non, undan keyin har xil maktablar. Hamma bilan murosa qiladigan, har qanday gapga ha, barakalla, deb turgan davrlarim o’tib ketdi. Endi ikki qo’limni burnimga tiqib o’ltiravera-man. Yo rabbim! Pichoq borib suyakka taqaldi-ku. Ortiq bu tarzda yashashga qodir emasman. O’lganimdan keyin qizim vrach bo’lganidan menga nima foyda? O’ziga o’xshash vrach yoki aptekachiga tegadi-ketadi-da?! Uh! Darmonim qolmadi-ya!

U hozirgina qizi yotgan chorpoyaga cho’zildi. Oytan bir paytlar, kichkintoyligida qiladigan odati bo’yicha uning yoniga kelib o’tirdi. U qo’lini otasining yelkasiga qo’ydida, muloyimgina suykaldi. Birdan otaning ko’ngli yumshab, qizning quyuq qo’ng’ir sochlaridan siladi. Uyga qaytayotib yangi janjal chiqarish uchun butun dunyo-ni, shu jumladan, xotini, oilasi va albatta, xotinining otasi prokurorni ham astar-paxtasini ag’darish niyatida diliga tugib quygan barcha dag’al so’zlariyu haqoratlari ham esdan chiqdi.

- Dadajon, men maktabdan ketmoqchiman.

U xuddi shapaloq yeganday birdan boshini silkitdi.

- Nega endi ketarkansan?

- Ishga kiryapman.

- Qayerga?

- Trikotaj fabrikasiga. U yerda dugonalarim ish-lashadi. Aytishlaricha, avvaliga maosh ozroq bo’larkan, keyinchalik, ish o’rganib, tajribam ortgach esa. Bilasizmi, ular bilan birga ishlashimni eshitib, shunaqayam suyunib ketishdiki! Ertaga ertalabdan boradigan bo’ldim.

Ikki gapning birida, ona-bola ishlashgandagina uyda farovonlik bo’lishi mumkin, deb ta’kidlaydigan ana shu johil odamning qalbida nimadir titrab ketdi. U o’kinch, hatto afsuslanish hissini tuydi. Tomog’iga bir narsa tiqilganday nafasi qisilib, ko’zida yosh aylandi,

- Xotin! Hoy xotinjon!-bo’g’iq ovozla chaqirdi u. Ko’pikli qo’lini kir peshbandiga artgancha, baland bo’yli, ozg’in, rangpar ayol unga yaqinlashdi.

- Gapiring, qulogim sizda.

U: «Bilasanmi, qizimiz ishga kirmoqchiymish?»-demoqchi bo’ldi-yu, lekin indamadi, agar hozir og’iz ochib bir narsa deydigan bo’lsa, yig’lab yuborishi aniq edi. Er-xotin bir-birlariga sassiz tikilib qolishdi. Oytan hamon, avvalgidek, otasining yonida o’tirgancha uning barmoqlarini o’ynardi. U xayrlashishi lozim bo’lgan maktabi haqida, ayniqsa, eng sevimli ximiya darsi haqida o’ylardi. Ximiya, biologiya, matematika. Ertangi kunga ancha dars berilganiydi. Agar hozir o’tirib dars tayyorlay boshlasa, yarim kechada tugatishi ham amrimahol. Ximiya o’qituvchisi uning maktabga kelmaganini eshitib rosa ajablansa kerak o’ziyam. Matematika muallimichi?! Oytan maktabga kelmabdi? Yo’g’-e, issig’i qirq darajaga ko’tarilib turganda ham darslarni qoldirmaydigan o’sha Oytan-a? Bo’lmagan gap! Kasal bo’lib qolganida ham qancha qistashmasin, u biror martayam maktabdan uyiga ketmasdi! Yopiray, shu qiz maktabga kelmadimi, deb rosayam hayron qolishsa kerak. Uqituvchilar doim u bilan faxrlanishardi! Axir, biologiya o’qituvchisi uni o’qishni davom ettirib, albatta, doktor bo’lishga ko’ndirmaganmidi. Sevimli muallimi hamda yarim xaroba kulbada umrining oxirgi damlarini kechirayotgan yetmish yoshli qo’shnisi Hadiya xola unga katta umid bog’lashgandi. Agar qo’shnilar holidan xabar olib, o’tinu ko’mir, kiyim-boshidan tortib ovqatigacha galma-galdan tashib turishmasa bechora kampirning sho’riga sho’rva to’kilardi. Oytan ham tez-tez undan xabar olib turardi. Yugurib kelib: «Hadiya buvijon!»-deb chaqirardi. «Ha, chirog’im»: «Doktor bo’lganimdan keyin, sizni albatta kasalxonamga olib borib oyog’ingizni tuzataman». «Iloyim aytganing kelsin, qizalog’im!» «Yap-yangi oppoq kofta, yangi tufli olib beraman». «Usha vaqtga borib meni esingdan chiqarib yuborasan, bo’talog’im». «Hecham esimdan chiqarmayman, Hadiya buvi, xudo haqqi rost, gapiryapman!» «Esingdan chiqarsang-chi?» «Agar esimdan chiqarsam ko’r bo’lay buvijon!» «Unday demagin, bo’talog’im! Dushmanlarimizning ko’zlari ko’r bo’lsin. U vaqtda esingdan chiqarsang ham, meni hozirgi kunda eslab turganingning o’zi kifoya».

Tashqarida yana havo aynigan: shamol aralash ho’l qor yog’yapti, hammayoqda loygarchilik. Oytan birdan bugun Hadiya buvinikiga bormaganligini eslab qoldi.

Chorpoyadan sakrab turib, oshxonaga chopib kirdida, yasmiq yovg’onidan tovoqqa solib, bir bo’lak non, ozroq tuz, katta bosh piyoz olvoldi. Endi unga otasi bilan onasining nima haqda gapirayotganlari bari bir edi. U shitob bilan uydan chiqdida, xuddi shamol bilan quvlashmachoq o’ynaganday, o’qday uchib Hadiya buvining kulbasiga otilib kirdi. Kampirsho nimdoshgina quroq ko’rpaga oyog’ini o’ragancha, ikki bukilib olovda isinib o’tirardi. Aftidan, qo’shnilardan kimdir yaqinginada ko’mir olib kelib manqalni yoqib bergan shekilli. Keksa ayolning fikrlari uzoq o’tmishda aylanib yurardi.

U bundan ellik yil avval Istambuldagi xuddi bugungiday sovuq, bo’ronli tunni eslagandi. Zeyrekning chekka mahalla-ko’ylaridan biridagi peshtoqi o’ymakor ulkak yog’och uyni xotirladi. O’shanda u g’unchadakkina edi, ertalabdan kechgacha tinim bilmay pillapoyadan yuqoridan pastga yugurgani-yugurgan edi, ertalab esa tong yorishar-yorishmas na qor, na sovuqni pisand qilmay buloqdan suv olib kelgani borardi.

- Hadiya buvi, bu yoqqa qarang, men keldim! Oytanning ovozini eshitib, keksa ayol xayol daryosidan sho’ng’ib chiqqanday bo’ldi.

- Xush kelibsan, bo’talog’im!

- Nima haqda o’ylanib qoldingiz?

- Uzim ham bilmayman, avvalgi hayotim haqida eslayotgandim.

- Yasmiq yovg’on, non va topingchi, yana nima olib kelganimni.

- Piyozdirda?

- Ha, topdingiz!

- Rahmat, senga, qizalog’im. Bu dunyo-yu u dunyo Ollo taolo seni yorlaqasin.

Oytan engashib ovqatni kampirga yaqinroq surdi, keyin non bilan piyozni ham qo’ydi. Hadiya buvi qizning qo’ng’ir sochli boshini mehr bilan quchoqlab, yonoqlaridan o’pdi.

- Oytan, qizalog’im, qanday qarorga kelganimni bilasanmi? Sen doktor bo’lmaguningcha o’lmaslikka ahd qildim. Qutaman. Doktor bo’lishingga yana necha yil bor.

- Sakkiz.

Hadiya buvi barmog’ini bukib sanay boshladi, bu vaqtga kelib u yetmish sakkizga kirarkan! O’sha kunlarga yeta olarmikan? Tag’in sakkiz yil yashay olarmikan? Ha, mayli, bu haqda o’ylamaslik kerak. Qizni xafa qilib, umidlarini puchga chiqarishning nima hojati bor.

-Sening kasalxonangni supurib-sidirib tozalayman, bemorlarga qarab turaman, sen bo’lsang, oyog’imni davolaysan, keyin qand kasalimni, oshqozonimni.

Oytan ko’z yoshlarini zo’rg’a tiygancha, odatdagidek:

- Albatta, albatta!-deb javob qildi.

Keyin u kulbadan otilib chiqdida, qor hamda xalqoblarni bosib uyiga chopib ketdi.

**«Uchko’zli» soqchi**

***Gulmira Komilova***

U o’zini qancha eslasa, atrofdagi olamni uch hil rangda ko’rar edi: charaqlagan qizil, tez-tez miltillab turgan sariq va himmatli yashil. Ko’pincha o’zi bilan o’zi gaplashib, qaysi rang uning ko’ngliga ko’proq yaqinligi haqida aniq bir qarorga kela olmas edi. Bu haqda u hech kim bilan gaplashmagan ham. Har doim - jazirama quyoshli kunda ham, ayozli tunda ham chorrahada yolg’iz o’zi turib, ko’z oldidan u yoq-bu yoqqa beto’xtov qator-qator bo’lib o’tayotgan mashinalarni kuzatib turardi. Avtomobillardan biri faralari bilan ko’zni qamashtirsa, boshqalari o’zidan keyin tizillab otiladigan qora tutundan iz qoldirardi. Daraxt shoxlari osmonga intilar, u esa pastdagi novdasigacha ham yetmasdi. Erta tongdan kechqurungacha shaharning cho’ziq va g’amgin, osmon ko’zyoshlari - yomg’irdan so’ng esa minnatdorli va quvnoq shovqini eshitilardi. Ba’zida uning nigohi uchburchak shaklda uchib ketayotgan qushlarni payqar, ular cheksiz moviy osmon okeaniga chirillab imlardilar. Yo’lakda vaqtichog’lik qilib sakrab-sakrab yurgan, yuzlari kir bo’lib ketgan bolalar ba’zida uni ovuntirardi. - Nega atrofimdagi xech kimning men bilan ishi yo’q. Nahotki, ularga mening biror nafim yo’q bo’lsa? Men hech kimga kerak emasmanmi? - deya achchiq ko’zyosh to’kib qayg’urardi svetofor. Uning ko’z yoshlarini hech kim ko’rmas va sezmasdi. Yolg’iz qalbigina siqilardi. Shunday kunlarning birida, kuzgi xazonrezgilik davrining erta tongida uni mashinaning baland ovozdagi signallari uyg’otdi. U hech narsani ko’rmayotganini, ko’r bo’lib qolganini tushunib, battarroq cho’chib ketdi. - Vuy Xudo! Nahotki men ko’r bo’lib qoldim? Birozdan so’ng jiddiy hushtakning ovozi eshitildi. Bu militsioner-to’g’rilovchi edi. Svetofor inson qo’lining issiqligini sezdi. Bu usta svetoforning shikastlangan joylarini mohirlik bilan tuzatishga tushdi. Har yondan turli ovozlar eshitilardi: - Oyi, svetofor buzildimi? Uni tuzata olishadimi? -yo’ldan o’tayotganda o’g’il oyisidan so’rardi. - Yana buzildimi, endi tirbandda dikkayib turishga to’g’ri keladi! - qattiq g’azablanib baqirardi bir haydovchi. Svetoforning bunday kutilmagan g’amxo’rlikdan boshi osmonga yetdi. U endi haqorat eshitishga ham tayyor edi. Tez orada u ko’ra boshladi va azoblardan xalos bo’ldi. U zo’r entikish bilan hammaga kerakligini, aslo ortiqcha emasligini angladi.

# ****Beshiktervatarning hikoyasi****

***Anvar Obidjon***

Mana shu uvatning hammasi ilgarilari Beshiktervatarlarga qarashli edi. Bir kuni ochko’z Chigirtkalar yoprilib kelishdi-yu, biz ov qiladigan joylarni egallab olishdi. Tirikchiligimiz qiyinlashib ketdi. Avvallari emishni har qadamda uchratish mumkin edi. Endi kun bo’yi kuyib-pishib o’lja qidirasan-u, topganing oshqozonga jaz bo’lmaydi. Sakrog’ich Chigirtkalar deyarli hamma narsani zahri-mahriga yutib bo’lishdi. Bu ko’rgiliklar kamlik qilganidek, o’sha chirilloq maxluqlarning do’qchiligini aytmaysizmi. Kecha ov qilib yursam, ulardan ikkitasi qarshimdan chiqib qoldi: bittasi vajavang semiz, boshqasi chakachak oriq. Semizi menga ko’z qirida qarab qo’yib, sherigidan so’radi: – Anavi so’ljayib turgan narsa nima? – Dunyoda qalang’i-qasang’ilardan ko’pi yo’q, – dedi orig’i. – Bu yashshamaguram birorta o’rmalovchidir-da. Semizi: «So’rab ko’r-chi, nimaga so’ppayib turibdiykin?» – deya dimog’dorlanib suzilgan edi, orig’i menga ko’zini o’ynatib: «Ho’, og’zi bor! Nega biz tomonlarda ivirsib yuribsan?» – deb shang’illadi. Bu gaplar menga judayam alam qildi. O’zing tug’ilib o’sgan joyda bo’yin qisib yurishga majbur bo’lsang-u, buning ustiga, kelgindilar seni goh mazaxlashsa, goh «qayoqdan kepqolding» deb do’q urishsa, yurak-yuraging to’kilib ketmaydimi? Ho’ngrab yig’laganimcha, uyga kirib keldim. Xuni-biyronligimning sababini eshitib, buvim menga taskin bera boshladi: – Xafa bo’lma, do’mboqcham, tirikchiligimiz bir nav o’tib turibdi-ku, shunisigayam shukur qilaylik. – Yo’q, buvijon, chidash qiyin, – dedim men. – Tunov kuni bittasi yo’limni to’sib, «Bizga o’xshab chirillashni qachon o’rganasan?» deb dag’dag’a qiluvdi, endi boshqalari meni «qalang’i-qasang’i»ga chiqarishdi... Buvim birpas xomush turib qoldi. Keyin chuqur uf tortib, mungli tovushda dedi: – Chirilloq ochofatlarning urug’i ko’p, do’mboqcham. Ular bilan ortiqcha o’chakishma. Zo’ravonlargayam bir balolik kun bordir. O’shanday kun qachon kelarkin, bilmadim. Balki, qish qattiqroq kechib, Chigirtkalarning tuxumi yoppa muzlab qolar. Qo’shnimiz buvimga shunaqa deyotganday bo’luvdi. ...Buncha esnaysan, bolakay, uyqi bosyaptimi deyman? Bunaqada qulog’ingga gap kirarmidi? Mayli, keyinroq dardlasharmiz. Hozir men tebranib turib, baxtiyorlik haqida alla aytaman, sen bir to’yib uxlab olgin bo’lmasa.

# ****Egar bozori****

***(Hazil)***

***Said Ahmad***

Butun respublikadagi jamiki magazinlarni aylanib chiqsangiz, prilavkada chang bosib yotgan egar, arqon, arava mixini ko’rasiz. Bu mollar o’n-o’n besh yillardan beri sotilmay yotadi. Ammo shaharning qoq o’rtasidagi xo’jalik mollari do’konida bu mollarning urug’i ham topilmaydi. Har haftada bazaga shu do’kondan zayavka keladi.

«...Bizga ellikta egar, ikki yuz kilo arava mixi, ikki ming metr jun arqon yuboring».

Shu do’konning shikoyat daftarini o’qisangiz, yana shu gap:

«Do’kon mudiri kelgan arqonlarni, egar va arava mixlarni o’z oshna-og’aynilariga sotyapti...»

Boshqa do’konlarda yildan-yilga surilib yotgan arqonu egarlarni shu do’konga yubora boshlashdi. Baribir yetishmaydi. Zayavka ustiga zayavka. Yaqin olti oy ichida respublikamizning hamma do’konlaridan egarlar qaytarib olib kelindi. Shu do’konga yuborildi.

Oradan sal kun o’tmay, yana zayavka. Egar, arqon, arava mixi...

Endi fabrikaga zakaz bera boshlashdi. Fabrika egar chiqarib ulgurolmay qoldi. Pesh chiqqani pesh shu do’konga jo’natilib turdi. Shahar savdo bo’limining boshlig’i har kuni ertalab mashinada shu do’kon oldidan o’tayotganda navbat kutib turgan kishilarni ko’radi. Kechqurun qaytishda egar ko’targan, arqon qo’ltiqlagan kishilarni uchratadi.

Bugun savdo bo’limining xodimlari bu do’konda egar, arava mixiga bunchalik talab kattaligining sirini bilish uchun to’rt-besh kishi bo’lib do’konga borishmoqchi bo’lishdi.

Shunday qilishdi.

Olti kishi do’konga borishdi.

Do’konda odam ko’p. Yaqin borib bo’lmaydi. Do’konning orqa tarafidan kirishdi. Tashqarida to’polon bo’lib ketdi.

- Navbatsiz kirganlar chiqarib yuborilsin!

- Orqa tarafdan kirganlar chiqib ketsin!

Savdo bo’limi xodimlari qaytib chiqishga majbur bo’lishdi. Tushlik bo’lguncha ko’chada kutib turishdi. Hay, tushlik ham bo’ldi. Do’kon mudiri ularni ichkariga boshlab kirdi.

Bir mahal kirishsa, egaru arqon sotadigan bo’limda bir qiz ishlayapti. Husn demagan oyning o’zi. Kulganda, hammayoq, devorlar ham qo’shilib kulayotganga o’xshaydi. Gapirsa, tanbur bilan g’ijjakni baravar chalayotgandek. Nafas olishi marvarid shodasining shildirashiga o’xshaydi. Savdo bo’limining rahbarlari angraygancha qolishdi.

Do’kon mudiri murojaat qildi:

- Xizmat? Reviziya qilmoqchisizlarmi?

- Yo’q, yo’q, - dedi savdo bo’limining mudiri. - O’zimiz shunday. Bir-ikki egar bilan besh-olti metrdan arqon kerak edi.

Xullasi, shahar savdo bo’limidan kelgan kazo-kazolar do’konni tekshirish o’rniga, hammasi bittadan egar, o’n metrdan arqon ko’tarib chiqib ketishdi.

Ular chiqib ketishayotganda: «Arava mixi uchun ertaga yana kelamiz, tamom qilib qo’ymang», deb tayinlashdi.

Bu chiroyli sotuvchi jonon qiz qurmagur shahardagi hamma bo’ydoqlarni mixlab, arqonlab, egarlab tashladi.

Xotima

Savdo bo’limi mana shu voqeadan keyin shunday xulosaga keldi:

1926 yildan beri baza omborining bir chetida chang bosib yotgan ikkita omoch bor edi. Bu omochlar qirq yildan beri balansdan balansga o’tib, hujjatlarni xira qilib kelardi. Savdo bo’limi boshliqlari o’sha omochlarni ham shu do’konga yuborishga ahd qilishdi. Shunday ham bo’ldi.

Har ikkala omoch yarim soatda sotilib ketdi. Ertasiga zudlik bilan yana ellikta omoch yuboringlar, degan zayavka keldi.

# ****Ot bilan suhbat****

***Said Ahmad***

Urgutda adir tepasidagi Navro’z bayrami o’tkaziladigan yalanglikka chiqadigan tik so’qmoq yonboshida bir qabr bor. Andak to’xtab, unga e’tibor bering. Bu jangchi, qahramon otning qabri. U frontda yaralangan egasini olib ketayotgan sanitar vagoni orqasidan yugurib, poezd tezlab ketganda yetolmay, yo’lda qolib ketgan. Necha oylab tog’-toshlardan, daryolardan o’tib, cho’llarda sargardon bo’lib, oxiri Urgutni topib kelgan. Bu vafodor ot egasini ko’rish ilinjida oylab Samarqand vokzalidagi poezdlarni boshdan-oyoq aylanib chiqadi. O’ziga tanish sanitar vagonni topolmay, kelgusi poezdni kutadi. Ur-gut bilan Samarqand oralig’ida qatnayverib, tuyoqlari yemirilib, yurishga imkon bermay qo’yadi. U oxiri qadrdon chavandozga ilhaq bo’lib jon beradi.

1960 yilda konchilar to’g’risida biron nima yozish niyatida Ohangaronga bordim. Yuz metrcha chuqurlikdagi shaxtaga tushganimda g’aroyib voqeaga duch keldim. Bu voqea meni hali-hali larzaga soladi. Ilgari boshimga qora kunlar yog’ilganda Jezqo’rg’on mis konlari shaxtalarida ishlaganman. Yer qa’ridagi bunaqa hayot menga tanish edi. Boya aytganim - meni larzaga solgan narsa - ko’mir konida 17 yildan beri yorug’lik ko’rmay, toza havodan nafas olmay yashayotgan ot edi.

Bu ot qirq birinchi yili frontga jo’natiladi, ikki yil jang qiladi. Yaralangan otlar qatori «brak» qilinib, ko’mir konlari boshqarmasi ixtiyoriga yuboriladi. Shu tariqa u frontdosh do’stlari bilan Ohangaronga kelib qoladi. Usha paytlarda elektr quvvatining yetishmasligi tufayli texnikani ishlatib bo’lmasdi. Elektr quvvati faqat shaxta ichini yoritish va havoni tozalovchi ventilyatorni aylantirishga zo’rg’a yetardi. Otlar yer tagiga tushirildi. Ko’mir ortilgan vagonchalarni tortish shular zimmasiga tushdi. Yarasi bitib, asil holiga kelgan ot isyon ko’tarib, yuk tortmay qo’ydi. Shunda yer ustidan bir yahudiy mol do’xtiri tushib, uni axta qilib qo’ydi. Ana shundan keyin u yuvvosh tortib, itoatli bo’lib qoldi. Ko’p otlar xavo yetishmasligidan, og’ir mehnatdan birin-ketin o’la boshladilar. Yuqori quvvatli elektr liniyalari tortib keltirilgandan keyin otlar kerak bo’lmay qoldi. Ular ishdan ozod qilinib, yer betiga chiqazildi. Ammo, yorug’likka chiqqach, qorachiqlari kengayib ketgandan kuchli yorug’likka chidamay, hammasi ko’r bo’lib, badbo’y iflos havoga o’rgangan o’pkalari toza havoga dosh berolmay qoldi. Shaxtada qolgan uch-to’rt ot ham o’lib ketdi. Faqat shu birgina ot hamon yer qa’rida yashayapti.

Boshimdagi kaska chirog’ini otga tushiraman. U jim-gina turaveradi. U axta qilinganidan buyon ana shunaqa befarq, loqayd bo’lib qolgan ekan.

Menga hamroh bo’lgan kon muhandisiga qarayman.

- Buni nima qilmoqchisizlar? Yuqoriga chiqazilsa ko’r bo’lib, o’lib ketadi. Bechora shu yerda yashayveradimi?

- Boshqa iloj yo’q. Xudo qancha umr bergan bo’lsa shu yerda poyoniga yetkazadi.

O’z o’limini sokin, itoat bilan, isyonsiz kutayotgan baxtsiz jonivorga qarab yuraklarim zirqirab ketdi. Qanchalar rahmsiz bo’lib ketganmiz-a, deyman o’zimga o’zim. Dinga qarshi tinimsiz tashviqotlar o’z ishini qilmayotganmikin? Dilimizdan imon ko’tarilmayotganmikin? Nahotki, Xudoni unutayozdik? Yo’qsa, bu shafqatsizlik bizga qaydan ilashadi?

Qamoq lagerlarida umrini o’tkazayotgan mahbuslar uyini, bola-chaqalarini sog’inib mushuk boqishardi. O’zlari to’ymagan ovqatdan yulib mushuklarga berishardi. Lager siyosiy rahbari shu mushuklarni qopga solib, olov gurillab yonayotgan novvoyxona pechiga tashlaganini ko’rganman. U alangada jizg’anak bo’lib yonayotgan mushuklarni zavq bilan tomosha qilgandi. Bu shafqatsiz odam ibodat qilayotgan nasroniylarni, namoz o’qiyotgan musulmonlarni ayamasdan kaltaklardi. Bu xil shafqatsizliklar o’sha-naqa imonsizlardan o’tmaganmikan?

Shunday iztirobli xayollar bilan otdan uzoqlash-dim.

Goh emaklab, goh bukilib, vagonchalarga, elektr simlarga tegib ketishdan qo’rqib, ming bir xavotir bilan shaxta yo’llarini aylanib chiqdim. Tepamda kim bilsin, necha million tonnali yer qatlami. U tinimsiz qisirlaydi. Har biri uydek-uydek keladigan ko’mir xarsanglarining darzidan qurum to’kiladi. Vagonchalarning taraqa-turuq tovushlari, tepadan yomg’irdek quyilayotgan suvlarning shovkini, suv tortayotgan nasoslarning tinimsiz guvillashi, parmalarniig pulemyot tovushiii eslatuvchi ovozi, ular ko’chirgan ko’mir xarsanglarining pastga qarsillab tushishidan xosil bo’lgan momoqaldirokdek vahimali tovushi meni dovdiratib qo’ydi, quloqlarim bitib, chiqish joyiga keldim. Hamroxim yuqoriga chiqib ketgan ekan. Liftchi chol ahvolimni ko’rib, temir kursini men tomon surib qo’ydi.

- Birpas dam oling. Ancha urinib qopsiz. Shaxtaga birinchi tushgan odam shunaqa esankirab qoladi.

O’tirdim. Ikki ko’zim otda. Uning badani xarakatsiz edi. Yer betidagi otlar tanasiga qo’ngan pashshalarni dumi bilan haydaydi. Dumi yetmagan joylariga qo’nganlarini terisini dirillatib uchirib yuboradi. Bu joyda na pashsha, na chivin bor. U otning o’zi emas, go’yo xaykali edi.

Ot xam o’ylarmikan, deyman o’zimga o’zim. Ko’rgan kunlarini eslarmikin? Tolstoy xam, Aytmatov ham ot o’ylash, eslash kobiliyatiga ega jonivor, degan. Shunday bo’lsa, bu ot ham bolaligini eslay oladi. Shatalok otib yayragan yashil yaylovini, onasining to’lib, tirsillab turgan yelinini boshi bilan turtib-turtib iydirganlarini, ilik, xo’shbo’y ona sutini miriqib emganlarini eslayotgandir. Chaqmoq chakib, momoqaldiroq gumburlab, yomg’ir quyganda onasining issiq pinjiga suqilganlarini xayolidan o’tkazayotgandir. Avji g’unon bo’lgan paytida raqiblarini dog’da qoldirib, ko’ngli xushlagan suluv biyani ergashtirib, uyur orasidan g’olibona olib o’tgan paytlarini naxotki eslamasa!

Ot xo’rsinsa, ko’zidan yosh oksa bir falokat yuz beradi, egasi o’ladi, deyishadi. Xo’rsingan otni albatta so’yib yuborishadi.

1952 yili shu otning ko’zidan mo’lt-mo’lt yosh oqqandi. Nim qorong’i shaxtada buni hech kim sezmagandi.

O’sha yili olis Jezqozg’on konida mis xarsanglarini ko’chiradigan maxbuslar orasida bir maxbus, sobiq qahramon, otliq askar Ermat chavandoz olamdan o’tdi. Mis to’zonlari uning o’pkasini chiritgan edi. Ermat chavandoz umrini vatan xoini degan «unvon» bilan yakunladi.

Ot o’z chavandozining olamdan o’tganini sezdimikin? Uning xo’rsinishi, ko’zida mo’ltiragan yosh balki shundandir? U jonvorlik hissiyoti bilan fojiani olisdan turib sezgan bo’lishi mumkin.

Bu ruxiy holat, bu erk sog’inchi menga tanish.

Yigit yoshim bark urgan, uylanib, hayot nash’asini surayotgan, yonib ijod qilayotgan paytimda meni zindonga tashladilar. Yorug’ tushmaydigan, tashqaridan tiq etgan tovush kelmaydigan yakka zimiston xonada (odinochkada) yotganimda xuddi shu otga o’xshab ko’rgan-kechirganlarimni eslab o’tirardim. Qiziq, negadir faqat bahor paytlarini eslardim. O’rik gullagan, shabboda gaaftoli gullarini to’zg’itardi. Majnuntollarning uzun yashil sochlari yangi uyg’ongan maysalarning boshlarini silardi. Jannatga bermagulik o’zbek bog’larida bahor bir necha haftalik mehmon edi.

Yigitlik ham ana shunday mehmon. Shu g’animat, keyin hech qachon qaytib kelmas damlarni qorong’u zindonda o’tkazish naqadar ayanchli, naqadar armonli...

Shu topda, yer tagida ot o’ylayapti, men o’ylayapman.

Ot yagail yaylovlarni ko’ryapti. Ona bag’rida yayraganlarini eslayapti. Men birinchi kitobim chiqqan, quvonchim olamga sig’mas baxtiyor damlarni ko’z yumib xotiramda jonlantiryapman.

Beixtiyor otga karayman. U hamon boga ekkancha loqayd turardi.

- E, birodar, ne gunohing bor ediki, seni shu alpozga solishadi?

Ot tilga kirgandek bo’ldi:

- Menda qanday gunoh bo’lsin. Bir bezabon jonivorman. Odamlarning yukini yengil qildim, uzog’ini yaqin qildim. O’zimni insonning do’sti degandim... Hayronman. Olis yurtlarda janglarga kirdim. Odamlar menga o’q uzdilar. Yaralanib, uzoq yurtlardan vatan deb bilgan manzilga yetib keldim. Mana, ko’rib turibsan, o’sha sog’inib kelgan vatanda oftob ko’rmay turibman...

- Bilaman, bilaman, jonivor. Xalqlar otasi xo’lu quruqni barobar yondirgan edi. Sendan biron zurriyot qolmadimi? - deb so’rayman undan. U bosh chayqaydi.

- Meni bunday baxtdan mosuvo qilganlar.

Ko’ksimda bir dunyo g’am bilan yer betiga chiqib ketdim.

Osmon ko’m-ko’k, ukpardek oppoq bulutlar beozor suzadi.

Ot pastda, quyoshsiz, oysiz, yulduzsiz makonda mung to’la ko’zlarini yumganicha qora taqdirini poyoniga yetkazish uchun zimistonda qoldi. O’ttiz yetti yildirki, uni eslayman. Ba’zan u tushlarimga kiradi. Biron yerda ot ko’rsam shu g’arib, baxti chopmagan jonivor esimga keladi. Shunday paytlarda doxiy «padari buzrukvorimizga» qarata: «Zulmingni, jabringni tortmagan kim qoldi? Odamlarga qilgan zulming kammidi, jonivorlarni ham baxti qora qilding-ku!» degan bir nido ich-ichimdan otilib chiqadi.

O’tgan yili vodiyga mashinada ketayotganimda yomg’ir quyib yubordi. Olmalik yo’lidan Ohangaron tomon burilishda hassaga tayangan bir keksa odam yomg’irda ivib, o’tgan-ketgan mashinalarga qo’l ko’tarib, olib ketishlaridan umid qilib turardi. Uning yonginasiga kelib, mashinani to’xtatdim. U eshikni ochib, Angrengacha olib ketishimni so’radi. Olib ketdim. U menga ikki-uch marta qarab olgach:

- Sizni taniyman, birodar, - dedi. - Esingizda bormi, o’ttiz yetti yil oldin sizni shaxtaga olib tushgandim.

Tasodifni qarang, shuncha yildan beri xayolimni band qilgan odamni topdim. Undan shoshib so’radim. «Esingizdami, hu, shaxtadagi ot? U nima bo’ldi?» dedim. U ichki bir iztirob bilan, past ovozda: «O’ldi», dedi.

- Siz kelib ketganingizdan biron yil o’tib, jonivor qazo qildi. Jasadini Jigaristondagi frontchi do’stlari dafn qilingan joyga ko’mdik. Juda bahavo joy. Baland adir poyida. Kon veteranlari maslahatlashib, shu otlarga yodgorlik o’rnatmoqchi bo’ldik. Biroq o’zingiz bilasiz, Jigariston voqeasini butun dunyo bilib ketdi. Bemahal kelgan yomg’ir selga aylanib ko’priklarni buzdi. Daraxtlarni qo’pordi. Adirning tagi nam tortib, surila boshladi. Oxiri o’pirilib, odamlarning uylarini bosdi. Eh-he, qancha odam tuproq tagida qoldi. O’shanda otlarning mozori ham tuproq tagida qolib ketdi.

Bu gapdan ingrab yubordim.

Takdirni qarang, 6u baxti qora otning o’n yetti yil yer tagida yashagani, yer tagida jon bergani kamlik qilgandek, qabri ham yer tagida qolib ketibdi. O’zi aytgandek, «vatanini topibdi».

Hamrohimni Angrenda qoldirib, tog’ tomon ketdim. Yomg’ir tingan, lekin tog’ boshida bulutlar g’ujg’on o’ynardi.

Dovonga ko’tarilaman. Yonbag’irlarda uyur-uyur yilqilar o’tlab yurishibdi. Ular orasida men bilgan otning zurriyoti yo’q. U dunyodan nom-nishonsiz ketgan...

«Ot kishnagan oqshom» qissasining so’nggi satrlarini yoddan o’qiyman: «Ayo Tarlon, sen mening akamsan. Uka desa degulik mendayin ukang bor... Ayo Tarlon, sen mening qiyomatlik birodarimsan, qiyomatlik...»

Bu so’zlar insonning eng yaqin do’sti, vafoli jo’rasi - ot sha’niga aytilgan madhu taronadir.

# ****Xachirning hikoyasi****

***Anvar Obidjon***

Ot – dadam, Eshak – ayam... Yo’q, yo’q, adashib ketydim. Eshak – dadam, Ot – ayam... Ha, dadam – Eshak! Shuning uchun men Xachirman! Agar dadam ham Ot bo’lganida, men toychoq bo’lib tug’ilardim. Yo aksincha, ayam ham Eshak bo’lganida edi, hozir qarshingizda men emas, ketvorgan bir xo’tik turardi. Imkon boricha yo toychoq, yo xo’tik bo’lib tug’ilgan yaxshi ekan. Xachirlik nimaligini xachir bo’lgan biladi. Menga juda qiyin. Yaylovga chiqsam, bir tomonda ayam kishnay boshlaydi, bir tomonda dadam hangrab qoladi. Ayamning ketidan chopay desam, unga yetib yurolmayman. Dadamga ergashay desam, maydaqadamligi jonimga tegib ketadi. Bor-e, deyman-u, o’zim boshqa yoqqa qarab baholi qudrat chopib ketaman. To’rg’aylar hushtak chalganlaricha orqamdan ermaklab qolishadi. Oyoqlarimga boqib, pakana bo’lsam ham, hartugur ayamga tortgan ekanman, deb yurardim. Tunov kun buloqda o’z aksimni ko’rib, bu fikrimdan qaytdim. Tumshug’im bilan quloqlarim xuddi eshaknikiga... e, uzr... dadamnikiga o’xshar ekan. Turxatim ham ikkiyoqlama ekanligini payqab, ichikkandan ichikib ketdim. Qisqasi, na toychoqman, na xo’tik. Katta bo’lganimdan keyin ham odamlar meni otdek choptirishib, eshakday ishlatishsa kerak. Bularni qo’yib turaylik, muhimroq boshqa bir masala bor. Ko’pdan buyon boshim qotib yuribdi – kishnasammikin, hangrasammikin? Kishnaganim bilan baribir meni hech kim tulpor demaydi. Bordi-yu, hangrasam, unda chala eshak bo’pqolaman. Menimcha, kishnagan-u hangraganga o’xshaganroq ovoz topganim ma’qul. ...Ho’, akasi bo’yidan! Sen shu masalada menga durustroq maslahat berolmaysanmi?

# ****Tulkichaning hikoyasi****

***Anvar Obidjon***

Biz Tulkilar haqida gap ketgudek bo’lsa, odamlar ismimizning oldiga albatta «ayyor» so’zini qo’shib aytishadi. Bu insofdan emas. Ayyorlik bilan uddaburonlikning farqiga borish kerak. Ishbilgich bo’lmasang, bu olamda kun ko’rish qiyin. Ke, boshingni aylantirib o’tirmay, yaqinda yuz bergan bir voqeani dastaklab o’ta qolay. Shunga qarab, kimligimizni o’zing tushunib olarsan. Bundan o’n kuncha oldin ayam ikkalamiz tovuqxonada qo’lga tushdik. Ichkariga kirganimiz zahoti shartta eshikni yopishdi. Endi bizni o’ldirishadi deb o’ylab, juda qo’rqib ketdim. Ayam bechora ham dag’-dag’ qaltiray boshladi. Go’yo: «Bolamda ayb yo’q, nima qilsanglar meni qilinglar», demoqchidek, meni tagiga bosib, boshimni jag’ining ostiga yashirib oldi. Qorovul chol bilan o’g’li allaqanday matoni yoyishganini ko’rdim-u, ularning niyati nimaligini anglab yetgunimcha, ko’z oldimni birdan zulmat qopladi. «Odamlar bizni sholchaga o’rab olishdi», deya chinqirdi ayam, so’ng jon-jahdi bilan potirlay ketdi. Men ham jim turmadim. Ammo, odamlar allaqachon ustimizga minib olishgandi.Kuchli panja sholcha aralash bo’ynimdan qisdi. Nafasim bo’g’ilib, xirillab qoldim. Keyin nima bo’lganini bilmayman... Bir mahal ko’zimni ochsam, ayam ikkovimiz ariqcha yoqasidagi tolning salqinida yotibmiz. Bo’ynimizda itlarnikiga o’xshagan pishiq zanjir. Qiziq! Bizni nima qilishmoqchi o’zi? Zanjirni goh siltab ko’rdik, goh g’ajib ko’rdik, foydasi yo’qligini sezib, hafsalamiz pir bo’lib turganida, qorovul chol cheti siniq kosada achigan bo’tqa keltirib, oldimizga qo’yib ketdi. Chol uzoqlashishi bilanoq, taomni shoshilib iskay boshlagan edimki, ayam tumshug’imga bitta tarsakilab qoldi.

– Yema! – dedi u. – Nafsingni tiy, tentak! – Nega yemas ekanman? – deya zardalandim men. – Qornim allaqachon hushtak chalyapti. – Hozir bizga tekin ovqat kerakmas, – deb o’dag’ayladi ayam. – Ozodlik kerak bizga, ozodlik! Keyin, ahvolimga achinib, meni bag’riga bosdi. Boshimni silab turib, o’ylab qo’ygan rejasini gapirib berdi, nimalar qilishimiz lozimligini yotig’i bilan uqtira ketdi. Shunda men, bir yalanib olib, yana ming’irladim: – Hech bo’lmasa, suv ichsam maylimi? Tilim tanglayimga yopishib qolyapti. – Suvdan ichsak bo’ladi, chunki kamaygani bilinmaydi, – dedi ayam va ariqcha tomonga yutoqib qarab qo’ydi. – Faqat kechqurun, hamma uxlaganda ichamiz. Sabr qil, eslikkinam, sabr qil. Nihoyat, men orziqib kutgan vaqt keldi, tunda qonib-qonib suv ichdim. Buning ustiga, payt poylab turib, ariqchada qurillab yurgan baqalardan uch-to’rttasini ushlab, isini chiqarmay urvoldik. Kunlar shunday o’taverdi. Kunduzlari tuz totmasdan sulayib yotamiz, tunlari oz-moz tirikchilik qilib olamiz. Hech narsa yemayotganimiz oxiri tovuqboqar kampirning e’tiborini tortdi. – Bularni sholchaga o’rab bosganlaringda qovurg’alari singanga o’xshaydi, – dedi u qorovul cholga. – To’rt kundan beri tuz totmasdan yotishibdi-ya. Ikkalasiyam chalajon. – O’lishmaydi, – deb to’ng’illadi chol. – Bolasiniyam katta qilvolsam, o’g’ling ikkalamizga bittadan telpak chiqadi, kampir. Beshinchi kuni erta saharda ayam menga tayinladi: – Bugun, iloji boricha, nafas olayotganingni sezdirmay yot. Tepishsayam, g’ing dema. Chida! Shu tariqa, miq etmay yotaverdik. Bir mahal, qadam tovushi eshitildi. Ko’zimni qiya ochib qarasam, kampir yana ovqat olib kelyapti. U, tepamizda to’xtalib, bizga diqqat bilan tikilib turdi, keyin egilib, meni bir-ikki qimirlatib ko’rdi. Qitig’im kelsayam, o’liklikka chidadim. – Uf-f! – ovqatni yerga qo’yib, chuqur homuza tortdi kampir. – O’lishadi desam, ishonmadi bu chol. Mana, sho’rliklarning uvoliga qoldik. U g’udranganicha bo’ynimizdagi zanjirni yechib tashlab, indamasdan nari ketdi. – Endi qochamizmi? – toqatsizlanib, yonimda yotgan ayamni turtkiladim men. – Vaqtida g’oyib bo’lmasak, qaytib kelib, boshqatdan zanjirga solishmasin! – Jim! – ko’zini xiyol ochib shivirladi ayam. – Chol darvoza tarafda yuribdi. Yana ozgina toqat qil, eslikkinam. Chol ochiq turgan darvozaning oldida ancha ivirsib yurdi. Keyin uychasining yoniga borib, obdastani oldi-da, kalishini sudraganicha hovuz tomonga keta boshladi. – Tur! – qat’iy ohangda buyurdi ayam. – Qochdik, bolam! Men o’rnimdan qo’zg’alayotib, cheti siniq kosadagi ovqatdan boplab bitta yalab oldim. Ayam esa, tevaragimizda bemalol sayr qilib yurgan tovuqlardan eng semizini allaqachon tumshug’iga qistirib ulgurgan edi. Qiyinchiliklarga bardosh berganimiz yaxshi bo’ldi. Mana, zanjirdan qutulib, omon-omonda o’ynab yuribmiz. Naq ajalning panjasidan sog’ chiqdik-da o’ziyam! ... Qani, birodar, aytgan gaplarimni aqlingning tarozisiga bir solib ko’rgin-chi. Seningcha, bu ayyorlikmi, yo ishbilarmonlikmi? Balki, tamoman bo’lak narsadir?

# ****Navro’zoyning notanish qallig’i****

***Anvar Obidjon***

Ayozzoda yolg’on so’zlamagandi. Navro’zoy shu topda chindan ham behushlik holatiga tushib qolgan, na atrofda nimalar bo’layotganini sezar, na biron-bir shovqin uni bezovta qila olardi. Navro’zoy ertalab ham tuppa-tuzuk edi. Ko’ksaroyni fayzga chulg’ab, kun bo’yi xushchaqchaqlanib yurdi. Ariqchadagi suvlar bilan quvlashmachoq o’ynadi, tubidagi toshchalarni olib, qizaloqlarga to’ptosh ulashishni istayotgandek, yumaloq-yumaloqlarini saraladi, omborchasiga kirib, o’t-o’lanlar, dov-daraxtlarning tanasini, yaproqlarini, gullarini bo’yab chiqish uchun turfa xil ranglar tanladi. Kechki payt yana maydonchaga qaytib chiqib, xilma-xil o’yinchoqlar shaklidagi bulutlarning suzishini tomosha qila boshlagan mahalda, bobosi uning yoniga keldi. – Bayramga tikkan kiyimlaringni qachon kiyasan, qizim? – deb so’radi. – Qish bugun yarim kechadayoq senga taxtini bo’shatib berish tadorikiga kirishadi. Ertaga ilk saharda Bahorxonning timsoli bo’lib taxtga sen o’tirasan. Qolgan-qutgan qorlarni supurishga, erlarni yomg’ir bilan sug’orishga, tabiatni bo’yashga tushasan. Borliq seni katta shodiyona bilan qarshi oladi. Bobosining gaplarini eshitib, Navro’zoy entikib ketdi. Xonasiga kirib, oq ko’ylagini, yashil nimchasini, xirom maxsisini kiydi, moviy ro’molini o’radi, o’zini toshoynakka solib ko’rdi. Oldilaridan bir o’tib qo’ymasam bo’lmas deb, shu yasan-tusanda bobosining yoniga bordi, yangi kiyimlarini ko’z-ko’z qildi. – Hah ho’-o’, judayam ochilib ketibsan-ku, qizginam, – deya nevarasiga ko’zi to’ymay tikildi Kuntug’di ota. – Seni shu turishda ko’rsa, Boychechakbek naq angrayib qoladi hali. Navro’zoy ingichka qoshlarini chimirib, bobosiga savol nazari bilan boqdi: – Boychechak? Kim u? – Qallig’ing-da, – bamaylixotir javob qildi Kuntug’di ota. – Voy, qanaqasiga qallig’im bo’larkan? – taajjublandi Navro’zoy. – Uni umrimda ko’rmaganman-ku, bobo. Kuntug’di ota o’shanday xotirjamlik bilan: «Hali ko’rasan, yoqtirib ham qolasan», deya tasalli bera boshlagan edi, nevarasi: «Yoqtirib qolishimni qayoqdan bilasiz?» – deb battar hayratlandi. Bobo bu gal ham pinagini buzmadi: – Bilaman-da. Chunki, rivoyatda shunday deb yozilgan. Boychechak ikkovingning taqdiring bitta. Shunaqa ekan, bir narsa bahona bo’ladi-yu, sizlar uchrashasizlar. Ana o’shanda, Boychechak o’z-o’zidan ko’zingga issiq ko’rinib ketadi. Keyin undan ayrilging kelmay qoladi. – Yetti yot begonadan-a? – Ie, Oytug’di opamning nevarasi nega begona bo’larkan? Xonasiga qaytib borayotganida ham, borib, yana toshoynakning oldiga o’tirganida ham Navro’zoyning xayolida bir savol takrorlanaverdi: «Qanaqa ekan o’sha Boychechak?» Boychechak ko’z o’ngida turli qiyofalarda gavdalana boshladi. Shunisi qiziqki, barcha qiyofalar biri biridan yoqimtoy edi. Navro’zoy sochlariga oro berayotganida, xonaning torgina tuynugidan shovullab shamol kirgandek bo’ldi. Shamol o’zi bilan birga bolachoqalar uzoq-uzoqlarda kuylayotgan jo’shqindan-jo’shqin qo’shiqning sadosini ham olib kelgandi.

Boychechagim, Boychechak,

Atir xumli gulpechak.

Yashirib qo’ysin atrini,

Opqochmasdan O’rgimchak.

Boychechagim shaylansin,

Ko’chani kezib aylansin.

Kelinchaklar qand bersa,

Bag’riga kirib joylansin...

Elda Navro’zoy hali bilmagan bir udum bor – bolalar boylam-boylam boychechaklarni mistovoqqa terib, qo’shiq aytganlaricha, azali xonadondan tashqari, mahalladagi har bir uyga kirib chiqishadi. Ayollar mistovoqdan bir boylam gul olib, o’rniga turshak, yong’oq, qand-qurs tashlayveradilar. «Boychechakchi»lar topganini o’rtada taqsimlab eyishadi. Navro’zoyning bor ko’rgiliklari aynan shu palladan – sovuqqina shamol tuynukdan shuv-v etib kirib kelishidan boshlandi. U o’z tanasida g’alati bir junjukishni his etayotganida, ajdarsimon qora tutun paydo bo’lib, ko’mirrang ko’zlarini unga lo’qqaytirdi. Uchi to’ziq dumini tagiga yig’ib olgach: «Ha, jinqarchaxon, taxtga o’tirgilari kepqoldimi?» – deb guvrandi. Navro’zoy yuragini bosib olib, sipolik bilan dedi: – Eshitishimcha, Qish janoblari menga taxtni o’z ixtiyorlari bilan bo’shatayotgan emish. – Miyasi aynib qolgan o’sha qariya nimalarni o’ylashi menga bir pul! – deb g’o’daydi sumbati sovuq qora bulut. – Kallasi joyida bo’lsa, tayyor taxtdan voz kecharmidi? U taxtdan ketsa, bizga o’xshaganlar ham amalidan mahrum bo’ladi. Shaxsan men bunga yo’l qo’yib bo’pman. Oxirgi askarim qolguncha jang qilaman! Buni men – nayzaboz izg’irinlar lashkarboshisi Ayozzoda aytyapman! Bu po’pisalarning ostida ne maqsad yotganini tushunib etgan bo’lsa-da, tepadan uchib tushayotgan toshni orqaga qaytarishga urinishdan nima foyda, deb o’ylagan Navro’zoy Ayozzodaga ko’zini jovdiratib boqdi: – Azaldan belgilab qo’yilgan muddat bitganidan keyin, fasllar saroyida o’z-o’zidan o’zgarishlar bo’lib turishi barchaga ayon-ku. Shunday ekan, bu o’jarligingizdan qanday naf bor? Bo’lmasdan qolmaydigan ishga qarshi chora topish mumkinmi? Ayozzoda og’zining chetida tirjaydi: – Chora yo’qligini tan olish – lapashanglik. Iloji yo’q, tartib shunaqa deb o’tirmasdan, doim dangal harakat qilish kerak. Gapni tugatiboq, Ayozzoda o’sha dangal harakatni amalda ko’rsatishga kirishdi. Uning ko’zlari shishayotgan pufakdek olayib borgani sayin, sovuq ham zo’rayaverdi. Navro’zoy oldiniga titrashga tushdi, so’ng etlari bo’shashib, uyqu bosayotgandek tuyuldi, oxiri karaxtlangan tarzda turib qoldi. Faqat lablari damo-dam xiyol qimirlab qo’yar, kiprik qoqishlari o’ta sekinlashib ketgandi. Ishni bitirgan Ayozzoda mamnun kekanglab, ortga qaytdi. Ikki yondagi qator-qator xonalar oralab ketgan yo’lakdan tutundek sirg’alib o’tib, Ko’ksaroy maydonchasiga chiqib bordi. Chiqqan zahoti, Kuntug’di otaga duch keldi. Avvaliga, Kuntug’di otaning tafti uni bug’lantirib yuborishi mumkinligidan cho’chib, shuvillab ko’zdan yo’qolishga chog’landi-yu, bu chol balki yaxshilikcha bitim tuzishga rozi bo’lar degan o’y bilan uzoqroqda to’xtadi. Kuntug’di ota: «Buyoqda nima qilib yuribsan, muzbashara?» – deya hadiklanib so’ragan edi, Ayozzoda: «Bittasini akashak qilish zarur bo’pqoluvdi, shu ishni qildik», deb burnini ko’tardi. Bundan Kuntug’di otaning bezovtaligi oshdi: – Agar nevaramga tekkan bo’lsang... – Boshqa kimgayam tegardim? – deb gapni ilib ketdi Ayozzoda. – Qo’rqmang, vaqtinchaga karaxt qipqo’ydim xolos. Navro’zoy ertaga taxtga o’tirolmasa, qarabsizki, mo’ysafid Qish ham o’z o’rnida, biz ham o’z amalimizdamiz. – Baribir niyatingga etolmaysan, qilvir, – qat’iy boqib so’zladi Kuntug’di ota. – Avliyolar ming yillar burun aytib qo’yishibdi, dushmanlar Navro’zoyni hushsizlantirsa, kezargon Boychechak ko’makka keladi deb. Mana ko’rasan, Boychechak albatta keladi. Navro’zoy uning isini seziboq, hushiga qaytadi. Ayozzoda qitmirona qiyaladi: – Boychechak kelolmasa-chi? Navro’zoyni karaxt qilishni uddalagan ekanmiz, o’sha kezargonni muzlatib tashlashgayam kuchimiz etar? Endi biron-bir kelishuvni taklif qilib qolar deb turgan Ayozzoda Kuntug’di ota avzoyi buzilganicha yaqinlashayotganini ko’rib, butkul erib ketmasidan oldin shuv-v etib g’oyib bo’ldi. Uning dumidan tutishga ulgurolmay qolgan Kuntug’di ota shoshganicha Ko’ksaroy ichkarisiga qarab yurdi. Nevarasining xonasiga kirib borgach, seskanib to’xtadi. Navro’zoy bir nuqtaga tikilgan kuyi sopol qo’g’irchoqdek qotib turardi.

# ****Kezargon boychechak****

***Anvar Obidjon***

**Qutlug’ kecha**

Shaylanuvlar oxiriga etdi-yu, qalam tebranishga tushib, ajabtovurdan-ajabtovur bu voqea, ko’hna rivoyatda qanday bashorat qilingan bo’lsa, xuddi o’shanday tarzda boshlandi... – Qaddingni ko’tar, Boychechak! Sovuqlarning qahrli basharasidan qo’rqma! – Sen har qanday izg’irinni engishga qodirsan. Kuchingga astoydil ishonsang bas. – Qo’zg’al, Boychechak, qo’zg’al! Boshiga og’ir kun tushgan Navro’zoyni birgina sen qutqara olasan, sen! Boychechak biri yomg’irlarnikidek pichirloq, biri epkinlarnikidek mayin, biri irmoqlarnikidek tortimli tovushlar qayoqdan kelayotganini bilolmay hayron edi. Balki, unib chiqishga intiq turgan o’t-o’lanlarning tomirchalari er ostida g’imirlab, o’tinchli shivirlashayotgandir. Balki, daraxtlarning qoqshol shoxlari bulduruqdan qaqshagan yosh xivichlar qismatidan xavotirlanib, ezgin iltijo qilishayotgandir. Yo bo’lmasa, tezroq kapalakka aylanib, chechakdan chechakka sakrab o’ynoqlashni orzulayotgan urug’chalar qarag’ay po’stlog’i qatidagi g’umaklarning ichida turib, yalinib-yolvorishyaptimikan? Bu ovozlardan uyg’onib ketmaganida, Boychechak hali ham tinchgina tush ko’rib yotgan bo’larmidi. Juda shirin tush ko’rayotuvdi – oppoqdan-oppoq ko’ylak, yashildan-yashil nimcha kiyib, boshiga moviydan-moviy ro’mol o’ragan, vujudidan kamalakrang yalinlar sachrab turgan mislsiz bir Go’zallik unga quloch yoyib yaqinlashayotgan emish. Yaqinlashayotganmish-u, «Men Navro’zoyman, ismimni unutma. Taqdirimizga bizning birga bo’lishimiz bitilgan. Borliqni jonlantirib, barchaga rizq ulashish uchun biz bir-birimizni albatta topishimiz kerak», deb uqtirar emish... Uvilloq tovush eshitilib, Boychechakning xayoli sochildi. Oldiniga, shamol yana ufurishni boshladi, deb o’yladi. Keyin ko’rib bilsa, terskay tomoni olachalpak qorli do’ngchaning ustida pahlavon bir it yulduzlari miltilloq oydan-da charog’onroq chaqnayotgan osmonga suqlanganicha ulib turibdi. Bu itning oti Oqbars bo’lib, tushunarsiz fe’l-atvori bilan chetdan juda qiziq ko’rinardi. Bir qarasang, tilini chapanicha sangillatib olib, bekordan-bekorga chopayotgan, jo’shqinlanib irg’ishlayotgan, ochilib-sochilib yumalanayotgan. Yana bir qarasang, tevarakka o’ychan tikilgan, ko’zlari ma’yus. Hozirgi turishda tug’yoni ichiga sig’mayotgan shoirga o’xshab ko’rinyapti – samoga yoniqib-yoniqib termilmoqda, toshiqib-toshiqib nola qilmoqda. Agar, dunyodagi mushuklarning eng sullasi sanalgan Mallamosh bezrayganicha kelib, har galgidek jig’iga tegishni boshlamaganida, shu turishda ertalabgacha turavergan bo’larmidi.

– Namuncha tomog’ing yirtilgudek uliysan, Oqbaris? – itning g’ashini qo’zitish uchunmi, uning otini buzib aytdi Mallamosh. – Bizga yana uyqi yo’g’akan-da, a? Vag’illoq tovushni eshitiboq, Oqbarsning birdan qovog’i uyilgan bo’lsa-da, tag’in bir muddat oydan ko’zini uzmay turdi. So’ng, mushukka noxush yuzlanib, jerkib berdi: – Hey, qanaqa hayvonsan o’zi? Qachon qarama, sal narsadan bahona topib, injiqlik qilganing-qilgan. – Uv-uvlab uxlatmaganingdan keyin, injiqlik qilaman-da, – ko’zini chaqchaytirdi Mallamosh. – Kunduzlariyam o’n marta uxlab, o’n marta uyg’onganing etmayaptimi? – deb jahllandi Oqbars. – Hech bo’lmasa, shu qutlug’ kechada uxlamasang, tuking kamayib qolmas. Mushukning to’satdan chehrasi ochildi: – Qanaqa qutlug’ kechani aytyapsan, mulla Oqbaris? Birov tekinga emish tarqatmoqchimi deyman? Bundan bexabar qolganimni qara-ya. Oqbarsning battar qovog’i solinib: «Kallang qursin seni, bu olamda ovqatdan boshqa narsalar ham borligini bilmasdan o’tib ketasan shekilli», deb irilladi. Bugun qishning oxirgi kechasi edi. Odamlar bu kechani qadim-qadimdan Oytug’di deb kelishadi. Oytug’di onaning duosi tufayli kezargon bo’lib yaraladigan eng kechki, eng oxirgi Boychechak aynan shu tunda unib chiqadi. U boshqa sheriklaridan o’ta o’tkir, o’ta yoqimli is taratishi bilan ajralib turadi. Tomiri juda nozik bo’lgani uchun ozgina shabada tegsa ham tuproqdan ko’chib, u joydan bu joyga sakrab-sakrab uchishga tushadi, qarichma-qarich oldinga intilaveradi. Tushida ko’rgan sevgilisini izlab tinimsiz kezib yuraverishi bois, uni «kezargon Boychechak» deyishadi. Aytishlaricha, bu tun tugab, Oy o’z o’rnini Kunga bo’shatib berayotgan erta tong chog’ida Boychechak bilan Navro’zoy nihoyat bir-birini topadi. Sharqona yangi yil ana shu yangi kundan boshlanadi. Necha-necha o’lkalar ko’rkam liboslarda bezanib, ne-ne ellar bayram dasturxonini tuzashga tutinadi. Ko’klam faslining birinchi tongini esa, odamlar Kuntug’di deb atab kelishgan. Itdan bu gaplarni eshitib, mushukning hafsalasi pir bo’ldi: – Ikkita sho’ring qurg’ur bir-biri bilan uchrashsa uchrashibdi-da. Shuginani deb, o’pkangni chirmanda qilib turganingga o’laymi. – Navro’z bayrami nimaligini bilasanmi o’zing? – deb o’qraydi Oqbars. – He, qovoq! – O’zing qovoqsan! – ko’zi kosasidan sitilgudek bo’lib gap qaytardi Mallamosh. – Qovoq bo’lmaganingda, boshni behudaga qotirmasdan, jamiki esli-hushli jonivorlarga o’xshab, to’yib-to’yib uxlagan bo’larding, – so’ng so’zining ohangini bir oz yumshatdi. – Men senga aytsam, bu yorug’ jahonda uyqudan mazaliroq narsa yo’q. Bir tasavvur qilgin-a, Oqbarisjon – iliqqina kecha, qorning to’q, atrof jimjit. Mening uxlashim manavi – pish-sh, pish-sh, pish-sh. Ha pish-sh, ha pish-sh. Sening uxlashing manavi – qiq-qiq xr-r, qiq-qiq xr-r, av-av! Qiq-qiq xr-r, qiq-qiq xr-r, av-av! Shunaqa rohatdan kechib, qayoqdagi Boychechak-moychechaklarni gapirib o’tiribsan-a. O’l-e! – Tug’ilganingdan beri shunaqasan, – afsusnamo bosh tebratdi Oqbars. – Hovlidagi kovakdan yarim kun ko’z uzmay sichqon poylaysan-u, kovakning yonginasidagi chechakka biror marta qarab qo’ymaysan. Hatto chechaklarning eng chiroylisi bo’lgan Boychechakni ham umringda ko’rmagansan. Agar ko’rganingda... Oqbarsning gapi chala qoldi. Do’ngchadan pastga tikilganicha, bir zum tarrakdek qotib turdi. Pichadan keyin o’ziga kelib: «Ana u! Qara, qara, ko’ryapsanmi? Bu o’sha – kezargon Boychechak!» – deya irg’ishlab yubordi. Mallamosh it ko’rsatgan yoqqa o’girilib, engil epkinda sapchib-sapchib uchib kelayotgan kulgichyuz chechakli giyohni ko’rdi. Turxatida biron-bir o’zgarish sezilmay, yana itga yuzlandi: – O’simlikshunos olim bo’lmasam ham bilaman, chechak degan er yutkur bir joyda o’sguvchi edi. Bu daydi nimaga shataloq otib yuribdi? – Boya aytuvdim-ku, darrov esingdan chiqdimi? Navro’zoyni qidirib ketyapti u. Oqbars do’ngchadan tushib, Boychechak sari yurdi. Yaqin borgach, qalbi to’lqinlanganidan nafas olishi tezlashib, chechakni avaylab hidladi, hushidan ketgudek bo’lib tebrandi. Tebranishi tiyilmasidan: «Bu senmisan? Kezargon Boychechaksan, a?» – deb so’radi. – Ha, Boychechakman! – Adashmasam, Navro’zoyni izlab ketyapsan. To’g’rimi? – To’g’ri, – qo’ng’iroqchanikidek jarangli sasda javob qildi Boychechak. – Bilaman, Navro’zoy ikki ko’zi to’rt bo’lib meni kutib turibdi. Shu payt shuv-v etgan ovoz taralib, etlarga igna bo’lib sanchiluvchi sovuq havo to’zg’idi. Yashil yaproqlarida gulini shoshib yopib olgan Boychechakning qarshisida ajdarsifat qora tutun paydo bo’ldi. Dumining uchi o’rim-o’rim sochlardek yoyilib hilpirar edi. – Kutib turibdi deb xomtama bo’lma! – deya guldiroqlanib so’zladi u. – O’sha Navro’zoying hozir birovni kutadigan ahvolda emas. Buni men – kuch-qudratda tengi yo’q Ayozzoda aytyapman! Oldilarida qartaygan Qishning toshbag’ir lashkarboshisi Ayozzoda turganini anglab etgan Oqbars, qanchalar dovyurak bo’lmasin, bir lahza esankirab qoldi. Biroq, sarosimaga tushmadi, Boychechakni o’z gavdasi bilan devordek to’sib, uni izg’irinning muzsanchar ignalaridan himoya qilishga tirishdi. Itning turishini ko’rib, Ayozzoda qah-qah ota boshladi. Kulgani sayin, sovuq battar kuchayib boraverdi, yalang’och butalardan tortib ulkan daraxtlarning tanasigacha chirsillab ketdi. Bunaqada suyaklari chatnab yorilishi mumkinligidan hayiqqan Mallamosh «Voy, miyov-ey» deb qo’yib, o’zini qoqmoch burganlar ichiga urdi.

# ****Suvkalamushning hikoyasi****

***Anvar Obidjon***

Cho’rtanbaliqlarni yaxshi bilaman, birovni nazar-pisand qilishmaydi. Tarvaqaylagan mo’ylovlaridan quvonishadi shekilli. Ularda bor mo’ylov bizdayam bor, lekin shu paytgacha begonalarga ortiqcha gerdaymaganmiz. Men, hatto, o’zimdan kichik Tangabaliqlarniyam hurmat qilaman. Mabodo, qornim ochib qolsa, ulardan birortasini yaxshilikcha tutib olaman-da, hech bir qo’pollik ishlatmay, silab-siypab turib, pok-pokiza eb qo’yaman. Manavi boshqa gap. O’zgalarga nohaq ozor berishning nima keragi bor? Zo’ravonlik qilib hali hech kim baraka topmagan. Jumladan, Cho’rtan ham baraka topmadi. Uchiga chiqqan zo’ravon edi Cho’rtan. Yomonning bir qilig’i ortiq deganlaridek, mening asabimga tegmasdan turolmasdi. Tashqarida uchrashib qolsak, ko’rmaganga olib, dumida biqinimga bir turtib o’tardi. Ichkarida yotsam, inimning og’ziga kelib, suvni ataylab loyqalata boshlardi. Bir narsa deyay desam, gavdasi menga ikkita keladi. Oxiri jonimdan o’tib ketdi. Kecha: «Ke, nima bo’lsa bo’lar!» – dedim-u, baqato’nning tagiga kirib olib, uning yo’lini poylashga tushdim. Bir mahal so’ljayganicha suzib kepqoldi. Tepamdan o’tayotgan chog’i, bir sapchib, bo’g’zidan kirt tishlab oldim. Jon shirin-da, bir zum tipirchilab turdi, keyin sulaydi-qoldi. Tevaragimga olazarak qarab qo’yib, uni sekingina inimga sudrab kirdim. O’ziyam toza etilgan ekan, kechadan beri eb tugatolmayman. Ertalab, quyuq nonushtadan keyin tashqarida kerishib tursam, yonimdan yalpayganicha Zog’orabaliq o’tib qoldi. U oldimda to’xtalib: «Qo’shning Cho’rtanbek ko’rinmaydimi?» – deya shamador savol berdi. Men chaynalib o’tirmay «sayr-u sayohatda yurgandir-da», deb, tish kavlashni bemalol davom ettirdim. Shunaqa ezmalarni jinim suymaydi. O’zing sog’-omon qiltinglab yurganingga shukur qilsang-chi, lodon. Boshqalar bilan ishing nima? Harqalay, Zog’orabaliqqa qisqa javob qilganim yaxshi bo’ldi. Dadam rahmatli «ko’p egin-u, kamroq gapirgin», derdilar. Haqiqatan ham, yuzta gap gapirgandan ko’ra, bitta baqa tutib egan ma’qul. Gap bilan qorin to’yarmidi? ...Mana, hammasini o’z qulog’ing bilan eshitding. Xo’sh, oshnaginam, mening xulq-atvorim haqida nimalar deya olasan?

# ****Echkiemarning hikoyasi****

***Anvar Obidjon***

Timsohning jiyaniman. Bir davrlar daryoda tog’am bilan birga yashardik. Qurg’oqchilik yillari suv tuyqusdan kamayib ketdi-yu, ikkalamiz tor joyda juda qisilib qoldik. Buning ustiga, tog’am oriyatimga tegadigan bir-ikkita gap aytib, g’ashimni keltirib qo’ydi. Shundan keyin, «hayyo-huyt» deb, cho’l-biyobonga bosh olib ketvordim. Dastlabki oylarda jaziramaga chidayolmay, tomog’im qaqrab yurdi, so’ng bora-bora ko’nikib qoldim. Sahro daryo emas, bu erda yashaydigan jonzotlar sanoqli. Agar epchilroq bo’lmasang, ochingdan xarom o’lasan. Shu bois, kalamushdan tortib qo’ng’izgacha birvoshdan tutib eyaverdim. Gap o’rtamizda qolsin-u, bir kuni, payt poylab turib, kasallanib yotgan Chiyabo’riniyam shippa gumdon qildim. Xayriyatki, uning bezori oshnalari buni payqamay qolishdi. Qishloq tarafga borishni o’rganib olganimdan keyin, yangi bir hunar orttirdim. Echki degan yuvvoshgina jonivor bo’larkan, emsang indamay turaveradi-da. Yo qo’rqqanidan taxta bo’p qoladimi, bilmadim. Lekin, soqolchangdan akang aylangurning suti shunaqayam shirin, shunaqayam to’yimliki, yaxshilab emib olsang, ikki kun ovqatlanmay yuraverasan. Afsuski, bu xursandchiligim uzoqqa cho’zilmadi. Odamlar echkini emib turganimni ko’rib qolishib, meni biram achitib so’kishdi, biram tiraqaylatib quvishdiki, eson-omon qutulib ketganimga hanuz shukur qilaman. Timsoh degan dabdabali nomim ana o’shandan so’ngrasvo bo’ldi. Odamlar menga «Echkiemar» degan laqab tirkashdi. Nafsi buzuqlikning oqibati yomon bo’larkan, mana, oxiri sharmandali laqab orttirib oldim. ...Jon, o’rtoqjon, shu odamlar bilan bir gaplashib ko’rmaysanmi? Agar, ular meni qaytadan Timsoh deb atashga rozi bo’lishsa, men ham bugundan boshlab o’shalarning echkisini emmaganim bo’lsin. Bunga ko’nishmasa, o’zlaridan ko’rishsin!

# ****Suvarakning hikoyasi****

***Anvar Obidjon***

Mish-mishlarga qaraganda, bir zamonlar bu yerda jangovar qo’rg’on bo’lgan ekan. Urushlarda buzilib-buzilib, qor-yomg’irlarda nurab-nurab, undan mana shu bir parchagina devor qolibdi xolos. Bu devor shunaqayam serkavakki, pastdan turib boqsang, shaharlardagi ko’pqavatli binoga o’xshab ko’rinadi. Ana shu binodagi xonalardan bittasida men yashayman. To’g’risini aytsam, qo’shnilarim ichida istarasi issiqrog’i o’zimman. Masalan, o’ng tarafimdagi xonada Buzoqboshi, chap tomonimda Kaltakesak turadi. Ikkovi ham bir-biridan badbashara. Tagimdagi xonada istiqomat qiluvchi Qirqoyoqqa kelsak, yanayam tasqararoq. Ba’zan, qadam olishiga razm solib, oyog’ing saksonta bo’lgandayam, baribir menchalik poyga chopolmaysan, deb o’ylab qo’yaman. Qo’shnilarim orasida eng turqi sovug’i, bu – Chayon. Siz faqat uning aftini ko’rgansiz, ammo hali gaplashmagan bo’lsangiz kerak. Gaplari sumbatidan ham sovuq! Bundan uch-to’rt kun oldin bu ablah ta’bimni shu­naqayam tirriq qildiki... O’sha kuni, odatdagidek, novvoyxonaga borib, «hayov-hayov»lab uvoq edim. Ko’zim to’yib, nafsim qonib, qorinni chirmanda qilganimcha uyga qaytib kelayotsam, yo’lda to’satdan yomg’ir shivalab qoldi. Yugurib borib, ariqcha yoqasidagi zahar zamburug’ning tagiga kirib oldim. Bir mahal qayoqdanam Chayon paydo bo’ldi-yu, halloslab kelib, uyam zamburug’ning ostiga suquldi. Orqa oyog’imni bosganicha, taqqa to’xtadi. Boldirlarim qirsillab ketgan bo’lishiga qaramay, tishni tishga bosib, sekingina ming’irladim: – Ho’, aka, oyog’ingizning tagidan chiqib ketsam, maylimi? – dedim. Shunda, Chayon cho’chib yonga o’grildi-da, meni ko’rib, birdan dumini gajak qildi. – Mog’or kiyimda nega menga suykalasan, vey? – deb o’shqirdi u. – Yo’qol ko’zimdan! Keyin, o’xshatib turib, ketimga bitta tepsa bo’ladimi! Quymichimdan o’t chiqib ketdi. U kaltafahm bilan adi-badi aytishib o’tirmadim. O’zimni zo’rg’a bosib, sekin yo’lga tushdim. Uyga etib kelgunimcha shalabbo bo’lib ketgan ekanman, tuni bilan isitmalab chiqibman deng. Ha, bu Chayon degani shunaqa maraz maxluq. U bilan qo’shnichilikni allaqachon yig’ishtirib qo’yganman. ...Mana, tanishib ham oldik. Yana biz tomonlarga kelib qolsang, tortinmasdan to’g’ri uyimga kirib boraver, bolakay. Manzilimni yozvol: buzuq qo’rg’on, eski devor, chapdan o’n ikkinchi kavak. Yozib bo’ldingmi? Qani, bir ko’ray-chi... Mana shunaqa-da, men o’n ikkinchi kavak desam, sen o’n ettinchini yozibsan. O’chir! O’chir darrov! Bilasanmi, o’n ettinchi xonada kim turadi? U erda o’sha la’nati Chayon yashaydi-ya!

# ****Mushukchaning hikoyasi****

***Anvar Obidjon***

Odamlar «Mushuk ham tekinga oftobga chiqmaydi», degan maqol to’qishganmish. Bu bekorchi gap bo’lsa kerak deb o’ylayman. Masalan, shaxsan men har kuni tomga chiqvolib, oftobda isinaman, lekin buning evaziga hech kimdan hech qanaqa haq talab qilgan emasman. Tomda yotib, ba’zan uzoq-uzoqlarga termilib qolaman. Yer yuzi poyonsiz deyishadi. Bu gapga ishonish uchun dunyoga tomdan turib qarash kerak ekan. Men atrofni yaxshilab ko’zdan kechirib chiqqanimdan keyin, yer yuzi mana shu tomga qaraganda kamida o’n besh marta katta bo’lsa kerak, deb o’ylab qo’ydim. O’n besh marta-ya! Tomda yotishning tag’in bir foydali tomoni shundaki, bu erdan hovlining hammayog’i kaftdek ko’rinib turadi. Kecha mo’rining yonida yotib, tandir ostidagi kavakdan allanimaning pildiraganicha chiqib kelayotganini payqab qoldim. Mundoq qarasam, kap-katta bir Sichqon uyalmay-netmay kalish chaynab o’tiribdi. Achchig’im qo’ziganidan, dumim xoda bo’lib, junlarim hurpayib ketdi. Miy-yov! Vag’illagan kuyi o’zimni tomdan tashladim. Haligi kalishxo’r nonushtani to’xtatib, juftakni rostlab qoldi. Unga etib olib, endigina tappa bosaman deb turganimda, oldimdan er yutgur Qoplon chiqib qolsa bo’ladimi. U vopira-vop qilib menga tashlangan edi, o’zim sichqonga aylandim-qoldim. Qochib borayotib qarasam, tandirning yonida cheti siniq sopol tog’ora to’ntarilig’ turibdi. O’qdek uchib borib, o’zimni o’shaning tagiga urdim. Qoplon tirqishdan tumshug’ini suqib, rosa irilladi. Bundan foyda chiqmagach, orqa oyoqlari bilan tog’oraning ustiga tuproq changita boshladi. Itliging qo’zimay o’lgur-ey! Qoplon qaytib ketganidan so’ng olam birdan jimjit bo’ldi-qoldi. Shunda tog’ora ostida birovning «pish-pish» nafas olayotgani qulog’imga chalindi. Mundoq yonga o’grilsam, bir chekkada hansiraganicha boyagi Sichqonboy turibdi. Mendan qo’rqibmi, itdan qo’rqibmi, uyam to’g’ri shuyoqqa qarab qochgan ekan. Donishmand bobom: «Nodon qarshingda turgan bo’lsa, sen aql bilan ish ko’r», der edilar. Tezda shu o’gitga amal qildim. Go’shtidan kalish hidi anqib turganini hisobga olmaganda, yog’liqqina Sichqon ekan, maza qilib edim. Voy, esi past Sichqon-ey, boshqa joy qurib ketgandek,kelib-kelib, tog’oraning tagiga berkinganini qarang. Kallavaram-da. Bilmaydiki, er yuzi mana shu siniq tog’oraga qaraganda, kamida ming marta katta. Hatto, bir yarim ming marta katta bo’lishiyam mumkin! ...Og’ayni, sen ham er yuzini o’zingcha hech chamalab ko’rganmisan?

# ****Chumolining hikoyasi****

***Anvar Obidjon***

Ishkom ostida timirskilanib yurib, daroyi uzumning urug’ini topib oldim. Qurib ketgur zil-zambil ekan, itarib ham, tortib ham joyidan siljitib bo’lmadi. Tavakkal qilib elkalab olsammikin, deb turganimda, oldimdan «vish-sh» etib bir badbashara maxluq chiqib qolsa bo’ladimi! Enam kechagina yovuz ajdarho haqida ertak aytib bergan edilar. O’sha qonxo’r og’zini katta ochganicha oldimdan chiqib turibdi-yu hozir. U bilan solishay desam, ertakda ajdarhoni o’ldirgan Qilichbotir, afsuski, men emasman. Qo’limda siltansa qirq gaz cho’ziladigan qilichim ham yo’q. Darrov es-hushimni yig’ib oldim-u, muloyimlik bilan unga ta’zim qildim. – Assalomu alaykum, janob Ajdarho! – dedim. Ajdarho avvaliga nechundir o’ng’aysizlanib, uyoq-buyoqqa qarab qo’ydi. Keyin birdan ko’krak kerib: «Gar saloming bo’lmasa, ikki yamlab bir yutardim», deya menga ko’z olaytirdi. Men egilib, qaytadan ta’zim qildim. Bir vaqt, boshimni ko’tarib qarasam, zumgina oldin qarshimda gerdayib turgan ajdarho yo’q. U janobning erda yotgan barg ostiga shosha-pisha kirib ketayotganini arang payqab qoldim. Gap nimada ekanligini anglab ulgurganim yo’q ediki, osmondan bir pahlavon uchib tushib, gursillaganicha erga qo’ndi. Uning shabadasidan uch-to’rt yumalanib, yana oyoqqa turdim. Pahlavon to’satdan patlarini hurpaytirib: «Ko’kqurt qani?» – deb so’radi mendan. Endigina so’zga og’iz juftlaganimda, bexos shamol ufurib, boyagi barg pildirab uchdi-yu, Ko’kqurt ismli ajdarho yalangda qoldi. Pahlavon shu zahotiyoq hamlaga hozirlanganini ko’rib, uning Qilichbotir ekanligini fahmladim. Enamning ertakda so’ylaganlari rost bo’lsa, ular endi qirq kecha-yu qirq kunduz jang qilishadi deya bezillab turgan edim, Qilichbotir bir kalla solishdayoq ajdarhoni sulaytirib qo’ydi. – Qoyil, Qilichbotir! – deb qichqirdim men, zavqlanib ketib. – Og’zingga qarab gapir! – kutilmaganda meni jerkib berdi pahlavon. – Meni nega boshqalar bilan adashtiryapsan, tirrancha? Akkang qarag’ay etti iqlimga dong’i ketgan mashhur Chumchuq polvon bo’laman-a! U shunday deya, janob ajdarhoni tishlab olganicha, yana osmoni falakka ko’tarildi. Shu topda enamning yoniga shoshilyapman. Men unga ertak emas, Chumchuq polvon haqida o’z ko’zim bilan ko’rganlarimni aytib bersam, sezib turibmanki, og’zi lang ochilib qoladi. ...Xo’p, xayr, birodar. Sen ham bu g’aroyib hikoyani o’rtoqlaringga so’zlab berib, ularni yoppasiga angraytirib qo’ysang-chi.

# ****Tonggi so’z****

***Raim Farhodiy***

***«Gulgina» kitobidan olindi***

Ahmad tongda uyg’ondi-yu, yugurib hovliga chiqdi. Qarasa, baroq mushugi unga qarab kelyapti. Boshini egib, oyoqlari ostida erkalana boshladi:

- Miyov-miyov!

Ahmad hayron bo’lib turdi-da, yo’lida davom etdi. Shunda tong shamoli g’uvillab, unga ergashdi. Daraxt yaproqlarini shitirlatib, kuylay boshladi:

- G’uv-g’uv …

Qayerdandir bir chumchuqcha uchib kelib, daraxt shoxiga qo’ndi. So’ngra Ahmadga qarab, sayray boshladi:

- Chiriq-chiq-chiriq…

Ahmad qushchaning qo’shig’ini berilib tingladi-da, yana yo’lga tushdi. Qarangki, qadrdon kuchugi – Qoplon inidan chiqib qoldi. U ham to’ppa-to’g’ri Ahmadning oldiga chopib keldi. Dumini likillatib, vovulladi:

- Vov-vov-vov!

Ahmad hovuz bo’yiga keldi. Suvda g’oz va o’rdaklar suzib yurishardi. Ular qirg’oqqa yaqinroq kelib, qichqirishdi:

- G’oq-g’oq-g’oq!

- G’a-g’a-g’a!

Shu payt qo’shni uyning eshigi ochilib, Nigora ko’rindi. U jilmayib:

- Salom Ahmad! – dedi.

- Salom Nigora! – javob berdi Ahmad ham.

Shundagina u yo’lda uchratgan do’stlari – mushuk, shamol, Qoplon, g’oz va o’rdaklarning unga nima deyishganini tushunib oldi.

**Ikki xil yordam**

***Mahmud Murodov***

***«Gulgina» kitobidan olindi***

Bir xotin sabzavotlar og’ir to’rxaltasini ko’tarib kelayotgandi. Orqadan ketma-ket ikki bola, ularning ketidan bir chol kelmoqda edi. Bir mahal to’rxaltadan bir kartoshka tushib, dumalab ketdi.

- Xola, kartoshkangiz tushdi, - deb birinchi bola o’tib ketaverdi. Ikkinchi bola hech narsa demadi-yu, yerdagi kartoshkani olib, to’rxaltaga soldi. Orqadan yetib kelgan chol bolaga:

- Baraka top, bolam, - dedi.

Shunda birinchi bola to’xtab:

- Bobo, menga hech narsa demadingiz? Axir, men ham xolamga «kartoshkangiz tushdi», deb aytdim-ki, - dedi.

Bobo unga javob berish o’rniga ikkinchi bolaning yelkasiga qoqib:

- Ota-onangga rahmat, bolam, - dedi.

# ****Qo’yning gapi****

***Oltmish O’sarov***

***«Gulgina» kitobidan olindi***

Mahmud aka ishdan kelganda qo’yning ustma-ust «ba-a»lab mo’rayotganini eshitdi-yu, o’g’li Otabekka:

- Qo’yga o’t, suv bermabsizlar-da? - dedi.

- Berganmiz, - dedi Otabek. - U bir qisim beda yegan, bir paqircha suv ichgan.

- Bo’lmasa, qorni to’ymabdi, chanqog’i bosilmabdi. Ana, eshit. «o’t ber», «suv ber», deyapti.

- Qo’y gapirmaydi-ku! - ajablandi Otabek. - Ochqaganini, suvsaganini qaydan bildingiz?

- «Ba», degani - «o’t ber», «bo’…», degani - «suv ber», degani.

Hayvonlarning tili shunaqa.

Otabek qo’yning oxuriga bir quchoq pichan soldi, bir paqir suv qo’ydi. Qo’y oldin o’t yedi, keyin suv ichdi. Ma’rashini ham qo’ydi. U Otabekka qarab bosh siltadi. Bu «rahmat», degani bo’lsa kerak-da.

# ****Xo’tikning hikoyasi****

***Anvar Obidjon***

Ko’p narsaga qiziqaman. Shu tufayli kechalari uxlamasdan o’ylanib yotaman. Hozircha kallam balodek ishlab turibdi, farosatim joyida. Men bilan u-bu narsalar to’g’risida bir-ikki og’iz gaplashsangiz, ishonchim komilki, zehnim o’tkirligini sezib, hang-hang... yo’q, hang-mang bo’pqolasiz. Siz, masalan, nima uchun chaqmoq chaqib, keyin momaguldirak bo’lishini bilasizmi? Qo’ying, xijolat tortmang, buni o’zim tushuntirib qo’ya qolay. Xullas, bulutlar suzib boraveradi, suzib boraveradi, suzib boraveradi, oxiri birdamas-birda tog’ning cho’qqisi bilan to’qnashadi. Agar ikkita chag’ir toshni bir-biriga urib ko’rgan bo’lsangiz bilasiz, bunday paytda «chars-churs» o’t chaqnaydi. Ana sizga chaqmoq! Bulut cho’qqiga urilganidan keyin, o’z-o’zidan ma’lumki, hammayoq larzaga keladi. Qarabsizki, qanordek-qanordek toshlar guldiraganicha pastga qarab yumalay boshlaydi. Ana sizga momaguldirak! Ha, bu ancha chigal masala. Hammaning ham tezda fahmi etavermaydi. Keling, sizga boshqa osonroq savol berayin. Qani, ayting-chi, nima uchun aravaning g’ildiragi yumalog’-u, derazaning ko’zi to’rtburchak? Eha-a-a, shuniyam bilmayman deng? Mayli, bunisiniyam o’zimiz uqtirib qo’yaylik bo’lmasa. Xo’-o’-sh... Umringizda biror marta yumaloq oynakni ko’rganmisiz? Bilaman, ko’rmagansiz... Bunaqasini hech kim ko’rmagan. Chunki, odatda, oynaklar korxonadan to’rtburchak qilib chiqariladi. Shunday bo’lgandan keyin, derazaning ko’zini ham o’sha oynakka moslashtirib, to’rtburchak shaklda yasashga to’g’ri keladi. Aravaning g’ildiragiga esa oynak solinmaydi, shuning uchun u yumaloq. Mana, gap qaerda! ... Ho’, bolakay, menga qarab nega xo’shshayi-i-b qolding? Biron-bir jumboqqa aqling etmay turibdimi deyman-da. Savoling bo’lsa, tortinmay so’rayver, men hamma narsani bilaman.

# ****Qurbaqaning hikoyasi****

***Anvar Obidjon***

Qur-r, vaq! Meni tanidingizmi? Ha, men o’sha boshi yapaloq, ko’zi shapaloq Qurbaqaman. Laqabim – Vaqvaqato’ra! Ko’rib turibsiz, vaqtim choq. Bo’lmasam-chi! Hozirgina ikkita bo’rdoqi pashshani tutvolib, shappa-shuppa yamlab qo’ydim. Endi hovuzga kalla tashlab, bir cho’milsammikin deb turibman. Men sizga aytsam, qorin to’yganidan keyin chalqanchasiga suzib yurishning ham o’ziga yarasha gashti bor. Qancha ko’p suzsang, shuncha lanj bo’lasan. Ana undan keyin, baqato’nga o’ranvolib, miriqib uxlash mumkin. Biroq, shunisi yomonki, uyqudan uyg’ongan chog’ingda qorning qaytadan ochqab qolgan bo’ladi. Shunda, tarvayib bir kerishasan-u, ko’zing jovdirab, yana ovqat axtarishga tushasan. O’tgan kuni uyqusirab turib, bir sayoq Chumakarini yutib yuboribman. Itpashshaga o’xshatibman-da. Bir vaqt ichak-ichaklarimga igna sanchishni boshladi. Qurillab dodlaganimcha, satta paqir bo’yi sakrab, o’zimni erga uraman deng. Ari chaqishini qo’ymaydi, men – qurillashimni. Yo’q, xayriyat, oxiri oshqozonimgayam bitta igna sanchdi-yu, shundayicha butunlay hazm bo’pketdi. Baloyi azimdan qutilib olganimdan so’ng, mundoq qarasam, sayroqi qushlarni qafasda boqib yuradigan sariqsoch bola menga suqlanib tikilib turibdi. Boya tinmay qurillayotganimda, chamasi, shirali ovozim unga yoqib ketgan bo’lsa kerak. Qilig’ing qur-r-g’ur bolakay sayroqi qushlarga qo’shib, meniyam bironta qafasga solib qo’ymasin, dedim-u, hovuzga qarab ura qochdim. Men sizga aytsam, qafasda yotib tayyor ovqat egandan ko’ra, erkin yurib, och qoringa ari yutgan ming marta afzal. ...Bu hikoyani aytishdan maqsadim, o’rtoqchilik hurmati seni ogohlantirib qo’ymoqchiman, toybola. Maslahatim shuki, uyqusirab turib ovqat eyishga odatlana ko’rmagin, buning oqibati judayam yomon bo’larkan.

**Yoqutning husnixati**

***Alisher Navoiyning***

***«Hayrat ul-abror» dostonidan***

Fano bog’ining gul tupida o’ltirib shuhrat qozongan kishining gulshani Suxravard edi . U nafsu havo deviga yo’l bermaslik uchun osmonning haqiqat avjidagi uchar yulduzi bo’lgan edi. Bir kuni u xalifaning saroyi tomon bordi. Bu Haq rahmatining ofatga qarshi borganiga o’xshardi. Hijoz aholisi Ka’baga e’tiqod qilgani singari xalifa Musta’sim ham unga nisbatan ko’p hurmat bildirdi. Uni taxtga chiqarib o’ltirg’izib, so’ng o’zi o’ltirdi. Go’yo quti bittayu gavhar esa ikkita edi, yoki burj bittayu ustida ikkita yulduz turganday. Shayx adab bilan so’zlamoqda edi, xalifa esa yerga ko’z tikib, jim turardi. Atrofda ne-ne odamlar oyoq ustida xizmatda, ne-ne odamlargina emas, hatto shahzodalar ham.

Shu payt Shayx odamlarga qaragan edi, ko’ziga Yoqut ko’rinib qoldi. U birdan xayajonlanib, o’rnidan turib ketdi; xalifa hayratlanib, unga shunday xitob qildi:

- Ey, ne-ne tushungan odamlar oyog’ining changi bo’lgan odam, shohlar ham senga qullik qilib, bu bilan faxrlanadilar. Bunday oliy martaba unga qaerdan kelganki, sen unga bu xilda extirom ko’rsatmoqdasan?

Shayx dedi:

- Qaysi bir hurmat va martaba Xudo unga bergan hurmat va martabadan yuksak bo’lishi mumkin? Uning ishi doim «Qur’on» ko’chirish bo’lib, hech kim u singari ko’chira olmaydi. U Xudoning so’zlariga ziynat bergani uchun uni hurmat qilish bizga vojibdir.

Tushungan odamlarning boshlig’idan Yoqutni bilgach, shoh unga o’z majlisiga kelib o’ltirishni buyurdi. U qo’li pok odam xatining yaxshiligi sharofatidan mamlakat podshohi bilan hamsuhbatlikka muyassar bo’ldi.

# ****Har narsa ham ko’ringanidek emas****

***Muslim Buxoriy tarjimasi***

Rangpar libosdagi ayol va yigirilgan ro’dapo kostyum kiygan erkak Bostonda poyezddan tushib qolishdi va Garvard universiteti rektori qabuliga uchrashuv vaqtini belgilamay, jur’atsizgina kirib keldilar.

Kotiba bu qoloq, qishloqi kishilarning Garvardda nima ishi bor ekan deya ensasini qotirdi.

- Biz rektor bilan ko’rishmoqchimiz, – dedi boyagi erkak muloyimlik bilan.

- U kun bo’yi band bo’ladi, – dedi kotiba achchiqlanib.

- Mayli, biz kutamiz, - javob qildi ayol.

Kotiba ularni to’rt soatcha yolg’iz qoldirdi. U er-xotinning toqati toq bo’lib qaytib ketishlarini istardi. Yo’q, ular ketishmadi. Kotibaning esa jahli chiqdi. Ahmoqona ish deb bilsa-da, rektorni bezovta qilishga qaror qildi.

- Ehtimol, siz bir necha daqiqa ular bilan ko’rishsangiz, balki qaytib ketishar, - dedi u rektorga.

Rektor chuqur xo’rsindi va rozi bo’lganligining alomati sifatida boshini qimirlatib qo’ydi. Muhim shaxs bo’lganligi sababli unda har kim bilan ham uzoq suhbatlashish uchun vaqt topilmas edi. U qabulxonasining ko’rkini buzayotgan rangpar libos va yigirilgan kostyumdan ijirg’andi.

Rektor keskin yuzlandi va savlat bilan er-xotin tomon qadam tashlab, ularning yoniga keldi.

- Bizning Garvardda birinchi kursda o’qiydigan o’g’limiz bor edi. U Garvardni sevardi. Bu yerda baxtiyor edi. Lekin, bir yil oldin u tasodifan o’ldirildi. Men va erim uning xotirasiga kampusning biror yerida yodgorlik barpo etmoqchimiz, - dedi ayol.

- Madam, - dedi rektor qo’rs ohangda, - Biz Garvardda o’qib, vafot etgan har bir kishi uchun haykal qo’ya olmaymiz. Agar shunday qilganimizda, bu yer qabristonga o’xshab qolgan bo’lar edi.

- Oh, yo’q, - dedi ayol va tezda tushuntirdi, – Biz haykal qo’ymoqchi emasmiz. Biz Garvard uchun yangi bino qurib bermoqchi edik.

Rektorning ensasi qota boshladi. U yana o’sha rangpar ayollar libosi va aftoda kostyumga nazar soldi va xitob qildi:

- Bino?! Bilasizmi o’zi bino qurish uchun qancha kerak? Garvarddagi binolarimiz yetti yarim million dollardan ortiqroq turadi!

Ayol bir muddat sukut saqladi. Rektorning yuzida mamnuniyat alomatlari balqidi. Ehtimol, endi ulardan qutular. Shunda ayol eriga yuzlandi va sekingina dedi:

- Universitet qurish uchun bor yo’g’i shuncha pul kifoyami? Unda nega o’z universitetimizni qura qolmaymiz?

Eri boshini silkitdi.

Rektorning afti xijolatdan sullayib qoldi. Mister hamda Missis Liland Stenford o’rinlaridan turishdi va chiqib ketishdi. Ular Palo Altoga, Kaliforniyaga safar uyushtirdilar va o’sha yerda Garvard qadriga yetmagan o’g’illari uchun yodgorlik o’laroq yangi ilm dargohi - Stenford universitetiga asos soldilar.

**Do’mboq**

***Muhabbat Hamidova***

***«Gulgina» kitobidan olindi***

Bog’chadan qaytishayotganda chiroyli bir targ’il mushukcha Farhodga ergashib qoldi. Oyisi shuncha haydasa ham, u ayanchli miyovlagancha Farhodning oyog’iga surkaldi.

- Oyijon, uyga olib ketaylik. Mosh mushugimizga o’g’il bo’ladi. Ikkovlashib sichqonlarni tutishadi, yo’q demang, jon oyijon, - yalindi Farhod.

- Sog’lom mushugchaga o’xshaydi, egasidan adashib qolgan bo’lsa kerak.

- Mayli, olib ketamiz, - rozi bo’ldi onasi.

Uyga kelishgach, Farhod uni sekingina Moshning yoniga qo’yib:

- Qara, Mosh, senga o’g’il olib keldim. Xafa qilmasdan birga o’ynaglar, xo’pmi? - deb Moshning peshanasidan silab qo’ydi.

Ammo Mosh big’illagancha mushukchaga bir zum qarab turdi-da, to’satdan oldingi oyog’i bilan uning beliga tap-tap tushirdi. Mushukcha bo’lsa qochish o’rniga uning bo’yniga osilib erkalandi. Nihoyat Mosh ham murosaga kelib, uni yetaklab xontaxta tagiga olib ketdi.

Farhod mushukchani Do’mboq deb atadi. Do’mboq ozoda, beozor edi. U Farhodga juda organib qoldi. Kechqurunlari ham uning yostig’i yonida xurillab uxlab qolardi. Ertalabdan esa Farhod bog’chaga ketayotganida uni darvozagacha kuzatib qo’yardi. Farhodning bog’chadan qaytayotganini ham Do’mboqvoy hammadan oldin sezar va darvoza tagidagi kichkina yoriqdan kallasini chiqarib, xursand bo’lib kutib olardi.

# ****Yo’lda****

***Yayra Sa’dullayeva***

***«Gulgina» kitobidan olindi***

Ular birin-ketin bog’chadan chiqishdi. Rauf, Yulduz, Nargiza, Olima… Biri onasining bo’ynidan quchoqlab olgan, biri sevinchidan shataloq otgan, yana biri… Ular orasida Yulduz pildirab boradi. U oyisi bergan olmani g’archillatib yeb: «Aylanay, oyimdan», - deb erkalanadi. Hamma quvnab-quvnab boradi-yu, ammo Alisher negadir oyisiga tixrlik qiladi. Yig’lay desa, ko’zidan yosh chiqmaydi. Dam oyisining sumkasiga yopishadi, dam oyisining: «Qo’y, bolam», - deyishiga qaramay, narsa to’la to’rxaltani tortqilaydi.

- Olma topib berasiz, olma yeyman, - dedi u battar g’ingshib.

- Xo’p, o’g’lim, uyda bor, hozir…- uni ovutishga urinadi oyisi.

- Yo’q, hozir topib berasiz. Ana, Yuzduz yeb ketyaptiku. Alisher birdan oyisining oyoqlariga yopishdi.

- Olma yeyman…a…n!

O’tgan-ketgan bolalarning qarashlaridan jahli battarroq chiqib, baqiraverdi. Shu orada bolalardan birining qo’lidagi o’yinchoq mashinaga ko’zi tushib: «Mengayam mashina», - deb oyisini battar xit qildi. Oyisi bir narsa degandi, yerga yotib oldi. Top-toza kiyimlari tuproqqa belandi. «Tur, odamni uyatga qo’yayapsan», - deb oyisi turg’izmoqchi bo’lsa, battarroq yopishdi. Undan hech qaysi bola kulmadi. Aksincha, «viy, erkatoy», - deb qo’yishdi. Yulduzning xunob bo’lgan onaga rahmi kelib, qo’lidagi olmasini Alisherga uzatdi.

- Ma, ola, qol! - mehribonchilik bilan dedi Yulduz.

- Obor! - Alisher uning qo’lini turtib yubordi. Olma yerga tushib, dumalab ketdi. Yulduzning biram yig’lagisi keldi, lekin o’zini tutdi.

Oyisining aytganiga kirmaydigan bunday bola oldida yig’lagandan kulgani yaxshi.

**Oppoq buvaning nevaralari**

***Hakim Nazar***

***«Gulgina» kitobidan olindi***

Oppoq buva ravonda dam olib o’tiribdi. Nevaralari uyda radio eshitishyapti. Radiodan «Jo’jalarim» qo’shig’i aytilsa, ular qo’shilib aytishadi. Hindcha aytsa, dikir-dikir o’yinga tushishadi. Sal o’tgach, katta ashula boshlangan edi, kichik nevara:

- E, bu yaxshimas, o’chirib qo’yaman! - dedi. Katta nevara singlisini qaytaradi:

- O’chirma, oppoq buvam xafa bo’ladi.

Kichik nevara ravonga chiqib:

- Opooq buva, siz shu ashulani yaxshi ko’rasizmi? - deb so’radi.

- Ha, oppoq qizim, juda yaxshi ko’raman, - dedi buvasi.

- Unaqa bo’lsa, man ham juda yaxshi ko’raman, - dedi kichik nevara.

# ****May yomg’iri****

***Zohir A’lam***

***«Gulgina» kitobidan olindi***

Botirvoyning otasi qishloqdan yer olgan. Yoz bo’yi kappa tikib dalada yashaydi. Yeriga bo’lak-bo’lak qilib pomidor, kashnich, shivit, piyoz ekadi.

Bir kuni otasi narida chopiq qilayotgan paytda, osmonni qora bulut qopladi.

Chars-churs chaqmoq chaqib, momaqaldiroq gumburladi, sharros yomg’ir quydi.

Botir o’zini panaga oldi.

Yomg’ir suvlari jilg’a-jilg’a bo’lib oqa ketdi. Mana jilg’achalarning biri yugurgilab keldi-da, yo’lidagi chumoli iniga sizib kira boshladi.

Odatda chumoli ini do’ppayib qo’rg’onga o’xshab turadi. Lekin bu inning qo’rg’onini Botir boyagina tepib, har tarafga sochib tashlagandi. Botir suvning kirishini biroz kuzatib, chumolilarning ahvolini ko’z oldiga keltirdi. Ularga juda achindi. Daraxt panasida yugurib chiqdi-da, inning atrofiga to’g’on yasashga tushdi. Gir aylantirib loy bilan o’rab chiqquncha usti-boshi shilta-shalabbo bo’ldi.

Shu payt qo’lida ketmon ushlagan otasi yugurib kelib qoldi.

- Hoy, nega panaga o’tmay, ivib o’tiribsan? - so’radi u hayron bo’lib.

Nima deyishini bilmagan Botir to’g’risini aytib qo’ya qoldi.

Gap eshitaman deb o’ylagandi, unday bo’lmadi. Chumolilarni himoya qilganini bilib:

- Yaxshi qilibsan, o’g’lim, - dedi otasi.

# ****Bo’lib yeyishdi****

***Mahmud Murodov***

***«Gulgina» kitobidan olindi***

Ziroat opa ishdan qaytayotganda, qizchasi Odila eshik oldida o’ynab o’tirgan edi. U yugurgancha borib, onasini quchoqladi. Ona Odilaning peshanasidan o’pdi. Sumkasidan uch dona konfet olib berdi.

-Hammasi o’zimgami? - deb so’radi Odila.

-Ha, o’zingga, - dedi Ziroat opa.

-Yo’q, o’zimgamas. Bo’lib yeymiz.

Uyga kirganda Odila konfetlarni buvisiga berdi.

-Buvijon bo’lib bering.

Buvisi:

-Mana bular senga, - dedi-da, ikkita konfetni Odilaga uzatdi. -Mana bu bittasi Sobir akangga.

-Yo’q bunaqamas, - dedi Odila.

-Bo’lmasa ikkitasini akangga bera qol, - dedi buvisi.

-Bunaqayammas, - dedi Odila yana kuyunib.

-Qanaqa qilib bo’lay, o’zing ko’rsata qol.

Odila hamma konfetni qo’liga olib, bittasini buvisiga, bittasini, akasiga berdi. Birini o’zi olarkan:

-Ana shunaqa bo’ladi, - dedi-da konfetni og’ziga soldi.

**Mehribon**

***Mahmud Murodov***

***«Gulgina» kitobidan olindi***

Salimjonning dadasi kechqurun katta qovun so’ydi-da, bir kosasini onasining oldiga qo’ydi. Qolganlarini laganda karjladi. Salimjonning onasi Karomat shkafdan qirg’ich keltirib, buvisining qovunini qirib berdi. Hammalari qovun yeya boshlashdi. Faqat Salimjongina qo’l cho’zmay otirdi.

-Ol, nega yemayapsan? - deb so’radi oyisi.

-Mengayam o’shanaqa qilib bering, - dedi Salimjon buvisi yeyayotgan qovunga ko’z tashlab.

-Voy, buvimning tishlari yo’q-ku. Sen ham qarimisan?

Salimjon indamadi. Keyin ko’z qirini tashlasa, buvisi qirilgan qovunni ham kavshanib yeyapti. Salimjon asta qo’l cho’zdi.

Ertasi kun Salimjon bog’dan shaftoli uzib chiqdi-da, buvisiga mehribonlik bilan:

-Buvijon, qirg’ichingiz qani, shaftoli qirib beraman, - dedi.

# ****Oyijon****

***Rahmat Azizxo’jayev***

Qosim ko’cha eshikdan hamisha bo’lar-bo’lmasga «oyi», deb yig’lamsirab kelar, oyisi biror yumush buyursa «yo’q, yo’q», deb uni bajarmas edi.

Qosim ammasinikiga borganda hayron bo’ldi. Ammasining kenja o’g’li - o’zi tengi Po’latjon oyisi biror yumush buyuradigan bo’lsa, «xo’p, oyijon», der ekan. Qosimga bu muomala juda yoqdi. U uyga qaytgach, oyisini «Oyijon», deb chaqirgan edi, oyisi ham oshxonadan turib: «Qosimjon, keldingmi, o’g’lim?»- deb javob berdi.

Qosim xursand bo’lganidan jilmayib qo’ydi.

# ****Qo’g’irchoqlar****

***Anvar Obidjon***

Gulsanamning tug’ilgan kunida dadasi unga ajabtovur qo’g’irchoq olib keldi. Sochlari mayda o’rilib, boshiga ko’k ro’mol chandilgan, egniga atlas ko’ylak kiydirilgan bu yoqimtoy qo’g’irchoqni bir siltab qo’ysangiz bas – ichiga o’rnatilgan mitti moslama o’z-o’zidan ishga tushib, «Qizaloq» rosa yig’lab beradi.

Gulsanam uni silkib ko’rgan edi, uyni yig’i tovushi bosib ketdi: qiy-y, qiy-y, qiy-y... Qo’g’irchoq yig’layotgan paytda qo’lidagi oppoq ro’molchasini tez-tez ko’ziga surtib qo’yishini ko’rib, avvaliga Gulsanamning kulgisi qistadi, keyin injiqligi joniga tegib uni yotqizib qo’ygan edi, boshqacha ovoz chiqarib o’krashga tushdi: vag’-g’, vag’-g’, vag’-g’... Oyog’ini osmondan qilib ko’ruvdiki, battar ayyuhannos soldi: a-a-a, a-a-a, a-a-a!!! Gulsanam zarda bilan uni ayvondagi tokchaga o’tqizib qo’ydi.

– Bu yig’loqi bilan endi o’ynamayman, – deya arazlab, qo’g’irchog’idan yuzini o’girdi.

– O’rtoqchilik darrovda tugabdi-da? – deb jilmaydi uning oyisi.

Gulsanam labini burib, javob berdi:

– Shuyam o’rtoq bo’pti-yu! Tug’ilgan kunimda menga qo’shilib xursand bo’lish o’rniga, nuqul vag’illaydi-ya.

– Menimcha, sen nohaqsan, – tanbeh berdi oyisi. – Agar chinakam o’rtoq bo’lsang, o’z xursandchiligingni o’ylayvermasdan, uni yupantirishga harakat qilishing kerak, qizim.

Oradan uch kun o’tgach, kechagina sayohatdan qaytgan tog’asi Gulsanamga boshqa bir qo’g’irchoq olib keldi. Bunisi yanayam antiqa edi. Uni sal qimirlatib qo’ysangiz bo’ldi – qizil shlyapali olako’z bola bo’yniga osilgan nog’orani zo’r berib chalishga tushadi: traka-tak, traka-tak, traka-tak...

Bu qo’g’irchoq Gulsanamga juda yoqib qoldi. Uning nog’ora chalishiga moslab hatto o’yinga tushadigan ham bo’ldi.

Bir kuni Gulsanam yangi qo’g’irchog’ini hovlida ko’tarib yurib, suv sepilgan joyda birdan oyog’i toyib ketdi-yu, shaloplaganicha loyga yiqildi. Yomon yiqilgani mayliku-ya, yap-yangi ko’ylagining loyga belanganini ko’rib, uvvos solib yig’lay ketdi. Uning qo’lidan uchib, nariroqqa borib tushgan quvnoq qo’g’irchog’i esa birdan ishga tushib, bazmni qizitib yubordi: traka-tak, traka-tak, traka-tak...

– Bas qil! – nog’orachi qo’g’irchoqqa qarab o’shqirib berdi Gulsanam. – Men yig’layin-u, sen hech narsa bo’lmagandek nog’ora chalgin-a. He, beting qursin!

Shunda qo’g’irchoq qo’qqisdan tilga kirib, ko’zlarini o’ynatganicha dedi:

– Meni yasagan usta faqat nog’ora chalishimni buyurgan, sen bilan nima ishim bor, yig’lasang yig’layver.

U shunday deya mashqni yana davom ettirdi: traka-tak, traka-tak...

– Seni o’rtoq deb yursam... – Gulsanamning xo’rligi kelib, qolgan gapni aytolmay ko’zlaridan duv-duv yosh to’kdi.

– Qandaydir o’rtoqchilikni deb, senga qo’shilib yig’laydigan ahmoq yo’q, – hanuz pinagini buzmay gapirdi nog’orachi qo’g’irchoq. – Menga faqat nog’ora chalishni buyurishgan, vassalom. Ko’rsatmani buzolmayman.

Gulsanam qo’g’irchoqni qo’liga olib, o’zidan ancha nariga otib yuborgan bo’lsa-da, u bezrayganicha nog’orasini chalaverdi: traka-tak, traka-tak...

Shu payt ayvondagi tokchada ivirsib yurgan mushuk atlas ko’ylakli qo’g’irchoqni beixtiyor turtib yubordi. «qizaloq» xuddi uyqudan cho’chib uyg’ongan chaqaloqdek birdan yig’lashga tushdi: vig’-g’, vig’-g’, vig’-g’...

Uning yig’isini eshitgan Gulsanam eski qo’g’irchog’iga ma’yus termilib turarkan, o’zi sezmagan holda asta-sekin yupanib qoldi. Keyin o’rnidan turib borib, uni qo’liga oldi.

– Aylanay sendan, o’rgilay sendan, – deya «qizaloq»ni bag’riga bosdi u. – Yomon yiqilganimni ko’rib menga rahming keldimi? Bo’ldi qilaqol endi. Mana, men ham yig’lamayapman-ku...

Uydan chiqib kelgan oyisi Gulsanamga har galgidek mehribonlik bilan jilmayib qo’ydi.

– Hayotda ko’pincha shunaqa bo’ladi, – deya qizining boshini siladi u. – Quvonchli oningdagina doimo birga bo’ladiganlar boshingga qayg’u tushdi deguncha, anavi nog’orachiga o’xshab, senga asqotmay qolishadi. Bunday vaqtda yana eski darddoshingni axtarib qolasan kishi.

Gulsanam oyisining gaplariga tushunmay, unga angrayganicha qarab turardi. Ha, bunaqangi gaplarning mag’zini tezda chaqishga u hali yoshlik qiladi. Payti kelganda, albatta anglab yetadi va birdaniga onajonisini eslaydi.

# ****Musicha****

***Olmos***

***«Gulgina» kitobidan olindi***

Kanareykalar qafasi oldiga bitta musichaning o’ralashib qolganini sezib yuribman. U ayvonga kelib qafasdan don-dunni yeb yuradi.

Ba’zan qafasga qistirilgan olma, apelsinni cho’qib qochadi.

Bir kuni kitob o’qib o’tirsam yana o’sha musicha qafasning chetiga qo’nib turibdi. Kuzatib turdim. Musicha bemalol kanareykaning ovqatini cho’qilardi.

Chunki kanareykaning don-duni va suvi doimo tayyor turadi. Sovuq tushishi bilan issiqqina uyga ko’chib kirishadi, ularning nima ham tashvishi bor, deb o’ylasa kerak-da musicha.

Eh, dangasa musicha. Axir, sen erkinlikda yayrab yuribsan, uchsang qanotlaring ham bor. Kanareykalar doniga ko’z olaytirmay, o’z rizqingni o’zing yerdan topib yesang bo’ladi-ku!

**Ayyor qarg’alar**

***Olmos***

***«Gulgina» kitobidan olindi***

Kech kuz. Kun sovuq edi. Shudgorda to’p-to’p qora, ola g’arg’alar qag’ilashib uchib yurishardi. Patlari hurpaygan, har bittasining kattaligi tovuqday-tovuqday kelardi.

Qarg’alar goh katta yo’ldagi yong’oqlarda qag’illab uchishar, goh esa to’da-to’da bo’lib asfalt yo’l ustida chag’-chug’lab qolishadi. Nima qilishayotgan ekan, deb ularni kuzata boshladim. Qarg’alar daraxt tepasida qolib ketgan yong’oqlarni balanddan asfaltga tashlashar, yong’oq yorilgach, baravar mag’ziga yopirilishardi.

Yong’oqning mazasi qarg’alarga yoqib qolgan edi. Ularning quvligiga qoyil qolasan kishi.

# ****Danak****

***Lev Tolstoy***

***«Gulgina» kitobidan olindi***

Ona olxo’ri sotib oldi va ovqatdan so’ng bolalariga bermoqchi bo’ldi. U olxo’rini tarelkaga solib qo’ydi.

Vanya olxo’rini hech yemagan edi. U hadeb olxo’rilarni hidlayverdi. Olxo’rilar unga juda yoqdi. Vanya ularni yeb qo’ygisi keldi. U olxo’rining yonidan nari ketmadi. Uyda hech kim qolmaganida u chidab turolmadi, bitta olxo’rini oldi-da, yeb qo’ydi. Onasi ovqat oldidan olxo’rilarni sanadi, qarasaki, bittasi yo’q. Buni bolalarning otasiga aytdi.

Hay, bolalarim, bitta olxo’rini birortanglar yedinglarmi? - deb so’radi ovqat vaqtida otasi.

Hammalari: «Yo’q!» - deyishdi. Vanya esa qip-qizarib ketdi, u ham «Yo’q, men yemadim», - dedi. Shundan keyin otasi:

Qaysi biringlar yegan bo’lsanglar ham, yaxshi qilmabsizlar, ammo gap olxo’rida emas, gap shundaki, uning ichida danagi bo’ladi, kimki bilmay uni yutib yuborsa, ertasi kuni o’ladi. Men faqat shundan qo’qaman, - dedi.

Yo’q, men danagini derazadan otib yubordim, - dedi Vanya oqarib.

 Hammalari kulishdi. Vanya bo’lsa, yig’lab yubordi.

**Tolib otgan tosh**

***Abdusodiq Irisov***

***«Gulgina» kitobidan olindi***

Tolib qo’shni tomonga qo’ngan kaptarni haydayman deb, tosh otdi.

Kaptar uchib ketdi-yu, tosh kelib tom shiferiga tushdi, shifer «chars» etib sindi. Tolib esa egasi chiqib qolmasin deb, tiraqaylab uyiga qochdi.

Uy egasi ishda bo’lganligi uchun bundan bexabar qoldi.

Shu kuni kechasi bilan yomg’ir yog’ib, ertalab qorga aylandi, birdan chakillab uydan chakka o’ta boshladi. Uy egasining boshi qotib, tomni tuzatgani chiqqan edi, sirg’anib, tomdan yiqilib tushdi. Shu bilan oyog’i sinib, yigirma kun kasalxonada yotib chiqdi. Xayriyat, bundayroq yiqilgan ekan, bo’lmasa undan yomonroq bo’lishi ham mumkin edi.

Xo’sh, Tolib otgan toshim birovning oyog’ini sindiradi, deb o’ylaganmidi?

# ****Salom, tuproq****

***Oltmish O’sarov***

***«Gulgina» kitobidan olindi***

Oydin dadasi bilan pomidor o’tqazardi.

Ular oldi jo’yaklarga jildiratib suv oqizishdi. Pushtaga nam yugurgach, Oydin dadasi o’rgatganidek, barmoq yo’g’onligidagi cho’pni ikki qarich, ikki qarich yerga suqib, chuqurcha hosil qildi. Dadasi shu chuqurchalarga pomidor ko’chatining tomirlarini joylashtirib, atrofini tuproq bilan bekita boshladi. Oradan ko’p vaqt o’tmasdan ikki qator pomidor nihollari xuddi bog’cha bolalari safga tizilganday bir teksda saf tortib ko’zni quvontirdi.

Jo’yakka yana bir bor suv oqizishdi. Lekin sal vaqtdan keyin o’tqazilgan nihollar so’lg’inlashib, yerga bosh egishdi. Bu holni payqagan Oydin dadasidan so’radi.

- Nima bo’ldi ularga?

- Ko’chatlar yerga - tuproqqa salom berishyapti, - javob berdi Maqsud aka.

- Nega salom berishyapti? - yana so’radi Oydin.

- Bu ko’chatlar boshqa tuproqdan keltirildi. Endi ular: «Bizni bag’ringga olganing uchun rahmat. Bundan buyon sen bilan birga bo’lamiz», - deb ta’zim qilishyapti, - javob berdi dadasi. - Ertaga tuproq ko’chatlarni erkalab boshini ko’taradi.

Oydin ertasiga o’taqazilgan nihollarning qad rostlab, yashnab turganini ko’rdi. Shunda u tuproqqa salom bergan nihollarga quvonch bilan boqdi.

# ****Yong’oq****

***Karim Rahim***

***«Gulgina» kitobidan olindi***

Muharram opa so’rida sih tikib o’tirgan edi. Birdan o’g’li Tal’at ko’chadan hovliqib kelib qoldi.

- Oyi, oyi, Islomlarning uyiga-chi, doctor keldi, doctor, - shoshib-pishib dedi u. - Ikkita. Mashinasi ham bor.

- Nimaga kelganini bilasanmi? - Muharram opa o’g’liga ma’noli tikildi.

- Ha, Islomni olib ketarmish, - gapira boshladi Tal’at. - Uning bo’ynini bog’lab qo’yishibdi. Islomning-chi, ovoziyam chiqmayotgan ekan. Nega unaqa bo’ldiykan, oyi?

- Kecha oyisidan berkitib bir tarelka yong’oqni bitta qo’ymay yegan ekan, - dedi oyisi.

Tal’atning qip-qizil yumaloq yuzlari birdan oqarib, ranggi dokadek bo’zarib qoldi. U shoshib tomog’ini ushladi. Keyin «hiq-hiq» qilib yo’talib ham qo’ydi-da:

- Oyi, mening tomog’im bo’g’ilmaydimi? - Tal’at ko’zlarini mo’ltiratib onasiga tikildi.

- Nega bo’g’iladi, o’g’lim? - taajjublandi Muharram opa.

- Boya tokchadagi yong’oqni sizdan bekitib yegan edim, - dedi Tal’at.

- Tarelkada bitta qolgandi.

# ****Yangi mashina****

***Abdulhay Nosirov***

Abdulhamid hovliga yangi mаshinani ko’tarib chiqdi. Ibrohim uni ko’rib:

- Yangimi? - dedi.

Abdulhamid kerilib: - Yangi, - dedi.

- Kim olib berdi?

- Ayam, - dedi Abdulhamid yana cho’zib.

Abdulhamidning qo’lidagi mashinani ko’rgan bolalar darrov davra qilib o’rab olishdi.

- Zo’r mashinaykan-a? - Bahodir mashinani maqtaydi.

- Chirog’i ham borakan, - Sarvar mashinani ushlab ko’rmoqchi bo’ladi.

Abdulhamid esa mashinani bag’riga mahkam bosib oladi.

- Bunaqa mashina menda ham bor, - deydi O’ktam beparvogina.

- Bunaqasi senda yo’q, - deydi Abdulhamid qaddini tik tutib. - O’zi bitta.

- Yo’q.

- Bor bo’lsa, ko’rsat-chi, - deydi Ibrohim.

- Uyimda, shkafda-da, - deydi O’ktam sekingina.

- Qum tashiydigan mashinami? - so’raydi Sarvar.

- Qum tashisa ham bo’ladi, - deydi O’ktam boshini egib.

- Abdulhamid, yur mashinangda qum tashib o’ynaymiz, - deydi Ibrohim.

- Men belkuragimda qum solib turaman, - deydi Bahodir.

- Ho, iflos bo’lib qolsinmi? - Abdulhamid mashinasini bag’riga yana mahkamroq bosadi.

- Iflos qilmaymiz.

- Yo’q, hozir, - Lola uyiga yugurib ketadi. Hayal o’tmay bir parcha atlas laxtak ko’tarib chiqdi.

- Yangi mashinaning ko’rmanasi bo’ladi-da. Ma, ol. Iflos bo’lib qolsa, artib qo’yasan.

Abdulhamid Lolaning qo’lidan atlas laxtakni oldi-da:

- Yuringlar, qum tashimiz, - deb maydonning bir chekkasiga uyib qo’yilgan qum tomon yugurib ketadi.

- Ur-re, qum o’ynaymiz, - deb bolalar ham unga ergashadi.

# ****O...o...jon****

***Anvar Obidjon***

«Jinqarcha» bog’chasining o’rtancha guruhiga qop-qora qoshlari bir-biriga tutashgan, kipriklari uzun-uzun, charosko’z bir bolakay kelib qo’shildi. Uning asli ismi Oltinbek edi. Biroq, ko’p o’tmay, bolachoqlardan tortib tarbiyachilargacha uni «O...o...jon» deb chaqiradigan bo’lishdi...

Bog’chadagi mashg’ulotlar, ko’p hollarda, guruhdagilarni bir joyga jamlab o’tkaziladi. Lekin, bolalarga ozgina erkinlik berildi deguncha, birov o’zicha, birov o’rtog’i yoki dugonasi bilan har yer-har yerda o’yin o’ynay boshlaydi.

Birinchi kuni Oltinbek kimga qo’shilishni bilmay, picha ikkilanib turdi. Oxiri, atlas ko’ylakli qo’g’irchoqning dam sochini yozib, dam boshqatdan o’rib o’ynayotgan qizchaga sekingina yaqinlashdi. Yonrog’ida cho’kkalab, guldor qog’ozdan buklama do’ppicha yasadi-da, qo’g’irchoqqa kiydirmoqchi bo’ldi. Qizcha qo’g’irchog’ini biqiniga yashirib, unga xo’mrayib qaradi. Oltinbek bundan zarracha o’ng’aysizlanmadi, marjon tishlarini yarqiratib kuldi. Qizcha to qovoq solishni qo’ymaguncha, shunday jilmayib turaverdi. Qizchada ham do’stona kayfiyat paydo bo’lgandan keyin esa, yelkasiga beozorgina qo’l tashlab, «cho’lp» etkizib peshanasidan o’pdi va ko’z yumganicha: «O, o, o!» – deb tebranib qo’ydi. Qizcha nima deyishini bilmay qiqirlab kuldi.

Shunda, nam qumdan uychalar qurib o’ynayotgn bolalardan biri yonidagi sherigini turtib: «Hey, Boyhusan, hey, Boyhusan, qara, anavi yangi bola opangni o’pdi», deb chaqimchiladi. Boyhusan qoshlarini chimirgancha davradan chiqib keldi.

– Bufotima, rostmi? Manavi olako’z bola seni o’pdimi? – deb so’radi u opasidan.

Bufotimaning yuzi xiyol qizarib, ko’zlari g’ildiradi. Indamay boshini solintirdi. - Opamni o’pdingmi? – endi musht chigib, Oltinbekka o’qraydi Boyhusan.

Oltinbek Boyhusanning ko’zlariga samimiy boqib, «men qurchog’iga do’ppi yasab berdim», dedi va unga ham jilmaygancha tikilib turaverdi. Bunday ko’ngli ochiqlikni ko’rib, jangari Boyhusanning achchig’i o’z-o’zidan bosila boshladi, tugilgan mushtlari yozilib, qorachig’idan chaqnayotgan uchqun asta-sekin so’ndi.

– Do’ppi yasab bersang, mayli, – deya endi bosiq tovushda so’z qotdi u.

Bu gapdan so’ng Oltinbek o’sha muloyim kulgi bilan Boyhusanga kaftini cho’zdi. Boyhusan ham beixtiyor kulimsirab, oshnachasiga qo’l uzatdi. Yarashib olishgach, Oltinbek uni quchib, «cho’lp» etkizib betidan o’pdi:

– O, o, o!

Bu to’qnashuv qanday tugashini qiziqib kutayotgan tomoshatalab mittivoylar yangi bolaning g’aroyib qilig’idan kulib yuborishdi.

– Meni otim Qaytmasvoy, – deya unga iljayib qo’l berdi boya «opangni o’pdi», deb Boyhusanga gap tashigan bola. – Mengayam o’rtoq bo’lasanmi? «O, o» qilasanmi?

Tevarakdagi bolalar ham «ke, mengayam o’rtoq bo’l», «mayli, oshna bo’lamiz», deb juvillaganlaricha uni o’rab olishdi. Jovur-juvurlarni eshitib: «Nima gap o’zi, arzandalarim?» – deya ichkaridan bog’cha opa chiqdi.

– Anavi yangi bola hammani o’pyapti, – deb hiringladi Qaytmasvoy.

Bog’cha opa: «Nima?» – deya bolalarga hayron ko’z yugurtirdi, so’ng Oltinbekka egilib: «Bu qanaqasi?» – deb so’radi. Oltinbek uzun kipriklarini pirpiratib, bog’cha opaga odatdagidek shirin tabassum qildi. Bog’cha opaning ham chehrasi yorishganda, bir sakrab uning bo’ynidan quchdi, «cho’lp» etkizib yuzidan o’pib oldi. Barcha bola chapak urgan kuyi tengdan «O, o, o!» – deb qiyqirib, Oltinbekka jo’r bo’lishdi.

Bog’cha opa, oldiniga biroz dong qotib turgach, to’satdan ochilib-sochilib kulishga tushdi.

– Mana, qanaqa ekan yangi bolamiz! – dedi u ko’zida mehr chaqnab va Oltinbekni bag’riga bosib erkalata ketdi. – O’rgilib ketay sendaqa shirintoydan! O’zimning qulog’ichim! O’pog’ichim! O...o...jonim!

Shu bo’ldi-yu, birov bilan janjallashish nimaligini bilmaydigan Oltinbek hammaga birdek davradosh «O...o...jon»ga aylandi.

# ****Uch og’a-ini****

***Anvar Obidjon***

Uch og’a-ini bor ekan. Biri biridan sho’x, biri biridan o’yinqaroq bolalar ekan. Chetdan qaraganda, ularning yurish-turishi bir xildek ko’rinsa-da, kenjasi sal pismiqligi bilan ajralibroq turarkan. Uning juda kichkintoylikdagi ajabtovur qilig’ini oiladagilar haligacha hiringlab-hiringlab eslashar ekan.

Mahalla bolalarining salomatligini ko’rikdan o’tkazib turuvchi qishloq do’xtiri bir kuni kenjatoyni tekshirib bo’lib, ota-onasiga: «Qoni jinday kamroqqa o’xshayapti, bu bolaga alohida parvo qilib turinglar», deb tayinlabdi. Shu gap bahona bo’lib, kenjatoy g’alati odat chiqaribdi. Nonushta paytida: «Men ko’proq murabbo yalaganim yaxshi, mening qonim ka-a-m», deb idishni o’ziga yaqinroq surib olarkan, osh yeyishsa: «Men kuch to’plashga majburman, mening qonim ka-a-m», deb birvarakayiga ikkitadan go’shtni lunjiga tiqarkan, oyisiga tixirlik qilib: «Menga kuniga uch marta muzqaymoq olib bermasangiz bo’lmaydi, mening qonim ka-a-m», deb turib olarkan. Oxiri, shu gapga o’rganib qolibdi, dadasi: «Vaqt allamahal bo’ldi, televizorni o’chirib, tezda uxla», desa ham, u: «Men televizorni ko’proq ko’rishim kerak, mening qonim ka-a-m», deb qo’yarkan.

Shunaqa erkagina, shunaqa mug’ombirgina bola ekan kenjatoy.

Shu uch og’a-inilarning ko’chasida Tillavoy degan bir kishi yashar ekan. Boshqalardan boyroq bo’lishiga qaramay, bir tiyinning ustida o’mbaloq oshadigan darajada xasis, bitta tekin mag’izning daragini eshitsa, qirq chaqirim joyga yayov borishdan erinmaydiganlar xilidan ekan. Uyidagi kechki taomni tejab qolish uchun, sizlardan bir xabar olib qo’yay dedim, deb, har kuni shomda u yoki bu qo’shninikiga kirib borarkan, oldiga ovqat qo’yishsa, to palov kelmaguncha, bezrayib o’tiraverarkan. Shu tufayli «Sullavoy» degan laqab orttirgan ekan.

Bir kuni uch og’a-inining dadasi xotiniga qarab: «Onasi, tashqarini yaxshilab supurib qo’ying, Sullavoy kecha yon qo’shnimiznikida mehmon bo’luvdi, menimcha, bugun navbat bizniki», debdi. Buni eshitib turgan bolalarning ensasi qotib, bir-birlariga ma’noli qarab qo’yishibdi. Keyin, o’zaro shivirlasha boshlashibdi. Hamma yomon ko’radigan Sullavoyga qarshi bir hiyla o’ylab topishib, gijinglab-gijinglab kulishibdi.

Uch og’a-ini shunaqa inoq, shunaqa quvnoq bolalar ekan.

Shom bo’lib, qosh qorayib qolgan pallada ko’cha eshigi tomondan Sullavoyning: «Hov! Kim bor?» – degan tovushi yangrabdi. Uy begi uni qarshilashga borayotgan chog’da, to’ng’ich o’g’il elektr hisoblagichning ostidagi murvatni burab, chiroqni o’chirib qo’yibdi. Chiroq chindan ham o’chib qoldi deb o’ylagan ota: «Ozib-yozib bir kelganingizda, bunaqa bo’lganini qarang», deya o’ng’aysizlangan ekan, Sullavoy burnini g’o’ppaytirib turib: «Hechqisi yo’q, sham yoqib o’tiraveramiz», debdi.

Uy bekasi sham yoqib bergach, Sullavoy va ota-bolalar mehmonxonadagi xontaxta tevragidan joy egallashibdi. Oldindan hozirlik ko’rib qo’yilgani bois, tez orada dasturxonga palov tortilibdi. Sullavoy ochko’zlarcha tamshanib, tovoqqa endigina qo’l urayotganida, to’ng’ich o’g’il qattiq chuchkurib yuboribdi-yu, sham lip etib o’chib qolibdi. Qorong’idagi g’imir-g’imirlardan hadiksiragan mehmon: «Hov, bo’richalar, eslikkina bo’lib o’tiribsizlarmi?» – deb ovoz qilgan ekan, og’a-inilar: «Xavotir olmang, Sullavoy tog’a, miq etganimiz yo’q», deb javob qaytarishibdi. Begona erkakdan tortinib, boshqa xonada ovqatlanayotgan beka gugurt bilan kirib kelibdi, shamni yoqibdi. Mundoq qarashsa, oshtovoq yap-yalang emish. Ota: «Osh qani, quluntoylarim?» – desa, og’a-inilar: «Biz ham shuni bilolmay hayronmiz, dadavoy», dermish-u, lablarida yog’ yiltillab turganmish.

Bundan Sullavoyning ko’ngli zil ketgan bo’lsa-da, sirni boy bermay: «Mehmon osh yeyolmadi deb xijolat tortmanglar. Ochig’ini aytsam, qaymoqni ko’proq yaxshi ko’raman», debdi. Beka bir kosa qaymoq keltirib, xontaxtaga qo’yibdi. Sullavoy og’zidan oqayotgan so’lakni artib olib, qaymoqqa endigina qo’l cho’zganida, bu gal o’rtancha o’g’il jarangdor chuchkiribdi-yu, sham lip etib o’chibdi. Qorong’ida taralayotgan «chipira-chipir»lardan bezovtalangan mehmon: «Hov, bo’richalar, eslikkina bo’lib o’tiribsizlarmi?» – deb do’rillagan ekan, og’a-inilar: «Tashvishlanmang, Sullavoy tog’a, qoqilgan qoziqdek qimirlamay turibmiz», deyishibdi. Beka kirib yana shamni yoqibdi. Mundoq qarashsa, na dasturxonda non bormish, na kosada qaymoq. Ota: «Qaymoq qani, quluntoylarim?» – desa, og’a-inilar: «Ie, bu kosada qaymoq bormidi, dadavoy?» – dermish-u, og’izlarining atrofi oppoq emish.

Uch og’a-ini shunaqa ishtahali, shunaqa polvon bolalar ekan.

Bu safar Sullavoyning yuragi tars yorilgudek bo’libdi. Xo’rligi kelsa-da, baribir biron nima yemasdan ketadigan ahmoq yo’q, deya ich-ichidan tugunib: «Aslida, dasturxonga fotiha qilsak ham bo’lardi-yu, birorta taomga qo’l urmasdan jilvorishim sizlarga og’ir botishidan cho’chiyapman. Mayli, hech bo’lmasa, shirinlikdan totib ko’raylik», deb surlanibdi. So’ng, ko’zini ochofatlarcha o’ynatib, taqsimchadagi konfetlarga tashlanayotganida, kenja o’g’il jon-jahdi bilan chuchkurib yuboribdi-yu, sham lip etib o’chibdi. Qorong’ida qog’ozlar shildiray boshlaganini eshitib turgan mehmon: «Hov, bo’richalar, eslikkina bo’lib o’tiribsizlarmi?» – deb bezovtalanibdi. Og’a-inilar: «G’am yemang, Sullavoy tog’a, qo’limiz tugul sochimiz ham qimirlagani yo’q», deyishibdi. Beka uchinchi marta shamni yoqqach, mundoq qarashsa, taqsimchada quruq qog’ozlardan bo’lak hech vaqo yo’q emish. Ota: «Qog’ozchaga o’ralgan qandlar qani, quluntoylarim?» – desa, og’a-inilar: «Bu qog’ozlarning ichida qand bo’lishligini endi eshitib turibmiz, dadavoy», dermish-u, og’izlari qolib hatto yuzlari ham shira emish.

Dasturxonda bor-yo’g’i konfet qog’ozchalari bilan non uvoqlari turganini ko’rib, yebto’ymas Sullavoy yomon ezilibdi, irg’ishlab-irg’ishlab dodlagisi kelibdi.

Aytishlaricha, bu hangoma ertasigayoq mahallaga tarqalib, Sullavoy o’lgudek izza bo’libdi. Uch og’a-inining sabog’i esini kiritib, chaqirilgan joylargagina borishni odat qilibdi.

Uch og’a-ini shunaqa topqir, shunaqa qiziq bolalar ekan.

# ****Jaqqi****

***Anvar Obidjon***

Shunaqasiyam bo’lib turadi – kimdir O’g’iloyning jig’iga tegib qo’yadi. Achchig’i chiqdimi – birdan qovog’i solinadi, sochlari kirpitikonning ignalaridek tikkayadi, ko’zlaridan uchqun chaqnab, jajji lablari giloschaga o’xshab cho’chchayadi. «Ha, nima bo’ldi?» – desangiz, toshdek qotib, indamay turaveradi.

Boshqa paytlarda undan xushchaqchaq, undan shirin qiz yo’q. Bir so’zamolligi qo’zisa, uydagilarni gapga tutib charchatadi. O’zgalardan ko’ra enasining qo’li bo’shroq, shu bois ko’proq unga mahmadanachilik qiladi:

– Ena! Bir topishmoq aytsam, topasizmi?

– Topishmoqni To’maris opangga aytib tur, men choyimni ichib olay, – deya oldidagi issiq choynakni qaqildoq nevarasidan nariroqqa suradi enasi. – Burushta menga yopishasan-a, bolam.

Enasining yana bir g’alati gapini ilib olgan O’g’iloy: «Iy! «Burushta» degani nima?» – deb kampirga battardan suykanadi.

– «Burushta» degani – «doim», «hadeb» degani-da, – choy ho’playotib tushuntiradi enasi.- Shuniyam bilmaysanmi, jaqqi?

– Iy! «Jaqqi» nima? – deya tag’in gapni kavlaydi O’g’iloy.

Enasi burushqoq qo’lida nevarasining sochini to’zg’ilatib erkalatadi:

– Sendaqangi tinmay gapiradiganlarni «jaqqi» deyishadi. Uqdingmi?

Uydagilar-ku – uydagilar, hatto mehmonga kelgan odam ham O’g’iloyning qopqoniga bir tushdimi, osonlikcha qutulolmaydi. Mehmonni o’ziga sal eliktirib olsa bas, «Bitta topishmog’im bor. Aytsam, maylimi?» – deya xishava qilaveradi. Mehmon: «Qani, eshitaylik-chi», deb qo’ysa – tamom, topishmoq deganni yog’dirib tashlaydi.

– O’zi zindonda, dumi osmonda. Nima?

– Sholg’om! – deydi mehmon.

Topishmoqning javobi tezdayoq topilganidan jahllangan O’g’iloy peshanasini tirishtiradi. Tumtayib turib, ikkinchi topishmoqni aytadi:

– Kichkina mehmon – nafsi yomon. Nima?

Mehmonning: «Menimcha-a, bu pashsha bo’lsa kerak», deganini eshitib, ko’ngli yana g’ashlanadi. Endi uchinchi topishmoqqa gal keladi:

– Akasi achchiq, ukasi sassiq. Nima?

Mehmon bu safar o’ylanganicha turib qoladi. Uning o’ylanishi qancha uzoqqa cho’zilsa, O’g’iloyning bahri-dili shuncha ochilib boraveradi. Birpas o’tib: «Iy! Topolmadingizmi? Topolmasangiz, shahar bering. Qaysi shaharni berasiz?» – deb qiqirlaydi. Mehmon: «Ha, bo’pti, Marg’ilonni berdim», degach, yayrab jaqillashga tushadi:

– Siz ketaverdingiz, ketaverdingiz, yo’lda chuqur uchrab «shalop» etib balchiqqa yiqildingiz. Men ketaverdim, ketaverdim, yo’lda chuqur uchrab, «jarang» etib oltinlarga yiqildim. O’sha oltinlarga Marg’ilonni sotib oldim. Marg’ilonning taxtida o’tirib, «Akasi achchiq, ukasi sassiq» nimaligini aytsam, u – piyoz bilan sarimsoqpiyoz. Xi-xi-xi, xi-xi-xi.

O’g’iloyga qo’shilib mehmon, mehmonga qo’shilib boshqalar ham kulishadi. Bundan O’g’iloyning yanayam chuchchasi ko’tarilib, mehmonning chap biqinidan o’ng biqiniga o’tib ishqalanadi:

– Odamlar to’g’risidayam ancha topishmoq bilaman. Aytsam maylimi?

So’raydi-yu, mehmonning roziligini kutib o’tirmasdan, darrov ishga kirishadi. Nozima degan qarindoshlari bor, ukasiga sira kun bermaydi. Uning bo’lmag’ur qiliqlaridan birini ko’z oldiga keltirib: «Ukasining so’rg’ichini so’rib qo’yadi. Kim?» – deb so’raydi. Mehmon javob topolmagani sayin ichi tobora yorishib, topishmoqlarni ustma-ust taxlayveradi:

– Dadasi pul bermasa, maktabga bormaydi. Kim?

– Bog’chada uxlamay, ko’rpasidan mo’ralab yotadi. Kim?

– Emaklab borib, kallasini xontaxtaga urvoladi. Kim?

Bularning birinchisi – katta amakisining o’g’li Abdulaziz, ikkinchisi – Tohir tog’asining nevarasi Farida, uchinchisi – kichik amakisining o’g’li Furqat ekanini bilib turgan O’g’iloy shunday oson topishmoqlarni topolmay qiynalayotgan mehmonga hayronlanib qaraydi.

Narsalar to’g’risidagi topishmoqlarni O’g’iloyga ko’pincha dadasi o’rgatadi. Lekin, tevarakdagi tanish odamlar haqidagilarni, xoh ishoning, xoh ishonmang, O’g’iloy o’zi to’qib tashlayveradi. Qarang-a, odam o’yinqaroqlikka berilmay, aqlini jo’yali ishlatishga astoydil qunt qilsa, hatto bog’cha yoshidayam zo’r-zo’r narsalarni o’ylab topishi mumkin ekan.

Ba’zi bolalar bor – biri televizorning oldiga yonboshlavolib, oldi-qochdi ko’rsatuvlarniyam tomosha qilaveradi, biri bog’cha opasi o’rgatgan harflarni yozib mashq qilish o’rniga, ko’chadan beri kelmaydi, yana biri oyisi rangqalam olib bergan bo’lsa-da, «O’zing bo’ya» kitobidagi tayyor rasmlarni bo’yashga erinadi. O’g’iloyga kelsak, u tugalay boshqacha – qiziquvchan, izlanuvchan, g’ayratli. Bunaqa esi ko’p bolaga qoyil qolish kerak.

Yo… O’g’iloyni ortiqcha maqtab yubordimmikin? Balki, qaysidir mahallalarda undan ham tirishqoqroq, undan ham topqirroq bolalar bordir-u, men bilmay yurgandirman. Agar shunaqalar bor bo’lsa, ertami-kech ular ham kimlardandir albatta maqtov eshitishadi. Nima bo’lgandayam, maqtovga arzigulik ishlar qachonlardir munosib bahosini olmasdan qolmasligiga qattiq ishonib yashagan yaxshi.

# ****Qadrdon yig’ilar****

***Anvar Obidjon***

Men, derazasini lang ochib qo’yib, nonushta qilishni yoqtiradigan boloxonaning shundoqqina tagidan torgina yo’l o’tgan. Yo’lning narigi beti – bolalar bog’chasi. Bog’chaga qatnaydigan tirmizaklar menga shu qadar yodaki bo’lib ketganki, ularni ko’rmay turib, tovushidanoq adashmay tanib olaman.

Kuzatib keladigan kattalar otini aytib chaqirganda, ba’zilarining ismi esimda qolgan. Ko’pchiligiga esa, o’zimcha laqab to’qib olganman.

Mana, yana odatdagi nonushta. Xontaxta yonida chordana qurib, qatiqli go’ja kelishini kutganimcha, choy-nonni ermak qilib o’tiribman. Yarim to’g’ram non yeb ulgurmasimdan, qulog’imga birinchi tanish yig’i chalindi:

– Big’-g’-g’… G’ip! Big’-g’-g’… G’ip!

Bu – Quyuntoy. Qaramasdan ham sezib turibman, oyisi dam uning qo’lchasidan tortqilab, dam ketiga yengil shapatilab, boshlab kelyapti.

– E-e-v! Ev-ev-ev…

Bunisi – «Qora bo’g’irsoq». Ikkala qo’lini do’mpaygan qornining ostiga doim chirmashtirib oladi. Qoshini baland kerib, salmoqli qadam tashlaydi. Boshqalarning ahvolini ko’rib, bog’chaga ho’ngrak otib borishni faxrli rusum deb tushunadi shekilli, ko’zidan bir tomchi yosh oqizmay, yig’ini shunchaki xirgoyilab keladi.

Lekin, «Kulcha momo»ning ayyuhannosi haqiqiy. Ana, eshitib ko’ring-a:

– Va-a-a! Va-vaa! Va-va-vaa!

Iy, bunisi kim bo’ldi? E-e, Uchqurbek-ku. Shiravor narsalardan ko’proq yeganmi, bugun ovozi andak xirillab qolibdi. Uning faryodi juda o’ziga xos, loyga botgan yuk moshinasining paydarpay kuchanib silkinayotganini eslatadi:

– G’i, g’i, g’i… G’ir-r! G’i- g’i, g’i… G’ir-r!

O’, Tasmaxon paydo bo’ldi-ku! Uning usuliniyam tez farqlab olaman:

– Ya, ya, ya… Ya, ya, ya…

Har bir «ya, ya, ya»ning orasida charm shippagini «tap-tap-tap» qilib, saqichyo’lni depsib qo’yadi.

Yanglishmasam, navbatdagisi – «Mulla vahima». Oyoqchalarini qarmoqdagi laqqadek potirlatib, yana dadasining qo’ltig’ida kelayotgan bo’lishi kerak:

– Ang! Ang! Ba-ba-baa! Aba-babaaa!

Hammadan bosig’i – Chintemir:

– Hiq, hiq… Qachan optetasiz, oyyi?

– Ishxonamda majlis bor. Bugun uyga dadang opketadi.

– Shatalat optesin. Hiq, hiq…

– Ko’ngillari yana nimalarni kusayapti?

– Quyit, xo’yazqant… hiq… qulqunay… hiq…

– Qulupnayni kecha rosa liqillatib yutding. Yetadi!

Chintemir: «Yo’, yetmaydi!» – deb tixirlik qilishini kutib, diqqatimni jamladim. Biroq ona-bolaning tovushini «Mallabotir» ko’targan dod-faryodlar bo’roni butkul ko’mib tashladi:

– Ha bo’-o’-o’! Ha bo’-o’-o’! Bo’-o’-o’!!!

Shundan keyin ko’cha ancha vaqt jimib qoldi. Bundan tuyqus dilim g’ashlanib, jiddiy xavotirlana boshladim: «Jingirvoy»ga nima bo’ldiykin? Sho’rlikning tobi qochdimikan? Vaqtida do’xtir chaqirishdimikan, ishqilib?

Go’jani ichib bo’lib, piyoladan oxirgi marta choy ho’playotganimda ham ko’nglimning bir cheti qorong’iligicha turaverdi. Dasturxonga fotiha o’qishga chog’langan edimki, to’satdan «Jingirvoy»ning chiyilloq ovozi taralib, qulog’imga o’qyoylardek yoyila ketdi:

– Miy-y! Miy-y! Mi-miy! Mav-v-v…

Hamma oshnalarimning soppa-sog’ ekanligini bilib, yengil nafas oldim. Yaxshi kayfiyatda ishga jo’nadim.

# ****Gulixonning gulzorchasi****

***Anvar Obidjon***

Gulixon oynavand ayvonda nonushta qilib bo’lib, tashqiga chiqdi-yu, to’g’ri gulzorcha tomonga chopqilladi. Bu – o’z-o’zining gulzorchasi. Buvisi erta bahorda ariqcha yoqasidagi yerning supradekkina joyini ketmonda yumshatib berdi. Gulixon gul urug’larini sepib, yog’och sopli qushtirnoqda ularni tuproqqa aralashtirdi. Mana, kunlar zuvillab o’tib, pechakgul-u sapsarlar, chinnigul-u qistako’zlar ranggo-rang bo’lib ochildi. Uzoqdan qarasang, atlas ro’molchaning o’zginasi.

Gulixon gulzorchasining chiroyidan ko’z uzolmay, zavqi toshib turganda, «viz-z» etgan tovush eshitildi. Qayoqdandir uchib kelgan durbinko’z asalari surnaychalarni eslatuvchi pechakgullardan biriga qo’nib, ichiga sho’ng’idi. Bundan Gulixonning zardasi qaynadi:

– Hey, G’izg’izqori, nima qilyapsan? Kish!

O’zi to’g’risida «G’izg’izqori – og’zi to’la dori», degan matal borligini kichkinaligidayoq bilib olgan asalari: «Ie! Nega meni haydamoqchi bo’lyapsan?», – deb so’ragan edi, Gulixon: «Bu gullarni men ekkanman, ularga tegma!» – deya o’shqirib berdi.

– He atta-a-ng! – deb bosh tebratdi, og’zi shiralashib turgan G’izg’izqori. – O’zing ekkan gullarga o’zing yomonlik tilayapsan-a.

G’izg’izqorining tushutirishiga qaraganda, asalari gulga qo’ngan chog’da g’unchadagi changlar og’zi-yu oyog’iga yopishib qolarkan, keyin boshqa gullarga qo’nib, bu changlarni ularga yuqtirar ekan. Agar chechaklardagi changlar bir-biriga yuqtirilmasa, g’unchalar nimjonlashib, ochilmasdanoq to’kilib tusharkan.

G’izg’izqorini bilmasdan xafa qilib qo’yganini anglab yetgan Gulixon o’zicha pushaymonlanib turganida, yana bir gala asalarilar «vozira-vuzur» uchib kelishib, biri biridan go’zal gullarni achom-achom qilishga tutindilar.

- Hey, oshnalar! – deya sheriklariga so’z qotdi G’izg’izqori. – Gulixon bilan tanishib qo’yinglar. Bu gullarni shu qiz ekkanakan.

Asalarilar Gulixonga birin-ketin salom bera boshlashdi:

– Salo-o-m, Gulixon!

– Salo-o-m, yaxshi qiz!

– Tanishganimdan niho-o-yatda xursandman, Gulixon!

Oxirida eng mitti asalari qanotini ko’ksiga bosib, chuchuklandi:

– Achchalomalaytim...

– Gulzorchamga xush kelibsizlar! – deya asalarilarga quvnoqlanib boqdi Gulixon. – Mayli, gullarimga qo’nib, mazza qilib o’ynayveringlar.

– Biz kapalak emasmiz, biz guldan gulga qo’nib o’ynamaymiz, – deb, yana gap uqtirdi G’izg’izqori. – Chechaklarning tubida shirin totqilar bor. Biz o’sha totqilarni simirvolib, asalga aylantiramiz.

Bu gapdan Gulixonning labi cho’pillab, chehrasi ochildi.

– Voy! Qani o’sha asallar? Chapira-chup, chapira-chup qilib yalagim kelyapti.

G’izg’izqori: «Yalaging kelayotgan bo’lsa, egamizdan so’rab ko’r», deb manzilni aytdi. Mahallaning etagida yashovchi Turdibek ota asalarilarga yog’och uycha qurib bergan ekan. Asalarilar asallarni o’sha uychaga eltib to’plasharkan.

Ertasi kuni Gulixon yana gulzorchasiga chiqdi. Ariqchadan suv ochib, gullarni sug’orayotganida, «viz-z, viz-z» qilganlaricha tag’in o’sha asalarilar kelib qolishdi:

– Salo-o-m, yaxshi qiz!

– Qaytib ko’rishganimizdan niho-o-yatda xursandman, Gulixon!

– Achchalomalaytim...

Kecha Gulixon roppa-rosa to’rt yoshga to’lgan kun edi. G’izg’izqoridan daragini bilib olganidan so’ng, tug’ilgan kuniga Turdibek otaning asalidan sovg’a qilishlarini so’radi. Dadasi: «Xo’p bo’ladi, oposh qizim», dedi-yu, bir kosa asal olib keldi. Buni asalarilarga aytib maqtanishi bilanoq, G’izg’izqori: «Xo’sh, asalimiz senga yoqdimi?» deya shoshib savol bergan edi, atrofidagi asalarilar qanday javob bo’lishini kutib, Gulixonning og’ziga hayajonlanib tikilishdi. Gulixonning: «Shunaqayam shirin ekanki, mazasi haliyam tanglayimda turibdi», deganini eshitib, shodlikdan «Hayuv-v!» deb yuborishdi. Keyin chechaklarga yopishib, totqilarni talashib-tortishib so’rib olishgach, yaxshi kayfiyatda uylariga qayta boshlashdi:

– Xayr, Gulixon!

– Ko’rishguncha omon bo’l, qizaloq!

– Yachchi qol, Gulliy...

Gulixon asalarilar bilan qo’l silkitib xayrlashayotib: «O’rtoqlaring bugun rosa xursand ko’rinishyaptimi?» – deb so’radi G’izg’izqoridan.

– Asalimizni maqtab, barimizni quvontirib yubording, – dedi G’izg’izqori. – Ota-buvamizdan qolgan odatimiz bor – doimo boshqalarga foydasi tegadigan ish qilishga urinamiz. Qilgan ishimiz o’zgalarga yoqsa, suyungandan suyunib ketamiz. Shunaqa oqko’ngilligimiz uchun hamma bizni yaxshi ko’radi.

G’izg’izqorining bu so’zlari Gulixonning diliga chuqur o’rnashib qoldi-yu, o’sha kundan boshlab xulq-atvori ancha o’zgardi. Endi u biron-bir yumushga qo’l urayotib, bu ishimdan boshqalarga naf bormi, qilgan ishim birovlarga yoqarmikin, deya ichida o’ylab qo’yadigan, oyisining qo’ldoshiga aylanib uy supurayotganida, idish yuvayotganida yoki tovuqlarga don sochayotganida yuragi yashnab-yashnab ketadigan bo’ldi.

# ****Maqtanchoq****

***Anvar Obidjon***

Mardivoy haqida gap ketgudek bo’lsa, «maqtanchoq» degan so’zni ham albatta qo’shib aytishadi. Odam, maqtanchoq bo’lganga yarasha, sal botirroq bo’lsa-ku, bir nav. Ammo, uchragan kimsaga osmondan kelib gapirsa-yu, o’zi chumchuq «pir-r» etsa, yuragi «shir-r» etadiganlar sirasiga kirsa, ko’pchilikka masxara bo’lgani qolarkan.

Mardi-maqtanchoq uzoqdan ko’rindi deguncha, ko’chada turgan tengdoshlari «shuni bir vaqillatsak-chi», deya o’zaro piqirlab qo’yishadi. U yaqin kelgach, kimdir ataylab o’qrayib boqadi. Mardi maqtanchoq avvaliga bir seskanib tushadi, rangi oqaradi, so’ng o’zini o’nglab, o’qrayib turgan bolaga birdan chaqchayadi:

– Ha, vey, nimay-chun ko’zingni olaytiryapsan? Sendan qo’rqadigan o’pka endi tug’iladi. Tirkashning kuchukchasiyam menga bir irillab ko’rganidi. Dumiga tosh bostirib qo’ysam, yarim kun angillab yotdi. Bildingmi? Abbakirning xo’rozi ustimga tashlanganida, po’kaniga urib, shaytonlatib qo’yganman. Bildingmi? Echkimiz meni suzmoqchi bo’luvdi, ko’ziga tuproq sochvordim. Bildingmi? Men bilan pachakilashma!

Tengdoshlari hiringlay boshlaganidan arazlangan Mardi-maqtanchoq o’ng ko’zini chala qisib, chap qoshini chimirgan ko’yi, asta nari ketadi. Ariq bo’yidagi nam qumlardan gumbazchalar yasab, «hammompish» o’ynab o’tirgan kichkintoylar tomonga yuradi. Gerdayganicha borib, gumbazchalarni bir-bir toptab o’tadi.

– Bundan keyin men yurishim mumkin bo’lgan joylarda o’ynamanglar. Bildilaringmi? – deya ukasi tenggi jujuqlarga dimog’ini shishiradi. – Yo’limda qo’ng’iz uchrasa, naq chalpak qiptashlayman. Qancha-qancha chumolilarni g’arch-g’arch ezib o’tganman. Oyog’imning tagida o’ralashgan mushuklarni hippa ushlab, ko’ziga saqich yopishtirib qo’yaman. Bildilaringmi? Meni ko’rgandayoq, yo’ldan qochishni o’rganinglar.

Mardi-maqtanchoqning quruq po’pisalariga ko’nikib ketgan mittivoylar unga qarab ham qo’yishmaydi. O’zaro juvirlashib, qum gumbazchalarni boshqatdan qurishga kirishadilar.

– Bu surlarning beti charm bo’pketibdi, – deya o’zicha g’udranadi Mardi-maqtanchoq. – Kattani hurmat qilib, qo’rqibroq turishniyam bilishmaydi.

Uylariga biron-bir qarindoshi kelib qolsa, Mardi-maqtanchoqqa xudo beradi. Ora-sira «hing-hing»lab kulib, gapni ko’paytirishga tushadi:

– Ko’pchilikning yuragini opqo’yganman. Bildingizmi? Qoramni ko’rsa, hatto, suvaraklar tirqirab ketishadi. Hing-hing-hing. Ayniqsa, pashshalar mendan yomo-o-n qo’rqishadi. Shu yilning o’zida bir yarim milliontasini tinchitdim. Hing-hing-hing. Kecha qovog’arilar murabbomga ko’z olaytirganidi, sekin sochiqni oldim-u, bir urishda beshtasini sulaytirdim. Keyin iniga qaynoq suv sepib, qolganlariniyam jizza qipqo’ydim. Hing-hing-hing. Zo’rligimni endi bildingizmi?

Mardi-maqtanchoqni ko’rsam, o’zbeklar juda o’xshatib to’qigan maqollarining ba’zilari o’z-o’zidan esimga tushaveradi:

– Tentak o’zini maqtaydi.

– Yomonning bir qilig’i ortiq.

– Qo’rqqan oldin musht ko’tarar.

– Yaramasning kuchi yapaloqqa yetibdi.

... Agar ushbu hikoyamni o’qib turgan bo’lsangiz, hech ikkilanmay aytishim mumkinki, demak Siz kitoblardan aql o’rganishga tashna, bilimga qiziquvchan, kelajakda taniqli kishi bo’lishga qattiq bel bog’lagan tirishqoq bolalardan birisiz. Hadeb ko’cha changitib yuradigan o’rtoqlaringizdan ko’ra ancha kengroq fikrlash ham qo’lingizdan keladi. Shunday ekan, birpas o’ylab olib ayting-chi, yuqoridagi maqollarning qay bittasi Mardi-maqtanchoqning qaysi qiliqlariga ko’proq mos tushadi?

Yaxshilab o’ylang. Erinmang.

# ****Rahmat, bor bo’ling****

***Zamira Ibrohimova***

G’ayratjon yaqinda beshga to’ladi. U juda g’ayratli bola, hamma ishga jon-jahdi bilan yopishadi.

G’ayratjon tomorqada dadasining yer chopishiga havas bilan qarab turdida:

- Dada, ketmonni bering, men ham chopay, - dedi.

- Bu ketmon senga og’irlik qiladi, - dedi dadasi.

- Jon dadajon, berib turing.

Dadasi ketmonni berdi. G’ayratjon uni ushlab ko’rdi-yu, ammo ishlata olmadi.

- Aytdim-ku, o’g’lim, - dedi dadasi ketmonni uning qo’lidan olarkan. - O’zingga mos ketmoncha olib beraman.

Ertasi kuni dadasi ketmoncha olib keldi. G’ayratjon sevinib ketdi. U dastasi oqish ketmonchaning uyoq-buyog’ini aylantirib ko’rdi. Xuddi dadasining ketmoniga o’xshaydi. Faqat kichkinagina, chiroyli. "Iya, nega qarab o’tiribman, yer chopish kerak-ku!" - dedi o’ziga-o’zi va irg’ib o’rnidan turdi:

- Dada, yuring bog’ga!

- Hozir, o’g’lim.

G’ayratjonning g’ayrati ichiga sig’may, ketmonchasini yelkasiga qo’yib chiqib ketdi...

Ota bilan o’g’il tomorqada zavq bilan yer chopishayotgan edi, oyisinng ovozi eshitildi:

- Hormangla-ar!

G’ayratjon oyisiga kulib qaradi-da, nam tuproq yopishgan ketmonchasini yuqori ko’tarib, ovozining boricha: "Bu - ket-mon-cha!" - dedi.

Oyisi bilan dadasi miriqib kulishdi. G’ayratjon ham ularga qo’shilib, ketmonchasini silkita-silkita qiyqirib kuldi. Kulgidan to’xtaganda dadasi:

- G’ayratjon, ish qilayotgan odamga birov "Hormang!" desa, "Rahmat, bor bo’ling!" deb javob qaytarish kerak. Chunki "Hormang" degani "Charchamang" degani bo’ladi. Tushundingmi? - dedi.

G’ayratjon tushundi. Endi u tez-tez uy darazalariga qarardi. Deraza ochiq, ammo oyisi ko’rinmasdi. Qani endi, oyijoni yana bir marta "Hormanglar!" desa. Shunda G’ayratjon baralla "Rahmat, bor bo’ling!" deb o’zining odobli, aqlli bola ekanligini ko’rsatgan bo’lardi.

# ****To’qson yigacha o’rtoq****

***Latif Mahmudov***

Barno ertalab tursa - yonida mushugi yo’q. Hammayoqni qaradi. Karovatning tagidan ham, shkafning ichidan ham, buvisining taxmonidan ham, hech qayerdan topolmay xomush bo’lib turgan edi, buvisi so’radi:

- Ha, bolam?

- Mushugim qani?

- Voy, mushugingni olsin, - dedi buvisi. - Ana, hovlida koptok o’ynayapti. Barno oyog’ining uchida turib hovliga qaradi. Mushuk yarmi qizil, yarmi sariq koptokni uyoqdan-buyoqqa dumalatish bilan ovora edi. Barno xo’mraydi lablari osildi, barmog’ini og’ziga solib tumtayib oldi. Buvisi nevarasining azoyiga qarab:

- Nima bo’ldi, bolam? - degan edi, Barno entikib qo’ydi.

- Anavini ko’rmayapsizmi, mensiz o’zi o’ynayapti, bo’ldi, o’rtoqchilikdan chiqdim. Oldimga kelsin, boshiga mushtlab-mushtlab haydab yuboraman.

Mushuk Barnoning ovozini eshitib, darrov yugurib keldi, suykaldi, o’z aybi uchun uzr so’ragandek cho’zib miyovlab qo’ydi. Barnoning jahli chiqib ketdi: urib-urib haydab yubordi. Mushuk hovliga tushdi-yu, indamay oshxonaga kirib ketdi.

Shu kuni nima qilishini bilmay Barno juda zerikdi, ko’chaga chiqdi, uyga kirdi, o’zini qo’yarga joy topolmay qoldi. Buvisining orqasida ergashib yurgan mushukni chaqirmoqchi bo’lib ikki-uch og’iz ochdi-yu, yalingisi kelmay indamadi. Kechga tomon sabri chidamay:

- Buvi, - dedi.

- Nima, bolam?

- "Anavi" nega ketingizdan yuribdi? Buvisi orqasiga o’girilib kulib yubordi.

- Otini ayta qolsang bo’lmaydimi, bolam! Nima ekan, deb hayron bo’lib o’tiribman.

Buvisi nevarasining mushuksiz juda-juda zerikib qolganini darrov payqadi-yu, qanday qilib yarashtirib qo’ysam ekan, deb o’yladi. So’ng mushukni qo’liga olib, qulog’iga bir nima deb pichirladi. Barnoni ko’rsatib, yerga qo’yib yuborgan edi, mushuk yugurib ayvonga chiqdi-yu, Barnoning ro’parasiga cho’nqaydi. Barno ichida quvonsa ham, yalingisi kelmay yuzini teskari burib, mushukka jimjilog’ini cho’zdi:

- Qilichmi, to’qmoqmi?

Mushuk hech narsaga tushunmay bir buvisiga, bir Barnoga qarab "miyov" - lab qo’ygan edi, buvi kula-kula dedi:

- To’qmoq, qizim, to’qmoq!

- Bo’lmasa to’qson yilgacha o’rtoq, - dedi Barno.

Shunday qilib, mushuk bilan Barno to’qson yilgacha o’rtoq bo’lishdi-yu, shu-shu bir-birlarini hech xafa qilishmadi!

# ****Yaxmalak****

***Tamilla Qosimova***

Yangi yil arafasi edi. Qo’rqmas archasini yasatib, eng uchiga katta yulduzchani ildi. Juda ko’p o’yinchoqlar bilan bezangan archasi yal-yal yonib ketdi. Yarmi qizil, yarmi sariq olmalar, noklar: "O1, meni ye", - degandek archa shoxidan mo’ralaydi. Qo’rqmas ularni yeb bo’lmasligini biladi, chunki shishadan yasalgan-da. Bir qo’lida hassa, bir qo’lida sovg’a qopchasini ushlagan qorbobo ham archa tagidan joy olgan. Oppoq po’stin kiygan qorqiz Qo’rqmasga kulib qarab turibdi. Faqat jajji-jajji elektr lampochkalar yetishmayapti, hechqisi yo’q. Bugun oyisi: "Ishdan keyin "Bolalar dunyosiga kirib olib kelaman",- degan. U, hatto, o’rtog’i Ilg’orga: "Archamda elektr chiroqlar bor", - deb maqtanib qo’ygan. Nega maqtandi-ya? Oyisi olib kelmasa-chi? Yo’q, yo’q, oyisi va’da berdimi, olib keladi. Ungacha Qo’rqmas tashqarida o’ynab turmoqchi bo’ldi, hovliga chiqib, qorbobo yasadi. Keyin yaxmalak uchmoqchi bo’ldi. Qorlar oq po’stindek momiq edi, hecham yaxmalak ucholmadi. Qarasa, yo’lkaning qorlari odamlar qatnovidan silliqlanib qolgan edi. "Rosa yaxmalakbop bo’pti-da, hozir suv sepib yuborsam, oynadek bo’ladi", - deb sevindi. Qo’rqmas oshxonaga kirib, choygumda suv olib chiqdi. Yo’lkaga to’rt choygum suv sepgandan keyin yaxmalak tayyor bo’ldi. Shu payt to’rxalta ko’targan bir kishi yo’lkadan keta turib, qalqib ketdi, Qo’rqmasning qo’lidagi choygumni ko’rib, jahli chiqdi:

- Chetroqda o’ynasang, bo’lmaydimi, o’tgan-ketgan yiqiladi-ku!

Qo’rqmasning o’tgan-ketgan bilan nima ishi bor? Yaxmalakda qorong’i

tushguncha mazza qilib uchadi. Shunday qildi ham.

Buvisi uni qidirib ko’chaga chiqqanida, Qo’rqmasning yuz-qo’llari sovuqdan sholg’omdek qizarib ketgan edi. Yaxmalakni ko’rib buvisi ham koyidi:

- Bor, o’choqdan bir xokandoz kul olib chiq. Yaxmalakka sepib, keyin uyga kir, ovqatingni ye!

Buvisi ketgach, Qo’rqmas yaxmalakka kul sepishni xayoliga ham keltirmadi. Qayta-qayta sirpanchiq uchib, keyin uyga kirdi. Ovqatini yeb bo’lgach, buvisi: "Yaxmalagingga kul sepib qo’ydingmi?" - deb so’radi. Qo’rqmas: "Ha, buvijon, bir xokandoz emas, ikki xokondoz sepib qo’ydim", - dedi. Keyin yasatilgan archasining atrofmi aylandi: "Elektr chiroqlarni yoqsam, archam ajoyib bo’ladi- da. Ilg’or ham ko’rib rosa havasi kelardi" deb o’yladi. Yaxshisi, oyisini ko’chada kutib turadi. Bahonada yana yaxmalak uchib oladi. Qo’rqmas endigina eshik tomon borgan edi, uyga oyisi kirib keldi. Avaliga? "Urree!" - deb qichqirib yuborgan Qo’rqmas oy- isining rang-ro’yini, paltosining etaklari ho’l va qor ekanligini ko’rib, taqqa to’xtab qoldi. Buvisi kelib, oyisining qo’lidan sumkasini oldi.

- Xuddi uyimiz oldiga kelganda sirpanib, yiqilib tushsam bo’ladimi? - dedi oyisi paltosini yechar ekan. Buvisi yalt etib Qo’rqmasga qaradi. Qo’rqmas ko’zlarini olib qochdi. Buvisi ma’nodor qilib boshini chayqadi-da, hovliga chiqib ketdi. Qo’rqmas buvisining oshxonaga kirib, bir xokandoz kul olganini, keyin ko’chaga chiqib ketganini derazadan ko’rib turdi. U oyisidan elektr chiroqlarini so’rashga till bormay turgan edi, oyisining o’zi sumkasini ochib, chiroqlarni oldi. Ammo ularni ko’rib, Qo’rqmasning ko’zidan yosh chiqib ketdi. Chunki kamalak rangda tovlangan marjon-marjon elektr chiroqlarning hammasi singan edi.

# ****Yakshanba kungi shokolad****

***Zohir A’lam***

Botir uyqudan ko’zini ochdi-yu, onasi yotadigan xonaga yugurdi, qarasa, onasi yo’q. Belanchakdagi ukasi Shavkatjon ham yo’q.

Botirning lab-lunji burilib, hiqillay boshladi. Shoshib ayvon, oshxona, vannaxonalarni ham qarab chiqdi. Onasi u yerda ham yo’q edi. Ana shundan keyin u bor ovozida yig’lashga tushdi.

Botir o’zi yaxshi bola edi-yu, biroq, shu arrilashda mahallada unga yetadigan topilmasdi. Uning ovoziga opasi Dilfuza ham uyg’ondi.

Oyim ketib qoptila! - dedi Botir.

Dilfuza ham ukasiga jo’r bo’ldi.

Dilfuza - katta qiz. Kuzda maktabga boradi. Lekin otasining uch kundan beri komandirovkadaligi alam qilib yurgandi. Shuning uchun o’zini tutolmadi.

Opa-uka birpas rosa baqirishdi. Keyin birdan Dilfuzaning ko’zi toshoynaga qistirilgan oq qog’ozga tushdi, qog’ozga bir narsalar yozilgandi. Dilfuza uni hijjalab o’qidi: "Dilfuza! Men magazinga ketdim. Sut olib kelaman. Oying".

Dilfuza darrov tindi. Chunki unga birinchi marta, xuddi katta kishilardek, xatda murojaat qilishgandi.

Yig’lama, oyim hozir senga shokolad olib kelarkanlar, - dedi u kattalarga o’xshab.

Opasining birdan o’zgarib qolganligini ko’rib, Botir ham tindi. Dilfuzaning shokolad haqidagi gapi ham juda yoqimli edi.

Qayerdan bilding? - deb so’radi u opasidan.

Mana, yozib ketiptilar, magazinga ketdim, deb.

Botir xatga qarab biroz anqayib turdi.

Qani magazin?

Botirning bu savolidan Dilfuza kulib yubordi.

Voy, jinnivoy-ey, mana, mana bu magazin degani bo’ladi, - dedi Dilfuza "magazin" so’zini ko’rsatib?

A, eshigi qani?

Endi Dilfuza qattiqroq kuldi. Shunchalik kulgisi qistadiki, hech o’zini to’xtatolmasdi. Buni ko’rib, Botir ham jilmaya boshladi. Shu payt eshik qulfi sharaqlab ochildi. Bir qo’lida chaqaloq, bir qo’lida sut idish, onalari kirib keldi.

- Voy, aynanaylar-ey! Boshqa kuni bog’chaga oborish uchun uyg’otib bo’lmaydi senlarni. Bugun dam olish-ku, nega azonlab turib oldinglar?

Ona chaqaloqni belanchakka yotqizib, sutni oshxonaga olib chiqdi. Opa-uka uning ketidan yurib, xabar bera boshlashdi:

- Oyi, men yo’qligingizda yig’ladim. Dilfuza ham yig’ladi, - dedi Botir.

- Men darrov ovundim, xatingizni o’qib, Botirni ham ovutdim, "senga shokolad olib keladilar", - deb.

- Voy, ona qizim, aqlli qizim! Bilgandim-da o’qib olishingni.

- Shokolad qani? - so’radi Botir qovog’ini uyib.

- Hozir beraman, avval yuz-qo’llaringni yuvinglar, - dedi onasi.

Opa-uka yuvinib kelishdi. Ona qizini yolg’onchi qilmaslik uchun, Botirga

shokolad berdi, Dilfuzaga ham berdi.

# ****Bu sizga, oyijon****

***Yoqut Rahimova***

Ona bir kuni bolalariga nisholda surtilgan, orasiga sedana solingan bir dona shirin non olib keldi. U belanchakda yotgan kenjatoyi Shahnozaga shishadan sut berib, bog’cadan kelgan Nodir bilan Dilnozaga shirin nonni teng ikkiga bo’lib uzatdi. Shu payt Dilnoza o’zining bo’lagini qaytib onasiga berdi:

- Onajon, o’zingizga qolmadi-ku! Oling, menikidan yeng, ola qoling!

- Yo’q, asalginam, yeyaver. Mening qornim to’q! - dedi onasi mehribonlik bilan. Dilnozaning nima qilayotganiga qarab turgan Nodir ham o’zining bo’lagini uzatdi.

- Oyijon, menikidan yeng, ola qoling!

- Ona o’g’lining bu harakatidan hayron bo’lib qoldi. Chunki Nodir avvallari hech bunday qilmasdi, qo’liga nima olsa, shoshib-pishib o’zi yeb qo’ya qolardi.

Ona o’g’lining mehribon bo’lib qolganidan quvonib ketdi. Uning nonidan ozgina ushatib olib, yana o’ziga qaytarib berdi.

- Nima, Nodiringiznikidan yedingiz-ku! Menikidan ham yeysiz, yeysiz! - xarxasha qildi Dilnoza. Onasi uning nonidan ham ozgina olib, og’ziga oldi.

Shu payt belanchakda yotgan Shahnoza «aya-aya»lab qoldi. O’girilib qarasa, Shahnoza ham belanchakdan turishga intilib, og’ziga so’rg’ich kiydirilgan sut to’la shishasini onasi tomon uztdi.

***«Gulgina» kitobidan olindi***

# ****Shivirlab gaplashishdi****

***Sedugin***

Ota bilan o’g’ilchasi gaplashib o’tirishardi. Ular onaning divanda uxlab qolganini sezmay ham qolishdi. Birinchi bo’lib uni o’g’il ko’rdi.

- Dada, dada, uni qarang, - dedi u shivirlab. - Oyimning qoshlari oldiga ajin tushibdi. Nega bunday bo’ldiykin?

- Sen tunov kuni kichkina qizchani urganing esingdami? - deb so’radi dadasi.

- Ana, o’shaning ertasiga oyingda ajin paydo bo’ldi.

- Lablari oldidagi ajinlar-chi, ular ham meni deb tushganmi?

- Ehtimol shundaydir. - Ota biroz o’ylanib qoldi. Keyin onaga qarab:

- Ana, peshonasida ham ajin paydo bo’libdi.

Bola ma’yus qarab qoldi. Shunda dadasi:

- Bunga biz ikkimiz ham ayibdormiz. Kel, bundan keyin onangni hafa qilmaylik, ozor bermaylik. Shunda ajinlari ham ketib qoladi, - dedi.

- Ona uxlardi. Ota-bola suv quygandek jim o’tirishdi.

Shu payt g’o’ng’illab qovog’ari uchib o’tdi. Ona uyg’ondi. Qarasa, ota-bola unga tikilib o’tirishibdi.

- Nega menga buncha tikilib qoldinglar? - deb so’radi ona.

- O’zimiz, shunday, - dedi ota.

O’g’il sakrab turib oyisining bo’ynidan achom qildi va yuz-qo’lidan o’pdi. Uning hozirgina ma’yus bo’lib turgan yuzlari mehr to’la jilmaydi.

***«Gulgina» kitobidan olindi***

# ****Tovush****

***Muzaffar Zayniddinov***

Bu derazaga yaqin qo’yilgan karovat - Guliniki. Ana tokchada qo’ng’iroqli soat chiq-chiq yurib turibdi. Har kuni soat jiringlaganda Guli uyqudan ko’zini ochadi. Keyin soatga qarab gapiradi:

- Meni uyg’otding-a? Rahmat senga, endi bog’chamga kech qolmayman-a?

- Oyisi qiziga kulib qarab turadi:

- Guliginam, tura qol, - deydi-da, peshonasidan o’padi.

Mana shunday. Kun o’tadi, kech kiradi. Yana yangi tong otadi. Soat bo’lsa hech tinmay chiq-chiq qilaveradi, charchamaydi. Kechqurun Guli uxlashga yotganda soatni o’ylaydi. Gohida oyisidan so’raydi:

- Oyi, soat nima deb gapiradi?

Oyisi unga soatlarning gaplaridan qiziq-qiziq cho’pchaklar aytib beradi. Juda g’alati-ya? Yaqinda Guli bir narsani sezib qoldi. Nazarida soat kunduz kunidan ko’ra kechasi qattiqroq chiqillaydi. Bu haqda hozircha u hech kimga aytgani yo’q. Oyisidan ham so’ramadi. Kelinglar, bolalar, hammamiz o’ylab ko’ramiz. Nega soat tovushi kunduzidan ko’ra kechasi yaxshiroq eshitiladi? Yoki Guliga shunday tuyuldimikin-a?

***«Gulgina» kitobidan olindi***

# ****Qand bersangiz, qilaman****

***Farhod Musajonov***

Nosirjon shirinlikni juda yaxshi ko’radi. Kattalardan birortasi ish buyursa: "Qand bersangiz, qilaman", - deb javob beradi. Rostdan ham, qand bermasangiz, qilmaydi.

Bir kuni to’satdan Nosirjonning qari buvisi kasal bo’lib qoldi. Uyda Nosirjondan bo’lak hech kim yo’q, dadasi bilan oyisi ishda edi. Kampir qo’shnilarga ayttirib, doktor chaqirtirdi.

Doktor Nosirjonning buvisini sinchiklab ko’zdan kechirdi, keyin har xil dorilar yozib berdi.

- Qoningiz kamayib qolibdi, ko’proq shakar-qand yeng, - deb tayinlab ketdi doktor.

Kechga yaqin karavotda yotgan buvisining qorni ochdi. U karavotning tagidan termosni olib, piyolaga choy quydi. Keyin rasmli kitob ko’rib o’tirgan nabirasiga qaradi:

- Nosirjon, qanddonni opkelib bergin, choy ichmoqchi edim, - dedi.

- Qand bersangiz, opkeb beraman, - dedi Nosirjon odati bo’yicha.

- Mayli, bolam, beraman, qand sendan aylansin, - dedi buvisi.

Nosirjon qanddonni buvisiga oborib berdi. Buvisi qanddonni ochsa, aksiga olib, ichida bittagina qand qolgan ekan, olib Nosirjonga berdi. Nosirjon qandni og’ziga soldi-da, parvoyi falak o’tirib, yana rasmli kitobchasini varaqlay boshladi.

# ****Zo’ravon tovuq****

***Lyubov Voronkova***

Tanya pashshaxonada uxlardi. Ertalab dahlizdagi kichkina deraza oldiga xo’roz kelib, shunaqayam qichqirdiki!

Tanya uyg’onib ketdi. U pashshaxonaning bir chetini ko’tarib, derazaga qaradi - quyosh tepaga kelib qolibdi. Tanya o’rnidan turdi-da, ich ko’ylagida hovliga chiqdi.

Hovlida onasi tovuqlarga "tu-tu-tu"lab don berayotgan edi.

Hammayoqdan - qo’rg’ondan ham, ko’chadan ham, hovlidan ham tovuqlar yugurib, uchib kelishardi. Ular qanotlarini patishar, qaqillashardi.

Tanechka, yaxshi uxladingmi? - deb so’radi onasi. - Juda qattiq uxlaganga o’xshaysan-a? mening brigadamdagilar ancha ish qilib qo’yishdi - biz butun bir pichanzorni o’rib bo’ldik, g’aram ham qilib qo’ydik, sen bo’lsang endigina uyg’onibsan! Qanaqa tush ko’rding, gapirib ber-chi?

Tanya ko’m-ko’k osmonga, yashil qayin daraxtiga qaradi... Onasining yuziga, uning quvnoq ko’ziga boqdi va kulimsirab:

- Bilmayman, - dedi.

Tovuqlar donni shoshib-pishib cho’qilashardi. Bittasi - ola-bula paypoqdori esa kechikib qoldi. U uzoqdan shoshilib kelayotgan bo’lsa kerak. Bo’ynini cho’zib olgan, qanotlarini yozib yuborgan. Kutilmaganda Tanyaga tashlandi. Tanya qalqib ketdi.

- Obbo, zo’ravon-e! - dedi Tanya. - Odamni turtib yiqitadi-ya.

Onasi xoxolab kulib yubordi va Tanyaning sariq jingalak sochidan o’pdi.

- Voy, polvon qizim-ey, - dedi u. - Tovuqqa kuching yetdi-ya!

Chopib borib yuvingin-da, ko’ylagingni kiyib ol, hademay buving nonushtaga chaqirib qoladi.

**Mushuk**

***Mixail Prishvin***

Derazadan Vaskaning bog’ oralab ketayotganini ko’rganimda mayin ovoz bilan:

- Vasen-ka! - deb chaqiraman.

Shundan keyin u ham javob berib miyovlaydi. Ammo qulog’im оg’irroq. Shuning uchun ovozini eshitmayman. Faqat chaqirganimdan keyin pushtirang og’zi ochilayotganini ko’raman, xolos.

- Va-sen-ka! - deb chaqiraman uni.

U menga:

- Hozir boraman, - deb miyovlaganini sezaman.

U yo’lbarsga o’xshab viqor bilan yurib uyga kiradi.

Ertalab, yemakxonaning qiya ochiq eshigi tirqishidan kun tushdi deguncha, Vaska shundoqqina eshikning tagida, qorong’ida meni kutib turadi. U yemakxonada mensiz hech narsa bo’lmasligini biladi. Shuning uchun boshqa joyda bo’lsa, mudrab, meni ko’rmay qolishdan qo’rqib ostonaga kelib oladi. U bu yerda allaqachondan beri o’tiribdi. Choynakni olib kirishim bilan erkalanib, miyovlab menga otiladi.

Choy ichishga o’tirsam, u chap tizzamga o’tirib olib harakatimni, qand kesadigan ombur bilan chaqmoq qandlarni qanday maydalayotganimni, nonni qanday kesayotganimni, sariyog’ni nonga qanday surayotganimni kuzatib turadi. U tuzlangan sariyog’ yemasligini bilaman, kechasi sichqon tuta olmagan bo’lsa, faqat kichginagina bir bo’lak nоn yeydi, xolos.

U stol ustida mazali narsa - pishloq po’stlog’i kolbasa yo’qligiga ishonch hosil qilgach, tizzamga o’tirib oladi-da, biroz g’imirlagach, uxlab qoladi.

Choy ichib bo’lib, o’rnimdan turganimdan keyin, u uyg’onib, deraza tomon yo’l oladi. U tongda gala-gala bo’lib uchib o’tayotgan zag’cha va qarg’alarni sanab, boshini har tomonga qiyshaytiradi. Katta shahardan u o’ziga faqat qusharni tanlaydi va faqat shular bilan shug’ullanishga intiladi.

Hayot u uchun kunduzi qushlarni, kechasi esa sichqonlarni ovlashdan iborat: kunduzi uning qora ko’zi xira tortib, faqat qushlarni ko’radi, kechasi esa qora ko’zlari ravshan tortib, faqat sichqonlarni ko’radi. Bugun radiatorlar issiq, shuning uchun derazalar terlab xiralashgan. Mushugim zag’chalarni sanab chiqishga qiynaldi. Oxiri nima qildi, deng? U o’ylab-o’ylab, orqa oyoqlarida turib, oldingi oyoqlarini oynaga tiradi-da, uni arta boshladi. Artib bo’lib, keyin xotiijam, xuddi chinni o’yinchoqqa o’xshab cho’qqayib o’tirib oldi-da, yana zag’chalarni sanab, kallasini bura boshladi. Kunduzi qush ovlaydi, kechasi esa sichqon. Vaskaning butun hayoti shundan iborat.

# ****Qorbobo soqchi****

***Sunnatulla Anorboyev***

Ulug’bek archa yasatdi. Bunga siz ajablanarsiz. Ulug’bek endi to’rt yoshga kirgan, kichkina bola bo’lsa-yu, qanday qilib archa yasata oladi dersiz? Chin gap. Ulug’bek ham archa yasatdi: u karton quti ichidan o’yinchoqlarni bitta-bitta olib, oyisiga uzatib turdi. Oyisi esa ularni archaning shoxlariga ildi. Ulug’bek bunday qarasa, o’zining laychasiga o’xshagan kuchukcha filning shundoq tagida turibdi. Ulug’bek hayvonot bog’iga oyisi bilan borganida chinakam filni ko’rgan: burni xariday, o’zi uyday.

- Oyi, fil tushib ketsa, kuchukni bosib qoladi-ku? - dedi kuchukka rahmi kelib.

Oyisi kuldi-da, kuchukni olib, filning orqa tomoniga osib qo’ydi.

- Vu-uy, kuchuk filga vovillayapti! - quvonganidan chapak chalib yubordi Ulug’bek.

Archani yasatib bo’lishdi. Ostiga paxta solishdi. Bilmagan odam qor deb o’ylaydi. Oppoq. Keyin Qorboboni o’rnatib qo’yishdi.

Ulug’bek archani aylanib tomosha qila boshla-di: Bir chiroyli! Ana yam-yashil bodring. Anovi - bir tomoni sariq, bir tomoni qizil nashvati. Narigisi - shaftoli bilan olma... Qog’ozli muzqaymoq ham bor. Ulug’bek ularga qarab "qult" etib yutindi: "Vuy-y, yulduzlar ham yondi".

- Endi uxlaymiz. Ertaga o’rtoqlaring kelishganda birga o’ynaysizlar, - dedi oyisi. Ulug’bek archaga qaray-qaray ichkariga kirib ketdi.

U o’rniga yotib, ko’zini yumdi. Nimanidir o’yladimi, boshini ko’tardi:

- Oyi!

Allanarsa tikib o’tirgan oyisi unga qaradi.

- Miltig’imni Qorboboga berib qo’ysak bo’lar edi, - dedi Ulug’bek xavotir olganday.

- Nega?

- Kecha laycha mening botinkamni hovliga olib chiqib tashlabdi-ku! Olma, muzqaymoqlarni o’shanaqa qilmasin tag’in!

- Mayli, - dedi oyisi unga.

Ulug’bek sakrab o’rnidan turdi. Karovatining bosh tomonida turgan miltiqchani Qorboboga ushlatib qo’ydi. Qorbobo soqchi turdi. Ulug’bek qaytib kirib o’rniga yotdi-yu, sal o’tmay uxlab qoldi.

***«Gulgina» kitobidan olindi***

# ****Paltocha****

***Hakim Nazar***

Qahraton qish. Oynaday muzlagan asfalt ko’cha. Uning chetida bir kampir" diydiragancha turib, o’tgan mashinalarga qo’l ko’taradi. Uzoqdan bo’sh mashina ko’ringandi, kampir sirg’ana-sirg’ana uning qarshisiga chiqdi. "Volga" g’iyqillagancha siypanib to’xtadi. Kabinadan haydovchining barmoq o’qtalib bo’g’ilgancha allanima degani eshitildi. Jonholatda kampir mashinaga yopishdi, yalinib-yolvorgach, basavlat kiyingan haydovchi ilojsiz eshikni ochdi.

- Qayerga borasiz, xolamoyi?

Shartta mashinaga o’tirib olgan kampir uzoqqa imo qildi.

- Vaqtim ziq, xolamoyi. Tushadigan joyingizni ayting.

- Esginam qursin, - deb kampir peshonasiga urdi. U bundan bir soatcha burun allaqaysi avtobus bekatida sumkasini unutib qoldirgan ekan, shuni yig’lamoqdan beri bo’lib gapirdi.

- Sumkada nimalar bor edi, xolamoyi?

- Yangi paltocha, yana boshqa mayda-chuydalar...

- Vey, qoldirgan joyingizda turarmidi. Bosh-ko’zingizdan sadaqa endi. Sumkangizda tilla yo’q ekan-ku, ishqilib!

Kampirning gumoni oshib, yuragi achishdi:

- Bugun nevaramning tug’ilgan kuni. Paltochani maktabga kiyib bormoqchiydi.

- O’sha bekatda odam ko’pmidi, xolamoyi?

- U yonimda bir kishi, bu yonimda yelkasiga papka osgan qizaloq o’tiruvdi.

- Ko’rsangiz, taniysizmi o’sha bekatni?

Kampir indamay har tarafga alangladi. Haydovchining toqati toq bo’ldi.

- Ortiq olib yurolmayman ko’chama-ko’cha, xolamoyi. Vokzalga chiqib ketyapman.

- Tag’in ozroq yur, jon bolam, manavi ko’chaga, - deya turib, kampir birdan qichqirib yubordi. - Ana, ana shu.

U cho’ntagidan pul chiqardi-da, haydovchining yoniga tashladi. Haydovchi buni bilmaganga olib, kampirni mashinadan tushirdi. Ko’k soyabon ostidagi skameykada o’n yoshli chamasi qizcha yelkasida papka, tizzasida jigarrang sumkani quchoqlaganicha diydirab o’tirardi. Kampir inqillab-sinqillab bordi-yu, qizchani bag’riga bosdi. Ko’karib ketgan betlarini silab-siypab:

- Voy, umringdan baraka topkur, tasaddug’ing ketay, bolajonim-e, yaxshiyam sen borsan-a! - deya duo qila ketdi.

- Hali avtobusga chiqayotganingizda ketingizdan sumkani oborgan edim, qaramasdan ketib qoldingiz, - dedi qizcha.

- Esginam qursin, - deb kampir duxoba paltosi cho’ntagidan bir so’m chiqarib qizga uzatdi. Qizcha xuddi xunuk narsaga ko’zi tushganday ijirg’andi, pulni olmasdan kampirning betiga "nima uchun?" deganday kinoyali qarab qo’ydi-da, yo’lakdan pildirab jo’nadi. Kampir uning ketidan:

- Munchayam orli, tortinchoq bo’lmasang, hoy, qiz, otingni ham aytmading-a, - deb angraygancha qoldi.

***«Gulgina» kitobidan olindi***

# ****Nigora****

***Parizod Muhammadyorova***

Nigora fartugini kiydi, keyin stol yoniga ikki kursini sudrab kelib, bittasining ustiga kattagina tovoq qo’ydi-da, unga suv quydi. So’ngra o’zi bir kursiga chiqib, tovoqni stolga oldi. Onasidek yengini shimarib, stoldagi idish-tovoqlarni yuva boshladi.

Uch-to’rt kun bo’ldi - buvisi kasal. Oyisi kechqurun dori-darmon beradi, uni yuvintiradi, ovqat yediradi. Ertalab bo’lsa, ishga kechikaman, deb shoshilib ketadi. Idish-tovoqlar yuvuqsiz qoladi.

Ertalab Nigorani bog’chaga oyisi olib bordi. Kechqurun bo’lsa Valining oyisi olib keldi. Buvisining kasal bo’lib yotgani juda-juda yomon bo’ldi-da. Kasal bo’lib nima qilar ekanlar-a?

Nigora idishlarni sindirib qo’ymay deb, qo’rqib, ehtiyot qilib yuvdi. Yuvuqsiz idish-tovoqlar anchagina ekan, qarang, butun stol usti to’lib ketdi. Keyin u sochiqni olib, idishlarni arta boshladi. Shunda bir piyola qo’lidan taq etib tushib ketdi. Nigora qo’rqqanidan "Voy", deb ko’zini chirt yumib oldi. "Sindi!" - dedi o’zi-o’ziga. Keyin ko’zini sal ochib qarasa, piyola stolda yonboshlab yotibdi. Qo’lini uzatib piyolani olgani botinmay turdi. Keyin olib ko’rsa, butun ekan. Sevinchidan yuragi dukillab ketdi. "Sinmabdi!"

Nigora idishlarni yaxshilab arta boshladi. Artib bo’lib, ustma-ust taxlab qo’ydi. Sochiqni olib, endi ularning ustiga yopayotgan edi, eshikdan oyisi kirib keldi. Ikki qo’lida ikkita sumka, yukning og’irligidanmi, shoshilganidanmi, terlab ketibdi.

Kursida tip-tikka turgan qizini ko’rib, uning jahli chiqqandek bo’ldi.

- Nima qilib turibsan? - deb hayron bo’lib so’radi u qizidan. Nigora indamay, ha, deb qo’lini fartugiga artib: "So’ramasdan qilganimga urisharmikinlar-a?" - deb o’ylab turardi.

Oyisi stol oldiga kelib, sochiqni ko’tardi. Top-toza yuvib qo’yilgan idish-tovoqlarni ко’rib yuzi yorishib ketdi.

- Buving turdilarmi? - dedi u.

Shunda Nigora:

- Men yuvib qo’ydim, oyi! - dedi sevinib. Oyisi yana ham xursand bo’lib ketdi:

- Voy, oppoq qizim-ey, oyingga qarashibsan-da, - dedi. Qizining yuzidan o’pdi-da, kursidan yerga tushirib qo’ydi. Keyin shoshib-pishib ovqatga unnab ketdi.

Avval akasi maktabdan qaytdi. Keyin uyga dadasi kirib keldi. U kiyimini yechib, endi qo’lini yuvgan edi, oyisi bir lagan oshni stolga keltirib qo’ydi.

- Kelinglar, ovqat sovib qoladi.

- Nechuk bugun ovqat barvaqt pishdi? - deb so’radi dadasi.

- Ishdan erta kelsam, qizingiz idish-tovoqlarni yuvib qo’yibdi, tezda ovqatga unnab ketdim, - dedi jilmayib oyisi.

- Barakalla, qizim, qani-qani, bir achom qilay, - deb dadasi qizini quchoqlab, peshonasidan o’pdi-da, stol yoniga - kursiga o’tqizib qo’ydi.

Hamma ovqatga o’tirdi. Belini ushlab, inqillab-sinqillab narigi uydan buvisi ham chiqdi.

- Osh mazali bo’libdi, - dedi dadasi, oshni ishtaha bilan yer ekan.

Nigora oshdan ozgina yeb ko’rgan edi, rostdan ham juda-juda shirin ekan.

Hamma xursand bo’lganidan keyin ovqat ham shirin bo’ladi-da!

# ****Dilbar****

***(Hikoya)***

Ikki yuzi qip-qizil Dilbar xonaning o’rtasiga o’tirib olib qaychi bilan rangli qog’ozni qiyib, qo’g’irchog’iga ko’ylak qilib o’tirar edi. Dilbar stol ustidan qo’g’irchog’ini olish uchun o’rnidan turgan edi, birdan etagiga yig’ib tirgan mayda qiyqindi qog’ozlar yerga sochilib ketdi. Uyga yozilgan gilam iflos bo’ldi.

Dilbar darrov katta-katta qog’ozlarni terib oldi-da, dahlizda turgan supurgini olib, xonani boshidan tozalab supurishga kirishdi.

- O’h-ho’, ona qiz degan shunday bo’lsin-da. O’zimning oppoq qizim,shirin qizim, aqlli qizim katta bo’lib, uy supuradigan bo’lib qolibdi-ku, - dedi qiziga, qo’lida bir dasta kosa ko’tarib uyga kirib kelgan Salomat opa. Supurgini ikkala qo’l bilan mahkam ushlab, engashib jon-jahdi bilan supurayotgan Dilbar yalt etib onasiga qaradi-da:

- Oyi, bu supurgingiz yomon ekan. Odamni charchatyapti, menga yaxshi, kichkina supurgi olib kelib bering, - dedi.

- Xo’p bo’ladi, oppoq qizim, - dedi Salomat opa qo’lidagi kosalarini shkafga qo’ya turib

- Oyi, o’zingizga ham yaxshisidan olib kelasizmi? Bu yomon-ku, sizni ham charchatib qo’ymaydimi?

- Charchatadi, qizim. Mana, supurish shunaqa qiyin bo’ladi, shuning uchun uyni qo’qitmagin, deb seni urishaman-da, - dedi Dilbarga tikilib turgan Salomat opa.

- Endi hech iflos qilmayman, supurgi olib bersangiz, har kuni o’zim supuraman. Bog’cha opamiz ham onangizga yordam bering, deganlar.

- Xo’p, qizim, ertaga olib kelib beraman, - dedi qizini erkalatib Salomat opа.

Ertasi kuni Salomat opa Dilbarga kichkinagina, chiroyli, qip-qizil dastasi cham qilib bogiangan supurgi olib kelib berdi.

Dilbar endi har kuni ertalab uyni supuradi. U juda ozoda qiz. O’rtoqlari bilan o’ynaganda ham to’polon qilmaydi, uyni iflos qilmay o’ynaydi. Chunki u supurishning qadriga yetadi.

**Eh, Dimavoy**

***Boris Vovk***

Dima bilan Volodya bolalar o’ynaydigan qum yonidagi o’rindiqda gaplashib o’tirishardi.

- Katta bo’lsam, kosmosga uchaman, - dedi Dima g’urur bilan.

- Qoyi! - dedi Volodiya unga havasi kelib.

- Okean tagigayam tushaman. Suv osti kemasida-da, albatta. Oynasidan hamma narsa ko’rinadi.

- Akulayam ko’rinadimi?

- Akula nima bo’libdi? Har xil dengiz hayvonlari ham ko’rinadi. Men ularning hech qaysisidan qo’rqmayman.

Dima yana nimadir demoqchi edi, qum o’ynayotgan Nastya birdan yig’lab qoldi. Qarashsa, Mikola qizchaning paqrchasi bilan kurakchasini tortib olayotgan ekan. Volodiya yordam berish uchun o’rnidan qo’zg’alayotgan edi dima uni to’xtatdi.

- Indama, Mikolaga bas kelib bo’lmaydi.

Volodiya uning gapiga quloq solmay, Mikolaning oldiga bordi.

«Ber» - deya qo’lini shaxd bilan ko’targan edi, Mikola paqirchani qumga tashlab, qochib qoldi. Dima bo’lsa, o’rindiqda ko’zlarini pirpiratib o’tirardi.

**Yurkaning qo’rqib ketgani**

***Vasil Suxomlinskiy***

- Bog’dan olma terib kelgin, o’g’lim, - dedi onasi kechki payt Yurkaga. Yurka boqqa bordi. Daraxt ustiga chiqib, savatni to’ldirib olma terdi. Yerga tushib ketgan bitta olmani ham olib, endi uyga qaytmoqchi bo’lib turgan edi, bir qop-qora, dumaloq narsaga ko’zi tushib qoldi. Shunisi qiziq ediki, u qora narsa qimirlab ham qo’yardi.

"Bu nima boldi ekan?" - o’yladi hayron bolgan Yurka. Engashib, asta ushlamoqchi bo’lgandi, qo’liga tikan sanchildi. Yurka qo’rqqanidan baqirib yubordi. Qo’lidagi sa-vatni ham tashlab, ura qochdi.

Dumaloq, tikanli qora narsa haqida gapirib bergandi, onasi kulib yubordi: - U tipratikan-ku, o’g’lim! Yurka savatni olib kelish uchun boqqa qaytdi."Endi tipratikanni ko’rsam, qo’rqmayman", - deb o’yladi o’zicha. Lekin daraxtning tagiga borib qarasa, tipratikan ham yo’q, yerga tushgan olmalar ham, faqat savati turibdi.

Tipratikan bilan olma qayoqqa ketdiykin-a?

# ****Qaysi biri oson?****

***Valentina Oseyeva***

Uch bola o’rmonga qarab jo’nashdi. O’rmonda maymiinjon, qo’ziqorin va qushlar ko’p edi. Bolalar maymunjon va qo’ziqorin terib, o’ynab yurib, kech kirganini bilmay qolishibdi. Uylariga qaytgani qo’rqibdilar.

- Kechikkanimiz uchun uydagilar rosa adabimizni berishadi!

Bolalar yo’lda to’xtab: "Yolg’on gapirsakmikan yoki rostini aytsakmi-kan?" - deb maslahatlashishibdi.

Bir bola debdi:

- O’rmonda meni bo’ri taladi, - deyman. Otam qo’rqib ketib, meni urishmaydi.

Ikkinchi bola debdi:

- Men bo’lsam yo’lda bobomni uchratdim, - deyman. Oyim sevinganlaridan meni urishmaydilar.

Uchinchi bola:

- Men rostini aytaman. Rost gapirish yolg’on gapirishdan osonroq, - debdi. Shundan keyin bolalar uy-uyiga tarqalishibdi. Bolalarning bittasi - meni bo’ri taladi, - deb aldab turgan paytda, birdan uyiga o’rmon qorovuli kelib qolibdi.

Qorovul:

- Yo’q, u taraflarda bo’ri bo’lmaydi, - debdi.

Otasining jahli chiqibdi, bolasini kech qolgani uchun bir urishsa, yolg’on gapirgani uchun battarroq urishibdi.

Ikkinchi bola endigina onasiga: - Bobomni uchratdim, - deb, turgan ekan, birdaniga bobosi mehmon bo’lib kelib qolibdi. Yolg’on gapirgani uchun onasining jahli chiqibdi. Kech qaytgani uchun bir urishsa, yolg’on gapirgani uchun battarroq urishibdi. Uchinchi bola hamma gapning to’g’risini aytib, aybini bo’yniga olibdi. Faqat xolasi biroz koyibdi-yu, gunohidan o’tibdi.

# ****Mushukcha****

***Lev Tolstoy***

Vasya va Katya degan aka-singil bo’lib, ularning bir mushugi bor edi. Bahorda mushuk yo’qolib qoldi. Bolalar hamma joyni qidirishdi, lekin topisholmadi. Bir kuni ular ombor yonida o’ynab turgan edilar, birdan tepada allanimaning ingichka ovoz chiqarib miyovlaganini eshitib qoldilar.Vasya narvon bilan ombor tomining bo’g’otiga chiqdi. Katya bo’lsa pastda turib, «Topdingmi? Topdingmi?" - deb so’rardi. Vasya esa javob bermasdi. Eng oxir Vasya:

- Topdim! O’zimizning mushugimiz ekan... Uning ajoyib bolalari ham bor ekan! Tez buyoqqa chiq, - deb qichqirdi.

Katya uyga chopib borib, mushukka sut olib keldi.

Mushuk bolalari beshta edi. Mushukchalar biroz ulg’ayib, o’rmalab yuradigan bo’lishgandi, bolalar o’zlariga oq panjali mushukchani tanlab, uyga olib kelishdi. Bolalarning oyisi, qolgan mushukchalarni har kimlarga berib yubordi, kulrangini esa bolalariga olib qoldi. Bolalar bu mushukka ovqat berishar o’ynashar, uxlaganda birga olib yotishardi.

Bir kuni bolalar o’ynagani dalaga chiqishdi, o’zlari bilan mushukchani ham birga olib borishdi.

Shamol yo’ldagi xas-cho’plarni qimirlatar, mushukcha bo’lsa ular bilan o’ynashar, bolalar bunga quvonishar edi. Keyin bolalar yo’lning chekkasida o’sib yotgan qo’ziquloq terish bilan ovora bo’lib, mushukchani eslaridan chiqarib qo’yishdi. Ular to’satdan birovning "Qayt! Qayt!" - deb qattiq qichqirgan ovozini eshitib qolishdi, qarasalar, bir ovchi ot choptirib kelayotibdi, uning oldidagi ikkita iti bo’lsa mushukchani ko’rib qolib, uni tutmoqchi bo’lib yugurib kelmoqda. Esi yo’q mushukcha qochish o’rniga yerda o’tirib, belini bukchaytirganicha, bezrayib itlarga qarab turibti. Katya itlardan qo’rqqanidan dodlaganicha qochib ketdi. Vasya bo’lsa kuchining boricha mushukchaga qarab yugurib, uning oldiga itlar bilan baravar yetib keldi. Itlar mushukchani hap etib tutib olmoqchi bo’lishganda, Vasya qorni bilan mushukchaning ustiga o’zini tashlab, uni itlardan pana qilib oldi.

Ovchi yetib kelib, itlarni haydab yubordi. Vasya esa mushukchani uyga olib kelib, uni endi dalaga olib chiqmaydigan bo’ldi.

# ****Non****

***Qayum Tangriquliyev***

Onasi Maysani chaqirib, hozirgina uzilgan nondan ushatib berdi.

- Oyijon, nonning hidi namuncha yaxshi! - deb maqtadi-da, ko’chaga chiqdi. Birinchi bo’lib o’rtog’i Bayramni ko’rib qoldi. Qo’lidagi nonning yarmini unga ushatib berdi. Bayram nonni olaman deb, yerga tushirib yubordi.

- Darrov ol! - dedi Maysa.

- Yerga tushib ketdi-yu, iflos bo’lib qoldi.

- Ol, deyapman senga! - Maysa Bayramning qo’lini ushladi.

Bola ko’chani boshiga ko’tarib yig’lab yubordi. Shu mahal otasi, haydovchi Ato amaki kelib qoldi. U nima bo’lganini darrov tushundi. Yerdan nonni olib, ko’ziga surtdi. So’ng biroz o’ylab turib:

- Qani, mashinaga chiqinglar-chi! - dedi.

U bolalarni don ekiladigan dalaga olib ordi. Keyin don saqlaydigan joyni ko’rsatdi. O’rim-yig’imdan so’ng kombayn, traktorlar remont qilinadigan ustaxonaga o’tishdi. Ato amaki bolalarni non zavodiga ham olib bordi. Shundan keyingina bolalar uylariga qaytishdi.

- Don ekilib, dasturxonimizga non bo’lib qo’yilguncha, qanchadan-qancha odamlar mehnat qilishlarini ko’rdingmi? deb so’radi Ato amaki Bayramdan. - Maysa nega xafa bo’lganini endi bilgandirsan?

- Ha, meni kechir, Maysa, - dedi Bayram xo’rsinib.

- Rahmat, Ato amaki. Men nonni ehtiyotlash kerakligini bilardim. Endi nonni hurmat qilish kerakligini ham bilib oldim, - dedi Maysa.

Qizcha uyiga chopqillagancha kirib ketdi-da, dam o’tmay, tandirda yopilgan nondan olib chiqdi.

Oling, amaki, non yeng, sen ham ol, Bayram. Bu nonni oyim bilan birga yopganmiz!

# ****Hozir, buvijon!****

***Yayra Sa’dullayeva***

Dlilbar maktabidan keldi-yu, apil-tapil choyni ichdi. Stol ustini naridan beri yig’ishtirgan bo’lib, ko’chaga yugurdi.

- Qayoqqa, qizim? - so’radi Malika xola nabirasining indamay chiqib ketish odatini bilgani uchun.

- Hozir, buvijon, - dedi, ko’cha eshikka yaqinlasha turib Dilbar.

Buvijonisi orqasidan: "Tezroq kel!" - deb qoldi va chala artilgan stol ustini boshqatdan artdi. Keyin erinibgina yog’ayotgan qordan oqarib qolgan yo’lkani supurib qo’ydi. Krandan suv burab, paqirlarni to’ldirdi, oshxonaga eltdi. "Bolam tushmagur-ey, kap-katta bo’lib qoldi-yu, nima qilarkin, bilib-bilib ish qila qolsa! Hatto, ovqat yegan idishini ham yuvmaydi. "Hozir", deydi-yu, lip etib g’oyib bo’ladi", - dedi o’ziga-o’zi.

Malika xola katta naqshinkor darvozadan ko’chaga qaradi. Chuvillashib o’ynayotgan bir to’da bolalar orasida Dilbar ham bor edi.

Malika xola bir-ikki qadam bosib, nabirasini chaqirdi:

- Dilbarxon, hoy, Dilbarxon!

Dilbar bir qaradi-yu: "Hozir, buvijon!" - deb yana o’yinga tutindi.

- Kela qol, yordamlashib yubor, qizim! - dedi Malika xola yalingansimon. Bu so’zlar Dilbarning qulog’iga kirdimi-yo’qmi, har qalay, u buvisining gapini javobsiz qoldirmadi:

- Hozir, buvijon!

Malika xola hovlisiga kirib ketdi. Yerto’ladan kartoshka, piyoz olib chiqdi. Un eladi. Xamir qordi. Xamirni kelini kelganda qilsa ham bo’lardi-yu, uni ayadi. Axir, Dilbarning oyisi ishdan charchab keladi-da.

Oradan ancha-muncha vaqt o’tdi. "Hozir" degan qizchadan hamon darak yo’q. Malika xola yana ko’cha eshigidan mo’raladi. Tavba, Dilbar qayoqqa ketdiykin? Bolalar ham siyraklashib qolishibdi. Malika xola bolalardan so’radi. ,Lolalarnikiga ketdi", - deyishdi. "Chaqirib bera qol, bolam", - dedi Malika xola ulardan biriga. Bola yugurib bordi-yu, yugurib keldi: - "Hozir", dedilar.

Malika xola chiqib qolar, deb kutib turdi. Chiqmadi. Oradan ancha mahal o’tgach, qo’lidagi qo’g’irchoqning ro’molini to’g’rilab, bitta-bitta qadam bosib, Dilbar bilan o’rtog’i kela boshladi. Oshxona oldidan o’tib ketayotgan edi, bivisi: "Kela qol, qizim, kartoshka artib yubor", - dedi xafa bo’layotganini yashirishga urinib.

- Hozir, buvijon! - shunday dedi-yu, Dilbar o’rtog’ini boshlab uyga kirib ketdi. O’rtog’inikidan olib chiqqan qo’g’irchoqni karavotiga yotqizdi ustiga oq choyshab yopdi. Qulog’iga yana buvisining ovozi chalindi. Mayingina : "Hozir, buvijon!" - dedi.

Bolalar, Dilbarning xatti-harakatlarini siz qanday baholaysiz? O’zingizdan kattalar chaqirishganda "labbay", deb oldilariga borasizmi? Yoki...

# ****Qaytarib ber****

***Yayra Sa’dullayeva***

Go’zalning tug’ilgan kuniga hamma o’rtoqlari kelishdi. Nodir-u Nizom, Guishod-u Kozim...

Bahodir she’r o’qidi. Gulshod biram chiroyli o’ynadiki, eng yaxshi raqqosa deb mahallada nom chiqargan Go’zalning ham havasi kelib ketdi. Hammalari bir bo’lib "Paxtaoy" qo’shig’ini kuylashganda-ku, Rahima opa ham qo’shilib ketay dedi.

Nodir o’yin-kulgidan chetda qolmadi. Birpas ashula aytgan bo’lib qarsak chalib turdi. Shunda stol ustidagi "Qoraqum" shokoladidan biram yegisi kelib ketdiki... Bunday atrofiga razm solsa, hamma o’zi bilan o’zi ovora. Stolga ohista yaqinlashib, bittasining qog’ozini ochib, og’ziga soldi. Chaynasa, shunaqangi totli tuyuldiki, yana bittasiga beixtiyor qo’l uzatdi. "Oq oltin" bo’lsa "meni ye!" - deyayotganga o’xshardi. Undan bittasini apil-tapil yeb, qog’ozini g’ijimlab stol ustiga uloqtirdi. Keyin... uch-to’rttasini olib, shimining cho’ntagiga solayotgan edi, Gulshodning ko’zi tushib qoldi. "Voy, tavba" - dedi-yu, g’alati bo’lib ketdi. Hatto o’zidan-o’zi uyalib, yuzi lovullay boshladi. Indamay desa, Nodirning qilmishiga tushunmayapti. "Nega endi cho’ntagiga soladi?" - shahd bilan uning oldiga bordi. "Nima, uyingda konfeting yo’qmi?" - dedi qoshini chimirib. -"Olib tashla!" - shunday dedi-yu, uning cho’ntagiga qo’l solayotgan edi, Nodir turtib yubordi va o’zi konfetni olib, dasturxonga uloqtirdi. Kutilmagan shov-shuvdan o’yin taqqa to’xtadi. Hamma ularga qaradi. Nodir esa qovog’ini uygancha hovliga otildi. Hali bolalar nima bo’layotganiga tushunib yetmayoq, orqasiga qaytdi-da, to’g’ri Go’zalning oldiga bordi.

- Qaytarib ber! Sovg’amni qaytarib ber!

U qo’shni qizga ayiqcha sovg’ka qilgan edi.

# ****Sohibqiron hikoyatlari****

***Xurshid Davron***

Bir kuni padari buzrukvorimiz - Amir Tarag’ay bahodir ko’p qo’ylarni menga berib, Samarqand bozoriga savdoga yo’lladilar. Qo’ylarning hammasini ming oltinga sotib, pullarni belga bog’lab sayr qilib yurur edim. Bir yerda xushovoz qalandar odamlarga so’zlab turg’on ekan: qo’lida qog’oz - she’r bitilgan, u der edi:

- Shul yozuvning qadriga yetib, kim ming oltunga olsa, dunyoning oxiriga yetadi…

Himmatim jo’shib, ming oltunni qalandarga tutqazdim. U menga tikilib turdi-da, so’ng nasl-nasabimni so’radi. Aytdim. So’ng tayin qildi:

- Otang oldiga borgil, buni otang oldida o’qi, borg’uncha ochma… Qog’ozni keltirib, padari buzrukvorga berdim. Ochib o’qidilar. Forscha ruboiy ekan - ma’nosi quyidagicha: zulm bilan dunyoda nom qoldirib bo’lmaydi. Jamshid, Sulaymon, Iskandarlar o’lib ketdi, navbat senga ham yetishi tayin. Dunyoga keldingmi yaxshilik bilan nom qoldir…

Ruboiyning muallifi - o’shal qalandar-alloma shoir Qamol Xo’jandiy erkan. Ul zotni padari buzrukvorimiz ko’p hurmat qilar erkanlar.

- Barakallo, o’g’lim, ko’p dono ishga oltunlarni sarf etibsan. Endi, ming oltung’a olg’on ushbu hikmatga qat’iy rioya qilmoq lozimdur…Padari buzrukvorning aytqonlarini bosh ustida tutdim.

**Alisher bilan bulbul**

Qadim zamonda G’iyosiddin kichkina degan kishining Alisher ismli o’g’li bo’lgan ekan. Bola yoshligidan uddaburon, ziyrak bo’lib o’sibdi. U to’qqiz yoshga to’lganda she’rlar yoza boshlabdi. Odamlar u yozgan she’rlarni quloq berib ting-laydigan bo’lishibdi.

Alisher bir kuni bog’ga chiqib yangi yozgan she’rlarini o’qiy boshlabdi. Yosh kuychining qo’ng’iroqday jarangdor, tong shamoliday mayin ovozi majnuntolning shoxida o’tirgan bulbulni ham o’ziga maftun etibdi. Qushcha Alisherning qo’liga qo’nibdi-da:

- Ey, xushovoz shoir, sen o’qigan she’r bul-bullarning erta tongdagi navosidan ham yoqimli ekan. Ismingni bilsam bo’ladimi? - debdi.

- Men Alisherman! - javob beribdi u.

- Bildim, bildim, sen shoir ekansan. Endi o’zingga chiroyli bir taxallus tanlab ol, - debdi.

Alisherga bulbulning "navo" degan so’zi yoqib qolibdi. Shundan keyin o’z g’azallarini "Navoiy" taxallusi bilan yozadigan bo’libdi.

# ****Somsa yo’qolib qoldi****

***Lyubov Voronkova***

Tanyaning buvasi, onasi va Tanyaning o’zi stol atrofida o’tirishardi.

Stol ustida katta mis samovar shaqillab qaynar, uning yonida - xurmachada usti qaymoq tutgan, qaynatilgan sut turardi.

Hammalarining piyolalari har xil rangda. Buvisiniki havorang, oyisiniki gulli. Tanyaning piyolasiga xo’roz rasmi solingan.

Buvasining esa piyolasi yo’q edi. U choyni stakanda ichardi. Stakanda esa faqat bitta ko’k yo’l bor edi.

Buvisi pechkadan issiq kartoshka to’la tovoq oldi, stol ustiga katta kosada mol oyog’idan pishirilgan dirildoq (xolodes) qo’ydi. Tanyaning taqsimchasiga pishgan so’lqildoq somsa qo’ydi. Tanya suyunib ketdi.

- Buva, - qichqirdi u, - sizga somsa yo’q! Menga esa bor!

- Yo’q bolsa nima bo’pti - dedi buvasi. - Men zangori qushchani ko’ryapman, sen ko’rmayapsan.

- Qani, qani zangori qushcha?

- Hov, ana, qayin daraxtida o’tiribdi.

Tanya derazadan boshini chiqardi. Bitta qayin daraxtiga qaradi, ikkinchisiga qaradi. Arg’uvon daraxtiga ham qaradi.

- Qush qani?

Buvasi o’rnidan turib peshayvonga chiq-di, qaytib kirib, yana zangori qushchani ko’rganini aytdi.

- Buvangning gapiga quloq solma! - dedi buvisi. - U jo’rttaga aytyapti.

- Juda g’alatisiz-da, buva, - Tanyaning jahli chiqdi. - Nuqul aldaysiz!

U joyiga o’tirib, qo’lini somsaga uzatdi: somsa g’oyib bo’lgan edi! Tanya somsani kim oldiykin, deb hammaga bir-bir qaradi. Onasi kular, biroq uning taqsimchasida somsa yo’q edi. Buvisining idishida ham somsa yo’q edi. Buvasi esa hayron edi:

- Nima bo’ldi? Somsa yo’qolib qoldimi? Darvoqe, hozir hovlida ko’rdim, shekilli?

- Qanaqasiga hovlida ko’rasiz?

- Uyga kirayotgandim, ro’paramdan somsa chiqib qoldi. "Qayoqqa ketyap-san?" - deb so’radim. U esa: "Quyoshda isingani ketyapman", - dedi.

Tanya zinapoyaga yugurib chiqdi. To’ppa-to’g’ri! Somsa panjarada yotibdi, quyoshda isinyapti. Tanya sevinib, somsani oldi-da, uyga qaytib kirdi.

- Qochoqni topdingmi? - so’radi onasi. - Juda soz. O’tirib choyingni ich. Somsangni tezroq yeb ol, yana qochib ketmasin!

Buvisi esa boshini qimirlatdi-da, sekingina:

- Obbo, choli tushmagur-ey! Doim hazil qilganingiz-qilgan, - deb to’ng’illadi.

# ****Iz****

***Rauf Tolib***

Zamira xola uyga kirdi-yu, fig’oni falakka chiqib ketdi. Axir, nega xafa bo’lmasin, hozirgina polni chinni-chiroq qilib yuvib chiqqandi. Shundoqqina botinka izi bo’lib ketibdi.

- Bilmadim, bu bolalarga qachon aql kiradi o’zi? Qachon bundoq mehnatning qadriga yetishadi? Axir, endi kichkinami? Maktabga borishsa.

Zamira xolaning jahli chiqib, hovlida koptok o’ynab yurgan Sherzodni chaqirdi.

- O’g’lim, bu yoqqa kel!

Sherzod endigina ko’chaga qochmoqchi bo’lib turuvdi, ulgurolmay qoldi noiloj uyga kirdi. Qarasa, oyisining avzoyi buzuq.

- Bu qanaqa qiliq? Shoshmay, avval botinkangni yechib, keyin uyga кirsang bo’lmaydimi? Qara, hammayoqni iz qilib tashlabsan-ku!

Sherzod juda quv bola. U osongina qutulish yo’lini o’ylardi. "Oyim-ku hozirgina ko’chadan keldilar. Mening uyga kirganimni ko’rib o’tiribdilarmi?» deb qo’ydi ichida.

- Oyijon, - dedi Sherzod mug’ombirona kulib. - Men, axir, uyga kirmadim-ku.

- Sen kirmasang, kim kirdi? - jahl bilan dedi Zamira xola. Shunda Sherzod:

- Ukam Bunyodning boya uyga kirib ketayotganini ko’rgan edim, - dedi. Zamira xola battar tutoqib ketdi: "Bunyod o’zi kichkina, oyog’ining izi shunaqa katta bo’ladimi? O’z aybingni ukangga to’nkashga uyalmaysanmi, a?"

Sherzod og’iz ocholmay qoldi. "Masalaning bu tomonini sira o’ylamagan ekanman-da! Eh, xomkalla!"

Nega o’shanda botinkasini yechib kiraqolmagan ekan? Ochig’i, iplarini yechishga eringandi. Nega erindi? Sherzod hozir pollarni artib qo’yib, gunohini oqlashi mumkin edi. Ammo yolg’on gapirib qo’lga tushib qolgani yomon bo’ldi-da! To’g’risini aytganda, balki oyisi kechirarmidi? Kechirardi, albatta.

# ****Oygulning do’stlari****

***Fyodor Kamolov***

- Ona qizim, uyni senga, seni Xudoga topshirdim, ehtiyot bo’lib o’tirgin, men tezda qaytaman, - oyisi Oygulning peshonasidan o’pdi-da, shoshilib chiqib ketdi.

Yolg’iz qolgan Oygul bunday qarasa, mushukchasi yap-yangi qo’g’irchoqni sudrab kelyapti.

- Hoy, Qoravoy, bu nima qiliq, qani tashla, - jahl bilan dedi Oygul.

Mushukchasi esa, unga parvo ham qilmay, qo’g’irchoqni tortqilab divanning tagiga olib kirib ketdi. Oygul uni dumidan tortib chiqardi. Bunday qo’pol muomala yoqmadi, shekilli, mushukcha Oygulning qo’lini tirnab, qonatib yubordi.

- Voy, yaramas, hali shunaqamisan? Bo’ldi, endi sen bilan o’ynamayman, - dedi Oygul yig’lamsirab.

Mushukcha gunohkor qiyofada ayanchli miyovladi-da, burchakka biqindi.

Og’riq bosilgach, Oygul kitobini olib, hovliga otlandi. Mushukcha ham hech narsa bo’lmaganday unga ergashdi.

- Xoh, siz qayoqqa? - Oygul mushukchani ichkari itqitib, qoq tumshug’i tagida eshikni qarsillatib yopdi...

Qizcha hovlidagi momoqaymoqlar ochilib yotgan maysazorga cho’kkaladi.

To’g’ri, shunday chiroyli gullarni toptash yaxshi emas-u, biroq tabiat bag’rida dam olishning zavqi boshqacha-da!

Oygul toza havodan to’yib nafas olgach, asta kitobiga ko’z yugurtirdi. Shu choq ochiq qolgan derazadan mushukcha ko’rindi. Sakrashga yuragi dov bermadi. Chorcho’pga osilgan edi... kuchi yetmadi, miyovlagancha yerga yumalab tushdi. Keyin yugurganicha kelib, hech nima bo’lmaganday Oygulga suykaldi. Qizcha uni "kechirdi".

- Esi past tentakcham, - deb mushukchasining quloqlaridan tortqilab qo’ydi.

Mushukcha bilan vaqtincha osh-qatiq bo’lib yurgan kuchuk dik-dik sakrab ularning oldiga keldi.

- Yaxshilab joylashib olinglar-chi, - dedi Oygul, - sizlarga uy hayvonlari haqidagi hikoyani o’qib beraman.

Ha... Oygul kuzda maktabga boradi, biroq hozir ham sal-pal o’qishni biladi.

- Si-gir, ech-ki, mu-shuk, voy, Olapar, seni yozishmabdi-ku?

Kuchukcha boshini qiyshaytirdi.

- Balki keyingi betda yozishgandir. Hozir ko’ramiz. Chit-tak, boy-qush. Yo’q, bular - qushlar-ku... Xo’p, mana sen irg’ishlab yuribsan-ku, nega endi kitobimda yo’qsan?

Kuchukcha buni qayoqdan bilsin?

Oygul quyosh qizdirgan devorga suyandi. Sap-sariq gullar orasida u nomini bilmaydigan oppoq gullar ham ko’zga tashlanardi.

- Senga gulchambar qilib beraymi?

Mushukchaga baribir, faqat uning dumidan tortishmasa bo’lgani...

Shu payt ko’chada "g’o-g’o" degan tovush eshitilib, eshikdan avval ona g’oz, uning ketidan yettita g’ozcha kirib kelishdi.

Ona g’oz hovliga kirar-kirmas bo’ynini cho’zganicha vahimali pishillab, gullarni bosib-yanchib Oygul tomonga otildi. Mushukcha "lip" etib taxta devorning tepasiga chiqib ketdi. Kuchukcha vovillab g’ozga tashlandi! Ona g’oz uzun tumshug’i bilan kuchukchani cho’qib oldi, kuchukcha bir amallab qutildi-yu, angillaganicha qochib qoldi.

Oygulning tizzasidan kitobi tushib ketdi. U nima qilishini bilmay, dovdirab atrofiga alangladi. Axir, mushukchadek devorga chiqolmasa... Ona g’oz bo’lsa, qanotlarini yoyib hujumga shaylanardi. G’ozchalar ham gullar orasidan qoqilib, surilib kelishardi.

Shundoq yonginasida ona g’ozning pishillab qanotlarini tez-tez qoqishidan Oygulning yuzlarini izg’irin yalab, chimchilaganday bo’ldi.

U o’sha yuvosh uy hayvonlari va qushlar haqida yozilgan kitobchani amallab qo’liga oldi-da, jon-jahdi bilan o’zini himoya qila boshladi.

- Oyi... oyijon! - deb chinqirdi Oygul beixtiyor.

Biroq uyida o’zidan boshqa hech kim bo’lmasa, kim ham yordamga kelardi?

Bexosdan yog’och devor lopillab, uning tepasida angrayib turgan mushukcha to’ppa-to’g’ri g’ozning ustiga ag’darilib tushdi va esxonasi chiqib uning beliga tirnoqlarini botirdi.

Bunday bo’lishini kutmagan ona g’oz talvasada g’o-g’olab qanotlarini battarroq qoqdi. Mushukcha g’ingshir, g’oz esa tinmay g’o-g’olardi. Bu paytda kuchukchaning qo’rquvi bosilib, ancha o’ziga kelib qoldi va yana vovillab ko’makka otildi.

Shu choq ona g’oz to’satdan bo’ynini orqaga burib, tumshug’i bilan mu-hukchani yulib oldi. Biroq mushuk ham haqqini qo’ymadi. Ona g’ozning bir necha patini tortqilab uzdi va tomni mo’ljallab oyog’ini qo’liga olib qochdi. Ona g’oz bo’ynini cho’zib uni quvladi. Kuchukcha "chiranma g’oz..." degandek vovillab ortidan yugurdi.

G’ozchalar ham turtinib-surtinib ildamlashdi. Mushukchaga yeta olmagan ona g’oz to’xtadi. Yana bir bor g’o-g’oladi. Jahl aralash bolalariga razm soldi. O’zicha ularni bir-bir sanadimi-yey?

Ko’zlariga yosh kelgan Oygul g’ijimlangan va bir necha varag’i yirtilgan kitobiga qaradi. Xayolidan "hali maktabga bormasimdanoq kitobimni dabdala qildim-a", degan o’v o’tdi.

Bu paytda momoqaymoqlarni oralab Oygulning yoniga yetib kelgan mushukcha qizchaning oyoqlarini yalardi. Kuchukcha ham ular yoniga cho’kkaladi. Vaqti kelib u voyaga yetadi. Zo’r itga aylanadi. Hozir esa biroz titraganicha. alanglab turibdi. Lekin shu holatida ham Oygulni birontasi xafa qilgudek bo’lsa. u himoyaga tayyor.

Oygul bunday o’ylab qarasa, kitobining yirtilgan betlarini yelimlash mumkin. Tizzasidagi jizillab turgan joyga ko’k dori qo’ysa, bas, tuzalib ketadi. Umuman. xafa bo’ladigan joyi yo’q.

Kuchukcha bilan mushukchaga esa bekalari yonida, maysalarga yonboshlab yotishdan, shabadada egilib, chiroyli silkinayotgan gullarga termilish-u, quyoshga ko’z qisib qarashdan ortiq huzur yo’q edi...

# ****Mardona****

***Zamira Ibrohimova***

Supurilib, qalin qilib suv sepilgan hovli. Mardona supachada qo’g’irchog’ining mayin sochlarini tarab o’tirar va unga afsuslanib gapirardi.

- Durdona opam kasal bo’lib qolmaganlarida, uchalamiz maza qilib o’ynardik-a?

Shu payt onasi uydan chiqib:

- Oppoq qizim, men chopib borib do’xtirni aytib kelaman. Sen opangdan xabar olib turgin, xo’pmi? - dedi-yu, shoshganicha chiqib ketdi.

Mardona hatto "xo’p" deyishga ham ulgurmadi. Bir zum onasining orqasidan qarab qoldi. So’ng ko’ngli birdan tog’day ko’tarildi. Axir, kasal opasidan xabar olib turish hazil ish emas.

Mardona tez-tez yurib uyga kirdi. Yotoqxonaning eshigini qiya ochib, ichkariga mo’raladi. Deraza yonidagi karavotda ranglari oqarib ketgan Durdona beholgina yotardi.

- Opajon... tuzukmisiz? - deb so’radi mehribonlik bilan Mardona. Opasi jilmayganday, so’lg’in yuzi yashnab ketganday bo’ldi.

- O’zim sizdan xabar olib turaman, xo’pmi? - dedi.

- Xo’p, - dedi Durdona.

Durdona singlisining mehribonchiligidan sevindi. Boshidagi, tomog’idagi og’riq tarqalayotgandek bo’ldi. "Qanday yaxshi singlim bor ekan-a. Endi uni hech-hech xafa qilmayman..." U xayol surib yotib, ko’zi ilindi. Shu tob eshik ochilib, Mardonaning qo’ng’iroqday ovozi eshitildi:

- Opajon, tuzukmisiz?

Durdona seskanib ketdi. Singlisini ko’rib, xiyol jilmaydi.

- Ha, yaxshiman, - dedi.

Mardona eshikni yana asta yopib, sho’x-sho’x sakrab, supachaga borib o’tirdi. "Tez-tez xabar olib tursam, opam tuzuk bo’lib qoladilar". Chindan ham, opasidan xabar olib turish unga juda-juda yoqib qolgandi. Ko’rpachada yotgan qo’g’irchog’ini olib, mahkam quchoqlab oldi.

- Katta bo’lsam-chi, do’xtir bo’laman, - dedi u quvonib. - Hozir sen bilan do’xtir-do’xtir o’ynaymiz. Sen kasalsan, men do’xtirman, bo’ptimi?

Mardona o’yinga berilib ketdi-yu opasidan xabar olish xayolidan ko’tarildi. "Kasal" qo’g’irchog’ini avaylab yotqizayotganida birdan esiga tushdi. Qo’g’irchog’ini tashlab, g’izillagancha uyga kirdi. Yotoqxonaning eshigini ochib, mo’raladi. Durdona chap qo’lini choyshab ustiga qo’ygancha og’ir-og’ir nafas olib, uxlab yotardi. Mardona ovozini biroz ko’tarib:

- Opajon!.. - dedi.

Durdona indamadi.

- Opajo-on! - dedi Mardona ovozini biroz balandlatib, opasi cho’chib uyg’ondi. Ko’zlarini katta-katta ochib, qo’rquv bilan singlisiga qaradi. Mardona ham qo’rqib ketdi va qaltiroq ovozda so’radi:

- Opajon, tuzukmisiz?

Bu safar Durdonaga singlisining ovozi xunukroq eshitildi. Boshi, tomog’i battar og’rib ketgandek bo’ldi. Ko’zlari yoshlandi.

Opasining bu holatini ko’rib, Mardona baqrayganicha qarab qoldi. Axir, oyisi kelguncha uni tuzatib qo’ymoqchi edi-ku!

Ko’cha eshikning ochilib-yopilgani eshitildi. Mardona yugurib hovliga chiqdi.

Onasi va oq xalatli do’xtir xola oldinma-ketin kirib kelishdi. Ularni ko’rib. Mardona suyunib ketdi. Lekin ayni paytda ko’ngli biroz g’ash tortdi. Nega-a?

**Oltin ko’za**

***Spiridon Vangelli***

- Salom, buvijon! Men ham kartoshka ekkani keldim.

Buvisi hayron bo’ldi.

- Kartoshka ekkani deysanmi? Belkurakni ko’tara olmaysan-ku?!

- Ko’taraman. Katta bo’lib qoldim.

Mitti Shtefan belkurakni bor kuchi bilan bosib, yerni kavladi. Kartoshka ekishga chuqurcha tayyor bo’ldi.

Biroz nafas olgach, kaftini ishqaladi-da, yana bitta chuqurcha kavladi. Buvisi uning ko’nglini ko’tarib qo’ydi:

- Zo’r ekansan, bolam. Qani, endiyam bitta-yarimta seni mittivoy deb ko’rsin-chi!

Shu payt parvona uchib kelib, qanotlarini qoqdi.

- Shtefan, mitti Shtefan, yur, o’tloqda o’ynaymiz.

Vaqtim yo’q. buvimning tomorqalariga «oltin ko’za» ekyapman, - deya javob berdi bola.