**Niqob**

***Anvar Obidjon***

-Tumshuqlarinigdan akang,

Qalaysan, Laylak?

Tikib bergin menga ham

Bitta oq ko’ylak.

 -Kaptar bo’lging kepti-da,

Mug’ombir Qarg’a?

Tanib olar gapingdan

Baribir hamma.

**Matematika**

***Anvar Obidjon***

Savol berdi muallim,

Tulki gangib yo’taldi.

Sichqon qochdi teshikka…

Chumoli qo’l ko’tardi.

Chumolining, he, attang,

Yana ishi yurmadi.

O’qituvchi Fil uni,

Bu safar ham ko’rmadi.

**Kamnarin**

***Anvar Obidjon***

Xunuk Laycha bop edi,

Kaltatumshuq - puchuqcha.

Akillardi unga ko’p,

Chiroyli oq Kuchukcha.

Jim o’tardi Laychavoy,

Xafa bo’lmay kichikdan.

Eslik edi u ancha,

Chiroyli oq Kuchukdan.

# Fatxullaning kurkasi

***Anvar Obidjon***

Kelib Norga arz qildi

To’rt yasharli ukasi:

-Meni quvdi,

Atajon,

Patpillaning kulkasi…

G’ijinib musht tugdi Nor:

-Boplab qasos olamiz.

Kurkani…

Yo’q, yaxshisi,

Fatxullani solamiz!

# Bezori

***Anvar Obidjon***

Qarg’a kirdi kinoga,

O’xshab Buratinoga.

Hamma joylar edi band,

Borib dedi nopisand:

Menga qara, vey Laylak,

Yeganmisan hech kaltak?

Qani, tur-chi o’rningdan.

He, o’rgilodim Burningdan!

# Shirin tush

***Anvar Obidjon***

Chakalakda Sichqon

Bo’lib qoldi sulton.

To’ng’iz unga vazir,

Lashkarboshi - Qoplon.

Yasovuli - Bo’ri,

Tulki xola - cho’ri.

Mushuk esa tomda

Tozalardi mo’ri.

# Vatan

***Anvar Obidjon***

Senga bitta savol bor,

Menga quloq sol, hoy, qush.

Vayronada yashaysan,

Noming esa naq Boyqush.

Ayt-chi, nahot sen boysan!

Asl boylik neligin

Tushumaysan, chamasi.

Bu - vayrona bo’lsa ham,

O’zimniki hammasi.

Shuning uchun men boyman!

# ****Shaftolining degani****

***Orif To’xtash***

- Meni, derlar, shaftoli,  
Ko’p mevalar qatori  
Mazaliman, totliman,  
Narxi baland otliman.

Maqtanish bo’lar, desam,  
Ming bir dardga doriman.  
O’g’irlagan siz bo’lib,  
Yаna mendan nolimang.

Maqsadim - xursand qilmoq  
Siz xo’randa do’stimni.  
Biron-bir so’z aytdimmi,  
Shilsangiz ham po’stimni?!.

# Maymunning hikoyasi

***Sirojiddin Rauf***

Changalzorda bir zamon,  
Avji tiriklik fasli.  
Bizlarga esh, birodar  
Bo’lgan odamzod nasli.

Yon qo’shni-yu jon qo’shni -  
G’orlarda yashaganmiz.  
Neki topsak, qizg’anmay  
O’rtada oshaganmiz.

Shoxdan-shoxga sakrashib,  
Terganmiz banan, kokos.  
So’ng taqsimlab olganmiz,  
Jonu jigarlarga xos.

Shunday ahil edik biz -  
Birgalikda qilib ov.  
Yo’lolmagan biz tomon  
Hatto qonxo’r, yirtqich yov.

Beminnat po’stin deya,  
Mo’yimizni asrardik.  
Aqlning balosidan  
O’yimizni asrardik.

Bilmadim ne xayolda  
Fikr qildi odamzod -  
Quvib ilm ortidan  
Bo’ldi bizga etti yot!

Asli azal do’stlikka  
Shundan raxna tashlangan.  
Ustara kashf etilgach,  
Begonalik boshlangan.

**Do’q qildi**

***Sirojiddin Rauf***

Tabiatda eng zo’ri  
Momaqaldiroq ekan.  
Gumburlatsa osmonni  
Hamma qaltiroq ekan.

Bizlar toqqa otlangan  
Yakshanbada «do’q» qildi.  
Ko’p orziqib kutilgan  
Dam olishni yo’q qildi

# Kim aybdor?

***Sirojiddin Rauf***

Ona jahl qiladi:

«Hech kirmading so’zimga.  
Og’rib qolsa tomog’ing,

Bilginki, ayb o’zingda!»

Bir chekkada qimtinib,

Elka qisib G’olibsher:

«Muzqaymoq sovuq bo’lsa,

Menda nima ayb?», der.

**Keltirasiz havasim**

***Po’lat Mo’min***

Bolalar, sizlarga

Aytayin rostim,

Har qachon, har yerda

Kelar havasim.

Yoqadi qiy-chuvlar,

Shovqinlaringiz,

Sezilar yurakda

To’lqinlaringiz.

Havasim keltirar

Chopqirligingiz.

Bilag’on va biyron

Topqirligingiz.

Gulzorlar bo’yida

Kezishlaringiz,

Goh charchab, toliqib

Mizg’ishlaringiz.

Ming yayrab ketaman

Aytsangiz qo’shiq,

Tarqaydi bir zumda

Tashvish-u to’siq.

Bo’lmasin hech sizning

Kam-u ko’stingiz,

Ko’paysin har yerda

Yaqin do’stingiz.

Olamni yangratsin

Kulgilaringiz.

Gullar yozaversin

Orzularingiz.

Bolalar, sizlarga

Kelar havasim.

# Bolajon, bolajonim

***Po’lat Mo’min***

Ey, so’zlari biyronim,

Chopqillagan jiyronim.

Erkatoyim, polvonim,

Bolajon, Bolajonim.

Sizlar lola yonoqsiz,

Chin ko’ngildan inoqsiz.

Bulbul-u qarqunoqsiz,

Bolajon, Bolajonim.

Siz kelajak egasi,

Baxt bog’imiz mevasi.

Chamanlarning jilvasi,

Bolajon, Bolajonim.

Tezda o’sib, uningiz,

Shod o’tsin har kuningiz.

Kulib tursin gulingiz,

Bolajon, Bolajonim.

# Qahratonda

***Anvar Obidjon***

G’or ichida och-nahor

Barmoqlarin so’rishib,

O’tirishar Bo’rilar

Televizor ko’rishb

Paydo  bo’lgach ekranda

O’tlab yurgan qo’y- qo’zi,

Birdan hamma yirtqichning

O’ynab ketdi och ko’zi.

Tish qayrashib so’ng ular,

Ur-yiqitni boshlashdi

Televizor sho’rlikni

Paqqos g’ajib tashlashdi.

# ****Archa****

***Erkin Vohidov***

Men archaman,

Archaman.

Men xursandman

Barchadan.

Aylanib,

Hech charchamang,

Charchamang.

# ****Qor****

***Cho’lpon***

Har tomonda qor, qor, qor…

El bilan tushar, chiqar.

Bulutlar elab elak,

Separ oppoq kapalak.

To’da-to’da ucharlar,

Aylanishib qocharlar,

Yellarga yo’l ocharlar.

Mana, har tomon oppoq,

Maydon, ko’cha, tom, chorvoq.

Yerlar to’ngan, ko’k to’ngan,

Havo charchab bo’g’ilgan.

Ko’kragiga tushgan qor

O’ziga joy axtarar,

Jimjit uylarni o’rar…

# ****Mustaqillik****

***Tursunboy Adashboyev***

Mustaqillik nonday aziz,

Mo’tabardir, buyukdir.

Bobosi ham irim bilan,

Muqaddas deb qo’yubdir

Paxtaday oq, sutdayin рок,

Imondayin u toza.

Begardlikka qiyos qilsak,

Bolakaylar - andoza.

Ko’k beg’ubor tovlanadi -

Yetti rangli kamalak.

Xumo qushi qo’ndi boshga,

Zar uqali jamalak.

# ****O’lka****

***Erkin Vohidov***

Bog’laringni sayr etganimda,

Sen bor eding qalbda, Vatanim.

Bog’ husniga she’r bitganimda,

Uni dastlab senga atadim.

Minglab tilda madhingni so’zlar

Bunda o’sgan har bitta daraxt.

Nur emadi millionlab ko’zlar,

Ko’kdan sening husningga qarab.

Jilmayadi o’zida yo’q shod,

Yangi oy ham ketmay qoshingdan.

Etak-etak olib koinot

Yulduzlarin sochar boshingdan...

# ****Nuqtaning degani****

***Orif To’xtash***

- Men nuqtaman,

Men nuqta.  
O’rgan avval  
Sen puxta.

Gaplarning  
Har birida,

Shay turgum  
Oxirida.

Bo’lsa agar  
Gap so’roq,

Boshimda  
Turar o’roq.

Gap undov  
Bo’lganda boq,

Tepamda turar  
Tayoq.

Vergullarda  
Dumim bor,

Boshqa do’stim,  
Kimim bor?!.

**Arining degani**

***Orif To’xtash***

Men ariman, ariman,  
Mendan xafa Narimon.

U bilmay asabimni,  
Qo’zg’adi g’azabimni.

Hozir xafa ishimdan,  
Chunki edi nishimdan.

# Olmaning degani

***Orif To’xtash***

- Tanishaylik, men - olma,  
Nomimga quloq solma.  
Olaver, ikkilanmay,  
Ishtahang bo’lsin karnay.

Reklamaga hojat yo’q,  
Ta’mim rosa yoqimli.  
Ortganini quritsang,  
Qishda eysan qoqimni.

# ****Osmon qaydan boshlanadi?****

***Tursunboy Adashboev***

Tokqa boshin qo’ysa quyosh,  
Ufq ortin cho’g’ qilarkan.  
Burgut uchun osmon asli  
Boshlanadi cho’kqilardan.

CHumolining vaqti ziqroq,  
Gapi qisqa, qalbi qaynoq.  
Uning uchun ko’k gardishi  
Oltin rangli momaqaymoq.

Mirzacho’llik dehqon bobo  
Gurung boshlar olisdan:  
- O’tar osmon chegarasi,  
Bizning qovun polizdan.  
  
Muruntovlik mergan aytar:  
- Kuni-kecha qaytdim ovdan.  
O’zim ko’rdim, osmon asli,  
Boshlanarkan Tangritog’dan.

**Kirpining e’loni**

***Orif  To’xtash***

-Bu - bozor iqtisodi,

Narx-navo biroz qimmat.

Arzon igna kerakmi,? -

Mendan so’rang, marhamat.

Biroq esdan chiqarmang,

Shuni tuting  nazarda.

Yo’qlasangiz birodar,

Men bo’laman bozorda.

Bola-chaqa boqishning,

Bo’lmaskan axir o’zi.

Arzonligin sababi -

Ignamning yo’qdir ko’zi!

# ****Olaqanotning poloponlariga nasihati****

***Tursunboy Adashboev***

Nasibang bog’u rog’da,  
Azizim, polaponim.  
Lochinlar ham lol qolsin,  
Joningga payvand jonim.  
Burgutlarday yovqur bo’l!  
Barcha gap ahillikda.  
Paytin topib, bexosdan  
O’ljangga tashlan tikka!

Qorayaloq, Qarqunoq,  
Qarg’a bilan Hakkalar -  
Ular o’g’ri, inidan  
Quvib chiqing yakkalab.  
O’jarlik, muttahamlik  
Faqat bizga yarashar,  
Buni ayni zamonda  
Botirlik deb sanashar.  
Mevazor bog’ni ko’rib,  
Ko’zinglar to’rt bo’ladi.  
Olmurutni cho’qimang,  
Bandlari mo’rt bo’ladi.  
Tatib ko’ring mayliga  
Mevaning har xiliga,  
Tanlab englar, iltimos,  
Eng shirin, sarhilini.  
CHilgi bilan uzumni  
SHingilida qoldirmang,  
Gilos, xurmo, noklarni  
CHumchuqlarga oldirmang.  
Olg’irlarning hamisha  
Olchi turar oshig’i,  
Bo’lmang aslo qushlarning,  
Siz yalama qoshig’i.  
Olaqanot deydilar,  
Ota-bobong otini.  
O’tirmagin, bolajonim,  
Musichaday tortinib…

# ****Tabiat - tikuvchi****

***Orif To’xtash***

Opajonisin quchib,

So’raydi jajji Dildor:

- Kapalakning ko’ylagi

Buncha chiroyli, guldor?

Menga ham tikib bering,

Shunaqangi ko’ylakdan.

So’ng hamma havas qilsin,

O’tganimda yo’lakdan. -

Singlisining gapiga,

Qiqirlab kular Ra’no:

- Obbo, singilginam-ey,

Sen juda qiziqsan-a!?

Kapalakning ko’ylagi

Axir o’ziga mos-da!

Ko’ylaging ko’rib u ham,

O’tdi balkim havasda.

Ularning suhbatini,

Eshitib turgan Bunyod -

Deydi: - unga ko’ylakni,

Tikib bergan tabiat.

# ****Sumalak****

***Orif  To’xtash***

Qishloqning ayollari,

Yig’ilishdi bir joyga.

Maslahati bog’landi,

Ikki chelak bug’doyga.

Keyin uni ekishdi,

Har kuni suv sepishdi.

Maysa ko’karib etdi,

Ishlar boshlanib ketdi.

Erkaklar ham bo’sh kelmay,

Qazib berdilar o’choq.

Bolalar o’tin tashib -

Berdilar quchoq-quchoq.

Kechasi ham uxlamay,

Pishirdilar sumalak.

Qizlar qozon kovlashdi,

Sochga taqib jamalak.

Bir kecha-yu bir kunduz,

Sumalak qaynab yotdi.

Qishloqning keksalari,

Kelib, ta’mini totdi.

Sumalak pishgandan so’ng,

To’yib-to’yib edik biz.

Aziz onajonlarga,

Katta rahmat dedik biz!

# ****Navro’z****

***Orif  To’xtash***

Bahor keldi elimizga,

Navro’zoyni etaklab.

Jajjigina qizaloqlar

Gullar terar etaklab.

Sho’x bolalar qiyqirishar,

Varrak uchsa havolab.

Ari «tabib» uchib yurar,

Har bir gulni davolab.

Bedorlikda kurtak ochib,

Barg yozadi daraxtlar.

Mo’jizaga duch kelganday

Quyosh ko’zi charaqlar.

Majnuntol ham boshin egib,

Sochini yuvar soyga.

Gijingtoylar xivich cho’pga -

Minvolib, o’ynar «poyga».

Bir zumgina yomg’ir yog’ib,

Ko’kni bezar kamalak.

Bir tarafda onaxonlar,

Pishirishar sumalak.

Biz ham yordam bermoqdamiz,

O’tiniga, qalovga.

Childirmasin qizdirvolib

O’choqdagi olovga -

Sho’x momolar  o’lan aytar,

Xo’sh, o’yinga qalaysiz?

Davramizni qizitsangiz,

Sumalakdan yalaysiz!

# ****Mavsum qo’shiqlari****

Omonlik, hey, omonlik,

Yetdik Navro’zga,

Unutilsin yomonlik,

Qut ber rizq-ro’zga.

Yurtga tinchlik so’rayman,

Olamga chiroy.

Shu ayyomni qutlay deb,

Undirdim bug’doy.

Sumalak - bir bahona,

G’animat diydor,

Shu urfimiz shohona,

Oqibatga yor.

Xudoga ming shukrkim,

Yetdik Navro’zga.

Maysa o’sibdi durkun,

Suray men ko’zga.

Navro’z keldi, yoz keldi,

Turna keldi, g’oz keldi.

Yam-yashil chorbog’lardan

Bulbulday ovoz keldi.

Navro’z keldi bu kecha,

Pishiring navro’z go’ja.

Go’jasi shirin momolarga

Beraylik bir juft jo’ja.

Qaldirg’och qayib uchar,

Qanotin yoyib uchar,

 Navro’zda qozon to’lsa,

Elimizni baxt quchar.

Ketgan qushlar uzoqdan

Yana bizga qaytadi,

Kurtak ochgan shoxlarda

Sayrab qo’shiq aytadi.

Chitti gul-a, chitti gul,

Ha-yu, chitti gul.

Chitti gulga gul bosay,

Bir yonida yon bosay.

# ****Binafsha****

# *****Zafar Diyor*****

Binafshaxon, binafsha  
Kulishlaring chiroyli:  
Bog’imizda ochilib  
Turishlaring chiroyli.  
Hamma chiqar dalaga  
Binafshalar tergali,  
Men ham terdim bir dasta  
Opamizga bergali.  
- Mana, opa, binafsha,  
Qarang, qanday chiroyli.  
- Yuring, - dedi opamiz, -  
Binafshalar teraylik.  
Binafshalar ochildi  
Chakkangga taq, chakkangga:  
Atir hidi sochildi,  
Chakkangga taq, chakkangga.  
Lazzat olib hididan  
Bolarilar uchadi.  
Ipakqanot kapalak  
Barglarini quchadi.  
Seni maqtab kuylaydi,  
Bog’ aylanib qushchalar.  
Darak berib bahordan,  
Quvontirding shunchalar.  
Binafshaxon, binafsha  
Kulishlaring chiroyli.  
Ko’ksimizda hid sochib  
Turishlaring chiroyli!

# ****Papka bilan siyohdon****

# *****Po’lat Mo’min*****

Siyohdon bilan papka  
Tushibdi hasrat - gapga.  
Gaplar cho’zilmish ancha,  
So’zlashibdi bilgancha.  
Papka debdi: - Siyohdon,  
Bu ishing juda yomon.  
Atrof to’ldi siyohga,  
Arzga boray qayoqqa.  
Bunaqangi bo’lma bez,  
Axir chiqib ketgin tez.  
SHunda papka ichidan  
Siyohdon debdi chindan:  
- Hurmatli do’stim, Papka,  
Mendan qilmagin o’pka,  
Uyi tomon ketganda  
Koptok qilib tepganda,  
To’kilaman har yonga  
Ayb qo’yma sen menga,  
Egamiz o’zi nodon,  
Bizni asraydi yomon.  
Nima desa egamiz,  
Unga bo’yin egamiz.  
Egamdan ko’p hasratim,  
Taqdirlamas xizmatim.  
Ichim to’la non uvoq,  
SHu ham bo’ldimi siyoh?  
Papka debdi: - Siyohdon,  
Topgin iloj va imkon.  
- Qochgin, - debdi Siyohdon, -  
Egamiz bo’lsin sarson.  
Papkadan kitob, daftar:  
- Ma’qul, - debdi bu gaplar.  
Papka bir kuni taqqa -  
Qochmish noma’lum yoqqa…  
O’sha papka egasi  
Qarabsizki, ertasi,  
Darsga kepti bepapka,  
Rosa qolibdi gapga.

# ****Oyim bilmasin****

***Orif To’xtash***

Tipratikanga

Dedi G’anisher:

-Buncha ignang ko’p?

Birin menga ber.

Axir ko’ylagim

Qoldi yirtilib.

O’rikning shoxi

Qolgandi ilib.

Uyga tez borib,

Olib kelay ip.

Oyimga aytmay,

Qo’yaman tikib!

# ****Ishqiboz****

***Orif To’xtash***

Do’stlarini yig’volib,

Ukam rosa to’p tepdi.

Charchamadi yugurib,

Har kungidan ko’p tepdi.

Raqiblari tomonga,

Ancha-muncha gol qildi.

Mahoratin ko’rsatib,

Do’stlarini lol qildi.

Aslida u futbolning

Eng ashaddiy muxlisi.

… Hatto hayratdan «og’iz -

Ochdi» yangi tuflisi.

# ****Tuproq****

***Tursunboy Adashboev***

Ajdodlardan meros bo’lib  
Qolgan tuproq.  
Bobolarning qon va teri  
Tomgan tuproq.  
Qizg’aldoqlar ochilganda  
Qilmay kanda,  
Qir-adirlar gulxan bo’lib  
YOngan tuproq.

To’kin-sochin dasturxonni  
Solgan tuproq.  
Dori-darmon, sinovlardan  
Tolgan tuproq.  
Qotilni ham, botirni ham  
Sukut saqlab,  
Ehtiyotlab, o’z bag’riga  
Olgan tuproq.  
Bobolarning qon va teri  
Tomgan tuproq.

# ****To’polonchi****

# *****Orif To’xtash*****

Maktabdan qayta turib,

Abduvali va Sanjar.

Nimagadir tortishib,

Boshlab yubordi janjal.

Bir - birini tepkilab,

Ayamasdan mushtlashdi.

Boshqalar ajratolmay,

Hayron yoqa ushlashdi.

Birin ko’ylagi yirtiq,

Birin burni qonadi.

Uzun kunni kech qilib,

Uylariga jo’nadi.

O’g’lin ko’rib onaning,

Yuragi toyib ketdi:

 - Qachon odam bo’lasan,

Sanjar? - deb  koyib ketdi.

- Axir katta bo’p qolding,

Bu yurishing nimasi?

Qara, qolmabdi chog’i -

Ko’ylagingning tugmasi!

Hisoblashga tusharkan,

- Uchta qopti, - dedi u.

Shoshib, o’z kindigin ham -

Sanab o’tar edi u.

# ****U F Q****

***Orif To’xtash***

Quyosh nurlarin tarab,

Sirpandi pastga qarab.

Qirga borib urildi,

Peshonasi yorildi.

Afti qonga bo’yalib,

Qilmishidan uyalib -

El ko’zidan chekindi,

Qir ortiga bekindi.

Quvlab vaqt ishorasin,

Quyosh yo’lida shoshdi.

Qon bo’lgan peshonasin -

Osmonga artib, qochdi!

# Kasallikni quvamiz

[***Zulfiya Mo’minova***](https://erkatoy.uz/uzb/eto-interesno/2951-zulfiya-mo-minova)

Erta turib tong sahar,  
Tishimizni yuvamiz.  
Tishlarning orasidan,  
Mikroblarni quvamiz.  
Xushbo’y hidli sovunlar,  
Qo’limizni yuvamiz.  
Barmoqlar orasidan,  
Kasallikni quvamiz.  
Erinmaymiz boshdan to,  
Tirnoqqacha yuvamiz.  
Sog’lom hayotimizdan,  
Kasallikni quvamiz.

# Jazoladim echkimni

[***Zulfiya Mo’minova***](https://erkatoy.uz/uzb/eto-interesno/2951-zulfiya-mo-minova)

Rahmat aytar daraxtlar,  
Qarsak chalar teraklar.  
Ularning ham joni bor,  
Ular bizga keraklar.  
Avaylayman daraxtlarni,  
Shoxini sindirmayman.  
Shirin jonini og’ritib,  
Ko’zini tindirmayman.  
Navdasini g’ajib ema,  
Qaysar echki ket, bundan!,  
Daraxtni xafa qilsang,  
Rosa ko’rasan mendan.  
Bir kun echkim yashirincha,  
Boqqa kirganin sezdim.  
Ushlab oldim ayamay,   
 Quloqlaridan cho’zdim.  
Rosa kuldi daraxtlar,  
Qarsak chaldi teraklar.

# Meni kechir xo’rozim

[***Zulfiya Mo’minova***](https://erkatoy.uz/uzb/eto-interesno/2951-zulfiya-mo-minova)

Xo’rozimni cho’miltirdim,  
Sovunlab qo’lim toldi.  
Xo’rozimga yoqmadi bu,  
Dakanglab qochib qoldi.  
Tobi qochdi xo’rozimni,  
Shjamollab qoldimikan?.  
Majburlab cho’miltirganimni  
Ko’ngliga oldimikin?.  
Darhol do’xtirga ko’rsatdik,  
Do’xtir dori ichirdi.  
Tongda shodon qichqirdi u,  
Demak meni kechirdi.

# ****Mushukning sartaroshi****

[***Zulfiya Mo’minova***](https://erkatoy.uz/uzb/eto-interesno/2951-zulfiya-mo-minova)

Mushugimning mo’ylovini   
Qirqqan edim yashirib,  
Buvim rosa koyidilar,  
Bobom so’kdi oshrib.  
Dadam ushbu qilmishimni,   
Ishdan kelib ko’rdilar.  
Etmaganday ular rosa,  
Ta’zirimni berdilar.  
Boshqa bunday qilmaslikka,  
Qayta-qayta so’z berdim.  
Sartaroshlik menga emas,  
Mana sinab ham ko’rdim.  
Men yaxshilik qilmoqchiydim,  
Ishlar teskari oldi.  
Yaxshilikka yomonlikmi?  
Savolim ichda qoldi.

# ****Xo’rozning salomi****

[***Zulfiya Mo’minova***](https://erkatoy.uz/uzb/eto-interesno/2951-zulfiya-mo-minova)

O’g’ri-o’g’ri deyavermanglar,  
Ros tdan o’g’ri bo’ladi.  
Bu ketishda o’g’ri tulki   
Qachon to’g’ri bo’ladi?.  
Gar ko’rsanglarTulkijonga  
Bir iliq kalom denglar.  
Yurgan bo’lsa u obketgan   
Tovuqlarga salom denglar.

# ****To’p****

***Zafar Diyor***

To’pim, to’p-to’p etasan,  
Ursam uchib ketasan.  
Havolanib nariga -  
Do’stlarimga etasan.  
O’ynatasan ko’zimni  
Hovliqtirib o’zimni.  
Biroz ko’proq o’ynasam,  
Terlatasan yuzimni.  
Senga sira to’ymayman,  
Bo’sh ekanman qo’ymayman.  
Ovunchog’im, - deb seni  
Do’stlarim-la o’ynayman.  
To’pim, to’p-to’p etasan.  
Ursam uchib ketasan.  
Handalakdek yumalab  
Bizni xursand etasan.

# ****Kapalak****

***Zafar Diyor***

Hoy, kapalak, kapalak,  
Qanotlaring ipakdak.  
Muncha shoshib uchasan,  
To’xta, so’zlayin andak.  
Uchrataman har kuni  
Seni har kun bog’chamda,  
So’rib gullar sharbatin  
O’ltirasan olchamda.  
Borib ushlay deganda  
Shoshib darhol uchasan.  
Sira tutqich bermasdan  
Guldan gulga ko’chasan.  
Mendan aslo qochmagin,  
Do’st bilaman o’zimga.  
Pildir-pildir uchishing,  
Oh, yoqadi ko’zimga.  
Uch, uchaver, uchaver,  
Go’zal bog’cham - gulshanda.  
Sira ozor bermayman  
Sevgim, fikrim bor senda.  
Kapalakjon, kapalak,  
Qanotlaring ipakdak.  
Do’st bo’laylik ikkimiz,  
To’xta, so’zlayin andak!

# ****Qochib ketdi****

# *****Po’lat Mo’min*****

Bir o’quvchi cho’chib ketdi,

Tanaffusda qochib ketdi.

Yo qochdimi tobi uning?

Birdan ranggi o’chib ketdi.

Xayollari - g’uv-g’uv ari

Har tomonga uchib ketdi.

Olib papka,paltosini,

G’o’yo tezda ko’chib ketdi.

Bajarmabdi uy ishini,

O’z sirini ochib ketdi.

O’qituvchi so’raydi deb,

Darsdan ura qochib ketdi.

# ****Bo’ri tush ko’rsa****

# *****Po’lat Mo’min*****

Bo’ri qay bir kun

Chiqarmasdan un,

Boribdi ovga,

Kepti o’tovga.

So’lak oqizib,

Yotibdi pishib.

Charchab tolibdi,

Uxlab qolibdi.

Ko’rsa bo’ri tush,

Ko’ngil emish xush.

Yam-yashil o’tloq,

Talay qo’zichoq.

Bo’pti xushchaqchaq.

Uyg’onib, biroq

Cho’pon bobodan -

Yeganmish tayoq.

Bo’rilar shundan

Uxlamas tunda…

# ****Xayrixon va maylixon****

***Obid Rasul***

Bir tup shotut  
Va olmurut  
Ushlab qo’lda,  
Borar yo’lda  
Maylixon, Xayrixon.  
O’zbek, qirg’iz,  
Go’yo egiz.  
Yon qishloqdan,  
Jon qishloqdan  
Xayrixon, Maylixon.  
Maktab bog’in,  
Chor atrofin  
Etishar bog’,  
Jon-jon o’rtoq  
Xayrixon, Maylixon.

# ****Kitob**** *****Obid Rasul*****

Darslik kitob qo’lingda,  
Berilgandir u senga.  
Yirtmay ko’zday asrasang,  
Kerak ukang Erkinga.

Erkin ham but yuritsa,  
Muallim xursand bo’lar.  
Kitobga mehri ko’pni  
Sinfdoshlar xush ko’rar.

Kitobing qoldan qolga,  
O’tib borsa top-toza.  
Undan ko’plar shodlanib,  
Olishadi andoza.

Kitob bilim manbayi,  
Bu barchaga ayon - haq.  
Kitob o’qib yashasang,  
Umring o’tar xushchaqchaq.

# ****Behi****

***Anvar Obidjon***

Ikki yuzim burushqoq,

Dema meni urishqoq,

Ishga solib aqlimni,

Sezdirmayman jahlimni.

Agar shirin bo’lmasam,

Xushomadni bilmasam,

Meni darrov kesishar,

O’rnimga nok ekishar.

# Yungli shaftoli bilan suhbat

[***Zulfiya Mo’minova***](https://erkatoy.uz/uzb/eto-interesno/2951-zulfiya-mo-minova)

-Shaftolijon shaftoli,  
Nega to’ning echmaysan?.  
Issiq saratonda ham ,  
Yungli to’ndan kechmaysan.  
-Bir kun echdim to’nimni.  
Aqli yo’qlar echarkan.  
Saratonda shamollash  
Juda og’ir kecharkan.  
Shundan buyon yozda ham,  
Issiq to’nda yuraman.  
To’n ichida pishirib,  
Shirin sharbat beraman.

# ****Yangi yil salomi****

***Qambar ota***

Yangi orzu,yangi shon,

Tilaklari bir jahon.

Dunyo bo’lsin deb omon,

Kulib kelgan yangi yil,

Dil to’ridan bir olam

Salom senga,

Assalom!

Bag’ri to’la quvonch, baxt,

Mangu tinchlik qilib ahd,

Yigitday g’yrati shaxd

To’lib kelgan yangi yil,

Qalb to’ridan bir olam

Salom senga,

Assalom!

# ****Yog’yapti****

***Yo’ldosh Sulaymon***

Yer to’ysin deb bir yo’la,

Qor baralab yog’yapti.

Go’yo osmon un elar,

Havosi ham yoqyapti.

Yurganimda iz qolsa,

Qor uni tez yopyapti,

Kuchigim ham oqarib,

Atrofimda chopyapti.

Momojonim oynadan

Juda xursand boqyapti.

Xayolimga yoz kelib,

Suv sharqilab oqyapti!

# ****Qish****

***Shukur Sa’dulla***

Dala-dashtda tindi ish

Mehmon bo’lib keldi qish.

Qish emas, -  qor bobo,

Sovg’alari bor bobo.

Uyda bezog’lik archa,

Tepasida oyparcha.

Xuddi yozday, bahorday,

Iliq kuzgi nahorday.

Qor yog’ar kecha-kunduz,

Suv sovqotib kiygan muz.

Dala-dasht - oppoq gilam,

Qoqib bo’lmas sira ham.

Orom berar qor yerga,

Dam-badam tushib terga.

Kela qolsa gul bahor,

Erib ketar yerdan qor.

**Bemahal qor yoqqan kuni**

***Abdulla Oripov***

Bul chog’i, bo’stonga ishtiyoq baland,

Nechundir bemahal yog’a ketdi qor.

Diktorning bir og’iz e’loni bilan

Chindan ham qaygadir berkindi bahor.

Bu fursat chamansiz ko’ngillar yarim,

Bulbulni quvlamang dostonimizdan.

Sizdan nima ketdi, diktor do’stlarim,

Qorni kurab qo’ying bo’stonimizdan.

# ****Qor alyori****

***Dilshod Rajab***

Osmon qorni eladi,

Yerni oqqa beladi

Xuddi yumshoq parto’shak,

Dumalaging keladi.

Qor yog’ar-ey, qor yog’ar,

To’lib dala-qir yog’ar

Boshimizdan sochqiday

Oq marvarid, dur yog’ar.

Xo’p yaxmalak otamiz,

Goho qorga botamiz,

Qizib jo’shar jon tanda,

Kim deydi sovqotamiz?

Qish yaxshi-yo, qish yaxshi,

Oppoq qor- kumush yaxshi.

Bir-birovga qor otib,

Qiyqirib quvish yaxshi.

Qorto’plarni otamiz,

Rosa kulib qotamiz.

Pisand qilmay ayozni,

Qish zavqini totamiz.

Qor yog’ar-ey, zo’r yog’ar,

Xo’p quvnatib dillarni,

Zavqimizga jo’r yog֯’ar.

# ****Qorqizga olqish****

***Dilshod Rajab***

Kim aytar: u parimas?!

Undan chiroy arimas!

Har yil bir yosh o’ssa ham,

Qorqiz sira qarimas!

Chunki dili pok uning,

Orzulari oq uning.

Nomi qordan bo’lsa ham,

Mehri ko’p qaynoq uning.

Xuddi go’zal oq qayin,

Boqishlari bir mayin.

Yosharib ochilganday

Qorqizimiz yil sayin!

Shunday, qishda ham yashnab,

Sarg’aymasin, so’lmasin.

Yoshlik ketmasin tashlab,

Sira kampir bo’lmasin!

# ****To’p****

***Zafar Diyor***

To’pim, to’p-to’p etasan,

Ursam uchib ketasan.

Havolanib nariga -

Do’stlarimga yetasan.

O’ynatasan ko’zimni

Hovliqtirib o’zimni.

Biroz ko’proq o’ynasam,

Terlatasan yuzimni.

Senga sira to’ymayman,

Bo’sh ekanman qo’ymayman.

Ovunchog’im, - deb seni

Do’stlarim-la o’ynayman.

To’pim, to’p-to’p etasan.

Ursam uchib ketasan.

Handalakdek yumalab

Bizni xursand etasan.

# ****Kapalak****

***Zafar Diyor***

Hoy, kapalak, kapalak,

Qanotlaring ipakdak.

Muncha shoshib uchasan,

To’xta, so’zlayin andak.

Uchrataman har kuni

Seni har kun bog’chamda,

So’rib gullar sharbatin

O’ltirasan olchamda.

Borib ushlay deganda

Shoshib darhol uchasan.

Sira tutqich bermasdan

Guldan gulga ko’chasan.

Mendan aslo qochmagin,

Do’st bilaman o’zimga.

Pildir-pildir uchishing,

Oh, yoqadi ko’zimga.

Uch, uchaver, uchaver,

Go’zal bog’cham - gulshanda.

Sira ozor bermayman

Sevgim, fikrim bor senda.

Kapalakjon, kapalak,

Qanotlaring ipakdak.

Do’st bo’laylik ikkimiz,

To’xta, so’zlayin andak!

# ****Shirmoy non****

***Yusuf Shomansur***

Oyim yopar shirmoy non,

Men ham qarab turmayman,

Gul solaman xamirga,

O’t yoqaman tandirga.

Mehnat qilgach, albatta,

Sindirib katta-katta-

Yeyilganda shirmoy non,

Men ham qarab turmayman.

# ****Qor****

***Cho’lpon***

Har tomonda qor, qor, qor…

El bilan tushar, chiqar.

Bulutlar elab elak,

Separ oppoq kapalak,

To’da-to’da ucharlar,

Aylanishib qocharlar,

Yellarga yo’l ocharlar.

Mana, har tomon oppoq,

Maydon, ko֥’cha, tom, chorvoq.

Yerlar to’ngan, ko’k to’ngan,

Havo charchab bo’g’ilgan.

Ko’kragiga tushgan qor

O’ziga joy axtarar,

Jimjit uylarni o’rar…

# ****Oppoq qish-ey****

***Po’lat Mo’min***

Oppoq qish-ey, oppoq qish,

Eh, qorlari yumshoq qish.

Chana, konki o’ynatgan,

Quvnoq qish-ey, quvnoq qish.

Dam olmoqda dalalar,

Keng vodiylar, daralar,

Fasl gashti atrofga

Qo’shiq bo’lib taralar.

Tarnovlarda sumalak,

Ko’llar oyna-yaxmalak.

Ayting, ayting bo’lmasin

Hech kim yo’lda charxpalak.

Sovuq hazllasharmi,

Yuzlar jizillasharmi,

Goho-goho uchragan

Qo’rqoqni izlasharmi?

Oppoq qor sut singari

Ona Yerga singadi.

Oftob kelib yaqinroq

Qishning qahrin yengadi.

Oppoq qish-ey, oppoq qish,

Tarqoq qish-ey, qo’rqoq qish

**Qishning ishi**

***Nurbek Turmuhamedov***

Qoyilman qish ishiga,

Zavq beradi kishiga.

Anhorni muzga qoplab,

Yaxmalak qildi boplab.

Faqat shuni bilmadim,

O’ylab, o’yga yetmadim.

Olamga oq libosni

Qanday qilib yopdiykin?

Buncha oq rang, oq nurni

Qanday qilib topdiykin?

# ****Mehmon****

***Tolib Yo’ldosh***

Eshigimiz taqillasa,

Deymiz:-Mehmon!

Hozirdanoq  mehmonlarga

Biz mehribon.

Dasturxonni yasatamiz:

“Oling-oling!”

Kech kirsa-ku, jildirmaymiz:

-Yotib qoling.

Bizning uydan doim mehmon

Arimaydi.

Bag’ri ochiq kishilar hech

Qarimaydi.

# ****Achchiq choy****

***Shuhrat Otabek***

-Menga ham ish buyuring,

Bobojonim, jon bobo.

-Siz, mayli, choy keltiring,

Achchiq bo’lsin-u … ammo…

Dasturxonga Salimjon

Bir choynak choy keltirdi.

So’ngra o’zi yonma-yon

Bobo bilan o’tirdi.

Choyning ta’mini totib,

Bobo so’radi, hayron:

-Choyingiz ko’p g’alati,

Ko’p qiziq-ku, Salimjon?

-So’zingizni bobojon

Qulog’imga olganman,

Choy achchiq bo’lsin uchun

Garimdori solganman.

Yer uzra qo’ndi oqshom,

# *****Saida Zunnunova*****

Yer uzra qo’ndi oqshom,

Oy shu’lasi bir mayin.

Kel, oppog’im, kel, erkam,

Men seni allalayin.

Dudog’ing guldan xushbo’y,

Yuzlaring undan xushro’y.

Kel, oppog’im, bag’rimga

Jajji boshginangni qo’y.

Tovuq uxlar qo’noqda,

Shamol tingan butoqda.

O’t-o’lanlar jimgina

Orom olar o’tloqda.

Yulduz charaqlayapti,

Oy ham yaraqlayapti.

Qizcha uxladimi, deb,

Mendan so’roqlayapti?

Yer uzra qo’ndi oqshom,

Oy shu’lasi bir mayin.

Kel, oppog’im, kel, erkam,

Men seni allalayin.

# ****Sen ona…****

Alisherga alla aytib uxlatgan

Sen - ona.

Og’ushida Bobur kamolga yetgan

Sen - ona.

Torobiyni og’ir jangga jo’natgan

Sen - ona.

Olamni nurida munavvar etgan

Sen - ona.

Yig’lasa, dunyoni raso titratgan

Sen - ona.

Kulgisi saodat parvarish etgan

Sen - ona.

Dohiylar beshigin bedor tebratgan

Sen - ona.

Mehri bahorida elni yashnatgan

Sen - ona.

Yagona o’g’lingni jo’natding jangga,

Bo’l bardam, ona!

Onaday oshiq yo’q ona Vatanga,

Muhtaram ona…

# ****Buzoq****

***Shukur Sa’dulla***

Men buzoqman, buzoqman,

Shoxim chiqqan - suzoqman.

Lekin yumdalab tortmang,

U yon-bu yonga otmang.

Iflos yerga yo’latmang,

O’yinchoqman, qulatmang.

Buksangiz qayrilaman,

Oyoqdan ayrilaman.

Sigir bolmayman unda,

Qaymoq bermayman kunda.

Mayli, o’ynang erta-kech,

Lekin ozor bermang hech!

# ****Ayiq****

***Shukur Sa’dulla***

O’rmonda bo’lganmisiz?

Ayiqni ko’rganmisiz?

Ustida po’stini bor,

Pisand emas unga qor.

Men uning naslidanman,

Ayiqning aslidanman.

Otamdan qoldi po’stin,

O’sha po’stin menga to’n.

Farqim shu: men qo’g’irchoq,

Bolalarga o’yinchoq!

# ****Ninachi****

***Shukur Sa’dulla***

Bog’da uchar ninachi,

Gulni quchar ninachi.

Biram chiroyli, qarang,

Qanotlari rang-barang.

Shisha kabi ko’zi bor,

Yum-yumaliq yuzi bor.

Bog’ni kezib yuradi,

Guldan sharbat so’radi.

Yozganda ikki qanot,

Xuddi ko’kda samalyot.

Juda beozor o’zi,

Attangki, gung, yo’q so’zi.

Ovunchog’im ninachi,

Sen - quvonchim, ninachi.

Bog’imizda uchib yur,

Gullarimni quchib yur!

# ****Navro’z****

***Tursunboy Adashboyev***

Toblanib

Qish ayozida

Qaldirg’chning

Bayozida

Navro’z tushib kelar tog’dan.

Boychechakdan

Chambar boshda,

Ta’zim qilib

Yurt, quyoshga,

Navro’z tushib kelar tog’dan.

Qo’lga olib

Yangroq torin,

Ko’z-ko’z qilib

Bisot-borin,

Navro’z tushib kelar tog’dan.

Fayz ulashib

Tong-azonda,

Sumalaklar-

Doshqozonda,

Navro’z tushib kelar tog’dan.

# ****Ona****

***Tolib Yo’ldosh***

Oftobday kulib ona

Qiziga oppogֲ’im, der,

Qizi oynaga qarab,

Uyatidan bosar ter:

-Nega, men oq emasku?

Oppog’im, derlar oyim…

Oqmi, qora - bolasi

Onaga oppoq doim.

# ****Lola****

***Hamid Olimjon***

Lola bog’chaga chiqib,

Kechga qadar gul terdi.

Etak-etak to’pladi,

Har kungidan mo’l terdi.

Sochiga gul bog’ladi,

Chakkasiga taqdi gul.

Yelkalaridan tashlab

Gulga ko’mildi butkul.

So’ngra uyga keldi-yu,

Birpas yotib dam oldi.

Kiprigi yumildi-yu,

Gul kabi uxlab qoldi.

# ****Birinchi sovg’a****

***Ilyos Muslim***

Halima bog’ga kirdi

Tong payti shosha-pisha.

Ilk bahor gulin terdi,

Nomi - jajji gunafsha.

Haqiqatan, bog’ husnin

Shu gul bezab turgandi.

Sevindi ko’rib tusin,

Ochilib qulf urgandi.

Go’zal navro’z faslida

Ochiladi g’ij-g’ij gul.

Halima gulni terib,

Qayga olib ketmoqchi?

Chin dildan sovg’a berib,

Kimni xursand etmoqchi?

Uyga kelganda bildik

Quvnagan sho’x ko’zidan,

Gulni sovg’a qilibdi

Oyisiga o’zidan.

# ****Boychechak****

***Cho’lpon***

“Boychechakning bolasi”

Ochdi yuzini.

Suvga chiqqan xolasi

Ko’rdi qizini!

“Boychechakning bolasi” -

Yetimcha bir qiz…

Uning o’gay onasi

Juda yomon, tez!

“Boychechakning bolasi”

Yulib olindi.

Yurtning ko֥zi olasi juda sevindi!

“Boychechakning bolasi”

Har uyda kuldi.

Go’daklarning xaltasi

Non bilan to’ldi!..

# ****Onajonim****

***Tursunboy Adashboyev***

Ma’no to’la gapida,

O’ng qo’lida rapida,

Onajonim non yopar.

Chopar edim bog’ ora,

Qo’lda singgi zog’ora,

Jonajonim non yopar.

…Jang borardi o’lkada,

Yurt tashvishi yelkada,

Charog’bonim non yopar.

Otam tishlagan patir,

Hamon mixda turadi…

Nurjahonim non yopar.

O’sha to’qochga moslab,

Zuvala uzib, rostlab,

Mehribonim non yopar.

# ****Navro’zim****

***Shukur Qurbon***

Bog’֥lar - daraxtlarniki,

Tog’lar- lolalarniki.

Kim nima desa-desin,

Bayram - bolalarniki,

Bayram - bolalarniki.

Bog’ bahorsiz qolmasin,

To’kmasin tog’ lolasin.

O’zbekiston bag’rida

Navro’zlar omon bo’lsin,

Navro’zlar omon bo’lsin.

Navro’z, navro’z, navro’zim,

Sen mening ko’rar ko’zim,

Sen mening aytar so’zim,

Sen mening xuddi o’zim,

Sen mening yorug’ yuzim.

**O’rik**

***Erkin Vohidov***

Qantak o’rik

Otim bor,

Xo’p mazali

Totim bor.

Mag’zimga berkitgan

Qantim bor,

Novvotim bor.

# ****Dovuchcha****

***Yusuf Shomansur***

- Shoxda shig’il dovuchcha,

Ko’m-ko’k yashil dovuchcha.

Kesak otib qoqaymi?

- Yo’q!

O’zing yerga tushasan,

Pishib hil-hil dovuchcha!

# ****Sodiq do’st****

***Kavsar Turdiyeva***

Alishaylik, og’ayni,

Senga beray qayiqni.

Sen-chi menga berasan,

Huv, o’yinchoq ayiqni.

Og’ynim-chi, norozi,

So’zlaydi-yu, kulmaydi:

“Ayiq - do’stim. Do’stlarni

Almashtirib bo’lmaydi”.

# ****Boychechak****

***Ilyos Muslim***

Hali erimasdan qor,

Dala, qirda gulbahor.

Chiqdi mitti gul-chechak.

May elchisi - boychechak.

Askar kabi turar tik,

Barglari yashil, tetik.

Uning rangi sariq, oq,

Boshida kumush qalpoq.

***“Gulgina” kitobidan olindi***

# ****Kichik uyda yashovchilar to’g’risida****

***Jon Chiardi***

Mushuk bilan kuchuk

Va bir bedana,

Yashardilar kichik

Uyda jamuljam.

Ular bilan birga

Yashardi yana,

Egni-boshi xoll-xol

Bir xonqizi ham.

Bir kuni shu uyda

Yashovchi kishi,

Xuddi qolmaganday

Bironta ishi,

Yuzlanib bedana

Hamda kuchukka,

Yuzlanib mo’ylovdor,

Baroq mushukka:

- Men aytsam noqulay,

Siz ayting, o’zi

Kerakmikin, - dedi, -

Bizga xonqizi?

- Bizga kerak emas

Bashang xonqizi, -

Deya miyovladi

G’iybatchi mushuk, -

Xoll-xol ipak ko’ylak

Kiyadi o’zi,

Bizni o’ylamaydi

Hech vaqt bu shumshuk.

Shunda uy egasi

Oynakni ochib,

Dedi xonqiziga:

- Xayr, mitticham!

Bizga seni asrash

Emas-ku vojib,

Bizga xoll-xol ko’ylak

Tikmaysan sen ham.

Va-vaqlab bedana

Dedi: - Pitpildiq!

Shuyam ish bo’ldimi?

Bu qanday qiliq?

Ezilib kuchukning

Kattakon boshi,

Ko’zlaridan oqdi

Injuday yoshi.

Xonqizi-ku ketdi

Beshovqin, bejang.

Ammo bir yil o’tgach

Qurib polizi

Uy egasin holi

Yomon bo’ldi tang:

Kul tushib, em bo’ldi

Karam va sabzi.

Xonqizini chorlab

Uyning egasi

Har yoqqa yugurdi

Ming holga tushib.

Eshitilmas edi

Xonqizi sasi,

Qaylarga ketdiykin

Bechora uchib.

Shunda uy egasi

Pichirlab sekin,

Hasrat qildi birdan

Sodiq kuchukka:

- Bu uyda hammaga

Ishonish mumkin,

Ishonib bo’lmaydi

Faqat mushukka.

# ****Uch ko’zli narsa to’g’risida****

***Jon Chiardi***

Bu narsaning

Uchta ko’zi,

Bitta

Boshi bor.

Boshi - oqil,

Ko’zlarining

Zo’r qarashi bor.

Qarab tursang,

Ko’z qisadi,

Qizil va sariq,

So’ngra bizga

Yashil ko’z-la

Boqadi aniq.

Galma-galdan

Boqar bizga.

Biri: - Yur! - deydi.

Ikkinchisi:

- Yana qittay

Kutib tur! - deydi.

Uchinchisi:

- To’xta! - deya

Beradi buyruq. -

Yurishingga

Sening uchun

Hozircha yo’l yo’q!

Odam emas,

Tramvaymi

Yoki bo’lsang ot,

Unday bo’lsa

O’tavergin,

Mayli,

Marhamat.

Birinchi ko’z

So’ndi.

Ikkinchi ko’z

So’ndi.

Oxirida

Mana endi

 Uchinchi ko’z

Yondi.

Yashil chiroq

Yonganida

O’chdi ulovlar.

Uch ko’zlini

Svetofor

Deydi birovlar.

# ****Gunafsha****

***Qudrat Hikmat***

Ariq bo’yin yoqalab

Borardim uy tomonga.

Yoni qalin daraxtzor

O’xshar xuddi o’rmonga.

Yo’l-yo’lakay ko’rdim men-

Ochilibdi gunafsha.

Egilib salom berdi,

Sevinib dedim: “Yasha!”

Sen-bahorning elchisi,

Sendan yashnar dalalar.

Yellarning qanotida

Xush bo’ylaring taralar.

# ****Yoz tongi****

***Dilshod Rajab***

Chekinadi qora ga’m-zulmat,

Yorishadi yuzi osmonning.

Dalalarni oladi chulg’ab

Oppoq shodlik kabi yoz tongi.

Sevinchidan ko’z yoshlar maysa-o’t,

Yig’loq chigirtkalar ovunar.

Ichlariga sig’may quvonchi,

«Tars» yorilib ketar qovunlar.

# ****Quyoshjon****

***Odil Abdurahmon***

Yon, quyoshjon,

Jon quyoshjon,

Otdi oppoq

Tong quyoshjon.

Don-dunimga

Hosil tilab,

Boshlarini

Qo’ygin silab…

Yurtimizga

Nur sochaver,

Xalqimizga

Baxt ochaver.

**Yoz keldi**

***Nurullo Oston***

Yoz keldi-yu, yoz keldi,

Doira bilan soz keldi.

Uchib kelgan laylaklar

Qanoti qog’oz keldi.

Tunni qilib tongotar

Sho’x bolalar dong qotar.

Bir tutam yoz tunida

Dehqon tongni uyg’otar.

# ****Lola va mushuk****

***Shukur Sa’dulla***

Men - lolaman, lolaman

Ozoda qiz bolaman,

Erta bilan turaman,

Yuz qo’limni yuvaman.

Mushugim bor - qora Mosh,

O’zi juda ham yuvvosh.

Mendan oldin turadi,

Yuz-qo’lini yuvadi.

# ****Nasibaning olmasi****

***Tursunboy Adashboyev***

Nasibaning olmasi

Tushib ketdi ariqqa.

Tutqich bermay o’ynaydi,

O’xshab oltin baliqqa.

Sodiqjon ko’rib qolib,

Olmani ushlab berdi.

Rahmat aytib Nasiba,

Yarmini tishlab berdi.

# ****Yaproq****

***Rauf Tolib***

Shildir-shildir

Kuylaysan, yaproq.

Nimalarni

So’ylaysan, yaproq?

Kimdir o’ylar,

Yotib soyangda,

O’tin qilsam

Deya poyangdan.

Sen-chi, nega

Qilmaysan parvo?

Qo’shiqlaring

Bo’lmaydi ado.

Raqibga ham,

Do’stga ham qiziq:

Nega bir xil

Kuylaysan qo’shiq?

**Tongda**

***Quddus Muhammadiy***

Chumchuq, chittak chirqillashib

Tong yuzini ochganda,

Chimyon tog’ning qir uchida

Quyosh nuri o’ynaydi.

Yumshoq shamol keng dalaga

O’ynab- o’ynab oqqanda,

Oq chechaklar chehrasiga

Marvariddan xol qo’ydi.

# ****Shamol****

***Orif To’xtash***

Daraxtlarni silkitib,

Tegmaganga tegib xit,

Kezar shamol g’uv-g’uv.

Bandin uzgan yaproqlar -

Uchqur-chopqir toychoqlar

O’ynab yurar quv-quv.

Yum-yumaloq soqqaday

Dum-dumaloq olmalar

Qulab tushar duv-duv.

Qo’rqib ketgan qushchalar

Sapchib ko’kka ucharlar,

Ko’tarishib qiy-chuv.

G’azablangan dev kabi

Kattakon bog’ tebranib

Guvranadi guv-guv.

# ****Istiqlol bolalari****

***Orif To’xtash***

Istiqloldan bahra olgan,

Yurt mehrini dilga slogan,

Shodlik kuyin baland chalgan

Biz bolalar, biz bolalar -

Quvnoq o’g’il qiz bolalar.

Chaqin chaqnar ko’zimizda,

Olov borda ko’ksimizda,

Yolg’on yo’qdir so’zimizda,

Biz bolalar, biz bolalar -

Quvnoq o’g’il qiz bolalar.

Vatan - ozod, Vatan obod,

Kelajakka boramiz shod.

Shodon avlod - sog’lom avlod

Biz bolalar, biz bolalar -

Quvnoq o’g’il qiz bolalar.

A’lo o’qish chin ontimiz,

O’zbek elin quvonchimiz,

Buyuk Vatan ishonchimiz

Biz bolalar, biz bolalar -

Quvnoq o’g’il qiz bolalar.

# ****Talpinaman quyoshga****

***Muqimjon Qodirov***

Ona - Vatan bag’rida

Ulg’ayaman baxtiyor.

Muncha suluv, bepayon

O’zbekiston gul - diyor.

Sirdosh bo’lgim keladi

Har giyohga, har toshga.

Zamin mehriga qonib,

Talpinaman quyoshga.

# ****O’zbekiston****

***Mahmudjon Dadaboyev***

O’zbekiston -

Nurli bo’ston,

Noming sening -

Tilda doston.

Jahon ichra

Yagonasan,

Xalqing ulug’,

Mardonasan.

Senga hurlik

Omon keldi,

Eling kutgan

Zamon keldi.

Sensan mening

Baxt-iqbolim,

Bo’lsin mangu

Istiqbolim.

# ****Qo’zivoy****

***Yusuf Shomansur***

Polizga kirib Qo’zi

Tarvuzga tushdi ko’zi.

U tarvuzni oldi-da,

Qulog’ining oldida

Siqib turib so’radi:

- Ismimng nima?

- Qo’zivoy…

- I-ye, adash ekanmiz,

- Shirindirsan o’zimday.

Qo’zivoyni Qo’zivoy

Ketdi qo’yib yelkaga

Totib ko’rgach, polizga

Kelar yana ertaga.

# ****Laylak kelsa****

***Safo Ochil***

Laylak kelsa…

Yoz bo’ladi.

Cho’milishga

Soz bo’ladi.

Laylaklarga

Ming-ming rahmat.

Ularga tosh

Otma, Ahmad.

Sen tosh otsang,

Men tosh otsam,

Kelmas laylak.

U kelmasa,

Kelmaydi yoz.

Yoz kelmasa,

Sira bo’lmas

Umrimiz soz!

# ****Tut qoqdik****

***Tursunboy Adashboyev***

Biz yozda-chi,

Tut qoqib,

Hech qo’ymasdan

But qoqib,

Undan shinni

Pishirdik.

Nonga bulab,

Tushirdik …

# ****Belkurak****

***Dilshod RAJAB***

Dеhqon bobo, doim tik-ku bеlkuraging,  
Lеkin nеchuk hol-ahvoling, bеl, kuraging?  
Kеng maydonga tushgan chayir polvon o’zing,  
Tolmagaysan, sira ko’rmas yеr kuraging.

# ****Nega bo’lar zilzila?****

***G’ulom Shomurod***

Tengdoshlar davrasida,

So’zlar jajji Jamila:

- Bilasizmi, ne uchun

Ro’y beradi zilzila?

Yer ham odamga o’xshab

O’z yo’lidan yuradi.

Goh sekin odimlasa,

Gohida yuguradi.

O’nqir-cho’nqir joyda-chi,

U qoqilib qoladi.

Bilsangiz o’sha paytda,

Zilzila bo’p qoladi.

# ****Ohujon****

***G’ulom Shomurod***

Muncha chiroyli o’zing,

Ohujon.

Qop-qora shahlo ko’zing,

Ohujon.

Yaqin borsam hurkasan,

Ohujon.

Sen nimadan qo’rqasan,

Ohujon.

Bu yerlarda ovchi yo’q,

Yo’q xatar.

Biz holingdan doimo,

Boxabar.

To’dang bilan sen yayrab,

O’tlayver.

Qir-u adrda sakrab,

O’ynayver.

Muncha chiroyli ko’zing,

Ohujon.

Sahro suluvi o’zing,

Ohujon.

**Xitob**

***Nurullo Oston***

Kuz quyoshi yoqimli,

Ko’kda turna oqimi.

Soy suvlari tiniqar,

Chollar kunda miriqar.

Ish qaynagan dalalar,

Keksa-yu yosh bolalar

O’qir quyosh - kitobni,

Kuz yo’llagan xitobni!

# ****Kuz****

***Muhammad Yusuf***

Suvo’tlari to’la irmoqni

Muzdek qilib qo’ydi sunbula.

Yer tortqilab barqut yaproqning

Yuragiga soldi g’ulg’ula.

Ko’kda yana oppoq turnalar

Arg’imchoqlar solib uchishdi.

Biz maktabga chopdik, tillarang

Terakzorlar yeg’lashga tushdi.

# ****Kitob o’qigan bola****

***Po’lat Mo’min***

O’rganar avval odob

Kitob o’qigan bola.

Yuzi bo’ladi oftob

Kitob o’qigan bola.

Hurmat qilar kattani,

Kichiklar jon-u tani,

Bajaradi va’dani -

Kitob o’qigan bola.

Suhbati xo’p serma’no,

Yurish-turishi a’lo.

Olar faqat “besh” baho

Kitob o’qigan bola.

# ****Qora mushukcha****

***Ma’mur Qahhor***

Oyi, qora mushukchaga

Popuk taqib qo’yaylik.

Oyi, qora mushukchani

Oppoq rangga bo’yaylik.

Shunda qora mushukchani

Quvmas daydi bolalar.

“Falokatning belgisi” deb

Atamaydi xolalar.

Hamma uni ko’rgan oni

Deydi: “Buncha chiroylik!”

Oyi, qora mushukchani

Oppoq rangga bo’yaylik.

# ****Chigirtka****

***Aziz Abdurazzoq***

- Hoy, chigirtka, chigirtka,

Sen ham ekin yeysanmi?

Hoy, chigirtka, chigirtka,

Ekmay tekin yeysanmi?

- Men ham ekin yeyman, ha,

Lekin tekin yemayman.

Yesam halol deyman, ha,

Sira tekin demayman.

Ekin yesam o’rniga

Qo’shiq aytib beraman.

Yotganingda o’rningga,

Alla aytib turaman.

# ****Kuz****

***Tursunboy Adashboyev***

Yana xazonrezgilik,

Bog’lar rangi siniqdi.

Dilda hokim ezgulik,

Anhorda suv tiniqdi.

Oq yaktakli qayinlar

Taqdi yana zar baldoq.

Qushlarga gap tayinlab,

Chag’-chag’laydi zarg’aldoq.

Ufq orti lolagun,

Daraxtlardan rang olar.

Xayrlashib kuz bugun,

Sochar oltin tanghalar.

# ****Piyoz****

***Anvar Obidjon***

Yerga chuqur

Botsam men,

Berkinvolib

Yotsam men,

Izlab topdi

Oshpazlar,

Meni chopdi

Oshpazlar.

Yig’lamadim -

Polvonman…

Lekin juda

Hayronman:

Oshpazlarning

O’zlari

Nega yoshlar

Ko’zlarin?

# ****Qovun yedik****

***Tursunboy Adashboyev***

Men va To’lan

Kuni bilan

Uyda yedik,

Qovun yedik.

Tilib-tilib,

Maza qilib,

Dadam yedi

Kosa qilib…

# ****Dutor sehri****

***Po’lat Mo’min***

Nedandir bir kun, qarang,

Asabim bo’ldi tarang.

Ko’nglim xiradan xira,

Ta’bim ochilmas sira.

O’zimni qo’yay qayga?

Qisilardi yuragim.

Xonamda radioning

Qulog’ini buradim.

Yangradi dutor kuyi.

Boshimni solib quyi -

Sadolarin tingladim.

Ustimdan og’ir engil

Tushganday, bo’ldim yengil.

Yasha, dutor ohangi -

Ruhimni etding yangi.

# ****Ona tilim****

***Po’lat Mo’min***

O’rgilayin,

Ona tilim,

O’zginangdan.

Tillarimga

Bol keladir

So’zginangdan.

Tilim, yana

Bo’lavergin

Burro-burro.

Oh, naqadar

Ohangdorsan,

Yana a’lo.

Ona tilim,

Mening uchun

Yagonasan.

Aslida sen

Sharqonasan,

Turkonasan.

So’zlaganda

Namoyondir

O’zbekligim.

Namoyondir

Yaxshilarga

Ko’zdekligim.

Uzoq-uzoq

Tarixlarga

Asosimsan.

Ulug’-ulug’

Allomalar -

Navoiyimsan.

Me’rosimdan,

Ilm-u fandan

To’l mazmunga.

Dunyolarga

Tanilaver

Kundan-kunga.

# ****Kichik Jahongir so’zi****

***G’ulom Shomurod***

Jahongir Temur kabi,

Bo’lsin deya bahodir,

Ota-onam nomimni,

Qo’ygan balki Jahongir.

Menga jahon kerakmas,

Shu yurtim - ulkan jahon.

Jahon bir taraf bo’lsa,

Bir taraf - O’zbekiston!

# ****Yulduzlar****

***G’ulom Shomurod***

Oftob o’chib,

Ketdi kunduz.

Ko’kka ko’chib,

Chiqdi yulduz.

Nurin tarab

Keng osmonga.

Yulduz qarab

Men tomonga

Qiqir-qiqir

Etib kular,

Men-la suhbat

Qurmoq bo’lar.

- Kel, yulduzjon,

Gaplashamiz,

Bo’lib shodon

Kuylashamiz:

- Osmon bo’lsin

To’la yulduz,

Uni ko’rib

Quvonsin ko’z.

O’xshaymiz, bil,

Biz o’zimiz -

Ona-zamin

Yulduzimiz.

Onalar-chi

Bizni shundan,

Yulduzim, deb,

Sevar dildan.

Barcha yulduz

Bo’lsin omon,

Kulsin zamin,

Kulsin osmon!

# ****Laylak qor****

***Qutbi Nosirova***

Qor yog’ar elak-elak,

Yog’ar bo’lib charxpalak.

Qo’ngan zamon kaftimga,

Erib ketar taftimga.

Quvnoq qor,

Oppoq qor.

Qorni yig’ib olaylik,

Bir shaklga solaylik.

Bolalar, keling, qani,

Qorbobo yasa, G’ani.

Qara, burning uchini,

Bilgin sovuq kuchini.

Shalpang quloqlar tikka -

Qarab qolibdi ko’kka.

Qor yog’ar hamon-hamon,

Kulamiz xandon-xandon.

Qizib ketdi o’yin ham,

Shodlikni ko’rar baham.

Quvnoq qor,

Oppoq qor.

# ****Qish boshlandi****

***Nurullo Oston***

Dov-daraxtlar mizg’igan,

Izg’irin уel izg’igan.

Ko’chalar yaraqlaydi.

Yulduzlar charaqlaydi.

Jamlab barcha kuchini,

Kelmoqda qish qo’shini.

# ****Turnalar****

***Sodiqjon Inoyatov***

Kuz keldi, o’xshagancha

Mayin, dilxush navoga.

Turnalarning «qur-quri»

Taralmoqda havoga.

Ana, ular to’planib

Ketmoq uchun janubga,

Marvarid munchoqlarday

Tizildilar bir ipga.

Qushlar issiq o’lkani

Ko’zlab yo’lga shaylanar.

Ammo dilgir, betoqat,

Davra yasab aylanar.

Men qushlarga tikilib

 Ilg’ab oldim bir ma’ni:

Yurt mehri turnalarni

Qo’yvormasdi ketgani.

# ****Paxta****

***Asom Ziyomat***

Chanoqlarda

Oppoq paxta

Kulib turar,

Qanday baxt-a!

Erkalanib

Tebranadi,

Yal-yal yonib

Tovlanadi.

- Rahmat senga,

Aziz dehqon.

Uyding bizdan

Ulkan xirmon.

Mehnatingdan

Oltin bo’ldik,

Chanoqlarga

Lim-lim to’ldik.

# ****Piyolaning hazil****

***Dilshod Rajab***

Choynak do’stim, ne uchun

Burning doim osmonda?

Haa, bilaman, og’zingga

Quyib turar qumg’onlar.

Lekin menga kerilma

Jilmasdan shu o’rnimdan,

Ichganingni barini

Tortvolaman burningdan.

# ****So’nggi yaproq****

***Dilshod Rajab***

Daraxtning bir

Butog’i

Tutib turar

Yaproqni

Qo’llarida

Avaylab.

Nogoh kelar yel

Poylab.

Tortqilay boshlar

Yulqib,

Daraxt qaltirar

Dir-dir.

…Ey to’ymas yel -

Quv, baxil,

Rahm qil-da,

Bu, axir

Shir yalong’och

Daraxtning

Qolgan so’nggi

Chaqasi.

**Oltin kuzim**

***Asom Ziyomat***

Mevalarni

Shakar etding,

Yaproqlarni

Sim-zar etding,

Oltin kuzim.

To’kin-sochin

Dala-yu bog…

Dehqonlarning

Dimog’i chog’,

Saxiy kuzim.

# ****Qor havosi****

***Nurullo Oston***

Qor havosi ufurar,

Shamollar yer supurar.

Uchar so’nggi xazonlar,

Tussiz bog’-u biyobon,

Bo’m-bo’sh ko’cha, xiyobon.

Osmon xira va rangsiz,

Bosib kelar qish jangsiz.

**Qish sabog’i**

***Abdurahmon Akbar***

Shimimda to’rtta cho’ntak,

Paltomda to’rtta cho’ntak.

Birma-bir kirib chiqar

Bariga ikki qo’lim.

«Kuh-kuh»lab qo’llarimga

Oyimlar koyir andak,

- Shunaqa chatoq bo’lar

Qo’lqop yo’qotish,

O’g’lim!

# ****Nima kuchli?****

***Abdurahmon Akbar***

Izg’irin zo’rmi, shamol?

Muzmi, qor,

Nima asli?

Hamma narsadan kuchli

Momooftob, qish fasli.

Bulutlar qurshasa ham,

Nur sochar to’rt tomonga.

Sovuqlardan qo’rqqanda,

U chiqmasdi osmonga...

# ****Archa haqida****

***Dilshod Rajab***

Archa ko’klamni quchib -

Mahkam olgandir ushlab.

Ko’klam ketolmas chiqib

Undan yoz-u kuz, qishlar.

Ko’klam archaga bandi,

Qila olar nima ham?

Axir u o’ralgandir

Sonsiz ninalar bilan!

# ****Qish tasbehlari****

***Dilshod Rajab***

Qor kiyingan archalar

Oq qalpoqqa o’xshaydi.

Yaltiroq shox-shabbalar

Jez taroqqa o’xshaydi.

Muz qotgan ariqchalar

Zar belbog’ga o’xshaydi.

Sumalaklar - qandillar

Muz chiroqqa o’xshaydi.

Qor ustida qarg’alar

Qora dog’ga o’xshaydi.

Yo oq qog’ozga tomgan

Rang - siyohga o’xshaydi.

Fe’li sovuq izg’irin

Ko’p chatoqqa o’xshaydi.

Quvib solar hammani,

Urto’qmoqqa o’xshaydi.

# ****Qorqizning qormomosi****

***Safar Barnoyev***

Qorbobom bilan kelsam,

Quvonasiz chindan.

Qormomong ham bormi, deb

So’ramaysiz mendan.

Qormomom ham bor mening,

U tog’larda yuradi.

Yo’limiz oq bo’lsin deb,

Qor yog’dirib turadi.

**Qishda**

***Narimon Orifjonov***

Rosa maza qish,

Qorlari - kumush.

Oq kiygan atrof.

Qish havosi sof.

Konki uchamiz,

Hech charchamay biz.

Goho qorbo’ron

O’ynab kim chaqqon? -

Bilib olamiz,

Qoyil qolamiz.

# ****Oybek va Navoiy****

***Abdulla Sher***

O’zbekiston Oybek bilan xayrlashgan kun

Mangulikdan bir lahzaga keldi Navoiy, -

Tiriklarga sezdirmasdan siladi beun

Oybekning manglayini ruhi samoviy

Va so’ng uni olib ketdi bosib bag’riga

Abadiyat deb atalgan ruhlar shahriga.

# ****Hozir yoshim oltida****

***Yo’ldosh Sulaymon***

Hozir yoshim oltida,

Katta-kichik oldida

Yurishlarim bo’lakcha,

 Turishlarim bo’lakcha.

Chunki aqlim kirgan-da,

Uyga mehmon kelganda,

Ko’zni qilib shamg’ilat

Olmasman hech shokolad.

Tanish-bilish odamlar,

Akam, ayam, dadamlar

Deyishar:

- Erkatoyim,

Ana shunday bo’l doim

Katta-kichik oldida,

Axir, yoshing oltida.

# ****Muloyim ko’chasi****

***Kavsar Turdiyeva***

Sehrgar tushib pastga,

Nimadir dedi asta.

O’shandan buyon doim

Mening nomim muloyim.

Bizda tuzilgan lug’at

Eng yaxshi so’zdan faqat.

Salom, hormang, marhamat,

Salomat bo’ling, rahmat.

Uzr, qulluq, tasanno,

Kechirasiz, marhabo.

Bizda yomon so’zlashmas,

Hatto yomon o’ylashmas.

# ****Qor parchalar****

***Kavsar Turdiyeva***

Qor parchalar, parchalar,

Oq kiyadi archalar.

Qir, adirlar, qo’ralar

Oq kiyimga o’ralar.

Uyga kirdi oq odam,

Qarasam, mening dadam.

Dadamning ustin qoqdim,

Dadamga kulib boqdim.

Yoqalarin tuzatdim,

Issiq to’nni uzatdim.

**Qish yaqin**

***Rauf Tolib***

Quyonga dedi Ayiq:

- Buncha shoshasan, qiziq?

- Qish kelar qilich qayrab,

Qandoq o’tiray qarab?

Qish g’amini yeyapman.

-To’xta, nima deyapsan?

Qish degani bir kecha…

- Unday emasdir hecham.

- Bir uxlab tursang, bahor!

- Bahorgacha ko’p gap bor…

Qishli qirovli kunda

Ovqat so’rayman kimdan?

- Qanaqa qish, ey ahmoq? -

Darg’azab bo’lar maymoq.

- Qishdan qo’rqmaysiz, demak…

- Gap qaytarma tirmizak.

# ****Qorqiz****

***Anvar Obidjon***

Yo’laklarim - olmos qor,

Ko’ylaklarim - olmos qor,

Sochlarim ham olmos qor,

Tojlarim ham olmos qor.

Oqqina oqqush-oqqizman,

Qorbobo qorgan qorqizman.

Yo’ymang meni sho’r tuzga,

O’xshatmanglar g’irt muzga.

Tilim novvot, qaynoqdir,

Ko’nglim yumshoq, qaynoqdir.

Oqqina oqqush-oqqizman,

Qorbobo qorgan qorqizman.

# ****Qor****

***Hamidulla Yoqubov***

Qor, qor, qorlar,

Atrof porlar.

Yilt-yilt nurdek,

Oppoq undek.

Shakar undek,

Shakar, desam.

Agar yesam,

Og’rir tishim.

Qor, qor, qorlar,

Atrof porlar.

Yilt-yilt nurdek.

# ****Ota-ona****

***Tolib Yo’ldosh***

Ota-ona - ikki so’z,

Biri qosh-u biri ko’z.

Bir-biridan qimmatli,

Mehri daryo himmatli.

Ular o’zin o’ylamas,

Farzandi sog’ bo’lsa, bas.

Goh yiqilib, tursa ham,

Gohi yig’lab, kulsa ham,

Hammasiga chidarlar,

Bular - qo’sha chinorlar.

**Onajonim qo’llari**

***Valijon Ahmadjon***

Tandir to’la nonlarning

Pishmoq sirin o’ylayman.

Non yopilgan tandirga

Shoshilmasdan bo’ylayman.

Biram issiq - gumbaz cho’g’

Kuydirgudek yuzimni.

Darrov ortga qaytaman,

To’sgancha qosh-ko’zimni.

Onajonim qo’llari

Nonni uzar saralab,

So’ngra yupqa suv separ

Savat uzra sevalab...

# ****Bahor shamoli****

***Abdulla Oripov***

Bahor kelayotir,

Toza, musaffo.

Moviy kengliklarda o’ynaydi shamol.

Daralar qo’ynida zangor bir havo,

Tumanli shaharda yotmoqlik malol.

Qoyalar ko’ksida shodmon, beqayg’u,

Oniy umri bilan sollanar chechak.

Bahor, bu - eng toza shabbodadir bu,

Bahor, bu - eng toza shamoldir, demak.

Kengliklar bag’riga uraman o’zni,

Ko’zimga ko’ringay dilbar diyorim.

Go’dak nafasidek yupatar yuzni

Qish bo’yi intizor kutgan bahorim.

Bahor-ku o’tadi shamoldek shitob,

Mayli, o’tajak u va o’tar bo’lsin.

Azizim, umringda havo bo’lsin sof,

Umring shamollari muattar bo’lsin.

# ****Erta bahor****

***Oybek***

Ko’k, moviy... Unda-bunda

Bulutlar asta yozar

Kumush qanotlarini.

Iliq, yoqimli kunda

Erkin o’ynaydi qushlar

Chizib sirli xatlarni.

Ariq yoqalaridan

Yashil ko’zli boychechak

Jimgina mo’ralaydi.

Go’zal bog’chamda har yon

Ko’klamning mayin, ipak

Nafasi tarqaladi...

# ****Alisher Navoiy****

***Umid Ali***

U havoga qorishdi-mutloq

Va tuproqday singidi yerga.

Hayot otliq jonu jahoni

Olam-olam ortildi she’rda.

Ruhi qanday pokiza-ma’sum,

Bahor kabi dilafgor, mayin.

O’z-o’zingdan poklanasan Sen

Uning uchun yig’lagan sayin.

Bilki,

Mazmun-ko’ngling to’lgan payt-

Shuuringda jonlansa hayot.

Osmonda-ruh, Yerda-vujuding…

Havoda-chi…suzsa dil - bayot.

# ****Alisherning onasi****

***Abdulla Oripov***

Bilmam, qanday ayol bo’lgan

Alisherning onasi.

Balki uning aqliga ham

Lol bo’lgan zamonasi.

Balki uning ko’zlarida

Bo’lgan og’ir bir xayol.

Balki g’amgin bir zotdir u,

Balki sho’xchan bir ayol.

Balki buyuk farzandiga

Terib kelgan chechaklar.

Balki tunlar unga bedor

Aytib bergan ertaklar.

Mayliga, u kim bo’lmasin,

Yolg’iz bir so’z ma’nosi:

Alisherning onasi u,

Navoiyning onasi.

**Navoiy sog’inchi**

Chorlasam deb: «Qaydasan Farhod?»

«Men borman», - der Yosuman kampir;

Qizil gulning o’rnida, hayhot,

Chayqaladi bir tup qalampir:

Netay, Hirot olisdir bugun,

Olisdadir Navoiy bobo, -

Hududlarga qoqilib nigun,

Tarix yig’lar asrlar aro…

# ****Bo’rining dеgani****

***Orif  To’xtash***

- Yurardim Bo’riman dеb,

O’rmonning zo’riman, dеb.

Bugun esa ochman, hoy,

Madorim yo’q butunlay.

Do’st-u yor boqar zimdan,

Madad so’rayman kimdan?

Xiralashgan ko’zlarim,

Og’riydi oyoqlarim.

Holim yo’q, rangim - somon,

Shu qishdan chiqsam omon,

Bosh olib kеtar edim,

Qishi yo’q yurtlar tomon.

# ****Tulkining dеgani****

***Orif To’xtash***

- Salom, bu - mеn, tulkiman,

Sizga ayon kimligim.

Tan olaman, bor biroz

Ayyorligim, shumligim.

Yurmagayman lallayib,

Iz qilmayman qishloqni.

Hatto qarg’a og’zidan

Ob qochganman pishloqni.

Yo’ldagi bo’g’irsoqni,

Tushirgayman paqqos man.

Tutqich bеrmay qochishda

Uddaburon raqqosman.

# ****Raqamlar tillashganda****

Uchta zarur savolga

Bayon qildim javobim.

Burro-burro gapirdim,

Oxir, bo’lmadi tobim.

Javob biroz mo’rt bo’ldi,

Ammo menga … bo’ldi

O’qimasam kitobni,

Ishlamasam hisobni,

Dakki berdi ustozim:

Nima bo’ldi, deb, Kozim?!

Mehnat qilmabsan chakki,

Mana senga bir…

Javoblarim ustozim

Diqqat bilan alqidi.

Aniq, ravon gapimdan

Mag’rurligim alqidi.

Anglab fikrim, esh dedi,

Senga qo’ydim … dedi.

O’rtoqlarim oldida,

Tutilib berdim javob.

Ustozim qoniqmadi,

Eh, afsus, dedi Vahob.

O’qimabman, javob puch,

Bazo’r oldim baho …

Saida Ibodinova

Qora qoshli qizaloq,

Qirlarda o’sar o’rtoq.

To’kilar qo’ling tegsa,

Topaqol, topqir bo’lsang.

Bahordan berib darak,

Qor ostidan jilmayar.

Boshin egib kelindek

Uyalgancha iymanar.

# ****Bolalik baxti****

***Orif To’xtash***

Ko’rkam Vatan qo’ynida,

Ochildi gul-lolalar.

Madh etamiz shodlikni,

Biz baxtiyor bolalar.

Osmonimiz musaffo,

Tiniq otar tongimiz.

Kelajakka nur sochar -

Yolqin misol ongimiz.

Bolalikning sofligin,

Shalolaga qiyoslar.

Baxtimizni kuzatib

Chaqnab ketar quyoshlar.

Ko’nglimizda hayajon,

Xurramlik - katta boylik.

Bolalikning qadriga

Bolalikda yetaylik!

Yayratadi dillarni,

O’yin-kulgu, yallalar.

Quvonchimiz har dilda -

Kamalakday ranglanar.

Tinch bo’lsin Yer kurrasi,

Olov qalblar gurlasin.

Madhiyadir olamga -

Bolalarning «urra»si!

# ****Varraklar****

***Shukrullo***

Xursand uyg’onardim bahor chog’lari,

Tongdan bo’lar edi ko’zim osmonda.

Shamol silkitganda terak shoxlarin,

Quvonchimning cheki bo’lmasdi manda.

Yangi kelin kabi tomda chuchmoma,

Yal-yal yonar edi lolaqizg’aldoq.

Lojuvard dengizdek bepoyon samo,

U ne bahor edi! U ne go’zal chog’!

Varraklar kuylardi shamolda jo’shib,

Men tomda tinglardim chalqancha tushib.

# ****Varraklar quvonchi****

***Dilshod Rajab***

O’tib ketdi badqovoq

Qishning achchiq ayozi,

Tabiat kiymoqda shod

Bayramona libosin.

Guldirab kular osmon

Chaqnab chaqmoq toshlari,

Kulgisining zo’ridan

Chiqib ketar yoshlari.

Ichga sig’may sevinchi

Qaynab toshar buloqlar,

O’zaniga sig’masdan

Toshar soyu irmoqlar.

# ****Hademay****

***Dilshod Rajab***

Yurmas achchiq izg’irin

Dalalarda izillab.

Kelar yoqimtoy shirin

Shabadalar g’izillab.

Oq varaqday osmonda

Turna rasmi chiziiar,

Simlarda qaldirg’ochlar

Askarlarday tizilar.

Viz-viz uchgan o’q kabi

Bolarilar vizillar,

Miq etmay uxlab yotgan

Borliq tinchi buzilar.

# ****O’roq****

***Dilshod RAJAB***

Dеhqon qo’lidagi shu o’roq  
So’roq bo’lib ko’rinar mеnga:  
Kimning arpasini xom o’rdim,  
... nеga? ... nеga? ... nеga?

**Ketmon**

***Dilshod RAJAB***

Tinmay ishlar, yеr chopar dеhqon,  
To kеchgacha, saharlab turib.  
“Dam oling” dеb yolvorar kеtmon,  
Oyog’iga har dam bosh urib.

# ****Kirpining e’loni****

# *****Orif To’xtash*****

- Bu - bozor iqtisodi,

Narx-navo biroz qimmat.

Arzon igna kerakmi? -

Mendan so’rang, marhamat!

Biroq esdan chiqarmang,

Shuni tuting nazarda.

Yo’qlasangiz birodar,

Men bo’laman bozorda.

Bola-chaqa boqishning,

Bo’lmaskan axir o’zi.

Arzonligin sababi -

Ignamning yo’qdir ko’zi!

# ****Kim aytar: u parimas …****

***Dilshod Rajab***

Kim aytar: u parimas?!

Undan chiroy arimas!

Har yil bir yosh o’ssa ham,

Qorqiz sira qarimas!

Chunki dili pok uning,

Orzulari oq uning.

Nomi qordan bo’lsa ham,

Mehri ko’p qaynoq uning.

Xuddi go’zal oq qayin,

Boqishlari bir mayin.

Yosharib ochilganday

Qorqizimiz yil sayin!

# ****Huquqimiz bilamiz, burchimiz ham yodda bor …****

***Iqbol Mirzo***

Huquqimiz bilamiz,

Burchimiz ham yodda bor.

Bosh qomusda burchingni

Bajar, degan modda bor.

Ota-onangga hurmat,

Qonunlarga itoat,

Ona yurtga sadoqat,

Hammamizga burch, odat.

# ****Yangi yil sovg’asi****

***Orif  To’xtash***

Hamma tomon oppoq qor,

Yer oq ko’rpa ostida -

Mizg’ib yotar intiq, zor

Bahoroyning vasliga.

Borliqni xo’p allalab,

Ko’kdan o’ynab qor tushar.

Qiyqirishib bolalar -

Bunda chana tortishar.

O’ynashadi qorbo’ron,

Zavqi baland, shashti zo’r.

Atrof bеg’ubor biram,

Nashidasi, gashti zo’r.

Qor tagidan mo’ralar

Daraxtlarning novdasi.

Har bir bola ko’nglida

Qorboboning sovg’asi!

# ****Ustozlar****

**Orif To’xtash**

Siz bergan odob yashar,  
Ruhiyatda, tanda ham.  
Barchamizga o’rnaksiz,  
Hayot degan fanda ham.

Siz shu qadar fidoyi,  
Siz bunchalar jonkuyar.  
Shu tufayli Ustoz deb -  
El ardoqlar, el suyar.

O’z kasbiga sodiqlik -  
Hayotingiz shiori.  
Siz bor - kuchga to’lgaydur  
Ko’hna O’zbek diyori.

Ilmingiz ziyosidan -  
Qalb ko’zimiz qamashar.  
Bizga munosib xizmat,  
Sizga e’zoz yarashar.

Qo’lga qalam tutqazib,  
Dilga surur solgansiz.  
Sho’xlik qilsak ba’zida  
Kuyingansiz, tolgansiz.

“Ustoz - otangdan ulug’!”  
Topib aytilgan so’z bu.  
Siz Vatan kelajagin -  
Namoyon etar ko’zgu!

Siz aytganday, hur Vatan -  
Zukko yoshlarga to’lsin!  
Jon, mehribon Ustozlar,  
Bayram muborak bo’lsin!

# ****Shapaloq****

***Dilshod Rajab***

Kundalikni kuzatib,  
Ona dedi xafaroq:  
-Yana ham “ikki” olsang,  
Yeysan ikki shapaloq! -

Uqtirilgan bu gaplar,  
Bilmasvoyga kor qilmay.  
Katta “ikki”ni olib,  
Uyga qaytdi or qilmay.

- Yana “ikki”mi o’g’lim,  
Sen ham “besh” olasanmi? -  
Tutaqib ketdi ona,  
G’azabini bosolmay.

Bilmasvoy der, - “besh olib,  
Kelar edim-u, biroq -  
Bilsam, besh shapaloqdan  
Ikkitasi yaxshiroq!

# ****Qo’shnilar****

**Dilshod Rajab**

-Farhodlarning uyini,  
Ko’rsatvor-chi, Xolida.  
O’zingiz boravering,  
Uyimizning oldida.

-Uylaring-chi, qayerda?  
Hech bormagan edim-ku?  
-O’sha Farhodlar bilan -  
Yon qo’shnimiz, dedim-ku!

# ****“Hussa”****

***Dilshod Rajab***

- Men kichkina bo’lsam ham,  
Oyimga yordamchiman, -  
Deydi ovqatdan keyin,  
Maqtanib jajji Juman. -

Bir burchakda uyvolib,  
O’tirmayman qovoqni.  
Yuvish oson bo’lsin, deb  
Yalayapman tovoqni!

# ****Kuz****

**Dilshod Rajab**

Kuzak yurish  
Boshlandi.  
Ya’ni urish  
Boshlandi.  
Sarg’ayib so’ldi  
Ko’plab  
Yam-yashil barg-u  
O’tlar.  
O’riklar ol yaprog’in,  
Ya’ni qizil  
Bayrog’in  
Yerga tashladi  
Bir-bir,  
Kuzakka bo’lib  
Asir.  
Uzum osildi  
Dorga,  
Olma-yu nok,  
Anorlar-  
Barchasi  
Bitta bitta  
Kirdi qaznoq-  
Yashikka.  
Avaxta-o’ralarga,  
Ham zindon-  
To’rvalarga  
Tiqildi ko’p  
Asirlar-  
Sholg’om, piyoz,  
Sabzilar.  
…Bu g’alaba  
Kuzniki,  
Endi marra bizniki!

**Panshaxa**

***Dilshod RAJAB***

O’roq o’rar bukchayib,  
Qaytgunicha to dami.  
Xaskash ishlar yer tirnab -  
To’plab qo’yar pichanni.